
Fie ca acest roman să le fie 
dedicat tuturor artizanilor din 
satul numit Locașul Adevărului, 
celor care au păstrat secretele, 
„Casei Aurului”, reușind, 
totodată, să le exprime prin 
operele lor. 

Pericolul plutea în aer. 

De la moartea lui Ramses cel Mare, dispăruse liniștea din 
Locașul Adevărului. Situat pe malul stâng al Tebei, interzis celor 
din afară, satul secret al artizanilor, a căror îndeletnicire era de 
a ciopli și de a decora mormintele regilor și reginelor, își aștepta 
soarta cu înfrigurare. 

Oare ce hotărâre va lua succesorul Merenptah, în vârstă de 
șaizeci și cinci de ani, acum, când cele șaptezeci de zile de la 
mumificarea ilustrului faraon luau sfârșit? Fiu al lui Ramses, 
trecea drept un bărbat autoritar, drept și sever; dar va ști el, 
oare, să dea în vileag inevitabilele comploturi și să scape de 
intriganţii care ar dori să ocupe „tronul celor vii”, însușindu-și 
cele Două Regate, Egiptul de Sus și cel de Jos? 

Ramses cel Mare fusese generosul protector al Locașului 
Adevărului și al confreriei artizanilor care depindeau în mod 
direct de rege și de primul său ministru!, vizirul; acest loc avea 
propriul tribunal și beneficia de un transport zilnic de hrană. 
Neavând griji materiale, artizanii se puteau consacra operei lor, 
vitale pentru supraviețuirea spirituală a ţării. 

însărcinat cu paza satului în care nu avea dreptul să 
pătrundă, șeful Sobek nu mai reușea să doarmă. Ilnarmat cu o 
sabie, o lance și un arc, străbătea neîncetat teritoriul de care 
răspundea și, de mai multe ori pe zi, își verifica dispozitivul de 
supraveghere conceput de el însuși. 

Desigur, cei doi paznici ai porţii celei mari își făceau garda 
obișnuită, unul de la ora patru dimineaţa la patru după-amiază, 
iar celălalt, de la patru după-amiaza la patru dimineaţa; bine 
făcuţi, buni mânuitori ai bâtei, nu-i lăsau pe profani să intre 
dincolo de incinta Locașului Adevărului, în care trăiau artizanii 
împreună cu familiile lor. Și mai erau și cele „cinci ziduri”, mai 
bine-zis forturile dispuse de-a lungul drumului către sat. 

Dar aceste măsuri obișnuite nu i se păreau suficiente lui 
Sobek, un nubian mare și puternic, al cărui chip era marcat de o 
cicatrice, sub ochiul stâng; le ordonase oamenilor săi să stea în 
permanenţă la pândă pe dealurile dimprejur, să supravegheze 

drumul ce ducea la Ramesseum, templul lui Ramses cel Mare, 
înălţat pentru milioane de ani, și potecile spre Văile Regilor și 
ale Reginelor. 

Dacă s-ar fi ivit tulburări grave, rebelii ar fi ocupat Locașul 
Adevărului în care, după cum se zvonea, artizanii erau capabili 
să producă bogății fabuloase și chiar să transforme orzul în aur. 
Ce se va alege oare, sub noul faraon, de modesta comunitate în 
care trudeau treizeci și doi de artizani, împărţiţi în „echipajul din 
dreapta” și „echipajul din stânga”, pe vasul cu care era 
comparat satul? Sobek ar fi, poate, ultimul apărător, care rezista 
până la capăt, fără să fugă precum un laș. 

Trăind „în exterior”, paznicul sfârșise prin a se atașa de cei 
mai mulţi dintre locuitorii pe care avea datoria să-i protejeze; 
deși nu era el însuși un artizan și nu le cunoștea secretele, avea 
totuși sentimentul că participă la aventura lor și nu-și mai putea 
imagina cum ar fi viaţa departe de ei. 

lată de ce, o altă frământare îl urmărea tot timpul: oare nu se 
ascundea vreun asasin printre membrii confreriei, punând în 
pericol viaţa maestrului Nefer cel Tăcut, acuzat cu ceva timp în 
urmă, pe nedrept, printr-o scrisoare anonimă, și apoi declarat 
nevinovat de crima comisă asupra unui paznic? Șeful Sobek nu 
reușise să-i identifice nici pe vinovat, nici pe autorul anonimei și 
se întreba dacă nu cumva făptașul era un prieten al lui Nefer, 
gelos din pricina ascensiunii acestuia. Dar paznicul avea o altă 
pistă de urmat, căci îl bănuia pe Abry, administratorul principal 
al malului stâng al Tebei, ca fiind amestecat într-un complot ce 
amenința să distrugă Locașul Adevărului. Din nefericire, 
dispariția lui Ramses cel Mare risca să schimbe situaţia, 
scăpând-o de sub control. 

Ca șef al echipei din dreapta, Nefer avea datoria de „a face 
tot ce este luminos în Locașul de lumină”, de a concepe 
planurile și de a repartiza munca în funcţie de priceperea 
fiecăruia. Responsabilităţi tot mai grele îi apăsau umerii de la 
recenta dispariţie a lui Kaha, șeful echipei din stânga, căruia îi 
urmase fiul său de suflet, Hay, lipsit de experienţă și mare 
admirator al lui Nefer, considerat adevăratul conducător al 
confreriei. Până și Kenhir, bătrânul scrib al Mormântului, 
reprezentantul puterii centrale, îl trata pe Nefer cu mult respect; 
înaltul funcţionar, cel care trebuia să pună la punct confreria 
numită simbolic „Marele și Nobilul Mormânt pentru milioane de 

ani din vestul Tebei”, recunoscuse în el un maestru excepţional, 
cu o autoritate firească și de necontestat. 

Dar Nefer cel Tăcut va fi, oare, capabil să lupte împotriva 
forțelor întunericului care amenințau Locașul Adevărului? El, 
căpitanul echipajului „bărbaţilor din interior”, va ști, oare, să-și 
dea seama de gravitatea pericolului și va avea, oare, mijloacele 
de a le ţine piept? Legat de desăvârșirea operei după regulile 
predecesorilor săi, Nefer uitase, poate, cruzimea și lăcomia lumii 
din exterior. Charisma lui va fi, oare, de ajuns pentru a 
îndepărta nenorocirea? 

Paznicul se opri în fața unei nișe scobite în zidul de incintă, în 
care se afla o statuetă a lui Maat, patroana ocrotitoare a satului. 
Purtând pe cap o pană cu ajutorul căreia păsările se puteau 
orienta, fragila zeiță întruchipa idealul confreriei, aspiraţia sa 
către armonie și dreptate, elemente indispensabile ale creației 
artistice. Nu se spunea oare că „desăvârșind-o pe Maat, faci un 
lucru plăcut lui Dumnezeu”? 

Sobek respira cu greu. Aerul cald devenea tot mai apăsător, 
pericolul se apropia. Incercând să se liniștească, contemplă 
creasta Soarelui-Apune, vârful cel mai înalt al muntelui teban, 
de forma unei piramide. Potrivit legendei, stânca fusese astfel 
modelată de către primii cioplitori în piatră ai confreriei, pentru 
ca oamenii din sud să-și amintească de piramidele din nord. 

Ca toţi cei de prin partea locului, paznicul știa că această 
creastă adăpostea o femelă-șarpe de care toţi se temeau, 
numită „Cea-care-iubește-liniștea”, și că un obstacol îi oprea pe 
profani să-i tulbure odihna. Faraonii își puseseră locurile de veci 
sub protecţia sa, iar sătenii îi încredințaseră speranțele lor. 

De la o altitudine de patru sute cincizeci de metri, creasta se 
situa pe axa templelor înălțate de faraoni întru strălucirea lui Ka, 
energia inepuizabilă răspândită în univers; dispuse în evantai în 
jurul ei, templele îi aduceau un permanent omagiu. 

Lui Sobek îi plăcea s-o privească la apusul soarelui, atunci 
când penumbra acoperea deșertul, culturile și Nilul; nu rămânea 
în lumină decât creasta, ca și când noaptea n-avea nicio putere 
asupra ei. 

Un paznic își agită braţele, altul strigă din răsputeri. 

Sobek alergă de îndată către primul fort, acolo unde agitația 
era la culme; paznicii încercuiau vreo zece stăpâni ai unor 
măgari, speriaţi, ce-și protejau capetele cu mâinile, pentru a 

evita loviturile de bâte, în timp ce animalele se risipeau în toate 
direcţiile. 

— Opriţi-vă, ordonă Sobek, nu sunt decât niște auxiliari! 

Dându-și seama de greșeala făcută, paznicii încetară să-i mai 
lovească. 

— Ne-a fost frică, șefu', se scuză unul dintre ei. Am crezut că 
vor să intre cu forţa. 

Așa cum se întâmpla în fiecare zi, auxiliarii aduceau apă, 
pește, legume proaspete, ulei și alte provizii necesare sătenilor. 
Cei mai curajoși dintre ei își adunară măgarii, alţii gemeau sau 
protestau. Șeful Sobek trebuia să scrie un raport enorm pentru a 
explica incidentul,  justificând totodată comportamentul 
subordonaţilor săi. 

— Daţi îngrijiri răniților, ordonă el, și despovăraţi măgarii! 

Când cortegiul sosi la poarta principală a satului, aceasta se 
întredeschise lăsându-le să treacă pe soțiile artizanilor. 
Gospodine în familie, dar și preotese ale lui Hathor, își luară 
porțiile în primire, în liniște deplină. 

In timpul vieţii lui Ramses cel Mare, acesta era un moment în 
care se discuta, oamenii râdeau de orice fleac, păreau să se mai 
și certe pentru a obţine cea mai bună carne, cele mai bune 
fructe sau cea mai bună brânză. Dar de la dispariţia marelui 
monarh, până și copiii tăceau, iar mamele nu mai aveau chef să 
ia parte la joaca lor. Își făceau munca zilnică lăsându-se pe vine, 
mai ales pentru a frământa aluatul pentru pâine. Dar cât timp 
vor mai putea face toate aceste gesturi simple, pregătind 
bucuria unei mese în familie? 

Un paznic tânăr alergă spre Sobek: 

— Șefu', șefu'! lată că mai sosesc și alții! 

— Alţi auxiliari? 

— Nu... Soldați cu arcuri și lănci! 

Mehy, Trezorierul principal al Tebei, se plimba de colo-colo în 
sala de recepţie a vilei sale somptuoase. Om de finanţe fără 
egal, deosebit de priceput în manipularea cifrelor, maestrul 
ocult al regiunii era, totodată, un comandant foarte apreciat de 
forțele armate, care profitau de generozitatea sa. 


Avea fața rotundă, părul negru ca pana corbului lipit de 
creștet, ochii căprui-închis, buzele groase, mâinile și picioarele 
durdulii, torsul lat și puternic. Sigur de sine și de capacitatea sa 
de seducţie, Mehy era obsedat de un scop aparent inaccesibil: 
să-și însușească imensele comori ale Locașului Adevărului. Știa 
că artizanii produc bogății incredibile în Locașul Aurului și 
văzuse piatra de lumină care le deschidea drumul, atunci când 
pătrundeau în întunericul unui mormânt din Valea Regilor. 

Pentru a o șterge fără a fi identificat, Mehy ucisese un paznic. 
Scrisoarea anonimă trimisă lui Sobek cu scopul de a-l scoate 
vinovat de omor pe Nefer cel Tăcut nu avusese, din nefericire, 
efectul scontat; intervenţia misterioasei „femei înțelepte” din 
Locașul Adevărului, precum și ancheta tribunalului dovediseră 
nevinovăția artizanului. Dar comandantul rămânea departe de 
orice bănuială și ascensiunea sa își urmase cursul, cu preţul 
dispariţiei socrului său, pe care o pusese la cale cu isteţime, și 
datorita complicităţii delicioasei sale soţii Serketa, fermecătoare 
ca un scorpion, lacomă și neiertătoare ca el. 

Bogat, puternic, bucurându-se de o bună reputaţie, Mehy 
complota cu prudență și cu răbdare. Refuzat de tribunalul de 
admitere al Locașului Adevărului, nu reușise niciodată să treacă 
peste acest afront. Dorinţa lui de a se răzbuna era dublată de 
visul de a transforma vechiul Egipt, îngropat în tradiţiile și 
credințele sale, într-o ţară modernă și cuceritoare, în care 
știința, prin persoana prietenului său Dakter, gata să accepte 
orice invenţie, ar trezi la viaţă o societate adormită. 

Pentru împlinirea acestui plan măreț era, însă, necesară 
pătrunderea în secretele confreriei, protejate cu atâta strășnicie 
de faraoni. Principalul adversar al lui Mehy fusese Ramses cel 
Mare, iar unica sa tentativă de a-l suprima pe monarh, 
sabotându-i carul de luptă, nu fusese decât un eșec. 
Comandantul trebuise să admită că bătrânul suveran se bucura 
de un noroc nemaipomenit și se mulțumise cu suprimarea celui 
care ar fi putut cleveti, cel care executase nereușitul sabotaj. 
Rămânea posibilă o singură strategie: să-și ţeasă, în jurul 
satului, o plasă, precum face un păianjen, așteptând să moară 
Ramses. 

In sfârşit, Mehy scăpase de  binefăcătorul Locașului 
Adevărului! Fără Ramses, artizanii vor fi dezorientaţi. Și nu se 
știe dacă noul rege, Merenptah, un om din nord, va fi la fel de 

dispus să protejeze confreria ca predecesorul său. Dar 
Trezorierul principal al Tebei nu reușea să obţină vești sigure din 
Pi-Ramses, capitala în care Merenptah fusese încoronat. Se 
credea despre el că este paseist, lipsit de orice intenţie 
novatoare și foarte hotărât să meargă pe urmele lui Ramses cel 
Mare. Dar, oare, puterea lui supremă nu-i va modifica și 
caracterul? 

Cât despre intrigi, astea ar trebui să se întindă, din ce în ce 
mai frumos tesute! 

Unii s-ar fi împăcat cu ideea unei domnii de tranziţie care, 
probabil, ar putea fi de scurtă durată, pregătind astfel o lume 
nouă. Ar fi o lume în care Mehy ar juca un rol extrem de 
important. Dar asta, doar dacă ar deţine secretele Locașului 
Adevărului! 

În timpul acestei interminabile perioade de mumificare s-ar fi 
putut ivi evenimente neașteptate: moartea brutală a lui 
Merenptah, bunăoară, și o luptă pentru tron. Mehy spera că nu 
se va întâmpla nimic din toate acestea, nefiind încă pregătit să 
ia parte la ele. Visa la manipularea unui monarh care să 
înainteze primul pe scenă, în timp ce el, din umbră, să fie 
adevăratul conducător. Dacă îi reușise planul în privinţa 
primarului Tebei, de ce nu i-ar reuși din nou, dar la un nivel 
superior? 

Un Merenptah conservator, care credea în principii învechite 
și incapabil să perceapă evoluția unei ţări, acest faraon 
mediocru n-ar putea, oare, deveni cel mai bun dintre aliaţii săi? 

Pentru a testa puterea de rezistenţă și starea de spirit a 
artizanilor, Mehy îl convinsese pe Abry, administratorul principal 
al malului stâng, să trimită în sat un grup de soldaţi și un 
vistiernic. 

Dacă ar fi reușit să forțeze intrarea în sat, Mehy ar fi putut să 
dea năvală și să spulbere privilegiile confreriei. 

Tt 

Treaba era serioasă. 

Șeful Sobek constata că avea de-a face într-adevăr cu soldați, 
în majoritate bărbați maturi. De când fusese numit șef al pazei 
Locaşului Adevărului, se confrunta pentru prima oară cu o trupă 
de ostaşi. 

Dispuși pe două rânduri, aceștia așteptau, nemişcați, în fața 
primului fort. Paznicii nubieni, flăcăi puternici, bine antrenați, 

erau înarmaţi cu bâte și săbii scurte. Erau gata să asculte de 
Sobek, considerat un adevărat șef de clan, ale cărui ordine nu 
se discutau. 

Sobek înainta: 

— Care vă este comandantul? 

— Eu, răspunse un veteran, vizibil impresionat de robustul 
bărbat negru care-l măsura din cap până-n picioare, dar eu 
ascult de ordinele vistiernicului. 

Ascuns până atunci în spatele soldaţilor, un omuleţ rotofei ieși 
dintre rânduri și i se adresă lui Sobek cu o voce subțirică și 
ascuţită: 

— Am un mandat din partea administratorului principal al 
malului stâng. Trebuie să văd câte animale există în sat și să 
calculez taxele ce trebuie aplicate. În ultimii ani, n-am 
înregistrat nicio declaraţie. Reprezentând forţa publică, va trebui 
să colaboraţi cu mine, ajutându-mă să-mi îndeplinesc misiunea. 

Șeful Sobek nu se aștepta la un atac de acest gen: 

— Intenţionați... să pătrundeți în sat? 

— Fără asta nu se poate! 

— Ordinele mele sunt stricte. Accesul în sat este interzis 
oricărei persoane care nu este artizan sau membru al familiei 
sale. 

— Ar trebui să fiţi rezonabil. Doar reprezint puterea 
administrativă! 

— De la regula pe care v-am prezentat-o nu fac excepţie 
decât faraonul și vizirul. Din câte știu, nu sunteţi niciunul, nici 
celălalt. 

— In ceea ce privește fiscul, ar trebui să vă supuneţi! Mergeţi 
și-l căutaţi pe scribul Mormântului. Vă va spune clar care este 
legea. 

Sobek ezita. La urma urmelor, nu era o soluţie proastă. 
Oricum, inspectorul nu-l cunoștea pe Kenhir cel Ursuz: 

— De acord, dar nu care cumva să constat că soldaţii s-au 
clintit din loc! Dacă încearcă să treacă de acest fort, oamenii 
mei îi vor face să se retragă fără menajamente. 

— Șefule Sobek, folosiţi un ton care nu-mi este deloc pe plac. 
Soldaţii mei sunt mult mai numeroși decât paznicii voștri, așa că 
legea este de partea mea. 

— Dacă vorbiţi astfel, nu mă mai duc să caut pe nimeni și 
rezolv problema eu însumi. 

Paznicii nubieni își ridicară bâtele fără să mai aștepte vreun 
ordin. Mai tineri și mai rapizi decât adversarii lor, nu se temeau 
de o înfruntare cu doi sau trei deodată. 

— Mai bine să nu ne enervăm, propuse vistiernicul. Eu nu sunt 
aici decât pentru a respecta ordinul, ca și dumneavoastră, de 
altfel. 

— Ordinele mele sunt foarte stricte și sunt obligat să le 
respect ca atare. 

— Mergeţi să-l căutaţi pe scribul Mormântului! 

— Dar nu cumva să înaintați! 

Crispat, funcţionarul încremenise. Fusese prevenit că avea de 
îndeplinit o misiune delicată, dar nu se așteptase totuși la o 
asemenea rezistenţă. Și se temea de acel colos negru. Dacă s-ar 
isca vreo luptă, nu s-ar termina oare rău pentru el? Pentru 
moment, era mai bine să renunţe la folosirea forţei și să stea de 
vorbă cu scribul Mormântului, punându-l în faţa faptului împlinit. 

Șeful Sobek nu se grăbi să treacă de forturi. Oamenii săi nu 
vor avea ce alege din această mână de soldaţi. Dar în urma lor 
vor veni alţii, mai numeroși, mai de temut. 

Cine să fi plănuit această intervenţie dacă nu Abry, 
administratorul principal de pe malul stâng? lată că, din nou, îi 
ieșea în cale lui Sobek. Înaltul funcţionar încercase în zadar să-l 
corupă și apoi să-l convingă să se mute, de parcă ar fi vrut să 
scape de un paznic nedorit, capabil să-l implice în asasinatul 
care îl obseda pe nubian. 

Abry lansa pentru a treia oară un atac împotriva lui și, mai 
mult chiar, împotriva Locașului Adevărului. 

De ce acţiona astfel dacă nu pentru că se știa vinovat, într-un 
fel sau altul, și făcea tot ce putea să scape de cei care l-ar fi 
putut acuza? 

Urgenţa zilei era acest vistiernic. Evitarea unui conflict va fi, 
poate, imposibilă, căci nu era de ajuns să-l prevină pe Kenhir. 
Trebuia ca scribul Mormântului să accepte să se deplaseze. 

— Nu uita, mai ales, îi aminti scribul Mormântului servitoarei 
sale Niut cea Neobosită, să nu stârnești praful din bibliotecă 
folosind blestemata aia de mătură! Acolo voi deretica eu însumi. 

Tânăra se mulțumi să ridice din umeri. În fiecare dimineaţă, 
nu auzea decât aceeași predică. 

La cei șaizeci și doi de ani ai săi, mai morocănos decât un ţap 
bătrân și singuratic, Kenhir avea mișcări greoaie și corpolența 
unui scrib cu o funcţie importantă, dar ochilor săi vicleni și ageri 
nu le scăpa nimic. 

Datorită efectelor ceaiului de mandragora?, Kenhir scăpase de 
insomnia care-l cuprinsese de la moartea lui Ramses cel Mare. 
Știa că, în această perioadă de tranziţie, comunitatea, puţin 
numeroasă, era în pericol și că nu va supravieţui hotărârii unui 
faraon ostil modului său de viață, dar continua totuși să-și facă 
datoria, ca și când aceasta ar fi trebuit să dureze la nesfârșit. 

De o importanță majoră, aprovizionarea cu apă a confreriei 
era asigurată în două feluri: pe de o parte prin fântâna săpată 
adânc, la vreo șaizeci de metri la nord-est de templul lui Hathor, 
și pe de altă parte prin livrările zilnice făcute cu ajutorul 
măgarilor. Fântâna era o capodoperă, cu pereţii tăiaţi în unghi 
drept, dale de calcar și scări superbe, care le permiteau celor 
care împlineau ritualurile să coboare să ia apă pentru ceremonii. 
Dar apa de aici nu ajungea pentru celelalte nevoi ale sătenilor, 
mai ales că igiena era una dintre preocupările majore ale 
artizanilor. lată de ce scribul Mormântului aștepta, nerăbdător, 
în fiecare dimineaţă, sosirea sacagiilor, ale căror vase grele 
permiteau umplerea enormelor amfore de lut roz, ars în mod 
uniform, acoperite cu o glazură de culoare galben-pal sau roșu- 
închis, și dispuse pe ulițele satului, în locuri ferite de căldură, 
astfel încât preţiosul lichid să nu-și piardă răcoarea și 
prospeţimea. Pe unele dintre aceste amfore erau înscrise 
numele lui Amenhotep |, Thutmosis al Ill-lea sau al reginei- 
faraon Hatshepsut, ele amintind faptul că suveranii se îngrijeau 
de bunăstarea locuitorilor acestui loc al Adevărului. 

Regulamentul era strict: de mai multe ori pe zi, sacagiii 
vărsau apa curată în două rezervoare, plasate în partea de nord 
și în cea de sud a satului. Oamenii veneau să se aprovizioneze 
purtând niște urcioare mari. Umpleau apoi amforele din casă și 
foloseau apa la băut, la spălat și la treburile bucătăriei. De când 
se înființase confreria, apa nu lipsise niciodată, ba, dimpotrivă, 


2 Mandragora, plantă specifică regiunilor calde a cărei rădăcină bifurcată seamănă cu 
forma corpului omenesc. În trecut, i se atribuiau proprietăți magice și era folosită de 
vrăjitori (n. red.). 

exista din abundență, fapt apreciat de această comunitate ce 
trăia într-o zonă a deșertului. 

Numit de vizir cu aprobarea faraonului, scribul Mormântului 
avea o mulțime de atribuţii. El trebuia să vegheze asupra 
prosperității satului, să se îngrijească de buna înţelegere între 
cei doi șefi de echipă, să plătească personalul, să ţină Jurnalul 
Mormântului, în care nota cu grijă absenţele și motivele lor, să 
primească materialele necesare lucrărilor și să le distribuie 
tuturor, să urmeze Marea Operă începută de predecesorii săi. O 
muncă istovitoare ce nu-l împiedica pe Kenhir să se dăruiască 
pasiunii sale: scrisul. 

Fiu adoptiv al ilustrului Ramose, înălţat în timpul vieţii la 
demnitatea rarisimă de „scrib al lui Maat”, Kenhir îi moștenise 
casa deosebit de frumoasă, biroul și, mai ales, bogata sa 
bibliotecă. Aici se găseau operele marilor autori pe care le 
copiase el însuși, cu scrisul său urât și aproape neciteţ. lubitor 
de poezie, compusese o nouă versiune a Bătăliei de la Kadeș, 
care povestea victoria lui Ramses asupra hitiţilor și triumful 
luminii asupra întunericului; începuse apoi o reconstituire 
romanescă a prestigioasei dinastii a optsprezecea. De îndată ce 
va ieși, în sfârșit, la pensie, Kenhir se va consacra întocmirii unei 
Chei a viselor, rod al unei cercetări îndelungate. 

— Un artizan dorește să intre, îl anunţă Niut cea Neobosită. 

— Nu vezi că sunt ocupat? Când voi ajunge, oare, să trăiesc 
liniștit în satul ăsta? 

— Vreţi să-l vedeţi sau nu? 

— Să intre, mormăi Kenhir. 

Ipuy Iscoditorul, un sculptor din echipa din dreapta, era mai 
degrabă firav și nervos, dar teribil de îndemânatic. Ştia să 
cioplească stânci din cele mai dure și nu dădea niciodată înapoi 
în faţa unei situaţii greu de rezolvat. 

— Vreun necaz? 

— Un vis urât, mărturisi Ipuy. Trebuie să vă cer sfatul. 

— Povestește! 

— Mai întâi, mi-a apărut zeul-berbec Khnum și mi-a spus: 
„Braţele mele te apără; îţi încredințez pietrele născute din 
pântecele munților pentru a construi temple”. Era de-a dreptul 
înspăimântător! 

— Liniștește-te! Este, mai degrabă, o prevestire minunată. În 
Khnum se află întrupată energia creaţiei care dă naștere 

oamenilor și-i înzestrează pe artiști cu darul de a-și stăpâni 
puterea. Continuă! 

— Apoi... E ceva mai delicat. 

— N-am timp de pierdut, Ipuy! Ori vorbești, ori pleci! 

Artizanul părea foarte stânjenit: 

— Am visat că făceam dragoste cu o femeie... care nu era 
soția mea. 

— Asta e foarte rău! O singură soluţie; cufundă-te în apa rece 
a unui canal, dis-de-dimineață, și vei fi din nou liniștit. Dar ia 
spune-mi: De ce ai rămas în sat, în loc să te duci cu restul 
echipei la muncă în Valea Regilor? 

— Am dus ofrande la mormântul tatălui meu. Și apoi, soţia 
mea e bolnavă. 

Kenhir luă Jurnalul Mormântului şi notă cele două motive, 
considerate valabile. lpuy nu merita să fie considerat „leneș”, 
fapt care i-ar fi atras sancţiuni grave. Scribul Mormântului urma 
să-i verifice, desigur, spusele, căci nu mai avea încredere în 
nimeni din ziua în care un artizan își motivase absenţa prin 
decesul mătușii sale... care murise pentru a doua oară. 

Abia ieși sculptorul din sala cu coloane care-i servea lui Kenhir 
drept birou, că apăru Didia Dulgherul, un om înalt, care 
gesticula greoi. 

— Șeful de echipă mi-a încredinţat o muncă la atelier, explică 
el, și mi-a cerut să vă aduc aminte că salariile ar trebui plătite 
mâine-dimineaţă. 

Plata salariilor... Se repeta, fără excepţie, la douăzeci și opt 
de zile! Scribul Mormântului și cei doi șefi de echipă primeau, 
fiecare, câte cinci saci de alac și alţi doi saci de orz, în timp ce 
fiecare artizan avea dreptul la patru saci de alac și doar unul de 
orz, la care se adăugau: carne, haine și sandale. O dată la zece 
zile, Kenhir veghea asupra împărțirii uleiului, a unguentelor și a 
parfumurilor. Sătenii primeau zilnic cinci kilograme de pâine și 
de prăjituri, trei sute de grame de pește, legume și fructe de tot 
felul, lapte și bere. Ceea ce le prisosea, puteau schimba la târg 
pentru alte produse. 

— Crezi că e necesar să-mi amintești ce îndatoriri am, Didia? 

— Trecem printr-o perioadă mai grea. Mulţi se întreabă dacă 
vor fi asigurate livrările obișnuite. 

— Dacă n-ar fi fost așa, eu aș fi fost primul care v-aș fi 
prevenit! Mâine, salariile vor fi plătite ca de obicei și nu vă va 
lipsi nici măcar un pumn de grăunţe! 

Liniștit, dulgherul se retrase. 

Kenhir nu putea să-i mărturisească îngrijorarea pe care o 
simțea. Noul faraon nu venise încă în sat. În necunoștinţă de 
cauză, ar putea ceda unor presiuni și aprovizionarea ar putea 
înceta. Rămâneau silozurile confreriei, care le-ar fi putut permite 
să supravieţuiască o vreme. Dar care le va fi, oare, viitorul? 

Morocănosul scrib al Mormântului era veșnic nemulțumit de 
condiţiile de lucru, adeseori povestea despre cariera strălucită 
pe care ar fi putut-o avea la Teba, dar iubea satul mai mult 
decât propria viaţă. Plângându-se neîncetat de tot și de toate, el 
știa că aici își va sfârși zilele, la fel ca predecesorul și tatăl său 
adoptiv, pentru că Locașul Adevărului era pentru el inima 
Egiptului, locul în care oameni simpli, cu calităţile și defectele 
lor, duceau la bun sfârșit, în fiecare zi, opera lor extraordinară în 
slujba divinului. 

Partea proastă era că ar fi trebuit să fie făcuţi să locuiască 
împreună fără prea multe neînţelegeri și că toate grijile cădeau 
asupra lui! 

— Curăţenia e gata, spuse Niut cea Neobosită. Acum 
pregătesc dejunul. 

— Dar nu castraveți! Știi că nu-i pot digera. Și fără prea multe 
condimente la pește! 

Ar fi trebuit să se lipsească de multă vreme de această mică 
scorpie care se făcuse stăpână peste locuinţa sa, dar ea muncea 
fără cusur și, mai mult, îi suporta felul lui urâcios cu o 
permanentă bună dispoziţie. 

— Mai e cineva care dorește să vă vorbească, spuse Niut. 

— Dar nu se mai termină odată! Spune-i să vină mai târziu! 

— Este pe cât de grav, pe atât de urgent, se pare. 

— Bine, de acord... 

Soţia lui Pai Pâinică-Bună, un desenator din echipa din 
dreapta, se prezentă înaintea scribului Mormântului. Părea 
scoasă din minți. 

„Incă o poveste nedorită, gândi Kenhir. A înșelat-o, ea vrea să 
se plângă și va trebui să reunim tribunalul satului.” 

— Paznicul porţii a adus un mesaj al șefului pazei... Este 
înspăimântător! 

— Calmaţi-vă și spuneţi despre ce este vorba! 
— S-au adunat soldaţi în fața primului fort... Vor să 
năvălească în sat. 


t Capitolul 4 


Ușa cea mare se deschise și scribul Mormântului intră. Șeful 
Sobek se repezi spre el: 

— Ce se întâmplă? întrebă Kenhir. 

— Avem probleme cu fiscul. Și-a atras sprijinul armatei și vă 
așteaptă la primul fort. 

Lui Kenhir nu-i prea plăcea să meargă pe jos. Prefera liniștea 
biroului său, și nu nisipul potecilor. Înainta totuși cu vitejie, 
pentru a-l înfrunta pe un funcţionar foarte iritat. 

— Sunteţi scribul Mormântului? 

— Ce doriţi de la mine? 

— Sătenii n-au plătit taxa pe animale. Trebuie să intru în sat, 
să-i identific pe contravenienţi și să fixez amenzile. 

— Despre ce animale vorbiţi? întrebă Kenhir. 

— Vaci, oi... 

Scribul Mormântului izbucni în râs: 

— Legea vă face să râdeți? protestă interlocutorul său. 

— Nu legea, ci dumneavoastră! Nu sunteți demn de funcția pe 
care o aveţi! li voi scrie vizirului, cerându-i demiterea voastră. 

Vistiernicul părea pierdut: 

— Nu înţeleg, eu... 

— Când nu știi ce conţine un dosar, nu-l fluturi amenințând! În 
sat nu există alte animale domestice în afară de câini, pisici și 
maimuțe. Din motive de igienă, prezența altor animale este 
interzisă. Măgari, boi, vaci, oi și porci nu veţi putea vedea decât 
în afara satului și pe pământurile ce le aparţin artizanilor. 
Desigur, toate sunt declarate la administraţia voastră. Așadar, 
m-aţi deranjat degeaba. Așa ceva nu permit! 

Din privirea mânioasă a lui Kenhir, funcţionarul înţelese că nu- 
i rămânea decât să se retragă repejor, încercând să facă uitată 
nefericita încercare. Reclamaţia unui personaj atât de important 
cum era scribul Mormântului risca să-i afecteze grav cariera. 

— Oare când vom scăpa de ploșniţțele astea? mormăi Kenhir, 
privind cum fugea vistiernicul. 

În ciuda acestei victorii, pe chipul lui Sobek nu se citea 
triumful: 

— Ce mai e? întrebă Kenhir. 

— Am uitat să vă aduc la cunoștință un incident tulburător... 

— Ei bine, zi! 

— Obiectele delictului sunt în baraca mea. 

Sobek îi prezentă lui Kenhir câteva bucăţi de calcar pe care se 
aflau niște desene uimitoare: o pisică oferea flori unui șoricel, o 
femelă-șobolan purta fustă și era coafată de o maimuţă, o vulpe 
cânta la un flaut dublu, o capră dansa, un crocodil care sta pe 
coadă cânta la mandolină, o rândunică se cățăra pe o scară spre 
vârful unui copac în care se ţinea, ţanţoș, un hipopotam, un 
şobolan conducea un car de luptă și trimitea săgeți asupra unei 
armate de rozătoare ce se apăra cu scuturi și un maimuţoi 
stătea pe o movilă de grâu. 

Caricatura era uimitoare, dar nu-l distra deloc pe Kenhir, căci 
recunoscu trăsăturile stilizate ale mai multor membri ai 
confreriei! Și ce era mai grav, șobolanul arcaș nu putea fi altul 
decât faraonul care lupta cu inamicul. Cât despre maimuţoi, 
semăna, fără nicio îndoială, cu scribul Mormântului! 

— Cine ţi-a adus ororile astea? 

— Nu știu, nu eram aici. 

— Să le distrugi imediat! 

— Și dacă apar, din nou, altele... 

— Asta nu se va mai întâmpla, crede-mă! 

Kenhir știa cine era vinovatul. 

Stilul, precizia desenului, originalitatea, necuviinţa... toate îl 
dădeau de gol pe Paneb cel Zelos. 

Scribul Mormântului se arătase foarte indulgent când fusese 
admis tânărul în confrerie, deși fusese convins că disciplina nu 
va fi niciodată una dintre calităţile sale. Locașul Adevărului nu 
putea să refuze un asemenea talent, dar, de această dată, 
flăcăul întrecuse măsura. 

Privirea paznicului nubian era mult prea încântată. 

— Ce este, Sobek? Gluma asta proastă n-are nimic vesel. Este 
doar o injurie adusă seriozităţii și rigorii care ar trebui să domine 
în acest sat. 

— Sunt de acord și știu că veţi lua măsuri. Dar consider că nu 
acest fapt este cel mai grav. Vistiernicul ne-a fost trimis de Abry, 

administratorul principal al malului stâng, cel care a încercat să 
mă corupă și să mă determine să-mi schimb locul de muncă. 

— Încă îl mai bănuiești că ar fi participat la un complot 
împotriva Locașului Adevărului? 

— Mai mult ca niciodată. 

Faţa lui Kenhir se întunecă: 

— Cât aș vrea să te înșeli... Dar m-am informat. Acest Abry 
pare a fi un carierist, gata să facă orice compromis. In condiţiile 
actuale, ne este imposibil să continuăm ancheta. N-avem cum 
să bănuim ce soartă îi va rezerva noul faraon... Destituire, 
promovare sau menţinerea statutului său actual? 

— Lovitura sa a eșuat, dar Abry o va lua de la capăt, sunt 
sigur! Ameninţă paza satului, așa că sunt constrâns să intervin, 
oricare i-ar fi rangul. 

— Un bob zăbavă, Sobek! Vom vedea ce este de făcut abia 
după ce vom afla primele hotărâri ale lui Merenptah. Până 
atunci, să fim vigilenţi! 

Deși n-o mărturisea, de teamă să nu-i alarmeze pe săteni, 
scribul Mormântului era din ce în ce mai îngrijorat. Dacă ar 
izbucni o răzmeriţă la palat și dacă niște intriganţi ca Abry ar 
obţine mai multă putere, Locașul Adevărului n-ar mai exista 
decât câteva săptămâni. 

Pe când Kenhir se îndrepta către poarta cea mare a satului, 
auxiliarii ieșiră din atelierele și din casele lor, înconjurându-l, 
ameninţători. 

Fierarul, măcelarul, spălătorii, căldărarii, berarul, cizmarul, 
țesătorii, pescarii, tăietorii de lemne și grădinarii erau ca scoși 
din minţi. Şeful lor, olarul Beken, luă cuvântul: 

— Nu ni se spune decât „Cei-care-poartă”, aminti el, dar avem 
și noi drepturi! Și primul dintre ele este acela de a ști dacă vom 
fi îndepărtați și în ce fel! 

— Pentru moment, nu s-a schimbat nimic. 

— Abia am scăpat de atacul armatei! 

— N-a fost decât o rușinoasă greșeală administrativă. Acum, 
totul este în regulă. 

— Satul va fi închis? 

— Nu există niciun motiv să vă temeți. 

— Spuneţi asta doar ca să ne liniștiți! 

— Veţi fi plătiți ca și până acum și niciun post nu va fi 
desfiinţat... Ce alte garanţii mai vreți? 

Siguranţa lui Kenhir îi calmă pe auxiliari. 

— Hai să ne întoarcem la treabă, propuse olarul. 

Nemultțumirile fierarului se pierdură în murmurul micului grup, 
oamenii se risipiră târându-și picioarele. Scribul Mormântului 
intră în sat, unde soția lui Pai Pâinică-Bună, vizibil tulburată, îl 
abordă imediat: 

— Pisoiașul meu a dispărut! Sunt sigură că mi l-a luat vecina 
și că-l ascunde la ea... Era invidioasă pentru blana sa neagră și 
strălucitoare, și mi l-a furat! Trebuie să i se scotocească prin 
casă, iar ea trebuie să fie condamnată! 

— Acum am alte griji, de care... 

— Dacă nu, voi ridica problema în faţa tribunalului din sat! 

Kenhir oftă și-i zise: 

— Bine, hai să mergem! 

Scribul Mormântului își închipuia deja îngrozitoarea ceartă 
dintre cele două gospodine, dar era datoria lui să rezolve acest 
gen de probleme, pentru a menţine armonia dintre familii. 

Din fericire, pisoiul fugar sări de pe un acoperiș chiar la 
picioarele stăpânei sale, care-l luă în braţe acoperindu-l cu 
sărutări și dojenindu-l cu blândeţe. 

Uimit de inconsecvenţa femeilor, Kenhir preferă să se 
îndepărteze, fără să mai adauge vreun cuvânt. Câte alte 
„isprăvi” urmau să-l mai copleșească, în aceasta zi blestemată? 

— Dejunul este gata, îl anunţă Niut cea Neobosită, de îndată 
ce scribul Mormântului se reîntoarse acasă. La desert, veți avea 
o prăjitură umplută cu multe curmale. 

— Măcar e fragedă? 

— O să vă convingetți singur. 

Cum de îndrăznea să fie atât de obraznică această scorpie 
mică? Într-o bună zi, Kenhir va trebui s-o pună la punct. Dar, 
deocamdată, avea alte griji, mult mai serioase. 

Va reuși, oare, maestrul Nefer cel Tăcut să construiască la 
timp locul de veci al lui Ramses cel Mare, respectând normele 
impuse? Acest om era înzestrat în mod excepţional, desigur, dar 
era primul său șantier și îi lipsea geniul care să-l ajute să 
termine lucrările la termen. 

Și dacă Nefer dădea greș, Locașul Adevărului va dispărea de 
la sine. 

Paneb cel Zelos era nebun de fericire. 

Acest munte de om cu ochii negri avea douăzeci și șase de 
ani și fusese acceptat cu zece ani în urmă în confreria Locașului 
Adevărului, pentru a deveni desenator, împlinindu-și astfel visul 
din copilărie. Drumul fusese greu, dar Paneb nu se descurajase 
niciodată, hrănit de focul ce ardea în el și pe care nimeni și 
nimic nu i l-ar fi putut stinge. 

În prezent, viaţa era pentru el un paradis: Valea Regilor, acest 
ued pustiu, ars de soare și interzis profanilor. Aici, protejate de 
creasta Soarelui-Apune în formă de piramidă, se odihneau 
mumiile iluștrilor faraoni ai Noii Împărăţii, al căror suflet 
renăștea în fiecare dimineaţă în intimitatea locului lor de veci. 

Pentru aproape toţi egiptenii, a pătrunde în „valea cea mare” 
era un vis imposibil de realizat. Dar el, Paneb, avea acest drept 
pentru că perseverase, învinsese nenumăratele obstacole ce i 
se iviseră în cale și reușise să devină unul dintre membrii 
echipei din dreapta! 

Cine ar fi putut crede, privindu-l pe tânărul atlet impresionant, 
că mâinile sale enorme erau făcute să execute desene de o 
finețe și de o precizie extraordinare? Se împleteau armonios 
forța cu graţia, dar, pentru moment, nu era decât un ucenic și 
mai avea încă mult de învăţat. 

Această perspectivă îl entuziasma pe Paneb, căci pe el nu-l 
speria nicio treabă anevoioasă. De la începerea lucrărilor de 
desăvârșire a mormântului lui Ramses cel Mare, colegii săi, 
desenatori și pictori, îi cereau să le aducă pâinile de culoare, 
penelurile, periile și toate celelalte materiale. | se păreau ușoare 
ca niște pene, căci această muncă îi permitea să admire înaltele 
stânci din Valea interzisă, în care doar piatra încinsă mai putea 
supravieţui. Falezele gălbui se desprindeau parcă, tăioase, de 
pe cerul de un albastru perfect și, la amiază, soarele nu mai lăsa 
niciun petic de umbră în această căldare sacră, în care 
conviețuiau misterul suprem al morții și al vieții. 

Acesta era momentul preferat al lui Paneb cel Zelos, cel care 
era îndrăgostit de verile implacabile, mai ales când canicula nu 
era îmblânzită nici măcar de cea mai ușoară adiere de vânt. Aici 
se simţea la el acasă, în această vale tăcută și liniștită. 

— Visezi, Paneb? 

Bărbatul care i se adresase nu era altul decât Nefer cel Tăcut, 
șeful echipei din dreapta și maestrul operei confreriei. De talie 
mijlocie, zvelt, cu părul castaniu, cu ochii de culoare verde- 
cenușiu și fruntea lată avea un chip grav și vorba domoală. Nu 
avusese nevoie decât de zece ani ca să devină conducătorul de 
necontestat al artizanilor, o funcţie la care nu râvnise niciodată. 

Paneb și Nefer se cunoscuseră înainte de a fi admiși lor în 
Locașul Adevărului. Cel dintâi îi salvase viața celuilalt, care nu-i 
va uita niciodată curajul. Urmând calea sculptorilor, Nefer fusese 
învestit cu gradele superioare ale ierarhiei chiar înainte de a fi 
admis în Locașul Aurului, în care devenise deţinătorul secretului 
Marii Opere, pe care, în prezent, avea datoria s-o transmită și s- 
o transforme în materie. 

— Pe când eram un puști, răspunse Paneb, visam la o lume 
perfectă, dar curând am avut de-a face cu oamenii. Cu ei n-ai 
scăpare: trebuie să te lupţi tot timpul. La cel mai mic semn de 
slăbiciune, adversarul e călcat în picioare. Dar astăzi știu că 
această lume perfectă există: această vale în care confreria 
noastră cioplește și împodobește locurile de veci ale faraonilor. 
Omul nu are aici un loc al său; nu suntem decât în trecere. Și e 
bine așa. O liniște de mormânt stăpânește pretutindeni și îţi 
mulțumesc că mi-ai dat voie s-o cunosc. 

— N-ai de ce să-mi mulțumești. Oi fi tu prietenul meu, dar eu 
sunt șeful echipei și să nu te aștepți la nicio favoare. Dacă ţi-am 
poruncit să vii la muncă în Vale, am făcut-o pentru că ești 
priceput. 

Până acum, Paneb se mulţumise să joace rolul de hamal și de 
paznic al mormântului lui Ramses cel Mare, în care nu era, însă, 
autorizat să pătrundă. Dar iată că, din vocea lui Nefer, simţi că 
situația avea să se schimbe în favoarea sa. 

— Ziua se anunţă lungă și grea, își dădu cu părerea acesta din 
urmă; începem să intrăm în criză de timp, dar trebuie să 
terminăm de decorat urmând instrucțiunile lăsate de Ramses. 
Ched Salvatorul îţi va încredința o nouă sarcină, de o mare 
importanţă. 

Ched Salvatorul... Pictorul echipei, șeful desenatorilor și 
disprețul în persoană! Timp de mai mulţi ani, ignorase prezenţa 
lui Paneb, pentru a-i da de înțeles că în ochii lui nici nu exista. 
Dar Zelosul își stăpânise vanitatea, convins fiind că, într-adevăr 

Ched era un maestru excepţional, de un talent fără egal, ales de 
toată confreria pentru a mai însufleţi puţin decorul mormintelor 
regale. 

— Pari foarte neliniștit, Nefer! 

— Pentru unii cele şaptezeci de zile de mumificare par o 
perioadă foarte lungă; dar pentru noi e foarte scurtă. 

— Nu înțeleg... Mormântul lui Ramses este terminat de multă 
vreme, nu? 

— În mare, da. Dar regula este să aşteptăm moartea regelui 
pentru a da viață pereților, pentru a trasa ultimele semne și 
figuri, și pentru a completa Locașul de veci, în care corpul său 
luminos va rămâne pentru totdeauna. Nu este permisă nicio 
eroare. Nu trebuie să ne grăbim, dar nici să pierdem vremea. 

— Fiind primul tău șantier, pot spune că destinul te-a răsfăţat! 
Ti-ar fi putut oferi un faraon mai puţin important decât Ramses 
cel Mare... Dar noi avem, cu toții, încredere în tine! 

— Sunt conștient de faptul că este în joc însăși supraviețuirea 
Locașului Adevărului. Dacă noul faraon ar fi nemulţumit de locul 
de veci al tatălui său, ar putea decreta dispariția noastră. 

— Ce se spune despre acest Merenptah? 

— E bine să nu ascultăm niciun zvon și să ne ducem lucrarea 
la bun sfârșit. Dacă muncim corect, ce motive am avea să ne 
temem? 

La cei treizeci și șase de ani ai săi, Nefer cel Tăcut era un 
bărbat matur, calm, dar autoritar. Prin simpla sa prezenţă, fără a 
fi nevoie să ridice tonul, crea bună înţelegere în sânul confreriei, 
făcându-i pe artizani să dea tot ce aveau mai bun din ei. 
Niciunuia nu i-ar fi trecut prin minte să se opună cerinţelor sale, 
acestea fiind date întotdeauna spre a desăvârși opera și a 
menţine armonia în comunitate. Paneb însuși, în ciuda firii sale 
rebele, aprecia felul de a se purta al prietenului său și se felicita 
pentru faptul că a contribuit și el la numirea acestuia la 
conducerea Locașului Adevărului. Cu el, nici nedreptatea, nici 
corupţia nu-și găseau locul aici. 

— Ce-ai spune dacă Merenptah ar hotări să desființeze 
confreria? 

— l-aș demonstra că face o mare greșeală, punând în pericol 
însăși prosperitatea Egiptului. 

— Și dacă va refuza să te asculte? 

— În acest caz, ar da dovadă că nu este un faraon, ci un tiran, 
iar aventura civilizaţiei noastre nu va întârzia să ia sfârșit. 

Cei trei desenatori, Gau cel Exact, Unesh Șacalul și Pai 
Pâinică-Bună puseră la picioarele lui Paneb o mare cantitate de 
pâini? viu colorate și mici vase de lut ars și de aramă. 

— Ce trebuie să fac eu cu toate astea? 

— Vei afla de la Ched Salvatorul. Soarele arde, mai puternic 
ca niciodată... Nu crezi că ar trebui să te adăpostești la umbră? 
îl întrebă Pai Pâinică-Bună, care suporta cu greu căldura din 
Valea Regilor. 

— N-am chef să răcesc! glumi el. 

Cei trei desenatori se îndreptară încet către intrarea în 
mormântul lui Ramses cel Mare. Căzuseră pe gânduri, până și 
Pai Pâinică-Bună, care de obicei era gata în orice clipă să râdă și 
să glumească. Precum confrații săi, nu se gândea decât la 
munca migăloasă pe care o aveau de făcut. 

— Și tu, Paneb, cum ai reacţiona? întrebă maestrul. 

— Dacă vorbele frumoase n-ar servi la nimic, aș lua armele și 
m-aș bate. 

— Împotriva faraonului, a armatei și a gărzilor sale? 

— Împotriva oricui ar încerca să distrugă satul, căci el mi-a 
devenit patrie și suflet, deși n-am fost acceptat prea ușor, iar cei 
zece ani petrecuţi aici au fost mai degrabă greu de înfruntat. 

Nefer zâmbi: 

— Nu trebuie, oare, să trecem prin încercările care ne sunt 
sortite și pe care suntem capabili să le îndurăm? O să mă faci să 
cred că puterea ta de rezistenţă este ieșită din comun. 

— Cu tot respectul pe care ţi-l port, am uneori impresia că-ţi 
râzi de mine! 

— Ar fi nedemn dacă ţinem cont de funcţia mea, nu? 

Sosirea lui Ched Salvatorul întrerupse convorbirea celor doi 
prieteni. 

Cu părul și mustăcioara bine îngrijite, elegant, cu ochii de un 
cenușiu-deschis, cu nasul drept și buzele fine, îi aruncă lui 
Paneb o privire ironică, apoi i se adresă maestrului operei: 

— Desenatorii mei sunt deja la muncă? 

— Tocmai au intrat în mormânt. 

— Amânările riscă să fie destul de scurte... 


3 Vopselele se păstrau sub formă solidă, ca de pâine, din care se rupea câte o 
bucăţică și se dilua cu apă. 

— N-avem dreptul să le depășim, Ched! De aceea, Paneb va fi 
la dispoziţia ta. 

Pictorul privi în sus, nemulțumit: 

— Un ucenic pe care trebuie să-l învăţ totul! 

— Fii un bun dascăl și rămâi alături de mine! 

Nefer se îndreptă, la rândul său, către locul de veci al lui 
Ramses cel Mare, timp în care Ched Salvatorul ridică de jos un 
soi de cărămidă roșie. 

— Ştii ce e asta, Paneb? 

— Culoare... Culoare dură, pe care n-o poţi folosi sub forma 
aceasta. 

Pictorul păru consternat: 

— Chiar de asta mă temeam... Ochii tăi nu sunt în stare să 
vadă. 

Cu preţul unui efort imens, Paneb cel Zelos reuși să-și 
păstreze calmul. Dacă într-adevăr Ched Salvatorul hotărâse să-l 
umilească, să-i fie de bine! 

— Culoarea, începu pictorul, nu înseamnă doar materie. 
Cuvântul jun, „culoare”, este sinonim cu „existenţă”, cu „piele”, 
cu „fir de păr”. Datorită ei ni se dezvăluie o viaţă secretă și 
întreaga natură prinde viaţă, de la mineralul inert în aparenţă 
până la om, această creatură de cele mai multe ori neliniștită. Ai 
privit cu adevărat galbenul deșertului, verdele strălucitor al 
palmierului, verdele blând al câmpiilor în primăvară, albastrul 
absolut al cerului, albastrul plin de vrajă al Nilului sau strălucirea 
aurie a soarelui? Toate ne învaţă secrete cărora nimeni nu le dă 
atenție. Și totuși, culorile Locașului Adevărului sunt aduse de 
faraon în persoană, căci doar el știe de ce și cum fac ele să 
existe figurile create de către desenatori. Zeul nostru protector 
este Shu, „aerul plin de lumină”, cel care-i permite creației să-și 
dezvăluie minunile. Datorită meseriei mele sunt subiectiv, dar 
există, oare, ceva mai important decât culoarea? 

Paneb începu să privească altfel materialul pictorului. 
Niciodată până atunci Ched Salvatorul nu-i vorbise astfel. 

— Înainte de a picta, vei învăţa să prepari culorile. Și pentru 
asta, măi băiete, vei avea nevoie de mult talent! In vremuri 

obișnuite, am fi avut la dispoziţie mai multe luni sau chiar mai 
mulți ani. Dar Ramses cel Mare a cerut ca mormântul său să fie 
plin de viaţă, așa că avem nevoie de o mare cantitate de culori 
perfecte. Îţi voi arata cum să procedezi, iar tu va trebui să le 
prepari fără încetare, în timp ce eu voi picta. Dacă nu vei reuși, 
tu vei fi principalul răspunzător de întârzierea noastră, deci de 
eșecul nostru. Strânge materialul și urmează-mă! 

— Unde mergem? 

— În atelierul meu. 

Ched Salvatorul profitase de o scobitură adâncă în stâncă 
pentru a instala scândurile, schelele și un cazan. Pe niște 
etajere, erau așezate în ordine vreo sută de oale, de creuzete și 
de alte vase de diferite mărimi, protejate de o pânză albă, 
întinsă între doi pereţi ciopliți grosolan cu ajutorul unei dălţi de 
aramă. 

— Paneb, așază-te pe taburetul acela cu trei picioare și fii 
numai ochi și urechi! Preparăm culorile folosind minerale, pe 
care le pisăm cât mai fin posibil, până când rezultă o pudră la 
care vei adăuga apă amestecată cu un liant având puternice 
însușiri adezive. Aici e marele secret al fabricantului de culori. 
Vei folosi albuș de ou, deci albumină, a cărei compoziţie nu va fi 
modificată nici de apa rece, nici de apa caldă, obţinând astfel un 
tip de culoare ce va astupa bine porii pietrei. Adezivul din pește 
este un alt liant de bună calitate, la fel ca acest excelent clei. 

În timp ce vorbea, Ched Salvatorul ridica toate capacele 
oalelor ce conţineau substanţele pe care le descria. Ai fi jurat că 
este un bucătar care tocmai se pregătește să savureze 
minunatele feluri de mâncare pe care le-a preparat. 

— Cleiul meu e perfect! Am fiert extracte de oase, de 
cartilaje, de tendoane și de piele; apoi am vărsat mixtura într-o 
formă, apoi după ce s-a răcit, a devenit o masă compactă. Și să 
nu uităm de frumoasa mea rășină amestecată cu pudră de 
calcar... Dar admiră asta! 

Pictorul răsuci capacul unui creuzet mic din lut ars, de formă 
dreptunghiulară: 

— Ceară de albine, de primă calitate, pe care o folosesc la 
legarea cleiurilor și pe care o aplic pe suprafaţa pictată, pentru a 
o proteja. Desigur, un novice ar face să adere direct ocrul roșu 
la ipsos, dar numai folosirea unui adeziv este dovada unei munci 

de calitate. Și acum, o să ţi-l arăt pe cel mai bun, preferatul 
meu: guma de salcâm. 

Ched Salvatorul deschise încetișor un vas de alabastru: 

— Guma de salcâm garantează durata unei picturi... Timpul n- 
are niciun efect nociv asupra ei, face ca materia să își păstreze 
consistenţa și nu e deloc sensibilă la schimbările de 
temperatură. Cuvântul seped, „spin de salcâm”, mai înseamnă 
și „a fi precis, inteligent”; această vegetală figurează printre 
forțele luminoase, datorită cărora soarele poate da viaţă. Poate 
că, într-o bună zi, vei vedea cum arată acest salcâm. 

Timp de câteva clipe, pictorul se lăsă pradă unui gând, de 
parcă s-ar fi cufundat în niște amintiri foarte îndepărtate: 

— Ce spuneam?... A, da, vorbeam despre lianți! Ei, acum știi 
tot ce este important... Să trecem la culorile propriu-zise. 

Cum și-ar fi putut închipui Paneb că acest om rece și distant 
poate fi atât de pasionat? Cu ochi plini de lumină, cu mâinile 
într-o neîncetată mișcare, Ched Salvatorul se arăta fericit să 
deschidă porțile universului său, în care tânărul era gata să 
pătrundă ca vrăjit. 

— Nimic nu e mai simplu decât să obţii culoarea neagră: vei 
aduna funinginea cea mai fină de pe pereţii marilor recipiente 
folosite la bucătărie și negrul de fum de pe lămpi. Pudra de 
cărbune de lemn dă un negru frumos, dar eu am și o rezervă de 
mangan de la Sinai. Fii prudent cu această culoare: numele său, 
kem, „desăvârșirea, totalitatea”, înseamnă că negrul este suma 
culorilor. Când Osiris e negru, el întrupează totalitatea forțelor 
de înviere. 

— Kemet,  „totalitatea”, nu este, oare, acesta numele 
Egiptului? 

— Ba da, din cauza pământului negru, a mâlului care conţine 
toate potenţialităţile de existență și de renaștere. Albul, care nu 
e decât bucurie, puritate și strălucire, îl vei obţine strivind 
calcarul din această regiune. Amestecând gipsul cu cărbune de 
lemn sau cu negru de fum, vei obţine culoarea gri. Cât despre 
brun, vei adăuga peste negru un strat de roșu sau vei amesteca 
oxid de fier natural cu ghips. lar cel mai bun ocru brun este cel 
din oaza Dakleh. De acolo am și eu o mică rezervă. 

— Și roșul? întrebă Paneb. 

— Ah, roșul! O culoare pe cât de înfricoșătoare, pe atât de 
atrăgătoare... Roșul deșertului, violență, sânge care dă viaţă, 

foc ceresc, pânza corăbiei care trece sufletele în lumea cealaltă, 
acest roșu încadrează porțile, pentru ca demonii distrugători să 
nu poată trece, roșul care luminează ochiul lui Seth atunci când 
luptă împotriva lui Apophis... E culoarea ta preferată, nu-i așa? ÎI 
vei obţine adunând ocru roșu, care abundă în ţara noastră, oxid 
natural de fier sau calcinând ocru galben, care, astfel, va deveni 
roșu. Acest ocru galben, oxid de fier mai mult sau mai puţin 
hidratat, este și el foarte ușor de găsit. Îl vei descoperi în oazele 
deșertului din Vest și, sub formă de piatră, în gebeluri. Eu 
folosesc și orpimentul, un sulfit de arsenic natural care, sub 
această formă de mineral, nu este otrăvitor. Provine din Asia 
Mică și din insulițele din Marea Roșie; el este cel care dă viaţă 
zidurilor, făcând trupul zeilor să strălucească precum aurul. 

Pe o bucată de calcar, după ce și-a înmuiat penelul într-o 
culoare care-l surprinse pe Paneb, Ched Salvatorul desenă un 
fluture de toată frumuseţea. 

— lată culoarea roz, îi explică pictorul. O poţi obţine 
amestecând ghips cu ocru roșu. Nu ţi se pare că exprimă graţia 
unei femei sau eleganța unui armăsar? Îţi place? 

— Nu, răspunse Paneb; de ce nu-mi vorbiţi nici de albastru, 
nici de verde? 

— S-ar putea să fii mai puţin prost decât îmi închipuiam... Unii 
oameni cred că, pentru a obţine aceste două culori, evocatoare 
ale misterelor cerești și ale dinamismului vieţii, este de ajuns să 
fărâmiţezi niște pigmenţi minerali. Dar nu așa trebuie procedat 
atunci când te numești pictor al Locașului Adevărului. 

Ched Salvatorul aprinse focul sub cazan: 

— Natura ne oferă acești pigmenţi, dar arta pictorului este, 
mai întâi, cea de a le face eficiente sub aspectul stabilităţii 
culorilor. Cât despre albastru sau verde, procedeul este mai 
complex. Urmaărește-mi cu atenţie toate gesturile și ţine-le 
minte bine! 

Într-o formă, Ched amestecă nisip cu siliciu, pudră de calcar 
pisat fin, malahit, azurit, natron și cenușă vegetală. 

— In această formă, totul se va coace la o temperatură 
ridicată, între 850 și 1 100 de grade. Tu ești cel care o va face 
să varieze reglând focul; datorită acestei variaţii, vei putea 
obține diferite nuanţe de albastru, de la turcoaz la lapislazuli. Va 
trebui să ţii seama și de felul în care se pisează: cu cât se va 
pisa mai fin, cu atât culoarea va fi mai deschisă. Și dacă 

pigmenţii, pisaţi și denși, vor fi copti a doua oară, culoarea se va 
intensifica. 

— Și cu verdele cum e? 

— Te vei folosi de aceleași ingrediente ca și pentru albastru, 
dar în proporții diferite, mărind cantitatea de calciu și scăzând-o 
pe cea de aramă. Albastrul te va face conștient de existenţa 
imaterialului, iar verdele, de fecunditatea spirituală. Cât despre 
pudra colorată, o vei aglomera sub forma unor pâini, unele 
alungite, altele de forma unor discuri, iar eu le voi dilua, bucată 
cu bucată, pe măsură ce voi avea nevoie de ele. Aștia sunt 
primii noștri pași în alchimie, Paneb; dacă înţelegi cum trebuie 
această artă, vei reuși să ajungi în inima confreriei noastre. 

Concentrat asupra coacerii, Ched Salvatorul lăsa impresia că 
simte și cele mai mici variaţii, de parcă el însuși era forma 
expusă temperaturii. Și pictorul îi arătă ucenicului său cum să 
treacă de la un albastru intens la un verde diafan. 

— Eşti pregătit să fabrici culori, Paneb? 

— Parcă am de ales? 

— Pentru azi după-amiază am nevoie de roșu, iar pentru 
mâine îmi trebuie albastru. Sper că nu vom duce lipsă de 
materie primă, căci nu se știe dacă noul faraon va accepta să ne 
facă rost de ea. Cu cât vom avea mai mulți pigmenţi colorați, cu 
atât vom obţine mai multă culoare... 

— Imposibil! 

— Nu noi suntem cei care hotărâm, băiete! Și am impresia că 
sorții nu prea sunt de partea noastră. 

Paneb începuse deja să-și manifeste interesul faţă de oalele 
pline cu adeziv și gumă de salcâm: 

— Sunt surprins de purtarea dumneavoastră... Până acum n- 
ați făcut decât să mă disprețuiți și, iată, astăzi îmi încredințaţi o 
mulțime de secrete ale meseriei! De ce, deodată, atâta 
bunătate? 

— Șeful echipei mi-a dat ordin să te instruiesc, iar eu nu fac 
decât să mă supun. Numai că tu nu ai nicio șansă de reușită. 

Epuizată de atâta alergat, vulpea deșertului, cu coada-i 
stufoasă și roșcată, își găsi refugiul într-o scobitură dintr-o 
stâncă, sperând că urmăritorii îi vor pierde urma. 

Dar comandantul Mehy, în fruntea unui grup de vânători 
înrăiţi, era un animal de pradă și mai de temut decât vulpoiul pe 
care-l urmăreau de câteva ore prin deșert. 

Nervos peste măsură, nemulţumit de a nu fi putut obține 
informaţii demne de încredere despre noul faraon, Mehy simţea 
nevoia să ucidă. Nu-i mai era de ajuns să doboare prepeliţe și 
tot felul de păsărele. lată de ce se aventurase în vestul Tebei cu 
gândul de a descoperi un vânat mai interesant. 

Gâfâind, vulpoiul îl văzu pe omul înarmat cu un arc 
pătrunzând în tunelul care ducea la ascunzișul lui. Pereţii erau 
prea aspri pentru a-i permite să se cațere. Se uită, speriat, în 
toate părţile, nereușind să întrevadă nici măcar o mică 
posibilitate de salvare. 

Surescitat, Mehy își încordă arcul. Nu asudase degeaba în 
acest univers ostil și, încă o dată, se dovedea a fi cel mai 
puternic. 

Vulpoiul și-ar fi putut ataca agresorul, dar preferă să-și 
privească moartea în faţă și-l fixă pe Mehy, înfruntându-și, 
curajos, destinul. În faţa unei astfel de priviri, mulţi vânători ar fi 
renunţat să-l ucidă, aducând astfel omagiu nobleţei animalului 
hăituit. Dar Mehy era un ucigaș. Săgeata sa spintecă aerul 
fierbinte ai deșertului și se înfipse în pieptul nefericitei victime. 

— Aduceţi-mi de băut, porunci Mehy, trecând pragul 
somptuoasei sale vile, și scăpaţi-mă de asta! 

Comandantul azvârli pe jos corpul însângerat al vulpoiului, pe 
care un servitor se grăbi să-l ridice, în timp ce altul îi aducea 
bere proaspătă. 

— Unde e soţia mea? 

— Lângă bazin. 

Serketa stătea lungită pe perne, la umbra unei pergole. Cu 
părul vopsit blond, cam grasă, cu sânii opulenţi, cu ochii de un 
albastru-deschis, se acoperise cu un voal de in, de o mare 
fineţe, protejându-se împotriva soarelui, ca să nu aibă pielea 
bronzată, precum fetele de la țară. 

Mehy îi strânse cu putere sânii. 

— Mă doare, dragul meu! 

Deși avea în soțul ei un amant jalnic, Serketa îi aprecia 
brutalitatea. Principalele sale calităţi erau o ambiţie de nestavilit 
și o dorință de a poseda fără limite. Datorită priceperii sale la 
calcule și la gestionarea averii, Mehy nu înceta să se 
îmbogăţească. Tot atât de lacomă ca și el, tot atât de crudă, 
Serketa plănuise să scape de Mehy, convinsă fiind că și el dorea 
s-o ucidă; dar au preferat să devină complici inseparabili, legaţi 
prin crimele lor și prin setea lor de putere, o sete de nestins. 

— A mers bine vânătoarea, iubirea mea? 

— M-am distrat bine. Au sosit ceva noutăți din capitală? 

— Din păcate, nu, dar ar fi ceva interesant. 

Mehy se întinse alături de soţia sa, femeia care avea farmecul 
scorpionului și magia unei vipere cu corn. 

— informatorul nostru, acel om minunat care-și trădează 
confreria, tocmai mi-a trimis o scrisoare prin devotatul nostru 
Tran-Bel. 

Tran-Bel era un escroc mediocru, dar serviabil, datorită căruia 
trădătorul Locașului Adevărului obținea beneficii ilicite, vânzând, 
pe furiș, mobilă de calitate. Pentru a-și putea continua micile 
potlogării, Tran-Bel devenise fidelul servitor al lui Mehy și al 
agentului său de legătură, Serketa, cărora nu le putea refuza 
nimic. 

— Nu mă face să mor de nerăbdare, Serketa, sau te violez... 

Ea îi cuprinse genunchii, îmbrăţișându-i: 

— De ce nu, scumpul meu? Dar, mai întâi, ascultă: maestrul 
Nefer are grave neplăceri, având în vedere lipsa lui de 
experiență. Mormântul lui Ramses cel Mare nu e gata și s-ar 
putea ca termenele să nu poată fi respectate. 

— De-a dreptul pasionant... Cu alte cuvinte, confreria va fi 
considerată incompetentă, iar șefii ei - destituiţi! Un eveniment 
fără precedent și un scandal de toată frumusețea... Prietenul 
nostru Abry va trimite un protest oficial și aprovizionarea va fi 
întreruptă. Poate că ne aflăm în ajunul morții acestui sat, 
Serketa! Şi-i vom afla secretele mai ușor decât ne aşteptam. 
Artizanii au comis o gravă eroare când l-au ales pe Nefer drept 
conducător. 

Soția lui Mehy își îndepărtă voalul de in, având însă grijă să 
rămână la umbră. Comandantul avea să-i dovedească de ce era 
capabilă privirea sa plină de poftă. 


Dată fiind urgenţa situației, echipa nu mai înnopta în sat. Se 
dormea pe rogojini, sub cerul liber, la intrarea în mormântul lui 
Ramses cel Mare. 

Lui Nefer i se păruse că într-un loc stânca era mai puţin 
rezistentă. De aceea, le ceruse cioplitorilor în piatră, Fened 
Nasul, Casa-Funie, Karo cel Posac și Nakht cel Puternic, să facă 
niște cercetări care, din fericire, nu scoaseră la iveală nimic 
alarmant. Pentru a recupera timpul pierdut, cei patru oameni își 
continuară munca cu și mai mult zel. 

Sculptorul-șef, Userhat Leul, și cei doi asistenţi ai săi, lpuy 
Iscoditorul și Renup cel Jovial, făceau ultimele corecturi la 
statuile regale din lemn și din piatră și la „cei răspunzători”, 
figurinele reprezentându-i pe muncitorii din viaţa de dincolo, 
care urmau să fie depuse în mormântul regelui. 

Dulgherul Didia cel Generos finisa paturile funerare, pe care 
Thuty cel Savant le acoperea cu foiţă de aur, în timp ce 
desenatorii, Gau cel Precis, Unesh Șacalul și Pai Pâinică-Bună, 
desăvârșeau hieroglifele conţinând formulele de cunoaștere 
necesare celui înviat pentru a trece de porțile lumii de dincolo și 
pentru a umbla după bunul său plac pe frumoasele căi ale 
eternității. 

Ched Salvatorul picta în ritmul său, ca și când ar fi avut la 
dispoziție luni de zile. Geniul său era atât de neobișnuit, încât lui 
Nefer îi era rușine să-i amintească data funeraliilor, atât de 
apropiată. 

Din fericire, Paneb nu dăduse greș. 

Fascinat de cele aflate de la Ched, de la care nu uitase nici cel 
mai mic detaliu, tânărul muncise fără odihnă. Mâna sa imitase 
cu fidelitate gesturile maestrului. Totuși, Paneb observase 
curând că această metodă dădea rezultate multțumitoare, dar 
insuficiente. 

Bazându-se pe cele învățate de la Ched Salvatorul, tânărul 
inventase câte ceva la fiecare etapă a preparării culorilor, 
folosise mai multe feluri de pisăloage și modificase proporțiile 
adezivilor, în funcţie de nuanțele dorite. Așa după cum afirmase 
pictorul, cel mai bun liant se dovedea a fi guma de salcâm. 

În prima zi, Ched Salvatorul se cam strâmbase, dezgustat, 
văzând pâinile de roșu, dar acceptase totuși să le folosească. 
Deși îi venea să urle de fericire, Paneb nu lăsase să i se citească 
pe chip acest lucru! În sfârșit, după atâţia ani de răbdare și de 
încercări, culorile erau pentru el o joacă, știa să le obţină și-i 
dădea satisfacţie artizanului care trebuia să însufleţească 
divinităţile de pe zidurile Locașului de veci al lui Ramses cel 
Mare! 

Zelosul realizase mult mai mult decât visase în copilărie; 
intrase într-o lume cu bogății nesfârșite și începea să 
stăpânească rudimentele unui limbaj care, mai târziu, îi va 
permite să picteze. 

Paneb fusese dezamăgit la coacerea mixturii care trebuia să 
se transforme în albastru și verde. Deși respectase ingredientele 
și proporţiile indicate de Ched Salvatorul, nu obținuse decât 
nuanțe nereușite. 

O luă, așadar, de la capăt, până când stăpâni variațiile de 
căldură. Chiar și în această etapă, făcu o inovaţie, lăsându-și 
mâna să găsească propria metodă, aceasta necorespunzând 
exact celei pe care i-o arătase Ched. 

Când, în zorii zilei, pâinile erau gata, cele de albastru-deschis, 
de albastru și de albastru-închis precum lapislazuli, de verde 
crud și de verde-închis, Paneb ar fi dorit să le verifice calitatea. 
Dar Ched Salvatorul îi apăruse în față elegant, bărbierit și 
parfumat, de parcă tocmai ar fi ieșit din baie. 

— E gata cantitatea mea de albastru? 

Paneb îi prezentă pâinile colorate. 

— Adu-mi o farfurie din lut ars și un păhărel cu apă! 

Tânărul făcu întocmai. 

Cu un cuţitaș de răzuit, pictorul desprinse câteva bucățele de 
albastru pe care le diluă într-o farfurie, turnând apa, picătură cu 
picătură. Apoi folosi un penel foarte fin, pe care abia îl înmuie în 
albastrul lapislazuli, pentru a trasa pe o bucată de calcar una 
dintre coroanele Faraonului, conferindu-i astfel gândirii sale o 
dimensiune cerească. 

Paneb era la fel de nervos ca în ziua în care trecuse proba de 
admitere în confrerie. Ştia că pictorul, având în vedere 
împrejurările, nu-i va acorda o a doua șansă. Și Nefer însuși va fi 
obligat să-i dea dreptate lui Ched Salvatorul. 

Se scurseră secunde interminabile. Pictorul lumina coroana 
din diferite unghiuri, examinând-o cu atenţie: 

— Constat un mare defect, decretă el. Pâinea ta de albastru 
are o lungime de cel puţin douăzeci și cinci de centimetri, în 
timp ce pâinile folosite de mine măsoară exact nouăsprezece 
centimetri. În rest, m-aș putea declara mulţumit. 

Înaintea lui Paneb cel Zelos se opriră patru persoane, un 
bărbat și trei femei. 

Bărbatului, nu prea înalt de statură, din diferite motive, cu 
mustăcioara lui neagră și privirea furișă nu-i dădea prea multă 
importanţă. Se numea lmuni și făcea parte din echipa din 
stânga. Vrând să pară mare cunoscător de literatură, nu înceta 
să-l flateze pe Kenhir, scribul Mormântului, pe care-l considera 
un mare scriitor. Paneb nu-l vizita pe acest Imuni, detestându-i 
comportamentul de flecar. 

În schimb, îi era dragă, din diferite motive, fiecare dintre cele 
trei femei. 

Mică, blonduţă, discretă, dar fermă, Uabet era soţia sa 
legitimă; ea hotărâse aceasta, iar Paneb fusese învins de 
încăpăţinarea acestei perfecte gospodine, care urma să-i 
dăruiască în curând un copil. Pântecele îi era abia rotunjit și 
sarcina sa, fericită și ușoară, o făcea pe zi ce trecea mai 
înfloritoare. 

Roșcovană, înaltă și apetisantă, Turcoaza era ibovnica lui 
Paneb. Cu ea se lăsa în voia celor mai dezlănţțuite jocuri ale 
dragostei și această pasiune arzătoare, care dura de mai mulţi 
ani, rămăsese la fel de fierbinte. Turcoaza jurase să nu se mărite 
niciodată, folosea o metodă eficace de contracepţie și ducea o 
existență de femeie liberă, indiferentă la bârfe. Uabet cea Pură 
tolera această situaţie, cu condiţia ca Paneb să nu-și petreacă 
niciodată noaptea la Turcoază. 

A treia femeie, frumoasă și strălucitoare, era Clara, soţia lui 
Nefer cel Tăcut, admisă în Locașul Adevărului o dată cu el. 
Delicată, suplă, diafană, cu ochii albaștri, cu vocea blândă și 
melodioasă, iubită de toţi sătenii, ea devenise asistenta 

misterioasei femei înțelepte, care-i transmisese cele mai 
importante secrete ale sale. 

Purtând peruci scurte și rochii roșii cu bretele, cele trei 
preotese ale lui Hathor duceau casete din lemn de salcâm. 

— Unde este maestrul operei? întrebă Ilmuni, cu tonul său 
mieros. 

— În Locașul de veci al lui Ramses cel Mare. 

— Du-te și caută-l! 

— În primul rând, nu am voie să intru; și, pe urmă, de când 
îmi dai tu mie ordine? 

Ochii inexpresivi ai lui Imuni sclipiră de satisfacţie: 

— Greșești, Paneb! Kenhir tocmai m-a numit ajutor de scrib. 
În această calitate, transmit totul din partea lui artizanilor, iar 
aceștia sunt obligaţi să-mi dea ascultare, fie că ești tu acela, fie 
că sunt alţii. Preotesele pe care le vezi aduc materiale, pe care 
eu trebuie să i le înmânez personal lui Nefer. Deci, du-te și 
caută-l! 

— Eşti surd sau ce ai? Ți-am spus doar că nu am voie să intru 
în mormânt. Așadar, nu-ţi mai rămâne decât să aștepți să iasă 
Nefer însuși. Nu e nimeni mai important decât el pe acest 
șantier. 

lritat, Imuni își scărpină mustăcioara: 

— Ce lucrezi tu, Paneb? 

— Poate că ţi se pare ciudat, dar cred că asta nu e treaba ta. 

— Un ajutor de scrib trebuie să fie la curent cu tot ce se 
întâmplă! 

— Dă-mi mie casetele! | le voi da eu maestrului. 

— Nici să nu te gândești! 

Imuni își trecu privirea scrutătoare peste pâinile colorate, pe 
care Paneb tocmai le terminase: 

— Ce ingrediente ai folosit și în ce cantitate? 

— Pe-aici, noi avem multă treabă. Ar trebui să te duci în 
cămăruţa care ţi-a fost dată și să tragi un pui de somn. 

Buzele subțiri ale lui Imuni începură să tremure, lăsând să se 
vadă un zâmbet plin de răutate: 

— Nu mi se pare că toate aceste produse au fost înregistrate 
corect... Asta nu înseamnă, oare, fraudă și nu-ţi însușești oare o 
parte din preţioasele culori pentru profitul personal? 

Tânărul colos îl înhăţă pe Imuni de șolduri și-l ridică de la 
pământ: 

— Mai zi o dată, lepădătură! 

— Eu... eu sunt obligat să ţin evidența tuturor materialelor, cu 
minuţiozitate, și să... 

— Dacă mai continui să vorbești, te strivesc de stânca aia! 

— Lasă-l în pace! porunci Nefer care, alarmat de cearta pe 
care o auzise, ieșise din mormântul lui Ramses. 

Aceasta fiind dorinţa maestrului operei, Paneb îi dădu drumul 
și-l lăsă pe Imuni să se rostogolească în țţărână. 

Furios, scribul se ridică îndată: 

— Paneb m-a agresat! 

Nefer le privi cu atenţie pe cele trei preotese ale lui Hathor. 
Niciuna nu era de acord cu această acuzaţie, ba, dimpotrivă, își 
stăpâneau cu greu râsul. 

— Incidentul e închis, hotărî maestrul operei. Imuni, din câte 
înțeleg, îmi aduci fitile. Mai bine zis, preotesele o fac, iar tu doar 
le însoțești, cu mâinile goale. 

— Ba deloc! Am și eu materialul meu de scrib și voi număra 
fitilele, după cum prevede regulamentul! 

— De ce lipsește Kenhir? 

— Are o criză de gută și m-a ales pe mine ca ajutor. 

Clara, Uabet cea Pură și Turcoaza așezară casetele pe o piatră 
aproape plată. Preţioasele obiecte erau confecţionate chiar de 
ele. 

Fiecare casetă conţinea câte douăzeci de fitile din în răsucit, 
pe care Imuni le numără, una câte una, înainte de a-și scrie 
raportul. 

— Eşti liber să pleci, îi spuse Nefer. 

— Bine, dar... Trebuie să știu cum va fi folosit acest material! 

— Ca ajutor de scrib, nu ai decât un rol strict administrativ. 
Întoarce-te în sat, Imuni, și nu mă obliga să-i cer lui Paneb să 
intervină din nou. 

Tânărul colos era gata să asculte ordinul. Imuni îi aruncă 
maestrului operei o privire plină de ură, dar socoti că e de 
preferat s-o șteargă. 

Cele trei preotese mai aduseseră și o oală cu o grăsime 
compusă din trei substanţe: „cea sănătoasă”, „cea cremoasă” și 
„Cea eternă”, extrase din uleiuri de in și de susan. 

— Dar eu, întrebă Paneb, pot să rămân? 

— Avem nevoie de un vas plin cu apă și de o mare cantitate 
de sare, răspunse Clara. 

Zelosul se grăbi să le ajute; din fericire, laboratorul său 
improvizat era dotat cu tot felul de materiale. 

Turcoaza puse sarea în vas până când apa nu mai reuși s-o 
dizolve. Ajungându-se la consistenţa dorită, cele trei preotese 
înmuiară, pe rând, în saramură, fiecare dintre fitilele de in, 
punându-le apoi la soare, să se usuce. 

Clara turnă apa sărată într-o amforă, în care Uabet cea Pură 
adăugă o cantitate egală de ulei de susan, iar Turcoaza scutură 
amfora pentru a amesteca lichidele. După un timp de odihnă, 
amestecul uleios fu purificat și cele trei preotese luară loc în faţa 
maestrului de operă. 

Abia acum începea partea cea mai delicată a operaţiei. Pentru 
a obţine fitile care să nu fumege, un adevărat dezastru pentru 
picturile unui mormânt, acestea trebuiau înmuiate în ulei și în 
grăsime, cu o îndemânare desăvârșită. 

Paneb habar n-avea că soţia sa știa un secret atât de 
important, fapt care îl făcu s-o admire și mai mult, mai ales că 
se dovedea foarte abilă, asemenea celorlalte două, vizibil 
experimentate. 

Nefer era foarte atent, ca și când soarta șantierului ar fi 
depins de fitilele fabricate de către preotese. 

— Ele cunosc secretul focului, îi spuse el lui Paneb, și una 
dintre obligaţiile mele este cea de a le verifica munca, fără a 
îngădui nici cea mai mică imperfecţiune. Ar fi de ajuns un singur 
fitil cu defecte, și opera sculptorilor, a desenatorilor și a 
pictorilor ar avea de suferit. De obicei, preotesele lui Hathor 
pregătesc fitilele într-un atelier din sat și ni le aduc dimineața, 
sub supravegherea scribului Mormântului, dacă noi muncim într- 
un loc întunecat. Având în vedere urgenţa, le-am rugat să ne 
furnizeze cât mai repede materialul, pentru a putea beneficia de 
o lumină intensă. 

Lui Paneb nu-i scăpa nici măcar un singur gest al preoteselor, 
conștient de noua comoară care îi era oferită în această vale a 
miracolelor, în care vălurile dispăreau unele după altele. 

— E nevoie de trei fitile pentru o lampă în formă de cupă, 
mărturisi Nefer, și fiecare fitil durează cam patru ore. 

— De câte este nevoie într-un mormânt? 

— Totul depinde de volumul și adâncimea sa, dar și de 
amploarea operei ce trebuie executate. De obicei, sunt de ajuns 
vreo treizeci de fitile pe zi. În cazul de faţă, am nevoie de mult 

mai multe: locul de veci al lui Ramses va fi luminat de o sută 
cincizeci de lămpi, cu patru sute de fitile. 

„O sută cincizeci de lămpi! își imagină Zelosul. Cât de feeric 
trebuie să fie!” 

— Ai vrea să vezi această lumină? îl întrebă maestrul. 

Paneb păstră tăcerea îndelung, de parcă ar fi trăit un vis din 
care n-ar fi dorit să se trezească. Dar iluzia se risipi. Înţelese că 
interpretase greșit întrebarea pusă de maestrul operei. 

— Să văd cum se aprinde acest tip de lampă... Da, mi-ar 
plăcea. 

— M-am exprimat greșit, se corectă Nefer: te simţi pregătit să 
pătrunzi în locul de veci al lui Ramses cel Mare? 

— Așadar, nu era un vis... 

El, Paneb cel Zelos, fiu de țăran, simplu ucenic al echipei din 
dreapta, avea voie să descopere unul dintre locurile cele mai 
secrete din tot Egiptul! 

— Ești nehotărât? 

— Eu să fiu nehotărât? Pot să-ţi jur că dorința mea de a 
cunoaște această minunăţie nu pornește din curiozitate și că nu 
mă tem deloc, dar simt un respect ciudat, aproape o venerație, 
ca și când acest moment mi-ar transforma, din nou, viața. 

— Ai dreptate, Paneb; nimeni nu iese neschimbat dintr-un 
univers ca acesta. 

— De ce îmi faci această favoare? 

— Îţi repet că nu e vorba de nicio favoare. Munca ta ne-a 
încântat și îți deschide porţile șantierului pe care a lucrat 
întreaga echipă. Așa este cinstit; la fel ca toți ceilalți și tu să poți 
contempla desăvârșirea operei. 

Nefer cel Tăcut se îndreptă către mormântul lui Ramses cel 
Mare, urmat de Paneb. 

Zelosul vedea, în sfârșit, deschizându-se și pentru el porțile 
Locașului Adevărului și ale învierii faraonului. Și asta, pentru că 
dorise să devină desenator, pentru că refuzase orice compromis, 
pentru că își continuase drumul cu încăpățânare, refuzând să 
asculte de cei care îl sfătuiau să ducă o existență călduţă și 
fadă. 

Cu torsul dezvelit, purtând o perizoma plisată, prinsă mai jos 
de ombilic și coborând până la jumătatea pulpei, cu braţele 
împodobite de brățări, maestrul operei se opri în pragul 
monumental al mormântului, ca și când ar fi verificat proporţiile 
marii porţi de acces, tăiate în stâncă. 

— Vei părăsi lumea oamenilor pentru a intra în cea a luminii 
secrete care dă viaţă universului, îi spuse Nefer lui Paneb. Nu 
încerca nici să analizezi, nici să înţelegi, dar privește cu toată 
fiinţa ta, vezi cu inima și simte cu spiritul. 

Odată trecut pragul, numit în textele sacre „prima trecere a 
luminii divine”, pătrundeai într-un univers uimitor. 

Cele o sută cincizeci de lămpi, plasate la intervale regulate, 
răspândeau o lumină blândă și sigură totodată, care făcea din 
mormântul lui Ramses o lume care fremăta de viaţă. Fusese 
ornat în întregime cu hieroglife și sculpturi ușor reliefate, iar 
decorul era pictat cu un talent care-l lăsă pe Paneb mut de 
admiraţie. 

Datorită învățăturii primite de la Kenhir, reuși să citească 
textele de pe pereţii coridoarelor. Ele vorbeau despre etapele 
călătoriei lui Ra care corespundeau fazelor învierii sufletului 
regal. 

Lung de aproape o sută douăzeci de metri, ultimul locaș al lui 
Ramses pătrundea în linie dreaptă în inima stâncii până la sala 
lui Maat, destinaţia finală a scenelor rituale ale „deschiderii 
gurii”, când mumia, inertă în aparenţă, recăpăta viaţă. Apoi, 
drumul făcea un unghi drept, deschizându-se în sala 
sarcofagului cu opt coloane, care era în așteptarea corpului de 
lumină al regelui defunct. 

Aici se adunaseră membrii echipei din dreapta, așezați în 
poziţia scribului, cu excepţia lui Ched Salvatorul, care adăuga o 
nuanță aurie la un portret al monarhului, aducând ofrandă lui 
Osiris. 

— Fii binevenit printre noi, Paneb! spuse Pai Pâinică-Bună, cu 
un zâmbet larg. De acum, faci într-adevăr parte din echipă! 

Fraţii de suflet se îmbrăţișară; consimţind, în sfârșit, să pună 
jos penelul, Ched îi imită: 

— N-aveam niciun pic de încredere în tine, mărturisi el, și 
poate că nu mă înșelam, dar m-ai uimit prin felul în care te-ai 
dovedit a fi la înălţimea sarcinii tale. Hotărât lucru, această 
confrerie nu va înceta să mă surprindă... Dar nu te împăuna 

doar pentru atât! Ești abia la începutul drumului; nu sunt sigur 
că eforturile conjugate ale desenatorilor vor reuși să-ți înlăture 
pe de-a-ntregul ignoranta. 

Pictorul se adresă maestrului operei: 

— În ceea ce mă privește, mi-am dus rolul la bun sfârșit. 
Dorinţa Faraonului a fost respectată, iar el va trăi veșnic alături 
de divinităţile pictate pe pereți. 

— Și munca sculptorilor și a cioplitorilor în piatră a luat sfârșit, 
preciză Userhat Leul, al cărui tors puternic amintea de pieptul 
mândru al acestui animal. 

Dulgherul Didia și aurarul Thuty își duseseră și ei munca până 
la capăt. 

— Vă mulțumim tuturor pentru dăruirea cu care ați muncit, 
spuse Nefer, datorită vouă, Locașul Adevărului nu va avea 
pentru ce să fie criticat și Ramses se va odihni în sanctuarul pe 
care l-a conceput el însuși. 

— Nu acceptăm nicio mulțumire, obiectă sculptorul Renup cel 
Jovial; tu ţi-ai făcut datoria organizând șantierul și îndrumându- 
ne, iar noi ne-am făcut-o pe a noastră, urmându-ţi sfaturile. 

Artizanii echipei din dreapta îl aclamară de trei ori pe Nefer 
cel Tăcut, care încerca să-și ascundă cu stângăcie emoția. 
Pentru acest moment solemn, se executa un gest ritual, cu 
brațul stâng îndepărtat de corp în formă de echer și braţul drept 
îndoit pe piept. 

— Confreria noastră este o corabie, le aminti Nefer, noi 
suntem un echipaj, iar fiecare dintre noi are de jucat un anumit 
rol, esenţial pentru coerenţa ansamblului. Oricare ar fi 
încercările care ne așteaptă, noi ne-am respectat jurământul și 
ne-am îndeplinit angajamentele. 

— Acest mormânt a fost ultima noastră lucrare de artă? 
întrebă Karo cel Posac, încrucișându-și brațele scurte și 
puternice. 

Din pricina îngrijorării, sprâncenele sale dese și nasul său 
spart păreau și mai aspre. 

— N-am nici cea mai mică idee. Unii erau, fără îndoială, 
convinși că nu vom termina lucrarea la timp; este posibil ca 
reacţiile acestora să fie violente. 

— Oricare ar fi hotărârile autorităţilor, interveni Nakht cel 
Puternic, ar trebui să rămânem cu toţii uniţi, să-i formăm pe 
tineri și să le transmitem secretele noastre. 

— Asta ar însemna o nesupunere gravă, pasibilă de pedepse 
grele, obiectă Gau cel Exact, aprobat și de Casa-Funie. 
Superiorul nostru este Faraonul; cel care nu îi recunoaște 
autoritatea este declarat rebel. 

— Hai să nu vorbim doar de dragul de a vorbi, propuse 
maestrul de operă. Îi vom aduna pe săteni de îndată ce scribul 
Mormântului, șeful echipei din stânga și cu mine vom cunoaște 
dorinţele noului rege. Nu mai sunt decât trei zile până la 
terminarea perioadei de mumificare și acest mormânt poate să 
primească toate comorile care vor înconjura mumia lui Ramses. 
Deocamdată, nu contează decât asta. Până la noi ordine, sunteţi 
liberi. 

Paneb cel Zelos își plimbă privirea prin micile încăperi vecine 
vastei săli a sarcofagului. În timpul funeraliilor, aici se vor afla 
mii de obiecte preţioase, care vor înlesni trecerea sufletului 
faraonului către lumea de dincolo. 

În acest sanctuar gol, Paneb avea sentimentul că trăiește 
creaţia la originea sa, înainte chiar de vremea când gândirea 
divină a făcut să se vadă stelele. Și nu-și putea desprinde 
privirea de pe extraordinarul sarcofag din calcit, căruia 
sculptorul îi dăduse forma mumiei lui Osiris, corpul învierii prin 
excelență. Atât în interior, cât și în exterior, hieroglife sculptate 
și pictate formau citate din Cartea porților, a cărui cunoaștere îi 
permitea celui înviat să treacă, fără niciun pericol, prin peisajele 
minunate ale celeilalte lumi. 

Sarcofagul fusese așezat pe un pat de piatră pictat în galben, 
culoarea care simboliza carnea zeilor, devenită eternă. 
Recunoscut drept „glasul cel adevărat”, regele urma să-și 
trăiască cel din urmă triumf, alăturându-se zeilor nemuritori. 

În ciuda frumuseţii capodoperei făurite de artizani, Paneb 
avea o senzaţie ciudată: 

— Am impresia că e lipsit de viaţă, asemenea unui bloc de 
piatră neprelucrat, îi mărturisi el lui Nefer. 

— Să fie adusă piatra și să se stingă lămpile, porunci maestrul 
operei. 

Nakht cel Puternic și Karo cel Posac aduseră o piatră cubică la 
căpătâiul  sarcofagului, timp în care ceilalți membrii ai 
echipajului cufundau mormântul în beznă. 

— Lumina e închisă în materie, spuse Nefer; noi suntem cei 
care trebuie s-o eliberăm, pentru a învinge haosul. Arta noastră 

ne transformă în niște vrăjitori care anulează timpul pentru a 
recrea prima clipă din care au ţâșnit toate formele. Opera e cea 
care amintește de lumină, și nu individul care o desăvârșește. 

Maestrul operei își puse palmele pe piatră. 

Timp de câteva minute, fură cuprinși de întuneric și de liniște. 
Apoi, o lumină puternică ţâșni din fețele pietrei, iluminând sala 
de înviere, ai cărei pereţi căpătară o nuanţă aurie. Razele se 
concentrară asupra sarcofagului și pătrunseră în inima calcitului, 
ale cărei parcele se luminară pe dată. 

— Numele secret al acestui sarcofag este „stăpânul vieţii”, îi 
aduse la cunoștință maestrul operei. A devenit o nouă piatră de 
lumină, care va păstra pe vecie acest locaș în afara morții. 

Ghidat de lumina minerală a pietrei cubice, echipa ieși din 
mormânt și căzuse într-o îndelungă meditaţie sub cerul înstelat. 
Apoi, în liniște, părăsiră Valea Regilor. 


+ Capitolul 10 


Nefer și Paneb abia trecură de poarta satului, când un câine 
negru sări cu bucurie asupra maestrului operei și apoi asupra 
ucenicului desenator. Avea un cap alungit și puternic, părul 
scurt și mătăsos, coada lungă și jucăușă, ochii maronii, foarte 
vioi. Linse cu râvnă obrajii lui Paneb, făcându-l astfel să-și uite 
visul. 

Hrănit și îngrijit de Clara, care nu era decât rareori de acord 
cu excesele sale, Negruțu' devenise câinele fetiş al satului și 
stăpânul clanului câinesc, autoritar și respectat. Până și pisicile 
și maimuţele Locașului Adevărului îl priveau pline de deferență, 
știind parcă rolul pe care îl îndeplinea, acela de a veghea asupra 
integrităţii teritoriului în care vieţuiau. 

Paneb aprecia vigoarea lui Negruțu', iar Negruţu' pe cea a 
tânărului colos; li se întâmpla adeseori să se lupte între ei, ca 
doi diavoli, iar câinele ieșea de fiecare dată învingător. Și apoi, 
Zelosul era singurul cu care Negruţu' se putea juca ore întregi, 
fără ca partenerul său să fie cuprins de oboseală. 

— Oare a fost aievea ce am văzut? îl întrebă Paneb pe 
maestrul operei. 

— Știu eu? 

— Lumina care a pătruns în sarcofag a ţâșnit din piatra cubică 
și, fără îndoială, din aceeași piatră țâșnise și lumina care trecea 
prin ușa de lemn a sanctuarului, în clădirea confreriei. Îţi 
amintești? Nimeni nu voia să-mi vorbească despre ea, dar eu o 
văzusem prea bine. 

— Ti-am spus eu altceva? 

— Îți meriţi cu prisosinţă porecla de „Tăcutul”! Când voi mai 
putea revedea piatra? 

— Când prezenţa ta va fi necesară. 

— Oare tu, cu mâinile tale, ai cioplit-o? 

— Nu-mi atribui puteri pe care nu le am! Această piatră este 
una dintre comorile de seamă ale confreriei, transmisă de la 
maestru la maestru și e unul dintre cele mai mari secrete ale 
Locașului Aurului. 

— Așadar, buzele-ţi sunt pecetluite. Nu-mi rămâne decât să 
parcurg singur drumul care duce la această piatră. 

— lată o lăudabilă dovadă de luciditate! 

Uabet cea Pură alergă să-și întâmpine soțul. Deși de obicei 
era foarte liniștită, de această dată părea în culmea disperării: 

— Ilmuni a venit la noi să mă anunţe că scribul Mormântului 
vrea să te vadă imediat. 

— Care e motivul? întrebă Paneb. 

— Imuni a refuzat să-mi spună, dar, după părerea lui, este 
vorba de ceva foarte grav. 

— O neînțelegere, desigur... Mă lămuresc eu, lasă! 

Paneb se grăbi să ajungă la locuinţa lui Kenhir. Niut cea 
Neobosită mătura pragul casei. 

— Se pare că sunt așteptat, spuse el. 

— E drept. Stăpânul meu vorbește mult de tine, aprobă 
servitoarea. 

— Vorbește de bine, desigur. 

Niut îi zâmbi și îl lăsă să treacă. 

Așezat într-un fotoliu confortabil, cu un papirus desfășurat pe 
genunchi, Kenhir scria istoria expedițiilor marelui faraon 
Thutmosis al Ill-lea în Asia. Povestea cum armata egipteană 
purtase puţine lupte și fusese preocupată, mai ales, de 
transportarea plantelor exotice, pe care laboratoarele templelor 
egiptene le studiaseră cu migală înainte de a extrage din ele 
substanţele necesare tămăduirii bolilor. În ciuda suferinţei 
provocate de guta pe care o mai potolea oarecum folosind 

tratamentul prescris de femeia cea înțeleaptă, scribul 
Mormântului se bucura, în sfârșit, de câteva momente de liniște, 
pentru a se consacra operei sale literare. 

De când maestrul operei îi promisese terminarea mormântului 
lui Ramses la termenul impus, Kenhir dormea mult mai bine și 
se enerva mai puţin pentru toate grijile cotidiene care i se iveau. 

— Mi s-a spus că aţi dorit să mă vedeţi. Despre ce e vorba? 

— Ah, iată-te, în sfârșit! Dar ce demon al deșertului îţi 
pervertește mâna, Paneb? 

— Mă acuzaţi de ceva? 

Kenhir făcu sul papirusul: 

—Nu cumva tu ești autorul desenelor scandaloase 
reprezentându-l pe rege sub forma unui șobolan care trage cu 
arcul? Ca să nu mai pomenesc de caricaturile membrilor 
confreriei și chiar de a mea! 

Paneb nu se pierdu câtuși de puţin cu firea: 

— Da, eu sunt autorul lor. Nu v-au amuzat? 

— De data asta, băiete, ai întrecut orice măsură! 

— Nu văd de ce! N-am dreptul să mă distrez? 

— Dar nu așa! 

— N-am arătat caricaturile nimănui... Cine v-a vorbit despre 
ele? 

— Sobek, șeful securităţii. Cineva le-a lăsat în biroul său. 

Paneb rămase puţin pe gânduri: 

— Le lăsasem în atelierul desenatorilor, pe o grămadă de 
bucăţi de calcar ce urmau să fie aruncate. 

— Stai liniștit, nu va mai rămâne nicio urmă din aceste 
desene oribile. Dar te sfătuiesc să n-o mai faci altă dată. 

— Nu vă pot promite nimic. Este felul meu de a mă destinde 
și consider că nu fac rău nimănui! 

— Dar nu pot fi tolerate asemenea extravagante! Sunt de-a 
dreptul o insultă la adresa confreriei noastre. 

— Dacă nu suntem în stare să râdem de noi înșine și de 
propriile defecte, cum am putea fi demni de opera pe care o 
avem de desăvârșit? Chiar și înţelepţii au scris povești prin care 
luau în bătaie de joc defectele oamenilor! 

— Se poate, se poate... Dar eu nu-ţi pot trece cu vederea 
aceste greșeli grosolane și voi fi obligat să te convoc înaintea 
tribunalului din sat. 

— Ca să fiu judecat pentru desenele mele? Nu prea ţine! 

— Unul dintre noi ţi-a văzut caricaturile, le consideră lipsite de 
respect și a hotărât să depună plângere împotriva ta. 

— Și cine, mă rog? 

Kenhir părea nemultumit: 

— Imuni, ajutorul meu. 

— De ce i s-o fi dând atâta atenţie acestui om de nimic? Ar fi 
meritat să rămână doar un desenator mediocru al echipei din 
stânga! 

— În primul rând, își cunoaște bine meseria; și, pe urmă, îmi e 
de folos. Că este sau nu amabil, asta n-are nicio importanţă. La 
urma urmei, nu sunt dator să-mi justific hotărârile! Te previn că 
vei avea mari necazuri. 

Paneb păru copleșit. 

— A sosit momentul să îţi dai seama de greșelile pe care le 
faci! În faţa tribunalului, încearcă să-ţi recunoști greșeala, 
atrăgându-ţi astfel indulgenţa tuturor. 

Cu capul plecat, Zelosul ieși din casa lui Kenhir. Acesta din 
urmă era bucuros să constate că tânărul colos nu se mai 
comporta ca altădată, precum un taur sălbatic. Maturizându-se, 
învățase să-și stăpânească energia debordantă pe care o avea. 

Acasă, Paneb era așteptat cu nerăbdare de către soţia sa. 

— Ce vină ţi-au găsit? 

— Liniștește-te, nu e nimic grav! 

— Totuși, Imuni pretindea că... 

— Locuiește cumva în căsuţa din cartierul de vest, lângă cea 
a desenatorului-șef al echipei din stânga? 

— Da, însă... 

— Pregătește-mi un dejun pe cinste: mor de foame! N-o să 
întârzii mult. 

Uabet cea Pură îl prinse de braţ pe soțul ei: 

— Să nu faci vreun lucru nesăbuit, te rog! 

— Trebuie să lămuresc o neînțelegere. 

Tt 

În timp ce Imuni își pregătea actul de acuzare împotriva lui 
Paneb, acesta din urmă forță uşa cu o lovitură de umăr. 

— leşi imediat din casa mea! se răsti ajutorul de scrib. 

Zelosul îl înșfăcă de umeri, îl ridică în aer și-l privi drept în 
faţa-i de rozător. 

— Vasăzică, intenţionezi să depui plângere împotriva mea din 
cauza caricaturilor pe care le-am făcut? 

— E... e de datoria mea! 

— Cine ţi le-a arătat? 

— N-am de ce să-ți răspund. 

— Ai pătruns în atelierul desenatorilor echipei din dreapta, ai 
scotocit și mi-ai descoperit caricaturile. Zi că nu-i adevărat! 

— Îmi fac munca așa cum cred eu de cuviinţă. 

— Te acuz de furt, Imuni, și eu voi fi acela care te va târî în 
faţa tribunalului din sat. Poţi fi sigur că vei fi condamnat. 

Scribul păli: 

— Nu vei îndrăzni, vei... 

— Uită de desenele mele, Imuni! Dacă nu, reputaţia îţi va fi 
distrusă și vei fi izgonit din sat. 

Scribul nu stătu mult pe gânduri. Paneb putea, într-adevăr, 
să-l acuze de fapte grave. 

— Bine, de acord... Incidentul e uitat! 

Zelosul îl trânti pe scrib la pământ: 

— Dacă mai faci vreodată așa ceva, îl preveni el, te calc în 
picioare. 


t Capitolul 11 


La sfârșitul unei perioade de muncă intensă asemenea celei 
de finisare a mormântului lui Ramses cel Mare, artizanii veneau 
întotdeauna s-o consulte pe femeia cea înţeleaptă și pe Clara, 
asistenta sa, excepţie făcând Paneb cel Zelos, care nu știa ce e 
oboseala sau boala. 

Folosind substanțe extrase din scoarță, ramuri și frunze de 
salcă*, Clara vindeca durerile și curbaturile. Din prudenţă, făcea 
mai întâi un examen medical luând pulsul, pentru a auzi vocile 
inimii și pentru a ști dacă energiile circulau corect în vasele ce 
străbat organismul. În cazul în care avea îndoieli, se ocupa de 
calitatea sângelui, al cărui prim rol era acela de a uni între ele 
forţele vitale. 

Lui Fened Nasul, suferind de un început de infecţie la rinichi, 
Clara îi prescrise un decoct din planta numită cafeluţă, care 
urma să-i vindece acest neajuns. Dar ceea ce o preocupa într- 
adevăr era starea sănătăţii lui Gau cel Exact, cu trupul său 
molatic și cu chipul neplăcut, urâţit și mai mult de un nas prea 

lung. Punându-și mâinile pe ceafa, pe pântecele și pe picioarele 
pacientului, Clara descoperise o afecţiune gravă a ficatului, 
acest organ important, ale cărui disfuncţii provoacă tulburări 
grave. De aceea, preparase un leac compus din frunze de lotus, 
smochine, praf din lemn de jujubier, boabe de ienupăr, bere 
dulce, lapte și rășină de terebint; filtrată, după o macerare de o 
noapte întreagă, și, după ce i s-a adăugat rouă, poţiunea ar fi 
trebuit să înlăture stările de slăbiciune ale lui Gau cel Exact. În 
plus, trebuia să bea multă cicoare, pentru a-și îmbunătăți 
funcția vezicii urinare. 

Încă din prima zi, tratamentul s-a dovedit folositor. Ceilalţi 
artizani ai echipei din dreapta recăpătaseră și ei o excelentă 
condiţie fizică. Nu mai aveau încredere decât în soția maestrului 
operei, pe care unii o considerau o adevărată magiciană. 

În timp ce Clara rânduia într-un cufăr de lemn papirusurile 
medicale pe care le consultase în timpul zilei, femeia înţeleaptă 
îi întinse un altul, făcut sul și închis cu un sigiliu din noroi uscat. 

— Nu mai am nimic să te învăţ, îi spuse femeia centenară, 
albită de vreme. Nu-ţi mai rămâne decât să consulţi acest text, 
vechi din vremea piramidelor, pentru a lupta și mai bine contra 
bolilor grave. Amintește-ţi că o boală este produsă de o forță 
obscură și distrugătoare și că nu poate fi vindecată doar cu 
ajutorul medicamentelor. Trebuie îndepărtată această forţă 
nocivă și distrusă; dacă nu, ea se deplasează în interiorul 
corpului și îl macină, adeseori fără știrea pacientului. lată de ce 
nu trebuie să dai atenţie doar simptomelor; tu ești aceea care 
trebuie să depisteze tulburările energiei, înainte ca ele să 
producă forme de nevindecat. Cei din vechime spuneau: „Un 
element nociv intră prin ochiul stâng și iese prin ombilic, dacă 
tratamentul este bun. În fiecare clipă, forte opuse traversează 
corpul omenesc, care nu e o entitate independentă, ci se unește 
cu cerul și cu pământul”. 

Femeia cea înţeleaptă rupse sigiliul și derulă papirusul. 

— Am preluat învăţămintele celei dinaintea mea și am 
adăugat propriile observaţii, după ce le-am verificat de mai 
multe ori. Ferește-te de teorii, având o singură preocupare: cea 
de a vindeca, deși, uneori, nu vei ști din capul locului cum o vei 
face. 

Scrisul papirusului era fin și citeţ. 

— Corpul omenesc este un mister, continuă femeia cea 
înţeleaptă. În el se poartă o veșnică luptă între forțe armonioase 
și opusul lor, gata tot timpul să corupă și să distrugă. Acestea 
din urmă sunt curente patogene, care pătrund în organism în 
mii de feluri, pentru a-l imobiliza, a-l face inert și a-l face să 
moară. Cea mai mare parte dintre agenţii nocivi se află în 
alimentaţie; în timpul putrefacţiei, în intestine, ei încearcă să se 
răspândească în interiorul vaselor pentru a provoca inflamații, 
răspunzătoare de îmbătrânirea organelor. Așadar, prima cheie a 
sănătăţii este drenajul, eliminarea obstrucţiilor interne și buna 
funcționare a aparatului digestiv. Am pus la punct un preparat 
cu dozaje precise, pe care le vei găsi în papirus. A doua cheie 
constă în menţinerea în bună stare a canalelor prin care trece 
sângele, limfa și celelalte forme de energie vitală. Unele sunt 
vizibile sub piele; ansamblul formează o reţea care seamănă cu 
urzeala unei ţesături, prin care se transmite vitalitatea, cu 
condiția ca aceste vase să rămână suple. De îndată ce se 
întăresc, fluidele nu mai circulă corect. În sfârșit, a treia cheie 
este buna funcţionare a ceea ce noi numim „inima”, ea e centrul 
energetic al fiinţei, de la care pornesc toate canalele. Vei face ca 
percepțiile tale să devină tot mai fine, pentru a-i putea auzi 
mesajele. 

Obosită, femeia cea înţeleaptă se întinse pe o rogojină: 

— Ne vom trezi înainte de ivirea zorilor. Noapte bună, Clara! 

t 

În noaptea care se sfârșea, femeia înțeleaptă și Clara urcau 
spre creastă, în timp ce toți șerpii se retrăgeau în găurile lor. 
Centenara renunțase la baston încă de la începutul urcușului și 
înainta cu pas egal. _ 

Sosirea zorilor era însoţită de o adiere ușoară. Incetul cu 
încetul, templele pentru milioane de ani apăreau din întuneric. 
În scurtă vreme, albastrul Nilului și verdele culturilor vor străluci 
sub razele soarelui trezit la viaţă. În clipa în care creasta se 
lumină, femeia înțeleaptă își ridică braţele către ea, într-un gest 
de rugă: 

— Zeiţă a liniștii, tu care m-ai îndrumat în tot timpul vieţii 
mele, îndrum-o și pe această ucenică ce urcă spre tine. Fă-o să 
se odihnească în mâna ta, zi și noapte, vino la ea atunci când te 
invocă, fii generoasă și arată-i cât de mare îţi este puterea! 

Pe creasta, scobit în piramidă, se ivi un mic sanctuar. 

— Adu ofrandă, porunci femeia înţeleaptă. 

Clara așeză pe pământ lotusul pe care-l purta în păr, colierul 
și brăţările. 

— Pregătește-te de lupta supremă! Zeița care cunoaște 
secretele dă viaţă sau moarte. 

Deodată, din grotă ţâșni o femelă de cobră regală, cu ochi ca 
de foc, a cărei mărime o uimi pe tânără. Mânia îi umfla gâtul, 
dovadă că se pregătea de atac. 

— Dansează, Clara, dansează precum zeiţa! 

Moartă de frică, soţia lui Nefer cel Tăcut reuși totuși să imite 
mișcările reptilei. Se înclină de la stânga la dreapta, apoi de la 
dreapta la stânga înainte și înapoi, în același ritm cu al cobrei, 
care păru descumpănită. 

— Când vă ataca, apleacă-te mult către mine, fără a înceta s- 
o privești. 

Lui Clara nu îi mai era teamă. Fascinată de frumuseţea zeiţei, 
începea să-i simtă intenţiile. Și când aceasta se aruncă brusc la 
gâtul ei, preoteasa lui Hathor urmă sfaturile femeii înțelepte. 

Evitase mușcătura, dar rochia îi era pătată de veninul scuipat 
de cobră, al cărei eșec îi înzecise furia: 

— Încă două atacuri, o preveni iniţiatoarea. 

Reptila nu înceta să se unduiască, iar Clara continua s-o imite. 
De două ori, cobra încercă zadarnic să-și înfigă colții în carnea 
tinerei preotese. 

— Acum, folosește-ţi măiestria! Sărut-o pe cap! 

Pârând epuizată, cobra se mișca tot mai încet. Și, aproape pe 
nesimţite, se retrase, în timp ce Clara se apropia de ea. 

Deși copleșită de un val de spaimă, își fixă privirea în ochii 
reptilei și-i atinse cu buzele vârful capului. 

Surprinsă, cobra nu se retrase. 

— Ne temem de asprimea ta, spuse femeia înțeleaptă, dar 
nădăjduim în blândeţea ta. Cea care te venerează este demnă 
de încrederea ta. Pătrunde-i în spirit și dă-i voie să-i vindece în 
numele tău pe cei care sunt bolnavi. 

Șarpele abia se mai mișca. 

— la puterea zeiţei, Clara! Să-ţi pătrundă în inimă! 

Pentru a doua oară, soția lui Nefer sărută monstrul care părea 
aproape supus. 

— Comuniunea voastră să fie pecetluită printr-un al treilea și 
ultim sărut. 

Pentru ultima oară, femeia și cobra se atinseră, într-un sărut 
apăsat. 

— Retrage-te repede! porunci femeia înțeleaptă. 

Dacă n-ar fi fost atentă, Clara ar fi fost surprinsă de atacul 
brusc al reptilei. Dar avu grijă să se ferească și nu se alese 
decât cu un ultim jet de venin. 

— Focul secret ţi-a fost transmis, îi spuse femeia înţeleaptă. 

Încet-încet, cobra se reîntoarse în sanctuarul său. 

— Scoate-ți rochia și purifică-te cu roua pietrelor de pe 
creasta muntelui! 

Femeia cea înţeleaptă îi oferi Clarei o rochie albă, care i-ar fi 
putut servi drept linţoliu, dacă n-ar fi ieșit victorioasă din 
această încercare. 

— Eu plec, iar tu îmi vei continua munca mea. Nu, nu 
protesta! Viaţa mi-a fost lungă, foarte lungă. E momentul să se 
sfârșească. Amintește-ţi că plantele se nasc din lacrimile și din 
sângele zeilor, căpătând astfel puterea de a vindeca. Totul e viu, 
dar există și suflete rătăcitoare și demoni distrugători, care vor 
face întotdeauna ca pacea să nu domnească pe acest pământ. 
Datorită științei tale, nu vei înceta să lupţi contra lor. Dumnezeu 
creează atât ceea ce este sus cât și ceea ce este jos; se va 
îndrepta către tine într-o adiere luminoasă. Nu este vorba să 
crezi în el, ci să-l cunoști și să-l provoci. 

— De ce refuzi să trăieşti mai mult? 

— Am împlinit deja o sută zece ani. Chiar dacă spiritul mi-a 
rămas tânăr, trupul îmi este foarte obosit. Canalele sale s-au 
întărit și nu mai lasă energia să circule prin ele; nici cel mai bun 
medicament nu le va reda tinereţea. Ucenicia ta a luat sfârșit și 
urmează să veghezi cu dragoste asupra satului. Inainte de a 
pleca, va trebui să-ţi încredinţez secretul meu de pe urmă. 
Corpul îmbătrânește și se degradează. Nimeni nu are scăpare. 
Dar gândirea poate să rămână vie și puternică, dar cu condiţia 
să știi s-o regenerezi. Trece-ți palma pe creasta muntelui și vei 
culege roua care a dat naștere stelelor. Cu această rouă, zeița 
cerului spală chipul soarelui, chiar înaintea nașterii sale. 
Faraonul o bea în fiecare dimineaţă, în templu, fără să-l știe 
nimeni, atunci când îi aduce ofrandă lui Maat. Când sufletul îţi 
va fi cuprins de oboseală, urcă pe creastă, venereaz-o pe zeiţa 
liniștii și bea din roua de pe pietre. lată ce vei putea face pentru 
ca gândirea ta să nu îmbătrânească. 

— Mai am atâtea întrebări să vă pun! _ 

— Ţi-a sosit clipa, Clara, să-ţi poţi răspunde singură. In fiecare 
zi, oamenii te vor căuta să-ți pună întrebări și-ţi vor cere să le 
alini suferinţele. Tu ești aceea care vei deveni mama confreriei 
și toți sătenii vor fi copiii tăi. 

Tânăra simţi nevoia să protesteze și să refuze uriașa povară 
care urma să-i apese pe umeri, dar iată că lumina puternică a 
dimineţii o învălui. 

Femeia cea înţeleaptă se ridică: 

— Hai să coborâm, îi propuse ea. Mergi tu înainte! 

Clara o porni pe poteca strâmtă, neștiind prea bine ce are de 
făcut. Trebuia, oare, să înainteze după propriul ritm sau să 
meargă încet, pentru a n-o obliga pe femeia centenară să se 
grăbească? 

Nehotărâtă, după primul cot, se uită înapoi. 

Femeia înţeleaptă dispăruse. 

Clara se întoarse din drum, urcă din nou spre pisc, în căutarea 
celei care îi dăduse totul, dar n-o mai găsi. Femeia cea 
înţeleaptă pătrunsese, fără îndoială, într-o peșteră, pentru a-și 
da duhul, în liniștea din creasta muntelui. 

Clara se reculese, cu gândul la clipele minunate petrecute 
alături de fiinţa care-i deschisese atâtea căi, pe care, de acum 
încolo, va trebui să meargă singură, continuând activitatea 
maestrei ei. Apoi cobori, pas cu pas, către sat, savurându-și 
ultimele momente de liniște sufletească, înainte de a deveni, la 
rândul său, femeia înțeleaptă a Locașului Adevărului. 

Artizanul luase bacul pentru a trece pe malul celălalt și, ca de 
obicei, nu vorbise cu nimeni, mulțumindu-se doar să salute. La 
acea oră matinală, ţăranii moţăiau încă, așezați pe coșurile lor 
cu legume proaspete, destinate vânzării în marele târg care se 
organiza pe mal. Pierzându-se în mulţimea veselă și încântată 
de a putea sta la taclale și de a face troc, omul din echipa din 
dreapta se duse la antrepozitul lui Tran-Bel. 

Desigur, își trăda confreria și jurământul depus, dar n-avea, 
oare, și numeroase motive pentru a o face? Mai întâi, lui i s-ar fi 
cuvenit să fie șef al echipei în locul lui Nefer cel Tăcut; pe urmă, 

merita și el din plin să facă avere; în cele din urmă, prins asupra 
faptelor sale necinstite, singura soluţie care-i rămăsese era cea 
de a colabora. Pe măsură ce venea în contact cu cei care-l 
plăteau pentru preţioasele sale informaţii, devenea tot mai lipsit 
de scrupule. Este adevărat că în Locașul Adevărului învățase 
multe, devenind dintr-un muncitor obișnuit un artizan de elită, 
dar el prefera să uite acest lucru și să nu se mai gândească 
decât la propriul viitor, luându-și toate precauţiile necesare 
pentru a nu fi descoperit. Fiind suficient de abil și de viclean 
pentru a reuși, nu se mai îndoia de succesul său. 

Purtându-și părul cel negru lipit de creștet, purtând o 
perizoma prea lungă și o cămașă prea largă, Tran-Bel îl primi pe 
artizan în biroul său, în partea din spate a antrepozitului. 

— Am vești bune, spuse el; mobilele noastre de lux se vând 
foarte bine, iar eu sunt pe cale de a-ți aduna o sumă 
considerabilă! E bine să te gândești la alte proiecte. 

— Așa voi face. 

Deodată, chipul micului escroc se crispă: 

— Ah... lată persoana cu care trebuie să tratezi. Te las cu ea... 
Când terminaţi, vino la mine în atelier! 

Purtând o perucă neagră, bogată, care-i acoperea fruntea 
foarte îngrijit machiată, Serketa era de nerecunoscut. li adresă 
artizanului un zâmbet victorios. 

— Ceva noutăți? 

— Mormântul lui Ramses cel Mare e gata pentru funeralii. L- 
am subestimat pe Nefer: a știut să-și conducă echipa în mod 
surprinzător, câștigând stima tuturor. Dacă o ţine tot așa, va 
deveni un mare maestru de operă. 

— Nu tot atât de mare pe cât ai fi putut fi tu... 

— Asta e sigur, dar va ști și el să capete experienţa pe care 
încă n-o are. A dus la bun sfârșit lucrările acestui șantier, astfel 
încât Locașul Adevărului și-a îndeplinit angajamentele și își 
poate justifica utilitatea în faţa faraonului. 

— N-ai reușit să încetinești lucrările! 

— Imposibil! Toată echipa era prezentă în mormânt, fiecare 
avea sarcina lui precisă, iar Nefer era tot timpul acolo, numai 
ochi și urechi. 

— Să sperăm că Merenptah nu-l va aprecia prea mult... 
Altceva? 

Artizanul ezită. Nu trebuia să divulge toate secretele 
confreriei, decât dacă obținea o răsplată serioasă. 

Asemenea unei vipere gata să atace, Serketa simţi că omul 
său se pregătea să-i ascundă ce era mai important. 

— Nu te juca cu mine, dragul meu complice, și nu uita că 
soarta ta e în mâinile mele. Ce-ai descoperit? 

— Ce-mi daţi în schimb? 

— Dacă vei colabora așa cum trebuie, vei deveni un om 
înstărit, cu o casă, pământ pentru culturi și o cireadă de vaci cu 
lapte. Vei avea servitori care-ţi vor face viața ușoară și, în 
fiecare zi, vei putea bea din vinurile cele mai de soi. 

— Astea nu sunt decât simple promisiuni... 

Serketa îi arătă artizanului un mic papirus: 

— Ţi se pare că acest act de proprietate emis pe numele tău 
este doar o promisiune? 

Bărbatul încercă să-l ia, dar ea nu-l lăsă. 

— Stai binișor... Inainte de a deveni proprietarul paradisului 
tău, va trebui să mai muncești. Te ascult. 

Trădătorul nu stătu mult pe gânduri: 

— Nefer e în stare să folosească piatra de lumină. 

— Despre ce vorbești? întrebă Serketa, cu ochii strălucind. 

— Tot ce știu este că piatra provine din Locașul Aurului și că 
poate, în același timp, să răspândească o lumină puternică și să 
dea viață oricărui obiect care o atinge. Dar un singur om o poate 
folosi: cel care a primit o iniţiere specială. 

Aflarea acestor secrete o făcură și mai curioasă pe Serketa. 
Așadar, Mehy nu se înșelase: Locașul Adevărului poseda într- 
adevăr comori extraordinare. 

— Unde se află ascunsă această piatră? 

— N-am nici cea mai mică idee. 

— Încearcă să afli! 

— Va fi foarte greu, imposibil chiar. 

— Atunci, uită de paradisul tău! 

— Trebuie să înțelegeţi că formăm o comunitate și că suntem 
obligaţi să respectăm o regulă de viaţă. Dacă nu, voi fi izgonit 
din sat și nu veţi mai putea avea nicio informaţie. 

Deși enervată, Serketa trebui să admită că artizanul avea 
dreptate. 

— Și eu aș vrea, reluă el, să cunosc acest secret. Dar numai 
răbdarea și cea mai desăvârșită prudenţă îmi vor putea permite 
să-l aflu și să puteţi profita de el. 

Tt 

Când Clara trecu de zidurile satului, un ibis mare, cu pene de 
un alb strălucitor, zbură pe deasupra ei, descriind mai multe 
cercuri. 

O fetiță îi anunță imediat pe săteni. Până și Kenhir, uitând de 
guta sa, alergă, așa cum îl ţineau puterile, s-o întâmpine pe 
soția maestrului operei. 

— Femeia cea înțeleaptă a dispărut în munţi, nu-i așa? 

— A crezut că e mai bine ca viaţa ei să ia sfârșit. 

— A respectat tradiţia... Consultând arhiva, aflăm că și aceea 
care a precedat-o a hotărât să se lase înghițită de creasta 
muntelui. lar tu, Clara, ești de acum încolo noua mamă a satului. 
Fie să ai puterea de a-l proteja și de a-l vindeca de toate relele 
care ar încerca să-l năpădească! 

Fetița care văzuse prima ibisul ţinea în braţe un pisoiaș negru 
cu alb. 

— E bolnav, îi spuse ea Clarei; poţi să-l vindeci? 

Clara puse mâna pe capul felinei care părea să-și trăiască 
ultimele clipe. Cuprinsă de o căldură plăcută, începu să toarcă, 
și asta din ce în ce mai tare, apoi, enervată, își scoase ghearele. 
Fetița îi dădu drumul. 

— Vino aici, răule! strigă ea, încercând să-l prindă. 

— Aceea care a plecat ţi-a transmis puterile ei, observă 
Kenhir; cât de norocoși suntem! Ai vrea să locuiești în casa ei? 

— Nu, răspunse Clara. Să-i fie oferită celei mai tinere dintre 
mamele din sat. Voi amenaja în locuința mea atât laboratorul 
cât și sala de consultaţie. 

— În acest caz, vei putea folosi casa vecină. Această 
dispoziție e prevăzută în buget, iar tu vei avea nevoie de spaţiu. 
Funcţia de „femeie înțeleaptă” e foarte importantă și trebuie să 
ți se ofere cele mai bune condiţii. Și să nu uit... Guta mă face 
încă să sufăr. M-ai putea consulta mâine, la prima oră? 

— După cum arătaţi, nu pare a fi nimic îngrijorător. Ne vedem 
mâine-dimineaţă! 

Clara se reîntoarse acasă, sub privirile admirative și puţin 
speriate ale sătenilor. Fiecare dintre ei înțelesese că noua 
femeie înţeleaptă își luase deja funcţia în primire. 

Nefer o aștepta în prag. 

O strânse în braţe cu dragoste și ea își puse capul pe umărul 
lui: 

— S-a străduit din răsputeri, în ultimele sale clipe, să-mi 
transmită știința sa; apoi, ne-a părăsit... 

— Nu, Clara; ea va rămâne veșnic prezentă pe creasta 
muntelui ce străjuiește Locașul Adevărului. Gândul și lumina sa 
vor trăi prin tine. 

— Și dacă nu voi fi în stare? 

— Ea este aceea care te-a ales; n-ai încotro! 

Ținându-se în brațe, își aminteau de sosirea lor în sat, cu zece 
ani în urmă, când se temeau să nu fie respinși. Cât de scurt 
fusese timpul uceniciei și cât de bine era să știe că, urmând 
sfaturile unor oameni care aveau cele mai înalte 
responsabilităţi, era de ajuns pentru a progresa! Dar iată că 
astăzi Nefer era maestru de operă și șef de echipă, iar Clara, 
femeie înţeleaptă... Gusturile și preferințele lor nu mai contau. 
Importante erau numai bunăstarea confreriei și armonia operei. 
Și mai știau că, pentru a-și păstra puterea de a tămădui, Clara 
nu va avea copii. Cu mic, cu mare, toţi locuitorii satului 
deveneau fiii și fiicele sale, pe care îi iubea. Acest sacrificiu era 
imens și nu-l puteau accepta decât datorită dragostei lor. 

La poarta principală a satului se iscase o agitaţie neobișnuită. 
Se strângeau unii în alţii, se îmbrânceau și strigau. 

Temându-se să nu se iște o nouă bătaie, Nefer se apropie. 
Văzându-l pe maestru, sătenii se dădură la o parte, făcându-i loc 
factorului, Uputy, care fusese gata-gata să moară sufocat. 

Nefer îl ridică. Săracul de el, abia mai reușea să respire! 

— Am... am vești... O scrisoare cu sigiliul Faraonului. 

Maestrul o desfăcu și citi un text scurt, trimis de la palatul din 
Pi-Ramses. Sătenii se adunaseră în jurul lui. 

— Corabia regală și escorta sa au părăsit capitala de câteva 
zile, anunţă el. Faraonul Merenptah se îndreaptă către Teba, 
pentru a conduce funeraliile lui Ramses cel Mare și, în drum, va 
onora prin prezenţa sa Locașul Adevărului. 

Niciodată satul nu muncise cu atâta înfrigurare. Bărbaţi și 
femei măturau, periau și ștergeau praful peste tot, dând 
Locașului Adevărului un aspect cât mai îngrijit. Erau prezenţi și 
auxiliarii, iar scribul Mormântului angajase câteva femei, 
plătindu-le bine, ca să facă o mulţime de treburi, printre care 
pregătirea unor feluri deosebite de mâncare. Preotesele lui 
Hathor trebuiau să se împodobească pentru a-l primi pe faraon. 

Paznicul porții nu știa cum să se miște mai repede în mijlocul 
acestor oameni harnici ca albinele unui stup. Turcoaza trebuia 
să coordoneze această vastă operaţie și nu accepta pauzele 
făcute pentru a sta la taifas. 

Doi artizani din echipa din stânga se plânseseră de dureri la 
cot, care-i împiedicau să măture, dar balsamul aplicat de Clara 
le calmase suferinţa în scurtă vreme, dându-le astfel 
posibilitatea să participe la treburile comunitare. Însuși Ched 
Salvatorul, deși nu tocmai entuziast, se supuse disciplinei 
generale. 

Când Turcoaza ajunse în dreptul locuinţei lui Paneb, observă 
că pragul era de o curăţenie desăvârșită. Fiind însărcinată, 
Uabet cea Pură fusese scutită de eforturi mari. Totuși, ea 
hotărâse să se ocupe singură de toate încăperile casei, în care 
nu exista niciun fir de praf. 

— Unde e soţul tău? 

— După cum vezi, și-a terminat partea lui de muncă și s-a dus 
să înoate în Nil. 

— La vremea asta, e foarte periculos! 

Uabet era copleșită: 

— Am încercat să-l conving... Dar cine va fi vreodată în stare 
să-l oprească pe Paneb, atunci când ţine el morțiș să facă un 
lucru? 

— Faraonul va fi aici azi după-amiază... Trebuie să ne 
pregătim și să ne îmbrăcăm de sărbătoare! Ce scandal o să 
iasă, dacă Paneb nu se reîntoarce la vreme! 

— l-am atras atenţia, dar cred că nici măcar nu m-a auzit. 

— Vrei să-l previn pe maestrul operei? 

— Cred că ar fi cazul. 

Tt 

Apele Nilului începuseră să crească. 

Această creștere se anunţa a fi mare, chiar foarte mare, mai 
ales după datele obținute de specialiști cu ajutorul nilometrelor. 
Nu putea exista un semn mai bun pentru noul faraon, soţul ţării 
Egiptului și garantul fecundității pământului cultivat. 

Fluviul se înroșea și timp de câteva zile, apa nu mai putea fi 
băută. Curenţi puternici o agitau și, în preajma insulițelor, se 
formau bulboane. 

Era perioada în care Paneb avea o mare plăcere să se arunce 
în valurile tumultuoase, să înoate până la malul de est și înapoi. 
Nimic nu era pentru el mai distractiv decât capcanele pe care i 
le întindeau apele care spumegau. 

Zelosul nu se temea de capriciile fluviului, căci le presimţea, 
se strecura în direcția curentului și știa să evite capcanele. Dar 
acest exerciţiu nu era de recomandat unui novice, care n-ar fi 
avut nicio șansă de supravieţuire. 

Când Paneb ajunse la mal, trei tineri de vreo douăzeci de ani, 
cu priviri dușmănoase, îi căutară pricină. 

— Te crezi grozav de puternic, spuse un roșcovan zdravăn. 

— N-am nicio treabă cu voi, băieţi, așa că lăsaţi-mă în pace! 

— Eu înot mai bine decât tine... Accepti provocarea? 

— N-am timp acum. 

— Ciudat... Pariasem cu prietenii mei că nu ești decât un laş. 

— In ce constă provocarea ta? 

— Să traversăm râul dus-întors, cât mai repede posibil. Dacă 
pierzi, ne dai trei saci de orz; dacă vei câștiga, vei putea pleca 
liniștit, fără să primești vreo pedeapsă. 

— Mi se pare cinstit, aprecie Paneb. Haideţi, mă grăbesc! 

Surprins de superbul plonjon al ucenicului desenator, 
roșcovanul se aruncă la rândul său în fluviu, hotărât să-l ajungă 
din urmă pe adversar. Reușise de zeci de ori să supună curenţii 
și se simțea sigur pe tehnica sa. Obosit cum era, concurentul 
său nu va reuși să păstreze distanța. 

Roșcovanul văzu repede că se înșelase. Paneb înota 
nebunește, secundă cu secundă, obligându-și urmăritorul să-și 
asume riscuri neobișnuite. Dacă acesta ar fi încetinit ritmul, ar fi 
pierdut orice speranţă de a câștiga întrecerea. 

Cu preţul unui efort care-i sfâșia plămânii, reuși să păstreze 
contactul. Când Paneb atinse malul estic, roșcovanul speră că se 

va odihni câteva clipe, dar colosul făcu o tumbă în apă și porni 
imediat către celălalt mal. 

Renunţarea ar fi fost ca o insultă... În ciuda oboselii și a 
mușchilor prea încordaţi, roșcatul reluă cursa, sperând că 
adversarul său va fi prins în capcanele fluviului. Cu gesturi 
sacadate, cu răsuflarea scurtă, tânărul rămânea tot mai mult în 
urmă. 

Nu-l zări decât cu coada ochiului, dar intră îndată în panică: 
un crocodil se repezea spre el! 

Roșcatul se întoarse din drum, dar, neputându-l evita, un 
vârtej îl înghiţi în câteva secunde. Animalul se duse la fund, 
încântat desigur de a fi obţinut această pradă ușoară. 

Relaxat, Paneb ajunse la mal și se uită înapoi: 

— Unde e prietenul vostru? îi întrebă pe cei doi flăcăi, care-l 
priveau cu ură. 

— Tocmai s-a înecat, răspunse cel mai vârstnic dintre ei. 

— Bietul de el... Nu-și cunoștea adevăratele posibilităţi. 

— Ba din cauza ta a murit! 

— Nu mai spune tâmpenii și mai bine du-te să-i anunti familia. 

— Totul s-a întâmplat din cauza ta! 

Zelosul încercă să-și păstreze calmul: 

— Se pare că Nilul îi duce pe cei care se îneacă direct în 
regatul lui Osiris... Așadar, bucură-te pentru prietenul tău și 
lasă-mă în pace! 

Cei doi tineri luară fiecare câte un bolovan și-l ameninţară pe 
Paneb. 

— O să-ţi rupem oasele și o să te aruncăm în fluviu... Vedem 
noi dacă vei putea înota la fel de repede! 

— Dacă mă atacați, voi fi obligat să mă apăr și riscaţi s-o 
pațiți. 

— Te crezi cel mai tare! 

— La o parte din drumul meu! 

Cel mai tânăr aruncă piatra cu o asemenea iuțeală, încât 
Paneb era cât pe ce să fie lovit. Un reflex salvator îl făcu să-și 
încline capul în ultimul moment, dar îi zgârie tâmpla. 

Începu să sângereze: 

— Ultimul avertisment, nenorociţilor: daţi-vă imediat la o 
parte! 

Celălalt încercă, la rândul său, să lanseze piatra, dar cu un 
gest mult prea lent. Paneb îl lovi zdravăn peste obraz. 

Năucit, tânărul se prăbuși. 

Tovarășul său se aruncă asupra lui Paneb, care-i dădu un cot 
în piept, apoi un croșeu de dreapta, îi fusese de-ajuns. Cu nasul 
spart, cel învins căzu în genunchi și leșină. 

— Lumea e plină de tâmpiţi, hotărî Paneb. 

Pe drumul din partea de sus a digului, se apropiau doi 
oameni. 

„Dacă sunt prietenii ăstora, gândi Zelosul, nu va dura mult.” 

Erau Nakht cel Puternic și Karo cel Posac, care veneau în fugă, 
mânioși. Paneb se bătuse deja cu cel dintâi și avusese un 
schimb de cuvinte cu al doilea. 

— Ne-a trimis maestrul de operă, spuse Nakht. Avem ordin să 
te ducem în sat. 

— Tocmai asta și făceam... De ce sunteţi îngrijorați? 

— Faraonul ne vizitează în această după-amiază și echipele 
trebuie să fie complete. 

Karo îi zări pe cei doi tineri întinși la pământ: 

— Dar ce s-a întâmplat aici? 

— Cretinii ăștia doi m-au atacat pentru că prietenul lor s-a 
înecat. Am fost obligat să mă apăr. 

— Ai putea avea necazuri mari. 

— Nu puteam totuși să-i las să mă facă zob! 

— Când se vor dezmetici, vor face o plângere împotriva ta. 

— Și voi nu veţi pleda în favoarea mea? 

— Noi nu eram aici când a avut loc bătaia, obiectă Nakht. 

— Până una-alta, trebuie să ne întoarcem în sat, le reaminti 
Karo. Despre ceartă, vorbim noi mai târziu. 

Zelosul nu suporta să fie victima unei nedreptăţi. Din fericire, 
îi mai rămânea o șansă de scăpare. 

Îi luă pe cei doi tineri, pe unul pe umărul drept, iar pe celălalt 
pe umărul stâng. Dubla povară îl apăsa, dar tânărul colos știa că 
o va putea suporta până la capătul drumului. 

— Hai să mergem, le spuse el celor doi artizani. Dacă am 
înţeles bine, n-avem timp de pierdut. 


+ Capitolul 14 


Paneb îi predă pe cei doi tineri paznicilor din primul fort. Unul 
din ei gemea, iar celălalt era încă fără cunoștință. 

— Nu fiți îngrijoraţi, nu sunt postulanţi. Supravegheaţi-i până 
mă reîntorc. Vin imediat. 

Locașul Adevărului era de o curăţenie perfectă, cochet și plin 
de flori. Casele albe străluceau în toată splendoarea lor, iar 
sătenii îmbrăcaseră straie de sărbătoare în culori delicate. 

Fără a răspunde invitaţiei ţâncilor care doreau să se joace cu 
el, Paneb alergă până la locuinţa maestrului de operă, unde 
Negruțu' îi ieși voios înainte. Periată cu grijă, blana neagră a 
câinelui strălucea. 

— Clara, am nevoie de ajutor! 

Nefer apăru: 

— Tocmai ne îmbrăcam... Faraonul trebuie să sosească. 

— Știu, dar e vorba de o urgenţă. Dacă femeia cea înţeleaptă 
nu intervine, risc să am necazuri mari. 

— Urgenţa ta n-ar putea aștepta până mâine? 

— Nici vorbă! Clara, ar fi bine să iei niște leacuri, pe care le 
voi căra eu, desigur. Cei doi puști care au nevoie de îngrijire 
sunt mai degrabă sluțiți. 

Unul din ei avea o plagă profundă în dreptul sprâncenei. Clara 
o cercetă, constatând că osul nu fusese lovit prea grav. Ținând 
strâns marginile rănii, le cusu cu aţă, adăugă două benzi 
adezive” și aplică un pansament impregnat cu miere și grăsime. 
Pentru a evita sechelele, prescrise un balsam compus din lapte 
de vacă și făină de orz, care trebuia aplicat pe rană de mai 
multe ori pe zi, până la vindecarea completă. 

Celălalt rănit suferea de o fractură la nas și pierduse mult 
sânge. Femeia înțeleaptă îl șterse cu bucăţi de pânză moale, 
apoi îi puse un tampon de in înmuiat în miere în fiecare nară și, 
pentru a-i strânge nasul, îi fixă două atele acoperite cu in. Îi 
prescrise un regim alimentar care să ajute la grăbirea 
cicatrizării. 

Bucuroși că au fost bine îngrijiţi, cei doi flăcăi se îndepărtară 
fără a mai privi în urmă. Erau siguri că se vor însănătoși și nu 
doreau câtuși de puţin să-l reîntâlnească pe tânărul colos cu 
pumni mai tari decât piatra. 

— Mulţumesc, Clara. Fără ajutorul tău... 

— O mamă poate avea, uneori, copii mai greu de stăpânit, 
Paneb, iar tu ai putea face parte dintre ei. 


5 După studiile făcute asupra mumiilor și textelor medicale, această invenţie pare a fi 
datorată vechilor egipteni. 

— Deși le-am atras atenţia, s-au comportat ca doi imbecili. 
Cred că nu eu trebuie să răspund pentru prostia altora! 

— Lasă! Hai să ne pregătim! Sper că nu vrei să pierzi sosirea 
faraonului? 

t 

La Teba cea cu o sută de porți era o mare agitație. Flotila 
regală urma să apară în curând, acostând la debarcaderul 
principal, iar toți oamenii doreau să asiste la eveniment. 
Populaţia se adunase pe maluri, gata să aclame cuplul regal în 
onoarea căruia urma să aibă loc o mare festivitate, să se bea 
bere tare și să se consume bucate oferite de palat. Tristeţea de 
a fi pierdut un monarh de importanţa lui Ramses cel Mare era 
înlocuită cu bucuria de a fi guvernaţi de Merenptah, a cărui 
prezență la Teba garanta continuitatea puterii și menţinerea 
tradițiilor. 

După ce va fi primit de marele preot al lui Amon, cuplul regal 
va primi omagiul primarului capitalei de Sud și va trece Nilul 
dincolo, pe malul vestic, unde va fi întâmpinat de autorităţile 
locale. Apoi, trecând prin Locașul Adevărului, va merge în Valea 
Regilor, unde va prezida funeraliile lui Ramses. 

Comandantul Mehy nu era deloc încântat de acest frumos 
program; îi venea, mai degrabă, să-și roadă unghiile. 

— Merenptah, păstrătorul tradiţiilor, este exact cel de care ne 
temeam, i se adresă el soţiei sale, Serketa, care nu știa ce colier 
să aleagă pentru a se împodobi în vederea marelui eveniment. 

— Este, cu adevărat, o surpriză, iubitul meu drag? 

— Speranţele mele erau totuși altele... Regele ar fi putut fi 
reprezentat de preotul lui Amon, dar iată că vine el însuși, în 
carne și oase, ba chiar cu soţia și toată Curtea sa! Și s-ar fi putut 
mulțumi să se întâlnească doar cu o mică parte dintre bătrânii 
demnitari... Dar cel mai îngrijorător este faptul că va vizita acest 
sat blestemat, sporind astfel privilegiile artizanilor! 

— Nu te mai agita! Mai bine, schimbă-ţi cămașa plisată! Cea 
pe care o porți nu e destul de luxoasă. 

— lei totul prea ușor, Serketa! 

— La ce bun să te văicărești? Oricine știe că niciun faraon nu 
va fi vreodată la înălțimea lui Ramses. Așadar, nu vom avea 
decât un adversar mult mai puţin puternic, care s-ar putea să fie 
manipulat cu ușurință. 

— Îţi trece prin minte vreun plan? 

Serketa își luă un ton de femeie răsfăţată: 

— Tot ce se poate... 

— Explică-te! 

— Mai întâi, schimbă-ţi cămașa! Vreau să fii admirat ca un 
demnitar elegant și bogat, de care toate femeile sunt pe cale să 
se îndrăgostească. Dar, atenţie, dacă vreuna se apropie de tine, 
îi scot ochii! 

Comandantul Mehy, violent ca de obicei, o apucă atât de tare 
pe soţia sa de încheieturi, încât o durea: 

— Explică-te repede! 

— Prin informatorul nostru, am aflat că Nefer a devenit 
maestrul de operă al confreriei. De ce nu i-am distruge 
reputaţia? Dacă regele ar primi niște documente prin care 
patronul artizanilor să pară nedemn de funcţia sa, Locașul 
Adevărului ar fi disprețuit pentru incapacitatea de a-și alege un 
șef priceput. Merenptah ar putea dori să-l nimicească sau să-l 
schimbe cu cineva din afara confreriei. 

— Cum ar fi prietenul nostru Abry, administratorul malului 
stâng! 

Serketa radia de mulţumire: 

— Oare n-a sosit momentul să-i folosim din plin serviciile? 

— Dar acum nu mai avem timp să-i pregătim un dosar 
convingător... 

— E gata, dragul meu! Am imitat scrisul mai multor persoane 
și am creat documente cu aspect oficial, care-l acuză pe Nefer 
de incompetenţă, de nesupunere în fața autorităţilor civile, de o 
voință excesivă de independenţă și, mai ales, de practicarea 
tiranică a puterii... Se vor găsi unul sau doi artizani care să pară 
a fi de acord. Cu toate astea, provocând demiterea maestrului 
de operă. Se va isca apoi o perioadă de haos, de care vom 
profita. 

— Acest plan îmi convine de minune. 

— Nu ești mulțumit de mine, iubitule? 

„Este mai periculoasă decât un scorpion, își spuse Mehy; n- 
am greșit făcându-mi-o aliată.” 

t 

Cu obrajii căzuți și părul ud de sudoare, cu privirea pierdută, 
Abry îl ascultase, cu atenţie, dar și cu îngrijorare, pe 
comandantul și trezorierul principal al Tebei. 

— Planul este pe cât de îndrăzneţ, pe atât de riscant, dragul 
meu Mehy... Nu cred că... 

— Ce îndrăzneală, ce risc! Când regele va pune piciorul pe 
malul stâng, îi vei înmâna acest dosar. Venind din partea ta, 
documentul nu poate părea decât serios. Merenptah va avea 
timp să-l cerceteze înainte de a ajunge în Locașul Adevărului și 
va fi convins de lipsa meritelor lui Nefer. Te va desemna pe tine 
superior al confreriei, cu misiunea de a face ordine în sat. Vei 
avea grijă să-i spui că Ramses cel Mare fusese deja alertat în 
privinţa privilegiilor insuportabile de care se bucură acești 
artizani. 

— Mă obligaţi deci să urc în prima linie. 

— Pentru a-ţi fi cât se poate de bine, Abry! Regele îţi va fi 
recunoscător pentru vigilenţa ta. 

— Aș fi preferat să rămân în umbră și să nu intervin într-un 
mod atât de direct. 

— Dacă acest dosar ar ajunge în mâinile faraonului, anonim 
desigur, și dacă Merenptah ar ţine seama de morala învechită a 
înțelepţilor, aceea de a nu lua în considerare bârfele, eforturile 
ne-ar fi zadarnice. Este, așadar, nevoie de un demers oficial, pe 
care numai tu poţi să-l îndeplinești. 

— Este totuși foarte riscant... 

— Tu n-ai absolut nimic de pierdut, dar ai totul de câștigat. 
Puțin curaj, Abry, și Locașul Adevărului va sta la picioarele 
noastre! 

— Eu nu-l cunosc pe faraonul Merenptah... Va refuza, poate, 
să mă asculte. 

— Să refuze să-l asculte pe administratorul principal al 
malului stâng, cel mai înalt demnitar din regiune? Ai luat-o 
razna! Dimpotrivă, te va felicita pentru această intervenţie 
benefică. 

— Ar fi mai prudent să observăm comportamentul noului 
monarh și să nu acţionăm decât după ce vom gândi foarte 
bine... 

— li vei da lui Merenptah acest dosar, Abry, și asta pentru că 
așa am hotărât eu. Pregătește-te pentru primirea oficială și vezi 
să nu faci vreo greșeală. Pe curând, credinciosul meu aliat! 

_ Abry dorea să fie un înalt funcţionar model și liniștit. 
Intâlnindu-l pe Mehy, crezuse că destinul îi va permite să iasă de 
pe un făgaș din care nu putea scăpa de unul singur, și 

înţelesese prea târziu că, de fapt, devenea prizonierul unei 
păsări de pradă foarte de temut, capabilă de a face cât mai mult 
rău posibil. 

Abry se temuse întotdeauna de comandantul Mehy. Când 
acesta apărea, simţea că se pierde cu firea și nu vedea altă 
ieșire decât supunerea absolută. Chiar și după plecarea sa, îl 
urmarea ca o umbră; în situaţia actuală, Abry se grăbi să 
consulte documentele pe care i le dăduse comandantul. 

Calomnia era strecurată cu o abilitate unică. Vicioase și 
veninoase, acuzațiile aveau să-l nimicească pe Nefer. 

Administratorul principal al malului stâng, deci protectorul 
Locașului Adevărului, avea el oare dreptul să ruineze astfel 
cariera unui maestru de operă? Dar această pornire de a fi lipsit 
de scrupule dispăru pe dată. Dacă nu-și va îndeplini misiunea, 
Mehy va reacționa cu violenţă. 

Abry trebuia să-și salveze propria carieră. Așadar, hotărî să 
înmâneze dosarul regelui Merenptah. 


t Capitolul 15 


Cortegiul regal trecu de „cele cinci ziduri” sub privirea atentă 
a paznicilor răspunzători de paza satului. Nu încape îndoială că 
faraonul se afla sub protecţia gărzii sale personale, dar, cu toate 
acestea, șeful Sobek le ceruse oamenilor săi cea mai mare 
vigilență. 

Din aria pe care munceau de obicei, nu lipsea niciun auxiliar. 
Aflându-se în primul rând, fierarul și olarul aveau norocul de a-l 
vedea de aproape pe noul monarh, cel care avea 
împovărătoarea sarcină de a-i succeda lui Ramses cel Mare. 

Monarhul avea o față ovală, frunte înaltă, urechi mari, nasul 
lung, subţire și drept, buze groase, purta o perucă rotundă, 
împodobită cu șarpele regal, cobra de aur menită să-i distrugă 
dușmanii. Merenptah era îmbrăcat într-o perizoma plisată, 
prinsă cu o centură, a cărei cataramă avea forma unui cap de 
panteră. La încheieturile mâinilor, brățări de aur. 

Alături de regele în vârstă de șaizeci și cinci de ani, se afla 
regina Iset cea Frumoasă, care purta același nume cu mama 
suveranului, cea de a doua soţie a lui Ramses cel Mare. li 
dăruise faraonului doi fii, unul din ei purtând temutul nume de 

Sethi, „bărbatul Zeului Seth”, nume pe care un singur faraon, 
marele Sethi |, tatăl lui Ramses, îndrăznise să-l accepte. 

Foarte elegantă în rochia sa de in de o excepţională finețe, 
regina își purta cu nobleţe cei șaizeci de ani, ţinând în mâna 
dreaptă o cruce cu ansă, simbolul vieţii. Cuplul regal era însoțit 
de vizir și de numeroși reprezentanţi ai ierarhiei civile și 
religioase. 

De strajă în fața porții principale a satului, paznicul, bărbierit 
și parfumat, nu știa cum să-și ţină mai corect lancea și bâta. 

Vizirul îi dărui regelui un ciudat șorţ de aur, care conţinea 
secretul măsurilor și proporţiilor necesare trasării planului unui 
templu. lar superioara preoteselor din Luxor prinse la capătul 
marelui colier de aur al reginei o figurină a zeiţei Maat. 

— Paznicule, îi spuse regele, îl ai în fața ta pe stăpânul 
Locașului Adevărului și pe reprezentanta pământeană a legii 
armoniei. Să se deschidă poarta acestui sat! 

Incântat să primească un ordin precis, paznicul se supuse, 
apoi închise poarta imediat, lăsând afară cortegiul oficial. 

Purtând un toiag greu care avea drept mâner un cap de 
berbec încoronat cu un soare, Nefer cel Tăcut se desprinse din 
mulţimea de săteni, adunaţi într-un grup ordonat, pentru a 
întâmpina cuplul regal. Acesta era simbolul prezenţei în 
comunitate a lui Amon, zeul ascuns. Către el se înălțau 
rugăciunile și el era primul care primea dorințele exprimate de 
credincioși. 

Inimile celor prezenţi, erau cuprinse de teamă, iar chipul 
sever, aproape dușmănos, al lui Merenptah, făcea ca frica să 
sporească. 

Dominând asistenţa cu o privire demnă, Paneb se gândea că 
noul rege nu părea să fie un personaj ușor de convins. 

Purtând o perucă din codițe dispuse în raze pornind din vârful 
capului și susținute de o bandă lată, maestrul de operă era 
îmbrăcat într-o perizoma de ceremonie și, la centiron, avea o 
eșarfă roșie. Șeful echipei din stânga și scribul Mormântului îi 
dăduseră în grijă să pregătească un discurs. 

— Maiestate, Locașul de veci al lui Ramses cel Mare e gata să- 
i primească trupul de lumină. Predau în mâinile voastre Locașul 
Adevărului! 

Discursul luase sfârșit. În ciuda solemnităţii momentului, 
Paneb zâmbi, fără să se poată abţine. „Iși merită într-adevăr 

numele de Tăcutul, își spuse el, dar, desigur, se înșală; un rege 
se așteaptă, probabil, la mai multe laude.” 

— Dumnezeu a creat cerul, pământul, suflarea vieţii, focul, 
divinităţile, animalele și pe oameni, care nu sunt decât unul 
dintre elementele creaţiei, și nu încoronarea sa, spuse faraonul. 
E| este sculptorul care s-a modelat pe sine, modelatorul care nu 
s-a modelat niciodată, singurul care străbate eternitatea. Cel 
mai curat aur n-ar putea fi comparat cu strălucirea sa. Tot ce 
este măsurat este cadastrul său, iar codul regal măsoară 
pietrele și templele sale. Dumnezeu e cel care pune sfoara pe 
pământ, plasând corect edificiile. Niciunul dintre zidurile înălțate 
pe acest pământ nu trebuie să fie lipsit de prezența Sa, căci 
doar El exprimă adevărata putere. Creator al lumilor, Arhitectul 
divin și-a arătat prezenţa, transmițând secretul operei sale; aici, 
în Locașul Adevărului, se învață faptul că nu se poate realiza 
decât ceea ce Dumnezeu construiește. Nu-i așa, maestre, că 
astfel trăiește și gândește această confrerie? 

— Jur pe numele lui Faraon! 

Kenhir începu să tremure. Cuvintele regelui dovedeau faptul 
că acesta cunoștea în profunzime confreria, dar îl obligau pe 
Nefer să se angajeze cu toată seriozitatea, riscând cât putea de 
mult. Dacă monarhul avea să-i adreseze reproșuri clare, îl putea 
acuza pe maestru de sperjur, condamnându-l la pedeapsa 
capitala. 

— Fie că e vorba de o ţară sau de o confrerie, acestea nu pot 
fi conduse în mod corect decât prin daruri și ofrande, continuă 
Merenptah. Cu cât ești mai bogat, cu atât trebuie să te 
dovedești mai generos. Faraonul, căruia zeii i-au hărăzit cele 
Două Regate pentru a le aduce prosperitate, se îngrijește de 
bunăstarea fiecăruia dintre supușii săi. Vouă, artizani ai 
Locașului Adevărului, voi continua să vă procur unelte, hrană, 
îmbrăcăminte și tot ce vă este necesar pentru a putea desăvârși 
opera lui Maat, trăind fericiţi în satul vostru. Vi se vor aduce, 
pentru a-mi sărbători încoronarea, nouă mii de pești, nouă mii 
de pâini, nenumărate bucăţi de carne, douăzeci de urcioare 
mari cu ulei și o sută cu vin. 

Paneb simţea nevoia să tragă un chiot de bucurie, dar 
îngrijorarea îi făcea încă pe oameni să păstreze liniștea. In ciuda 
veștilor bune, care anunțau supraviețuirea satului, locuitorii se 
simțeau încă apăsaţi de o grea ameninţare. 

— Rolul acestei confrerii, raţiunea sa de a exista, aminti 
Merenptah, este de a pune în aplicare planul zeilor. Pentru 
reușită, este nevoie de șefi capabili să conducă și să orienteze. 
Ei sunt cei care deschid papirusul sigilat, fără a uita să 
mânuiască bastonul atât de necesar. Un adevărat șef trebuie să 
știe în primul rând să slujească opera și confreria, să cârmuiască 
această corabie și să se dovedească mare în funcţia sa, ca o 
fântână bogată în apă rece și binefăcătoare. Cel care i-ar 
permite unui neștiutor sau unui imbecil să facă o muncă la care 
nu se pricepe, nu merită să guverneze. Aceeași pedeapsă ar 
trebui s-o primească și tiranicul șef de echipă, interesat să-și 
atragă privilegii. 

Tensiunea începuse, brusc, să crească. 

Fiecare înțelesese că acuzaţiile pe care le adusese faraonul se 
refereau și la Nefer cel Tăcut. Clara își privi soțul, transmițându-i 
toată iubirea sa, în această situaţie în care era în pericol de a fi 
mistuit de focul regal. 

— Administratorul principal al malului stâng mi-a înmânat un 
raport foarte sever în privinţa ta, Nefer! L-am citit cu atenţie și 
concluzia este clară: ţinând seama de greșelile pe care le-ai 
făcut, trebuie să demisionezi. 

— Dacă asta e voința Maiestăţii voastre... Dar aș putea ști și 
eu ce mi se reproșează? 

— În primul rând, te-ai îmbogăţit pe spinarea confreriei. 

Kenhir înaintă: 

— Maiestate, ca scrib al Mormântului și responsabil al 
gestiunii Locașului Adevărului, pot aduce dovezi că această 
acuzaţie nu are la bază niciun adevăr. Conform legii noastre, 
Nefer ocupă o locuinţă care i-a fost dată cu aprobarea vizirului și 
la care se adaugă o sală de consultaţii și un laborator, necesare 
femeii înțelepte, soţia sa. Asemenea veneratului scrib al lui 
Maat, Ramose, maestrul de operă ar fi putut dobândi terenuri 
pentru culturi, turme și cirezi, în mod legal; dar el s-a consacrat 
exclusiv muncii sale. 

— E nevoie de acte, scrib al Mormântului! După documentele 
primite, Nefer n-a fost numit de către artizani prin vot unanim; 
se poartă ca un despot, folosind chiar forța și ameninţarea 
pentru a-și menţine tirania. 

— Este pe de-a-ntregul fals, Maiestate! se revoltă Paneb. Toţi 
cei de față l-am recunoscut pe Nefer, cu mâna pe inimă, ca 

maestru de operă. Singurul care n-a fost de acord cu această 
hotărâre, a fost el însuși! 

— Această afirmaţie este insuficientă, consideră monarhul. 
Trebuie ca fiecare sa-și exprime părerea, în deplină libertate, 
asupra comportamentului maestrului de operă. 

Ched Salvatorul luă primul cuvântul, confirmând declaraţiile 
înflăcărate ale lui Paneb, cel care își jurase să le dea o lecţie 
mincinoșilor. 

Dar colosul n-a mai avut ocazia să se manifeste, căci niciun 
artizan sau vreo preoteasă a lui Hathor n-au avut nimic rău de 
spus despre Nefer cel Tăcut. Până și trădătorul lăudase meritele 
maestrului, temându-se să nu atragă atenţia asupra lui. În cele 
din urmă, Kenhir afirmă, în concluzie, că toți membrii confreriei 
știuseră să-l aleagă pe omul cinstit și competent de care aveau 
nevoie. 

Ultima hotărâre îi revenea totuși faraonului și numai lui. Cum 
l-ar putea acuza pe unul dintre înalții săi funcţionari? 

— Tatăl meu, Ramses cel Mare, mă prevenise în privinţa 
atacurilor perfide care urmau să se abată asupra Locașului 
Adevărului, declară regele. Presimțea faptul că maestrul de 
operă va fi calomniat, astfel încât confreria să fie discreditată și 
apoi desființată. lată de ce n-am fost surprins de documentul 
defăimător pe care l-am primit chiar înaintea vizitei mele, dar 
am dorit să aud părerea voastră, a tuturor, pentru a fi sigur de 
strânsa legătură care vă unește. Și acum, iată-mă lămurit! 
Apropie-te, Nefer! 

Faraonul îi puse acestuia șorțul de aur: 

— Te deleg să ai suveranitatea mea asupra Locașului 
Adevărului și îţi încredinţez două sarcini de prim ordin: să-mi 
construiești Locașul de veci în Valea Regilor și templul pentru 
milioane de ani, pe malul de vest. 

Când regele Merenptah îl îmbrăţișă pe Nefer, strigăte de 
bucurie ţâșniră, în sfârșit, din inimile artizanilor. 


+ Capitolul 16 


Prezent printre demnitarii rămași în afara satului, Abry, 
administratorul principal al malului stâng auzi aclamațiile: 

primele în onoarea regelui, apoi în cinstea lui Nefer, al cărui 
nume era scandat de toată lumea. 

Înaltul funcţionar n-avea nevoie să audă mai mult. Era clar că 
încercarea sa se soldase cu un eșec total și că maestrul reușise 
să respingă toate acuzaţiile. Confirmându-l în postul său, 
Merenptah îl dădea în vileag pe Abry și accentua importanţa 
Locașului Adevărului. 

Pentru a ajunge la carul său, administratorul îi călcă pe 
picioare pe câţiva oameni. 

— Vă este rău? îl întrebă unul dintre colaboratorii săi. 

— Căldura, probabil... Mă duc să mă odihnesc puțin. 

— Veniţi să vă întindeţi puţin la umbră. 

— Nu, prefer să mă duc acasă. 

— Dacă observă absenţa dumneavoastră, regele s-ar putea să 
fie deranjat. 

Abry urcă în car fără să răspundă și-i dădu ordin soldatului să 
pornească. 

Mai mulţi notabili observară incidentul și se mirară. Numai un 
motiv tare grav l-ar fi determinat pe administrator să se 
comporte atât de ciudat. 

Tt 

Nu era nimeni acasă la Abry. Soția sa fusese invitată la palatul 
regal din Teba, unde erau primite de către regina însăși marile 
doamne ale provinciei, copiii luau parte la o festivitate 
organizată pe malul Nilului, iar servitorii erau liberi pentru două 
zile. 

De data aceasta, simţea cum îi fuge pământul de sub 
picioare. 

Un om de treabă i-ar putea aminti, desigur, lui Merenptah că 
nu era pentru prima dată când Abry încerca să provoace 
dispariţia Locașului Adevărului și că numai datorită indulgenţei 
lui Ramses își păstrase postul. Dar, după ce fusese pe punctul 
de a face o nedreptate, bazându-se pe falsele informaţii ale lui 
Abry, noul faraon nu părea să fie la fel de îndurător ca tatăl său. 

Era în pericol de a fi dizgraţiat, de a decădea public, de a fi 
exilat sau condamnat la moarte... Cu gândul la aceste pedepse, 
Abry tremura ca varga, simțindu-se totodată cuprins de valuri 
dureroase de căldură. Sperând să-și revină puţin dacă se va 
răcori, ieși din casă și se așeză la umbra unui chioșc plin de flori, 
lângă bazinul cu lotuși albi și albaștri. 

Și luă o hotărâre: nu va cădea singur în prăpastie. Vinovat de 
acest dezastru era comandantul Mehy, manipulator și maestru 
al intrigilor. Neavând nicio șansă de a ieși din această situaţie 
disperată, Abry va spune totul, iar principalul vinovat avea să fie 
pedepsit o dată cu el. De bună seamă, o consolare de doi bani, 
dar ultima ocazie de a se face dreptate. 

— Abry... sunteţi singur? 

De parcă l-ar fi înţepat o insectă, administratorul sări în 
picioare și se întoarse speriat către boschetul de leandru, de 
unde se auzise glasul femeii. 

— Eu sunt, Serketa... Nu trebuie să fim văzuţi împreună. 

— Desigur, desigur... Liniștiţi-vă, nu e nimeni acasă! 

Serketa arăta de nerecunoscut. Peruca, machiajul și rochia o 
făceau să pară cu totul altă femeie. 

— Mehy m-a trimis să vă ajut. 

— Ah... 

— Situaţia e încurcată, dar el a găsit o modalitate de a rezolva 
totul. 

— Asta e imposibil! 

— Nu mai fiți atât de pesimist! Am aici un document care va 
potoli mânia faraonului. 

Neîncrezător, Abry cercetă papirusul adus de Serketa. 

Cele citite îl uimiră. El, administratorul principal al malului 
stâng, declara că încercase să pângărească Locașul Adevărului 
și să-l calomnieze pe maestrul de operă, pentru că, de multă 
vreme, ura această instituţie care-i scăpa de sub control. Chinuit 
de remușcări, nu-i mai rămânea decât o soluție: sinuciderea. 

Năucit, Abry înţelese o altă realitate, în timp ce Serketa 
strângea papirusul, făcându-l sul. 

— Ai putea jura... că e scrisul meu! 

— Nu mi-a fost deloc greu să-l imit și voi adăuga sigiliul 
dumneavoastră, autentificând astfel acest testament disperat. 

— N-am intenţia să-mi iau viaţa și o să vă denunţ pe amândoi! 

— Uite, dragul meu Abry, de asta mă temeam. De aceea am 
hotărât să intervin cât mai repede posibil. 

Cuprinsă de o mânie care-ţi dădea fiori, Serketa îl împinse pe 
administrator cu violență, făcându-l să cadă în bazinul cu lotuși. 

Prost înotător, împiedicându-se în hainele-i de sărbătoare, 
sufocat de apa pe care o înghiţea, Abry nu mai putea opune 

nicio rezistenţă, astfel încât Serketa îi ţinu capul sub apă, 
așteptând până nu mai dădu din mâini și din picioare. 

Recăpătându-și calmul, puse pe biroul  demnitarului 
testamentul care dovedea că acesta nu avusese altă scăpare 
decât cea de a se fi pedepsit el însuși, pentru crima sa de 
lezmajestate. 

Pentru a se transporta materialul funerar al lui Ramses cel 
Mare, fusese nevoie de o sută de soldaţi, optzeci de purtători de 
ofrande veniţi din templele vecine, patruzeci de marinari și două 
sute de demnitari, fără a mai pune la socoteală cele două 
echipe din Locașul Adevărului și preotesele lui Hathor. 

Având rolul de preoţi, artizanii îmbrăcaseră veșminte noi din 
in și purtau sandale din papirus. Urmând regula confreriei, în 
ajunul funeraliilor se abținuseră de la relaţiile sexuale și 
consumaseră alimente rafinate. 

Cel mai mândru era lpuy Iscoditorul. Tocmai terminase 
decorarea mormântului, cea mai mare parte a desenelor fiind 
consacrate activităţilor zilnice, cum ar fi pescuitul sau spălatul 
rufelor. Acum, fusese ales ca purtător de evantai în dreapta 
faraonului și era îmbrăcat cu o robă înstelată, de „preot al 
învierii”, având ca sarcină să deschidă gura, ochii și urechile 
mumiei, pentru a o transforma în suportul regenerării de fiecare 
zi, în interiorul secret al Locașului de veci. 

Cărând un pat mare, din lemn aurit, Paneb se minuna în fața 
comorilor ce-l însoțeau pe defunctul faraon în călătoria sa către 
lumea cealaltă: statui de aur ale divinităţilor, casete cu metale 
preţioase, parfumuri, unguente, stofe și alimente uscate, 
sceptre, coroane, capele și naosuri de diferite mărimi, bărci, 
oglinzi, mese de ofrandă, arcuri, bastoane, papirusuri, care din 
piese detașate și câte alte minunăţii! Era lumea lui Ramses, 
care ar putea fi asociată astfel cu transmutarea sufletului regal. 

Obiectele au fost lăsate pe pământ la intrarea în mormântul 
iluminat cu o sută de torte. Artizanii, singurii care primiseră 
permisiunea să intre, urmau să le așeze la locul lor, în sălile și 
capelele acestui ultim locaș al lui Ramses. 

Se lăsase o liniște desăvârșită. Merenptah făcu semn să se 
înceapă riturile de înviere asupra mumiei, pe care maestrul de 
operă, șeful echipei din stânga și cioplitorii în piatră o instalară 
în sarcofag. Nefer conduse delicata manevră de așezare a 
lespezii de piatră care sigila destinul postum al Fiului Luminii. 

Merenptah le porunci artizanilor să părăsească mormântul, cu 
excepţia lui Nefer. Regele se îndreptă către capătul 
sanctuarului, dincolo de sala sarcofagului, și constată că opera, 
ale cărei detalii fuseseră minuţios studiate, se termina în rocă 
brută. 

— Dincolo de ceea ce pot concepe oamenii, spuse faraonul, se 
află necunoscutul, matricea din care ne-am născut și în care ne 
vom reîntoarce, dacă am dus o existenţă cinstită. Maestre, ai 
însufleţit sarcofagul cu piatra de lumină? 

— "Stăpânul vieţii” a devenit el însuși o piatră de lumină, care 
va păstra intactă fiinţa lui Ramses, în vecii vecilor. 

Merenptah se gândi la credinciosul Ameni, secretarul 
defunctului faraon. Mult prea bătrânul scrib se retrăsese la 
Karnak pentru a scrie povestea vieții lui Ramses care, odată 
răspândită în toate ţările unde oamenii știau să citească, avea 
să contribuie la gloria sa. i 

Regele puse o lampă la căpătâiul sarcofagului. Imprăștiind o 
lumină blândă, ea îi permitea sufletului-pasăre să se hrănească 
înainte de a trece de proba de noapte, luându-și apoi zborul 
spre soare. 

Când flacăra ţâșni, un nimb luminos înconjură capul 
sarcofagului. Pe măsură ce Nefer stingea celelalte lămpi, piatra 
„stăpânului vieţii” le aduna energia, pentru a deveni ea însăși 
un focar din ce în ce mai puternic. 

Când cei doi bărbaţi ieșiră din mormânt, sarcofagul răspândea 
propria lumină în sanctuarul în care întunericul nu mai era ostil, 
ci fecund. 

Maestrul de operă închise ușa Locașului de veci, în care, 
departe de privirea oamenilor, textele hieroglifice și scenele 
rituale trăiau prin ele însele, permițându-i lui Ramses să-și 
continue domnia, în lumea invizibilă, asupra ţării și poporului 
său, căruia, de acum înainte, îi va arăta drumul spre stele. 

În cele din urmă, Nefer pecetlui necropola cu un sigiliu 
reprezentând nouă șacali deasupra unor dușmani legaţi și 
decapitați. Datorită prezenţei lui Anubis, nicio forță malefică n-ar 
putea trece de ușa închisă. 

— Trebuie să știi că nu m-am îndoit niciodată de tine, de 
cinstea și de priceperea ta, îi mărturisi Merenptah maestrului de 
operă. Te-am pus la grea încercare, pentru ca toată confreria să 
judece și să considere că ești demn să porți șorțul de aur. 

t Capitolul 17 


Înfuriat la culme, șeful Sobek își găsea cu greu cuvintele: 

— Kenhir, aţi auzit ce-a spus regele? Abry, administratorul 
principal al malului stâng, este cel care a încercat să distrugă 
reputaţia maestrului nostru de operă! Cred că nu mai am nevoie 
de alte dovezi. El este mizerabilul care caută să ne facă rău de 
atâţia ani. 

Scribul Mormântului parcă încremenise: 

— Cum e posibil ca un înalt funcţionar să se poarte atât de 
mârșav? El, care avea rolul de a proteja Locașul Adevărului, n-a 
plănuit decât să-l distrugă! 

— Faceţi o plângere oficială. 

— Nu crezi că intervenţia regelui va fi destul de categorică? 
Abry va fi acuzat de minciună, de fals în acte publice și, 
probabil, de lezmajestate, pentru că a încercat să abuzeze de 
faraon. Abry nu mai poate avea nicio speranţă să-și păstreze 
postul și, pe deasupra, mai riscă și o condamnare severă. 

— Aş vrea să profit de situaţia creată pentru a face lumină 
asupra misterului care mă bântuie de atâta vreme: el este 
asasinul paznicului, subalternul meu, sau mai avea vreun 
complice? Dacă intervenim în procedură, l-aș putea interoga, 
făcându-l să mărturisească. 

— Știam că-mi vei spune asta... Plângerea a fost depusă deja. 

— Ar trebui să mă autorizaţi să anchetez în numele Locașului 
Adevărului, în afara teritoriului său. 

— Cererea ta a și fost trimisă vizirului. 

Sobek înțelese de ce Kenhir, în ciuda caracterului său dificil 
de suportat, fusese numit scrib al Mormântului. Pentru el, ca și 
pentru șefii de echipă, nu exista nimic mai important decât 
satul. 

Din cauza prezenţei regelui, Sobek nu-și putea părăsi postul 
pentru a-l chestiona pe Abry, deși murea de nerăbdare s-o facă. 
Speriat și descumpănit, acest bandit ar vorbi, era sigur! 

— Sper că nu conduce vreo reţea ostilă Locașului Adevărului, 
spuse Kenhir. 

— Din nefericire, sunt convins, obiectă paznicul. Nu sunt deloc 
sigur că ameninţarea care plutea deasupra noastră a dispărut. 

Sosirea factorului Uputy, enervat la culme, întrerupse 
convorbirea dintre cei doi: 

— Vă aduc o veste îngrozitoare: Abry s-a sinucis, la el acasă, 
în lipsa familiei sale și a servitorilor! 

— Cine poate ști că e vorba de o sinucidere? întrebă Sobek. 

— Abry a lăsat scris, explicând și motivele pentru care a 
făcut-o. Mărturisește că l-a minţit pe rege și că, de aceea, s-a 
temut de o pedeapsă grea, chiar de condamnarea la moarte. 
Neputându-și suporta decăderea, a preferat să dispară, cerând 
iertare pentru greșelile făcute. 

Tt 

Cuplul regal era găzduit în micul palat înălțat pentru Ramses 
cel Mare în interiorul Locașului Adevărului; tocmai celebra 
ritualurile dimineţii în capela învecinată. În același timp, în toate 
templele din Egipt, de la cel mai modest la cel mai măreț, 
imaginea faraonului prindea viață ca prin farmec, pentru a 
spune aceleași cuvinte și pentru a face aceleași gesturi. Cei care 
efectuau celebrarea nu puteau oficia decât în numele 
faraonului, creat de divinităţi pentru a menţine prezenţa lui 
Maat pe pământ. 

Apoi, Merenptah și Nefer s-au dus la Casa Vieţii, situată alături 
de templul principal al satului. Acolo îi aștepta Kenhir cu cheile 
bibliotecii sacre în care se aflau „puterile luminii”, arhivele 
confreriei, compuse din ritualuri și lucrări scrise de Thot, zeul 
cunoașterii, și de Sia zeul înţelepciunii. După cum era scris, 
datorită lor Osiris putea să renască, iar știința învierii să fie 
transmisă oamenilor. 

Mai de preţ decât toate, erau o carte din aur bătut și o alta 
din argint, ce păstrau decretele de fondare a confreriei și a 
templului său. La acestea, se adăugau textele absolut necesare, 
cum ar fi: Cartea sărbătorilor și a orelor rituale, Cartea protejării 
corăbiei sacre, Cartea ofrandelor și a inventarului obiectelor 
rituale, Cartea astrelor, Cartea de tămăduire de deochi, Cartea 
de ieșire la lumină, Cartea magiei strălucitoare, precum și 
manualele pentru decorarea simbolică a sanctuarelor și a 
mormintelor. 

Dar cu totul alt document dorea să vadă monarhul. 

— Arată-mi planul locurilor de veci din Valea Regilor, îi ordonă 
el lui Kenhir. 

Fiind până în prezent singurul deţinător al acestui secret 
inestimabil, pe care i-l încredinţase predecesorul său, Ramose, 
scribul Mormântului îl dezvălui regelui și maestrului de operă. 
Papirusul fusese clasat sub un titlu fals, în categoria vechilor 
arhive. 

Scribul îl întinse pe o masă joasă, lăsând să apară planurile 
mormintelor din Valea Regilor și din cea a Reginelor, precum și 
amplasarea lor. Maeștrii de operă puteau, unul după altul, să 
sape într-un loc neumblat și să nu se atingă, din greșeală, de un 
vechi cavou. 

— În privinţa templului meu pentru milioane de ani, decretă 
monarhul, îl veţi construi acolo unde ajung pământurile 
cultivate, la nord-vest de cel al lui Amenhotep al III-lea și la sud 
de Ramesseum. Ce propuneţi pentru Locașul meu de veci? 

Nefer se gândi mult, studiind planul pe care se aflau 
numeroase indicaţii tehnice: 

— Trebuie să ţinem seama de calitatea stâncii și de orientările 
dorite până acum de către faraoni, pentru a crea o adevărată 
armonie... De aceea, eu propun acest amplasament, la vest de 
mormântul tatălui vostru, Ramses cel Mare, și exact deasupra 
lui, în coasta muntelui. 

— Excelentă alegere, maestre de operă! Dar nu uita că vei 
încerca să creezi Marea Operă și că nu-ţi este permis să dai 
greș! 

t 

Distracțiile preferate ale sătenilor erau dansul și muzica. 
Fiecare dintre ei cânta mai mult sau mai puțin bine la flaut, la 
harfa portativă, la tamburină, luată și țiteră, plăcându-le să 
muncească acompaniaţi de o melodie, lucru care era absolut 
necesară la sărbători și banchete. 

Și pentru că se cuvenea să serbeze cu demnitate atât 
încoronarea lui Merenptah cât și cea a maestrului de operă 
Nefer, orchestrele cântau din toată inima, satul devenind o 
adevărată sală de concert. Bărbaţii se dovedeau mai puţin 
talentaţi decât femeile, preotesele lui Hathor fiind depozitarele 
muzicii sacre, a cărei cunoaștere făcea parte din iniţiere. Cel 
mai bun ansamblu era format dintr-o harfistă, o flautistă și o 
maestră a tamburinei, ale cărui ritmuri îi încântau pe toţi, de la 
mic la mare. Până și Kenhir cel Morocănos se simţea uneori 

tentat de dorinţa de a dansa, pornire la care, desigur, 
demnitatea sa îi interzicea să o urmeze. 

Paneb renunţă să mai asculte mica orchestră, când auzi o 
melodie senzuală. 

Glasul celei care stăpânea sunetele lirei, era dulce ca briza 
înserării. Părul lung și negru îi ajungea până la umeri, 
ascunzându-i în mare parte faţa, cu ochii fardaţi cu negru și 
verde. Purta o centură de perle care alternau cu capete de 
leopard din aur, iar la glezne, brățări de forma ghearelor unor 
păsări de pradă. Avea o rochie scurtă și transparentă. 

Ciupea cu îndemânare cele opt corzi ale instrumentului său, 
fixate cu agrafe de aramă de cutia de rezonanță, scobită și 
plată, susținută de două brațe inegale ca lungime, trecea de la 
pizzicato la tremolo, fără vreun efort vizibil, strângându-și lira la 
piept pentru a-i opri vibraţiile, atunci când trecea la pianissimo, 
pentru a exprima nuanțele cu cât mai multă fineţe. 

Pe măsură ce Paneb se apropia, muziciana se retrăgea pas cu 
pas, fără a înceta să cânte, și-l atrase într-un ungher întunecat. 

Se opri, iar el veni, îndrăzneţ, s-o atingă. Abia atunci o 
recunoscu: 

— Turcoaza! 

— Oare când vei ajunge să-i fii credincios soției tale, Paneb? 

— Nu i-am promis niciodată și nici ea nu mi-a cerut-o. 

— Măcar înţelegi de ce am cântat această melodie? 

O sărută pe gât, cu pasiune: 

— Pentru a mă atrage. Și ai reușit! 

— Cânt pentru a îndepărta pericolul și tot ce-i rău. Intervenţia 
faraonului nu va fi de ajuns pentru a le scoate din sat. lar tu, 
Paneb, ești destul de nebun pentru a nu-ţi fi teamă de ei și 
pentru a-i înfrunta asumându-ţi toate riscurile. De aceea, eu 
cânt această melodie pe care o învaţă preotesele lui Hathor, cu 
scopul de a risipi undele răufăcătoare, iar pe tine te învălui cu 
vraja mea. 

— Mă vei uimi întotdeauna! 

— Credeai că mă cunoști chiar atât de bine? 

— Nu, desigur! Dar știu totuși să cânt folosindu-ţi trupul ca pe 
o liră... 

Cu o delicateţe neașteptată, Paneb așeză instrumentul pe 
pământ. 

— Mi-am dat seama, cu certitudine, de ceva ce te privește, 
afirmă el, cu gravitate. 

— De ce anume? 

— De faptul că rochia pe care o porți nu-ţi este deloc de folos. 

Când o dezbrăcă, Turcoaza nu rezistă. Se lăsă luată în braţe și 
dusă acasă, unde lăsară liber glasul dorinţei, cântând la unison. 

— Stăpâna mea nu primește pe nimeni, spuse portarul 
reședinței defunctului Abry. 

— Sunt șeful Sobek, responsabil cu paza Locașului Adevărului, 
iar vizita mea are un caracter oficial. 

— In acest caz, mă duc s-o anunţ că sunteţi aici. 

După ce obținuse acordul scribului Mormântului și verificase 
dacă protecţia regelui era asigurată, Sobek considerase că este 
nevoie să stea de vorbă, cât mai repede, cu văduva. 

Femeia înaltă și brună îl primi pe nubian sub un palmier, în 
grădină. Parcă i se scursese viaţa din ea și părea a fi în pragul 
unei depresii. 

— Paznicii m-au interogat deja, zise ea cu o voce stinsă. Nu 
eram acasă când s-a petrecut drama și, prin urmare, nu vă pot 
spune nimic. Tot ceea ce știu este că niște colegi ai defunctului 
meu soț l-au văzut părăsind în grabă cortegiul oficial, atunci 
când aclamaţiile au început să se audă din interiorul satului. De 
ce... de ce să-și fi luat Abry viaţa? 

— A încercat să obţină destituirea maestrului de operă al 
confreriei și a dat greș. 

— Ce-l făcea, oare, să fie atât de pornit contra Locașului 
Adevărului? M-a lăsat singură, singură, cu o fată de crescut, dar 
și cu rușinea... Rușinea asta, atât de greu de îndurat... Nu 
meritam o asemenea nenorocire! 

— Daţi-mi voie să vă pun o întrebare foarte directă: 
cunoscându-l pe soțul dumneavoastră mai bine decât oricine, l- 
ați fi crezut în stare să se sinucidă? 

Femeia cea brună și înaltă părea să fie șocată: 

— Cu toată agitația asta, nici măcar nu mi-am pus această 
întrebare... Dar, desigur, aveţi o mie de motive pentru a ridica 
această problemă! Nu, Abry nu era omul care să-și ia viaţa. Se 

iubea prea mult pe sine însuși; n-ar fi avut niciodată curajul s-o 
facă! 

Deodată, se trezi la realitate: 

— Și totuși a murit... Și a lăsat o scrisoare prin care își explică 
gestul făcut. 

Sobek preferă să schimbe subiectul: 

— În ultima vreme, soţul dumneavoastră a primit vizite ce-ar 
putea fi considerate... dubioase? 

— Bineînţeles că nu. Primea toate notabilităţile tebane, după 
cum i-o impunea funcţia, bunăoară pe primar, înalți funcţionari, 
scribi principali... Cel pe care eu îl detest cel mai mult este acest 
proaspăt îmbogăţit, comandantul Mehy, dar nu se vedeau decât 
foarte rar. La urma urmelor, îi detest pe toţi, pe Abry în primul 
rând! Și asta din cauza mișeliei și lenei lui, care-l făceau să nu 
poată avansa ierarhic. Ar fi trebuit să obţină o promovare la Pi- 
Ramses și, astfel, să ne introducă la Curte. Dar el n-avea în gând 
decât Teba... 

— V-a vorbit despre dosarul pe care intenţiona să-l înmâneze 
faraonului? 

— Abry nu-mi vorbea niciodată despre munca lui. Ce rușine, 
vai, ce rușine... Să sfârșești astfel... 

Văduva izbucni în hohote de plâns, iar Sobek se retrase. 

Această scurtă conversaţie îl tulbură. Dacă sinuciderea lui 
Abry nu era decât o abilă înscenare, ce asasin ar fi putut fi atât 
de ticălos, încât să-l atragă într-o capcană diabolică? 
Administratorul defunct se dovedise a fi un caracter slab, 
influențabil, incapabil de fapte extreme. El era cel care pusese 
la punct un dosar mincinos, riscând, în caz de eșec, cât se putea 
de mult? 

Sobek nu avea nicio dovadă concretă, dar instinctul său îl 
făcea să bănuiască un complot pus la cale de altcineva, Abry 
fiind doar un instrument. 

Dacă paznicul nubian nu se înșela, se anunțau zile negre; nici 
măcar sprijinul lui Merenptah nu va fi de ajuns pentru ca Locașul 
Adevărului să fie salvat. 

Dar cum să afle cele întâmplate acum, când pista fusese 
îndepărtată în mod brutal de moartea lui Abry? 

t 

Taurul care, cu coarnele înainte, se repezea asupra 

congenerului său, avea botul negru și părul de culoare închisă. 

Celălalt nu se întorsese destul de repede și, lovit cu coarnele în 
burtă, își clătina capul înainte, cu picioarele din spate ridicate, 
într-o atitudine de neputinţă și disperare. 

Această scenă tragică era urmată de una ilară și înfățișa un 
cârd de gâște cu capetele albe sau cenușii, cu ciocul ascuţit, 
mergând toate în aceeași direcţie, în afară de una, care, 
neascultătoare, se uita, brusc, înapoi, atrăgând astfel privirile. 

Cât despre graţie, aceasta era exprimată prin desenul aerian 
al unei gazele cu coarne albăstrui, cu ochi negri, cu corpul gri- 
roz și cu labele de o delicateţe infinită. 

Astfel se prezentau primele trei picturi ale lui Paneb, pe trei 
bucăţi mari de calcar de primă calitate. Ched Salvatorul le 
cerceta, rând pe rând, de mai mult de un sfert de oră, fără ca 
ucenicul să presimtă care va fi verdictul. 

Deodată, maestrul deschise ușa atelierului. 

Cu o atitudine de noblete și cu o privire maiestuoasă, un 
motan negru cu alb îl măsura. 

— Priveşte bine felina asta, Paneb, observ-o cu mai multă 
atenţie decât altădată. Când o vei picta pe peretele vreunui 
mormânt, nu va mai fi doar o simplă pisică, ci întruchiparea 
luminii ce-și trimite razele sub formă de cuțite, pentru a-l sfâșia 
pe dragonul Apophis, geniul cel rău care face să sece fluxul 
vieţii. 

— Asta înseamnă că... mă credeţi în stare să pictez? 

— Hai să ieşim afară și să privim cerul! 

În înaltul cerului, dansau un stol de rândunele. 

— Sufletul regilor se poate incarna în această pasăre. Când 
vei picta o rândunică sus, pe acoperișul unei capele, aceasta va 
simboliza triumful luminii. Dar nu vei putea realiza nimic bun 
fără tehnica așezării în carouri. 

Paneb îl urmă pe Ched Salvatorul, care-l conduse la un 
mormânt din necropola din Vest, unde lucrau Gau cel Exact și 
Pai Pâinică-Bună. 

— Care-i părerea ta despre calitatea zidului, Paneb? întrebă 
Ched. 

Paneb se asigură că fusese corect îndreptat cu mortar care 
conţinea lămâie și paie tocate, apoi acoperit cu un strat de 
ipsos, așa încât găurile să fie astupate. După aceea, fuseseră 
aplicate cu grijă două straturi de tencuială de doi milimetri, cel 

de-al doilea de o calitate excelentă, pentru a servi drept suport 
picturii. 

— Peretele ăsta îmi convine, aprecie Paneb. 

— Te înșeli, afirmă Ched. Arătaţi-i! le ordonă el lui Pai și lui 
Gau. 

Pai Pâinică-Bună urcă pe o scară. Ținea unul din capetele unei 
frânghii fine înmuiate în cerneală roșie, iar Gau, pe celălalt. 
Frânghia fu întinsă bine de-a lungul peretelui; apoi Gau îi dădu, 
brusc, drumul, făcând-o să lovească zidul și imprimând pe el o 
linie foarte dreaptă. Cei doi desenatori repetară acest procedeu 
de mai multe ori, obținând o mulţime de pătrate. 

— Această grilă trebuie făcută înainte de a începe orice desen 
sau pictură, astfel încât fiecare figură să respecte un sistem de 
proporţii, lămuri Ched. Pentru o persoană desenată stând în 
picioare, va fi nevoie de trei rânduri de pătrate între păr și baza 
gâtului, zece de la gât la genunchi, șase de la genunchi la tălpi, 
în total nouăsprezece. Pentru o persoană care stă pe scaun, 
cincisprezece pătrate. 

Gau cel Exact îi arătă lui Paneb multe alte jocuri de proporții 
în funcţie de subiect, insistând asupra unui principiu general: 
grilă strânsă pentru desene de dimensiuni mici și largă pentru 
cele mari. 

— Desenezi în funcţie de perete, îl sfătui Ched, dar nu te 
încurca în calcule. Mâna ta e aceea care trebuie să înveţe 
proporţiile, fără nicio rigiditate, căci doar ea posedă libertatea 
creaţiei. Într-o bună zi, dacă vei deveni un pictor adevărat, nici 
nu vei mai avea nevoie de grilă. Dar până atunci, încearcă să 
pictezi un trup de femeie, fără să strici peretele. 

Să suprapui straturi de grosime variabilă cere o mare 
îndemânare, dar Paneb obţinu, cu multă răbdare, o subtilă 
textură de roșu și de alb, care exprima un ten delicat, și adăugă 
un alb aproape transparent pentru a reda țesătura unei rochii 
ușoare. Apoi își acoperi pictura cu un lac pe bază de rășină de 
salcâm, pentru a păstra strălucirea culorilor. 

Pai și Gau rămăseseră muţi de admiraţie, dar Ched Salvatorul 
părea indiferent. 

— În colţul stâng de sus, ordonă el, fă un șoim care tocmai îşi 
ia zborul. 

Exerciţiul se anunța deosebit de greu dar, în mâna colosului, 
penelurile deveneau instrumente de mare precizie. Folosind 

câte o perie pentru fiecare culoare, dădu viaţă unei păsări de 
pradă care părea aievea, încât credeai că se află într-un loc 
strâmt în mica încăpere, prea joasă. 

— Nu trebuie să pictezi natura, observă Ched, ci lumea de 
dincolo de realitate, viața ascunsă și supranaturală. Mormântul 
este un loc de veci, în care ţăranii fac gesturi perfecte, fără să 
pară obosiţi; acolo nimic nu se ofilește, corăbii fragile din 
papirus plutesc, fără a fi în pericol, pe canalele liniștite, iar 
cuplul preafericiților rămâne veșnic tânăr... Trebuie să recreezi 
un univers de lumină, neumbrit de preocupările personale. 
Fiecare dintre picturi trebuie să scoată la iveală un anume 
aspect din misterul vieții. Dacă nu, ele vor fi inutile! 

Cu cerneală neagră, Ched Salvatorul corectă una din ghearele 
Șoimului, care i se păruse neclară. Și Paneb, a cărui inimă 
începea să se înfierbânte, înțelese că nu era încă decât un 
începător. Ochiul maestrului observase amănuntul care oprea 
pasărea să-și ia zborul cu adevărat. 

— Mai este încă mult de muncă în acest mormânt, aprecie 
Ched. Dar nu sunt sigur că ai ajuns să ai priceperea necesară. 

Sângele lui Paneb fierbea: 

— Oricare ar fi tehnicile pe care trebuie să le învăţ, le voi 
învăţa! 

— Nu asta e problema. 

— Atunci, ce trebuie să fac? 

— Să răspunzi la următoarea întrebare: accepţi să-mi devii 
asistent? 

La Teba, cu ocazia sărbătorilor prilejuite de încoronare, vizirul 
era autorizat de rege să ofere decoraţii celor care își serviseră 
bine ţara în timpul domniei precedente, și acum demnitarul 
profita pentru a face mutări și nominalizări. 

Deși nu frecventa încă persoanele influente de la Curtea lui 
Merenptah, Mehy nu era prea îngrijorat în privinţa viitoarei sale 
situaţii. Aflase că oamenii vizirului făceau o anchetă despre el 
întrebându-i pe ofițerii superiori, în rândul cărora comandantul 
se bucura de o mare popularitate; deci, nu vor putea culege 
decât dovezi pozitive, care vor duce, desigur, la o promovare în 

ierarhia militară. Cât despre activitatea lui Mehy ca trezorier 
principal al Tebei, aceasta nu prezenta nicio hibă. Datorită lui, 
orașul și provincia prosperaseră. 

Ținând seama de faptul că bătrânul general-șef al forțelor 
tebane urma să iasă la pensie, Mehy putea spera să obţină 
acest post, care în mod sigur nu putea fi acordat decât unui 
scrib bun cunoscător al felului în care funcționează armata. 

Demnitarii, puţini la număr, dornici de a fi pe placul noii 
puteri, nu aveau decât două preocupări: să afle dacă primarul 
Tebei va fi înlocuit și cine va fi numit administrator principal pe 
malul stâng, în locul lui Abry. 

Când vizirul apăru în sala consiliului, pariurile erau în toi. Era 
clar că noul faraon își va exercita influenţa în regiunea tebană, 
impunându-și oamenii devotați veniţi din Nord, și că ambițiile 
locale vor avea de suferit. Cetatea zeului Amon va cunoaște 
schimbări profunde, care-i vor face pe toți să strângă din dinţi și 
să formeze o opoziţie, mai mult sau mai puţin ferventă, hrănită 
cu ura celor dezamăgiți. 

Vizirul începu să înmâneze decoraţiile, care variau de la 
colierul de aur la simple inele. Apoi, îl chemă pe comandantul 
Mehy, care se prosternă în faţa lui. 

— Mehy, sunteţi numit general-șef al trupelor tebane. Veţi 
veghea asupra bunăstării trupelor, asupra calităţii materialului și 
vă veţi duce în mod regulat la Pi-Ramses, pentru a da regelui un 
raport amănunţit. 

Să stea, din când în când, în capitală și să se apropie de 
putere... Mehy era în culmea fericirii. Jură să-și îndeplinească 
îndatoririle și se retrase printre înalții funcţionari, care îi 
adresară zâmbete prietenoase. Faraonul fiind șeful suprem al 
armatei, iar vizirul, brațul său drept, titlul pompos de „general” 
îi masca puţinul de importanţă reală. Mehy ieșea din sfera de 
influență pentru a deveni un demnitar bine plătit, dar și leneș. 

În sfârșit, se deschise și dosarul primăriei din Teba, moment 
în care curtenii rămaseră cu gura căscată în faţa hotărârilor 
executivului: primarul rămânea pe post, la fel și consilierii săi; se 
adăuga un nou trezorier principal, un scrib teban cu practici 
conservatoare. 

Mehy aprecie abilitatea politică a lui Merenptah. Evitând 
răsturnarea de care toţi se temeau, își atrăgea simpatia bogatei 
regiuni tebane, în care oamenii nu aveau de ce să se teamă de 

vreo revoltă. Cu alte cuvinte, era destul de preocupat de 
problemele create în Nord, pentru a nu-și crea altele în Sud. 

Nu mai rămânea decât să se acorde postul de administrator 
principal al malului stâng, fapt considerat deosebit de delicat 
după tragica dispariţie a titularului său. 

— Să vină generalul Mehy, spuse vizirul, cu o voce calmă. 

Asistenţa fu cuprinsă de mirare, stârnindu-se murmure. Până 
și Mehy ezită o clipă, crezând că n-a auzit bine. Dar privirile 
îndreptate spre el îl făcură să se prezinte dinaintea primului- 
ministru al Egiptului. Acesta îi încredinţă, într-adevăr, funcţia 
defunctului Abry, iar generalul abia promovat n-avu altă soluţie 
decât să accepte. 

Vizirul îi acordase lui Mehy privilegiul unei convorbiri private 
în grădina palatului, la umbra sicomorilor. 

— Vă așteptați, băânuiesc, să fiţi numit general, dar aţi fost 
surprins să vă auziţi numele când vi s-a atribuit postul de 
administrator principal al malului stâng, nu-i așa? 

— Sunt două sarcini grele și credeam că vor fi împărțite. 

— Regele și cu mine gândim altfel, având în vedere 
evenimentele care tocmai au avut loc. Abry era un adversar 
declarat al Locașului Adevărului și a încercat să-l manipuleze pe 
suveran, procurându-i acuzaţii false și falsificând documentele. 
Această comportare se datorează unei nebunii a lui sau unui 
complot, ale cărui ramificații nu le cunoaștem. Ne este încă 
imposibil să răspundem la această întrebare, dar trebuie să ne 
gândim la ce este mai rău și să ne luăm precauţiile necesare. În 
timpul ultimilor ani de domnie ai lui Ramses, aţi știut să 
reorganizați trupele tebane; pentru aceasta, atât ofițerii cât și 
soldaţii vă sunt recunoscători. Autoritatea nu vă poate fi pusă în 
discuţie și, prin urmare, veţi putea asigura securitatea regiunii, 
urmând indicaţiile primite din capitală. 

— lertaţi-mi curiozitatea, dar vă temeţi cumva de unele 
tulburări în Teba? 

— Nu în Teba, dar libienii și asiaticii rămân potenţiali agresori. 
Chiar și triburile nubiene ale Marelui Sud simt, uneori, trezindu- 
li-se instinctele războinice. lată de ce Teba trebuie să rămână o 
zonă de stabilitate și de pace, acestea putând fi amenințate de 
instigatori ca Abry. Bogăţiile de pe malul stâng sunt imense... 
Câte comori există în mormintele regale și în templele pentru 
milioane de ani! Dacă niște răufăcători ar pune la cale furtul lor, 

cu ajutorul înalţilor funcţionari corupți, și dacă abominabilul lor 
plan ar reuși, oare ce s-ar alege de Egipt? Aveţi rolul de a 
veghea asupra bogățiilor de pe malul vestic al Tebei, Mehy, și, 
în același timp, veţi dispune de puterea administrativă și de 
forța armată pentru a reuși. Noi credem că este o misiune de 
primă importanţă. Și trebuie să știți că vă vom supraveghea cu 
cea mai mare atenție. 

— Voi încerca să fac dovada că sunt demn de încrederea 
acordată. 

— Nu va fi de ajuns să încerci: noi pretindem ca malul stâng 
să fie apărat de orice atac, indiferent de unde ar veni. Mă fac 
bine înţeles? 

— Puteți conta pe mine! 

— La cea mai mică bănuială, la cea mai mică alertă, veţi 
preveni pe dată capitala. Cazul Abry nu trebuie să se repete. 

In timp ce vizirul se îndepărta, generalul Mehy se simţi puţin 
tulburat de capriciile destinului și-i veni chiar să râdă. EIl, 
principalul adversar al Locașului Adevărului, avea sarcina să-l 
protejeze, mai bine decât oricine! 

Pe de o parte reușise să culeagă rodul unei munci de lungă 
durată, obţinând tot mai multă putere, iar pe de alta, se vedea 
obligat să nu mai facă decât ce i se spune, incapabil să atace în 
forță bastionul pe care și-l dorea atât de mult. Era, oare, bine să 
renunțe la planurile sale mărețe, mulţumindu-se să devină un 
notabil teban cu ambiţii limitate? 

Complicea lui Serketa nu i-ar ierta-o niciodată, el însuși își 
cunoștea marile posibilități, care nu se rezumau la 
responsabilităţi locale, fie ele și de o importanţă majoră. Nu 
trebuia decât să-și schimbe strategia pentru a-și atinge 
scopurile, să se facă stăpân pe piatra de lumină și pe alte 
secrete ale Locașului Adevărului. Dar această schimbare cerea 
multă dibăcie. 

Soarta îi zâmbea în mod miraculos, drumul cel bun i se 
deschidea, chiar dacă apăreau noi obstacole, care riscau să-i 
încetinească mersul înainte. 

— Doriţi ceva, generale? îl întrebă un soldat. 

Mehy se smulse din meditaţia care-l făcuse să se rătăcească 
prin grădină, până la unul dintre posturile de pază. 

— Nu, nu... 

— Daţi-mi voie să vă spun cât de mândri sunt militarii tebani 
să servească sub ordinele dumneavoastră. 

— Mulţumesc, soldat! Datorită vouă, vom continua să facem 
treabă bună. 

Mehy îi disprețuia pe militari mai mult decât pe oricine, dar, 
încă de la începutul carierei sale, știa de minune să-i folosească, 
lăudându-i și oferindu-le avantajele pe care ei și le doreau. 

Numeroși notabili așteptau sfârșitul convorbirii dintre vizir și 
Mehy, pentru a-l felicita pe acesta din urmă și pentru a-l asigura 
de întregul lor devotament. Generalul le aprecie complimentele, 
fără să se grăbească; chiar dacă se prefăceau, buzele lor 
formulau cuvinte plăcute, pe care le savura din plin. 

Reîntors în vila sa vastă și luxoasă, servitorii îl întâmpinară cu 
omagii, mândri de a servi un stăpân atât de puternic. 

Cel mai frumos dar era privirea ademenitoare a soției sale, 
Serketa, care îl atrăgea către apartamentele lor. 

— Nu te-au obosit atâtea clipe mondene, iubirea mea? 

— Mă încântă la culme! Nu e plăcut să constaţi că ești 
apreciat la reala ta valoare? 

Serketa se întinse între perne, dezgolindu-și încet sânii. 

— Ţi-a fost greu să-l elimini pe neisprăvitul de Abry, scumpa 
mea? 

— Deloc, și am făcut-o la vreme: tocmai se pregătea să ne 
denunțe. Pe viitor, ţinând seama de noul tău rang, va trebui să 
fim deosebit de prudenţi atunci când ne vom alege aliaţii... Sper 
că aceste două numiri nu te-au făcut să renunţi la măreţele 
noastre planuri? 

— Bineînţeles că nu... Dar chiar tu ai amintit acum o clipă de 
necesitatea prudenţței. Primul pas greșit ne-ar fi fatal. 

Oferindu-se lui Mehy, Serketa se întindea ca o felină: 

— Aventura mă excită la nebunie... Și, apoi, avem numeroase 
arme! 

Nemaiputându-se abtine, Mehy își strânse complicea în braţe, 
cu brutalitate, dar nu avea în minte decât un singur gând: la 
capătul drumului îl aștepta izbânda, cu condiţia să nu se dea 
înapoi de la nimic, nici măcar de la crimă. 

+ Capitolul 20 


Cum să nu se minuneze Clara în faţa darurilor pe care 
confreria le oferise maestrului de operă, pentru a sărbători 
recunoașterea sa de către rege? Totul fusese pregătit în mare 
taină; Renup cel Jovial, cu mintea sa de geniu viclean și 
burdihanul său, fusese ales să prezinte stăpânei casei obiectele 
purtate de Casa-Funie, Nakht cel Puternic, Karo cel Posac, Pai 
Pâinică-Bună și Didia cel Generos. 

începu cu un superb scaun de maestru al operei, cu spătar 
înalt, picioare în formă de labe de leu sprijinite pe cilindri, șezut 
din pai atât de solid, încât ar fi putut înfrunta secolele și 
ornamentele sale în formă de spirale, romburi, lotuși și rodii ce 
încadrau soarele, spre a simboliza renașterea continuă a gândirii 
arhitectului. Alături de acest jilț, un scaun pliant, ornat cu 
capete de răţoi, o adevărată capodoperă cu marchetărie din 
fildeș și abanos. 

Un alt scaun, cu spătar curbat și înclinat, era compus din 
douăzeci și opt de piese din lemn, asamblate cu cepuri și nituri; 
picioarele sale erau labe de leu sprijinite pe copite de taur, 
simbolizând strălucirea și puterea, iar ornamentele se 
compuneau din viță-de-vie cu minunaţi ciorchini, evocând 
riturile strivirii boabelor, prin care se obținea vinul, sângele lui 
Osiris înviat. 

Mai multe taburete cu șezutul de piele, mese joase și 
dreptunghiulare, gheridoane compuse dintr-un platou circular, 
fixat pe un picior central mai lat la bază, mai multe cufere 
pentru păstrarea lenjeriei, a hainelor și a uneltelor, coșulețe 
pentru pâine, prăjituri sau fructe, panere ovale, lungi sau 
cilindrice făcute din nervurile tulpinelor de palmier sau de stuf, 
atât de bine împletite, încât erau extrem de solide... Clara asistă 
la o adevărată procesiune! 

— E mult, e prea mult, eu... 

— Încă nu e gata, spuse Renup cel Jovial, în timp ce Casa- 
Funie aducea un dulăpior din cedru de Liban. 

Sprijinindu-se pe patru picioare scurte, avea forma unui naos. 

— În el, îţi vei putea pune perucile, îi arătă Renup, ridicând 
capacul mobilei. Privește: în interior se află traverse pe care să 
le așezi. Se închide cu o coadă de rândunică în partea exterioară 

a capacului și cu o vergea în partea posterioară; în jurul celor 
două mânere, vei lega un șnuruleț cu un sigiliu, pentru a fi 
sigură că servitoarea nu va putea ceda tentaţiei de a-l deschide. 
Ah, mai e și asta... 

Pai Pâinică-Bună așeză pe o masă joasă o casetă pentru 
bijuterii, dintr-un fel de carton vopsit și întărit cu stuc. De formă 
cilindrică, purtând un capac conic, delicata casetă era ornată cu 
un lotus înflorit. 

— E o adevărată nebunie! Nu pot... 

— Și iată ultimul nostru cadou. 

Ducând la spinare un pat nou, Paneb intră, neputându-și 
stăpâni un zâmbet larg: 

— Clara, îţi cer permisiunea, în mod excepțional, să intru în 
dormitorul tău. 

Obiectul era de o asemenea calitate, încât valora cel puţin 
cinci saci cu cereale. De la somieră la părțile laterale, trecând 
prin panourile de la căpătâi și de la picioare, pe care figura 
chipul zâmbitor al lui Bes, protectorul somnului, artizanii 
executaseră totul perfect. 

— Ce se întâmplă aici? întrebă Nefer, încremenit în pragul 
casei sale. 

— Confreria a hotărât să ne transforme casa în palat, 
răspunse Clara, emoţionată. Priveşte... Suntem năpădiţi de 
cadouri. 

La fel ca soţia sa, maestrul de operă fu stupefiat: 

— Asta e și gata! spuse Renup cel Jovial. Ceea ce e important 
e să păstrăm obiceiurile: când ai un șef bun, trebuie să ai grijă 
de el, pentru că se gândește prea mult la ceilalţi. 

— Veţi fi, desigur, de acord să bem împreună un pahar cu vin! 

— lată încă o dovadă că am făcut cea mai bună alegere. 

Paneb ajută la servit. 

— Merenptah a aprobat amplasarea mormântului său în Valea 
Regilor, acolo unde ne-am petrecut dimineața, îi spuse Nefer 
Clarei. În seara aceasta, cuplul regal dorește să te vadă. 

— Pe mine? Dar de ce... 

— Pentru a o încorona pe femeia cea înțeleaptă. 

t 

Clara ar fi vrut să se pregătească în linişte pentru ceremonie, 
dar n-avea timp. Tulburată în această locuință plină de mobile 
noi, servitoarea sa o făcu să piardă clipe prețioase; apoi, veniră 

la consultaţie o fetiță cu un început de bronșită, un cioplitor în 
piatră cu o insuportabilă durere de dinţi și o femeie căreia îi 
cădea părul. Femeia cea înţeleaptă reuși să le aline durerile, să 
le identifice bolile pe care le cunoștea și pe care urma să le 
vindece complet. Dar timpul nu stă pe loc și noaptea se apropia. 

Gândul o duse pe Clara la femeia înţeleaptă care o precedase 
și care o învățase atâtea lucruri înainte de a dispărea în adâncul 
muntelui, unindu-se cu zeița liniștii. O simţea în preajmă, 
exigentă și protectoare. 

Nefer sosi în fugă de la Casa Vieţii, unde studiase planurile 
mormintelor regale, în scopul elaborării unui proiect pe care să 
i-l propună lui Merenptah. Cufundat în cercetările sale, nu se 
oprise decât atunci când observă pe papirus lumina blândă a 
apusului de soare. 

— lartă-mă, am întârziat! 

— Nici eu nu sunt gata! 

Găsiră totuși o clipă să se îmbrăţișeze, înainte de a îmbrăca 
straiele pentru ceremonie. 

Cuplul regal o primi pe femeia înţeleaptă în templul Ka-ului lui 
Ramses cel Mare. Din respect pentru tatăl său, a cărui domnie 
durase șaizeci și șapte de ani, Merenptah nu avea de gând să 
construiască un edificiu asemănător în interiorul Locașului 
Adevărului înainte de a fi înfruntat proba puterii de-a lungul unei 
lungi perioade de domnie. Dar vârsta pe care o avea nu-i 
asigura o asemenea eventualitate. lată de ce urma să accepte 
acest sanctuar, modest și splendid totodată, pentru a se uni mai 
bine cu destinul postum al preaputernicului faraon. 

La stânga monarhului, marea soţie regală, Iset cea Frumoasă; 
la dreapta sa, maestrul de operă, Nefer cel Tăcut. Pe banchetele 
din piatră fixate de-a lungul pereţilor stăteau preotesele lui 
Hathor, purtând rochii lungi și albe. 

— Să fie primită femeia cea înţeleaptă! ordonă Merenptah. 

Turcoaza se înclină în faţa cuplului regal, ieși din sala cu 
coloane și ajunse la Clara, care tocmai fusese purificată de două 
preotese. Îi puse o rochie din in plisat, alb cu roz, lungă până la 
glezne, apoi un colier lat din aur și brățări din același metal. Pe 
cap, o perucă neagră, prinsă cu o bantă pe care era reprezentat 
un lotus. 

Apoi Turcoaza o introduse pe Clara în locul sacru, în care 
aceasta se opri înaintea regelui și a reginei, cu mâinile 
încrucișate pe piept. 

— Este numită „Femeie” tatăl și mama divinităţilor, matricea 
stelară din care provin toate formele vieţii, declară Iset cea 
Frumoasă. Fără ea, n-ar exista nici Egiptul, nici această 
confrerie. Divinul nu se întrupează decât dacă femeia originilor 
este capabilă să-l atragă și să-l convingă. Acesta e rolul meu în 
fruntea statului și al tău, Clara, în Locașul Adevărului. Dacă 
acest loc ar dispărea, ţara ar fi în pericol. Tu ești cea care va 
asigura continuitatea vieţii ce curge în venele acestei comunităţi 
și va întreţine focul care-i permite să creeze. 

Iset cea Frumoasă se ridică și așeză peste peruca pe care o 
purta Clara un cerc fin de aur. 

— Datorită prezenţei tale, femeie înțeleaptă, soarele răsare și 
moartea se îndepărtează. Trebuie să știi să îmbini cuvintele și 
sunetele astfel încât ritualurile să fie celebrate și ofrandele 
primite, să știi să unești fiinţele într-un singur trup printr-o 
legătură de nezdruncinat. 

Maestrul de operă îi înmână reginei o coadă de rândunică din 
aur, pe care suverana o aplică în dreptul inimii lui Clara. 

— Fii mama confreriei, hrănește-o și vindec-o! Să menţii 
pacea și armonia între oameni și zei, cei care sunt gata să se 
mânie împotriva slăbiciunilor noastre și să ne copleșească, 
dându-ne boli și accidente; să știi să descifrezi la timp mesajele 
celui nevăzut, să identifici originea relelor, să prepari leacuri, să 
stăpânești veninul, să fii „cea care cunoaște și care știe”. 

În timp ce regina se urca din nou pe tron, Clara simțea că se 
clatină. Simpla enumerare a îndatoririlor ce-i reveneau le dădea 
brusc o amploare de care ea nu fusese conștientă până atunci. | 
se făcu frică și-i venea să renunțe și să mărturisească faptul că 
ea nu e decât o femeie simplă, incapabilă să îndeplinească o 
asemenea funcție. 

Dar întâlni privirea lui Nefer, care, în clipa aceea, n-o admiră 
numai ca un soţ, ci și ca maestrul de operă al Locașului 
Adevărului. Și descoperi în ochii săi atâta încredere, dragoste și 
admiraţie, încât hotărî să se arate demnă de el. 

— La propunerea marii soţii regale și cu acordul unanim al 
iniţiatelor prezente în acest templu, declară faraonul, te numim 

stareța comunității  preoteselor lui Hathor din  Locașul 
Adevărului. 


t Capitolul 21 


Merenptah și Iset cea Frumoasă trăiau clipe fericite în micul 
palat din Locașul Adevărului. Departe de Curte, de lingușitori și 
de oameni care aveau mereu de cerut câte ceva, cuplul regal 
celebra riturile, vizita atelierele, îi invita la masă pe maestrul de 
operă, pe femeia cea înțeleaptă, pe scribul Mormântului și pe 
șeful echipei din stânga, pentru a-i auzi vorbind despre lucrările 
confreriei și despre cum decurgea o zi obișnuită de lucru. 

Kenhir nu mai contenea povestind întâmplări din viaţa 
comunității și, de mai multe ori, îl făcu pe rege să zâmbească, 
evocând defectele artizanilor și înflorirea, în diferite perioade ale 
anului, a motivelor de absentare de la muncă, pe care le 
cerceta, unul câte unul, cu cea mai mare severitate. 

Cântăreţele lui Hathor cântară pentru cuplul regal, care se 
arătă interesat de tehnicile specialiștilor și se duseră să viziteze 
terenul pe care urma să fie construit templul pentru milioane de 
ani al lui Merenptah; Nefer o conduse pe Iset cea Frumoasă în 
Valea Reginelor pentru a-i arăta amplasamentul locului său de 
veci, corespunzând în mod magic cu cel al faraonului. 

Tocmai se celebra un banchet în memoria regilor care 
protejaseră confreria, când vizirul, cu chipul întunecat, se 
prezentă în fața monarhului: 

— Am putea vorbi între patru ochi, Maiestate? 

— Nu poţi aștepta sfârșitul acestui ospăț? 

— Aș dori să aflu, cât mai repede, părerea voastră, pentru a 
vă putea transmite imediat instrucțiunile la capitală. 

Convorbirea dură destul de mult. Când Merenptah se 
reîntoarse, pe chip i se citea îngrijorarea. 

— De mâine, plec din nou la Pi-Ramses, anunţă el. 

— Voi avea timp să vă arăt primul plan pe care l-am pregătit 
pentru mormântul vostru, Maiestate? 

Regele, Nefer și Kenhir consultară documentul păstrat în Casa 
Vieţii. Maestrul de operă se conformase regulilor în vigoare sub 
cea de a nouăsprezecea dinastie, cea a lui Sethi și a lui Ramses. 

— Planul îmi convine și nu doresc nicio schimbare, spuse 
monarhul. In ceea ce privește alegerea textelor și a figurilor, 
precum și repartizarea lor pe pereţi, îmi vei arăta alte planuri, 
mai amănunțite. Și nu uita, maestre: nicio greșeală. Fiecare 
element să fie la locul potrivit. 

Nefer știa că un loc de veci nu seamănă cu niciun alt 
monument și că trebuia conceput ca un cuptor de alchimist, al 
cărui foc ar produce eternitate. Inspirându-se din lucrările 
predecesorilor săi și asimilând toate dimensiunile științei sacre, 
Tăcutul trebuia să compună o partitură perfectă. 

Prevăzând dificultăţile extreme ale unei astfel de opere, Nefer 
simţi că-l ia amețeala. Pentru a scăpa de această senzaţie, se 
puse pe treabă, consultând papirusurile în care fuseseră 
păstrate cuvintele zeilor. 

t 

Copleșit de muncă, Mehy trebuia să se împartă între cele 
două birouri: cel al cartierului general al forțelor armate, pe 
malul drept, și cel al administraţiei principale a malului stâng. 
Atât într-un caz cât și în celălalt, ceruse rezugrăvirea localurilor 
și înzestrarea lor cu mobile de preţ. Dar cum lucrările nu 
avansau destul de repede, ceruse și obținuse mai multi 
muncitori. 

Toate deplasările de pe un mal pe altul, întâlnirile, studierea 
dosarelor, luarea de hotărâri, toată această existenţă trepidantă 
îi convenea perfect lui Mehy, a cărui energie părea inepuizabilă. 
Responsabilităţile sale, deși locale, se desfășurau totuși în 
cadrul unei regiuni pe cât de bogate, pe atât de prestigioase și 
era posibil ca acestea să-i permită, mai târziu, să devină una 
dintre personalitățile importante ale ţării, mai ales dacă reușea 
să fie admis la Curtea din Pi-Ramses. 

Obligat să ducă la îndeplinire îndatoririle sale oficiale, pentru 
a dobândi calităţile unui om de stat, Mehy putea să pară unul 
dintre acei înalți demnitari mulţumiţi de propria persoană și de 
averea lor. Cine i-ar putea bănui adevăratul scop? 

Un ofițer superior îl salută: 

— Generale, sunteţi chemat de urgenţă la debarcader. 

— Vreun incident? 

— Se pare că regele se pregătește să părăsească Teba. Este 
nevoie de ajutorul tuturor forțelor de securitate. 

— Sunt gata imediat, cu tot ce trebuie. 

În fapt, flotila regală avea să ridice ancora peste puţină 
vreme; Mehy dădu dispoziţiile necesare pentru a-i îndepărta pe 
toți gură-cască. 

Când regele se îmbarcă, vizibil preocupat, Mehy se înclină în 
faţa lui. Vizirul îl aștepta sub pod și cei doi oameni se izolară 
imediat în cabina centrală. 

Mehy stătu de vorbă cu mai mulţi demnitari tebani, pentru a 
încerca să obţină informaţii, dar nimeni nu știa nimic, fiecare 
întrebându-se cu teamă asupra cauzelor acestei plecări 
precipitate. Doar un bătrân, sprijinindu-se în toiag, exprimă o 
opinie ce părea demnă de interes: 

— Ori vreo oaste ostilă lui Merenptah încearcă să-i ia puterea 
în capitală, ori se pregătește vreo năvălire. Oricare ar fi 
adevărul, cerul Egiptului se întunecă! 

t 

Paneb își însușise învăţătura lui Gau cel Exact și nu mai 
greșea așezarea în grilă, fără a deveni totuși sclavul unei 
geometrii rigide, care să-i știrbească harul. 

Cu toate acestea, de mai multe ori, Gau îi corectase unele 
detalii și-i reproșase tânărului pictor calculele aproximative. 
Paneb discutase, uneori cedase, dar adeseori dovedise justeţea 
părerii sale, în cazul în care apărea motivul colorat. 

Dacă Pai Pâinică-Bună accepta cu plăcere să-l vadă pe Paneb 
devenind ucenicul lui Ched Salvatorul, care urmărea pas cu pas 
progresele discipolului său și nu tolera nicio imperfecţiune, 
lucrurile nu stăteau la fel cu Unesh Șacalul. Recunoscuse deja 
de multă vreme geniul lui Ched și superioritatea sa asupra 
desenatorilor care-i pregăteau munca, dar nu era gata să 
asculte de tânărul Paneb, oricare i-ar fi fost talentele. 

Înainte de a-l lua pe Paneb în Valea Regilor pentru a lucra 
împreună la decorarea mormântului lui Merenptah, Ched 
Salvatorul avea să-l facă să mai treacă o etapă hotărâtoare. 
Dacă eșua, nu mai putea deveni niciodată un pictor adevărat. Le 
ceruse celor trei desenatori să pregătească unghiul unui perete 
în vastul mormânt pe care urma să-l ocupe, cândva, Kenhir. 
Paneb trebuia să reprezinte în acel loc un artizan îmbrăcat într-o 
robă albă de preot pur, care aducea ofrandă de tămâie zeului 
Ptah. 

Când sosi, purtând penelurile, periile și vopselele, peretele nu 
era pregătit. Cu spatele proptit de zid, Unesh ronţăia o ceapă. 

Trăsăturile sale aminteau mai mult ca niciodată, de cele ale unui 
șacal. 

— Unde sunt ceilalţi? 

— Pe Gau cel Exact îl doare stomacul, iar Pai Pâinică-Bună are 
un guturai zdravăn. lar eu, din prostie, m-am tăiat la un deget în 
timp ce găteam. Mai vine, uite-așa, câte o zi, când totul merge 
pe dos. Și, din nefericire pentru tine, Ched o să-ţi examineze în 
curând pictura, care nici măcar nu va fi începută... 

— Frumos din partea ta că m-ai așteptat aici să mă previi. Ar 
trebui să te duci acasă. 

— Ai dreptate, rana mi s-ar putea infecta. Mă duc să mă 
îngrijesc. 

Paneb ar fi trebuit să se resemneze și să-și accepte eșecul, 
dar preferă să se bată, chiar fără nicio șansă de a învinge. Făcu 
el singur grila după ce verifică mai întâi calitatea tencuielii, 
pregăti culorile și pictă personajul direct, fără vreun alt desen 
prealabil, încâlcind regulile. Timpul nu mai conta și, chiar dacă 
avea să vină Ched și să constate eșecul discipolului său, acesta 
din urmă știa măcar că luptase până la epuizarea posibilităţilor 
sale. 

Dimineaţa trecu, apoi începutul după-amiezei, dar nici urmă 
de Ched! Paneb avea tot timpul să-și finiseze opera, să dea 
finețe anumitor trăsături și să verifice echilibrul scenei. 

Deodată, mii de greșeli îi săriră în ochi. 

— Eşti mulţumit de tine? îl întrebă Ched, cu brațele 
încrucișate. 

— Nu, este doar o schiţă. 

— Când pictezi, trebuie să te uiţi în același timp din faţă, din 
profil și din semiprofil; suprimă perspectivele înșelătoare care 
distrug forța vitală, exclude clarobscurul, asociază multiple 
puncte de vedere, insistând asupra trăsăturilor principale, faţa 
din profil, ochiul din faţă, torsul din faţă, în toată lărgimea sa, 
bazinul din semiprofil, cu buricul la vedere, braţele și picioarele 
din profil... Restituie un spaţiu care nu există și fă-ne să vedem 
realitatea ascunsă. Când pictezi un șoim, adună într-o singură 
imagine mai multe momente ale zborului său; când e vorba deo 
figură omenească, trebuie să dezvălui ansamblul 
caracteristicilor sale. Și nu uita că opera noastră nu se înscrie în 
timp; avem sarcina să surprindem momente eterne. Niciodată 
nu evocăm o anumită oră a zilei, pentru că, la urma urmei, ceea 

ce contează e ziua, ca fruct al luminii. Să trăiești într-o mișcare 
imobilă; ea să fie axa mâinii tale. Și să respecţi ierarhia: 
Faraonul este cel mai înalt dintre oameni, el e marele templu în 
care își adăpostește poporul; un stăpân al unui domeniu este 
mai înalt decât servitorii săi, pentru că are mai multe 
responsabilități decât ei și trebuie să le asigure bunăstarea. Cât 
despre preot, asemenea celui pe care-l văd pe peretele acesta, 
ar trebui să aibă privirea ușor înălţată către cer. 

Paneb sorbea cuvintele lui Ched Salvatorul. 

— Dacă e să ţinem cont de cât de repede a fost executată 
această pictură, pot spune că am văzut unele mai proaste... Dar 
va trebui să dovedești că ești în stare s-o corectezi. Dacă nu, 
poţi să-ţi închipui ce față va face Kenhir! 

Tot ce clocotea în inima lui Paneb încă din adolescența, putea, 
în sfârșit, să se exprime, căci pictorul îi deschisese ochii asupra 
unei alte realităţi, mai intense, mai frumoase și mai importante 
decât lumea aparentă. 

Pai Pâinică-Bună dădu năvală în mormânt: 

— Paneb, hai imediat cu mine... Soţia ta naște! 


t Capitolul 22 


Femeia înțeleaptă chemase șase preotese ale lui Hathor 
pentru a o ajuta pe Uabet cea Pură să nască. Chipurile lor erau 
grave, căci fiecare dintre ele știa că venirea pe lume a unui copil 
este o încercare grea. Trebuia să știi să-l separi de trupul 
mamei, fără să i se întâmple ceva rău, cu speranţa că forțele 
creatoare îi dau viață și nu-i părăsesc spiritul în momentul 
nașterii. 

Clara aruncase în foc grăsime de pasăre și tămâie, apoi 
așezase două pietre acoperite cu texte magice, prin care Toth 
fixa durata vieții și destinul nou-născutului. Cât despre 
asistentele sale, acestea îi calmaseră durerile celei care năștea, 
introducându-i în vagin o pastă compusă din lapte, mărar, rășină 
de terebint, ceapă și sare proaspătă. 

Fragila Uabet, al cărei pântece crescuse în ultimele zile în 
mod spectaculos, nu-și ascundea îngrijorarea: 

— Totul e normal? 

— Liniștește-te, îi spuse Clara, nașterea e iminentă și nu vei 
avea nevoie nici măcar să înghiţi vreun leac pentru a-ţi domoli 
suferinţa. Copilul se prezintă cât se poate de bine. 

— Am impresia că am un bebeluș enorm... Oare mă va sfâșia 
când va ieși? 

— Nu, fii fără grijă! Deși e mic, bazinul tău e făcut pentru a da 
naștere la copii. 

Contracţiile se înteţeau. Preotesele o dezbrăcară pe Uabet și o 
ajutară să stea pe vine, menţinându-i bustul drept. 

După cum prevăzuse Clara, copilul veni pe lume fără 
complicaţii. Țipătul pe care-l scosese fu atât de puternic, încât 
alertă mare parte din sat. 

t 

— De ce nu mă lasă înăuntru? se revoltă Paneb. 

— Pentru că ritualul naşterii este o treabă a femeilor, îi 
răspunse Pai Pâinică-Bună. Prezența ta ar fi inutilă și chiar 
periculoasă. 

— Dar se naşte copilul meu! 

— De asta se ocupă femeia cea înțeleaptă și ajutoarele ei. 

— Cum se crește un copil, Pai? 

— Oricare ar fi el, un copilaş este un baston sucit, atins de 
două defecte: surditatea și nerecunoștința. Trebuie, cât mai 
repede, să-i deschizi urechea pe care o are pe spate, să-i 
vorbești despre îndatoririle sale, să-l faci să înţeleagă tot ce le 
datorează el părinţilor și să-l înveţi respectul față de ceilalți. 
Atunci va începe să fie drept și va putea să se ridice. 

— Dacă acest copil îmi seamănă, nu voi avea partea 
frumoasă. 

Ușa se deschise și Clara apăru, radioasă: 

— Un băiat... Un băiat splendid care cântărește pe puţin șase 
kilograme! 

Paneb dădu buzna în camera parfumată cu iasomie, în care 
soția sa se odihnea pe un pat confortabil, ţinându-și în brațe 
enormul bebeluș. Avea părul mare și negru și doi dinţi, peste 
care tatăl își trecu, mirat, degetul arătător. 


ê Expresie folosită de înţelepţi, care consideră că un copil needucat este un surd, 
pentru că „urechea pe care o are pe spate” n-a fost deschisă cu „bastonul” (medu). 
Adică vorba (medu) dascălului care-l echipează cu bastonul necesar pentru a porni în 
călătoria vieții. 

— N-am văzut în viața mea așa ceva, mărturisi cea mai 
bătrână dintre moașe. Cordonul ombilical era atât de gros, încât 
abia am reușit să-l tăiem. 

Paneb era uluit. După câte se vedea, colosul de fiu al său nu 
va face parte din categoria celor sfrijiţi și bolnăvicioși. 

— Ești mulţumit de mine? îl întrebă Uabet, cu un glăscior 
obosit. 

Zelosul își sărută soţia pe tâmplă: 

— Pot să-l ţin și eu? 

— Ai grijă! 

— Va fi un scandalagiu, sunt sigur! 

Mama îi dădea copilului carnea, tatăl - sistemul osos; iar 
sperma se formează în oasele unui băiat. Dată fiind greutatea 
acestui nou-născut, Paneb se simţi mulțumit de calităţile sale de 
părinte. 

Clara îi oferi tinerei mame miere și o prăjitură ce se mânca 
numai la naștere, „Ochiul blând al lui Horus”. O preoteasă tocă 
mărunt capetele unor tije de papirus și obţinu un praf, pe care-l 
amestecă în laptele lehuzei; ea i-l va da bebelușului, să-l bea 
înainte de a fi alăptat de o doică, posesoare a unor sâni 
generoși. 

— Au fost luate toate precauţiile? întrebă Paneb. 

Clara îi trecu în jurul gâtului noul-născutului un colier fin din in 
cu șapte noduri, de care atârnau o bucăţică de papirus îndoit, ce 
cuprindea formulele de protecţie împotriva forțelor obscure, un 
minuscul căţel de usturoi și o ceapă. 

— Doar lumina îl va salva pe acest copil de la moartea care 
vine ca o hoaţă, spuse ea. Niciun demon nu se va ivi din 
întuneric pentru a-l lua, căci în timpul nopţii vom ţine o lampă 
aprinsă și vom veghea asupra lui. 

Mulţumit, Paneb abordă un subiect esenţial: 

— Ce nume îi vom da, Uabet? _ 

Mama era cea care trebuia să aleagă. li putea pune un nume 
pentru primii ani de viaţă, păstrând secret un altul; acesta din 
urmă nu era dezvăluit decât în momentul în care copilul începea 
să dea dovada că are calitatea al cărei nume îl purta. 

— Va fi de ajuns un singur nume, hotărî Uabet cea Pură: fiul 
nostru se va numi Aperti’, „Cel-care-are-multă-forţă”. 


7 În limba egipteană, Âa-pehty, „uriașul plin de forță, de violenţă”. 

Vacarmul începu după miezul nopții. La început, nu se auzi 
decât o voce gravă de beţivan, apoi o a doua, mai nesigură și, în 
sfârșit, o a treia, care părea să reia, dar mai rău, melopeea 
necuviincioasă a celorlalţi doi. 

Cei trei petrecăreţi își ţipau atât de tare dragostea pentru vin, 
femei și libertate, încât treziră tot satul. Copiii plângeau, câinii 
lătrau. 

Exasperată, soţia lui Pai Pâinică-Bună ieși să-i recunoască pe 
scandalagii și să-i pună la respect. 

Mare îi fu surpriza văzându-și soţul, abia ţinându-se pe 
picioare, atârnat de un braţ al lui Paneb, cu celălalt braţ, colosul 
susținându-l pe sculptorul Renup cel Jovial, incapabil să-și mai 
menţină echilibrul. 

Văzându-și soția, Pai se prăbuși, speriat, la pământ: 

— Stai să-ţi explic... Am sărbătorit nașterea fiului lui Paneb și 
eu... 

— Intră imediat în casă! 

— Suntem oameni liberi, declară cu mândrie Renup cel Jovial, 
și sărbătoarea n-a luat încă sfârșit! 

Matroana îl pălmui pe sculptor, care nu putu să riposteze. 
Apoi, îl înșfăcă pe soțul ei de ceafă, smulgându-i un strigăt de 
durere. 

Paneb izbucni în râs, începu din nou să cânte golind un nou 
urcior cu vin, după care se opri înaintea casei Turcoazei. 

Îi trecu prin minte o idee. Îi va uimi pe toţi sătenii, dovedindu- 
le talentul său. 

t 

Dis-de-dimineață, când Turcoaza cea frumoasă deschise ușa, 
dădu cu ochii de o mulţime de oameni, veniţi să admire 
portretul, în mărime naturală, pe care Paneb, acum adormit în 
mijlocul drumului, i-l făcuse iubitei sale. O desenase goală, 
cântând din lăută. Singurul obiect de îmbrăcăminte era o 
delicată centură din perle, a căror finețe nu făcea decât să 
sublinieze formele demne de admirat ale tinerei. 

Comentariile nu mai conteneau și nu erau defel elogioase. 
Nakht cel Puternic începuse deja să șteargă această operă 
scandaloasă, iar Paneb era acuzat că are „gura în flăcări” și 
inima prea arzătoare. 

— Știţi ce ticăloșie a îndrăznit să facă pentru a ajunge în halul 
ăsta? strigă o preoteasă. A furat vin de pe mesele cu ofrande 
pentru cei morți! 

— Dar mai încetaţi cu invențiile astea idioate, interveni 
Turcoaza. Paneb a primit toată băutura din pivniţa mea. Și apoi, 
nu există decât o singură persoană care s-ar putea simţi jignită 
de pictura sa - eu însămi. Dar eu nu mă simt deloc ofensată. 
Este oare un delict să chefuiești din când în când? 

— Dacă o faci în felul ăsta, da! obiectă soţia lui Pai Pâinică- 
Bună. Până-n prezent, satul a trăit în liniște și nimic nu se va 
schimba fiindcă așa vrea aiuritul ăsta de Paneb! 

— Ai uitat că ai fost și tu odată tânără? o întrebă Turcoaza. 

— Am fost, dar nu am băut niciodată până să-mi pierd minţile 
și o spun cu mândrie! Derbedeul ăsta nu merită pic de milă! 

Ched Salvatorul se apropie, parfumat și bărbierit impecabil, 
ca de obicei: 

— Nu uitaţi că a devenit asistentul meu și că-l așteaptă o 
muncă de o mare importanţă. Părerea mea este că ar trebui să 
uităm acest incident. 

Sătenii începură să discute între ei, cu animozitate. Și 
concluzia se impuse de la sine, exprimată de Casa-Funie: 

— Să cerem părerea maestrului de operă! Hotărârea lui va fi 
cea justă. 

Nefer cel Tăcut, care lucrase până noaptea târziu la planul 
mormântului lui Merenptah, ajunse când cearta era în toi. În faţa 
atâtor comentarii contradictorii, maestrul era oarecum stânjenit 
ca să își mai exprime vreo părere. Intervenţia Turcoazei, concisă 
și clară, îl făcu să înțeleagă mai bine ce se întâmplase. 

— Imprăștiaţi-vă, porunci el, și lăsaţi-mă singur cu Paneb! 

După chipul mânios al Tăcutului, soţia lui Pai Pâinică-Bună era 
convinsă că petrecăreţul avea să treacă prin momente grele. 

Luând o cupă din lut ars, maestrul de operă luă apă dintr-un 
urcior mare și i-o aruncă în față lui Paneb, al cărui somn nu 
fusese deloc tulburat de zarva oamenilor. 

Zelosul se trezi pe dată și se ridică, gata să se apere: 

— Cine a-ndrăznit... 

— Șeful tău de echipă, Paneb! Cel căruia îi datorezi respect și 
supunere! 

Deși îl durea tare capul, Paneb se ridică și se sprijini de zidul 
casei Turcoazei: 

— De ce mi-au șters portretul? se indignă el. 

— Pentru că fațadele caselor noastre trebuie să rămână albe. 
Amintește-ți: tu însuţi le-ai restaurat. Nu poţi admite să fie 
mâăzgălite cu asemenea desene. 

Paneb își aruncă penelul în aer: 

— Vreau să cuceresc cerul, stelele și tot pământul, să le 
cuprind în pictura mea, să dezvălui realitatea cea mai tainică, s- 
o fac să vibreze și să-i dau căldura pe care n-o are decât trupul 
unei femei îndrăgostite! Și o să pictez unde vreau, chiar și pe 
zidul unei case! 

— Nu, Paneb! 

Privirea încă pierdută a tânărului colos îndrăzni totuși s-o 
înfrunte pe cea a Tăcutului: 

— Cum adică, nu? Nu ești tu acela care îmi va dicta cum să 
mă port! 

— Sunt șeful tău de echipă și am puterea să te exclud din 
confrerie pentru abateri grave. Una din ele ar fi aceea de a 
refuza să dai ascultare maestrului de operă. 

Amenințarea îl făcu pe Zelos să se trezească de-a binelea: 

— Cred că nu vorbești serios... 

— Ba chiar foarte serios. Orice ni s-ar întâmpla, evenimente 
fericite sau nefericite, nu avem dreptul să ne purtăm ca niște 
profani; trebuie să ne dovedim demni să facem parte din 
confrerie. lată de ce atitudinea ta nu poate fi acceptată! 

— Cu alte cuvinte, nu te mai pot numi prietenul meu... 

— Stupul e mai important decât albina, Paneb! Tot el e mai 
important decât relaţiile amicale și simpatiile personale. Tu ești 
cel care mă face să mă port ca un maestru de operă și, oricât 
mi-ar fi de greu, nu mă voi sustrage acestei îndatoriri. 

Zelosul își strânse pumnii: 

— Figura muzicantei nude a fost ștearsă, peretele va redeveni 
alb... Mai rămâne ceva de reproșat? 

— Beţia, scandalul și lipsa de stăpânire de sine. Când vei 
înțelege, în sfârșit, că tu lucrezi la Marea Operă? 

— Asta e treaba ta! Eu nu sunt decât asistentul lui Ched 
Salvatorul. 

— Te înșeli, Paneb! Toţi locuitorii acestui sat trăiesc aceeași 
aventură, indiferent de rolul lor. Oricare ţi-ar fi talentele, nu-ți 
voi permite să le folosești de unul singur. 

Zelosul simţi că Tăcutul nu glumește: 

— Măcar știi ce fierbe în mine? Aș picta locuri de veci cu 
zecile, fără să mă simt rupt de oboseală! 

— M-aș bucura pentru tine. Dar până atunci, ori îţi accepțţi 
pedeapsa, ori părăsești Locașul Adevărului. 

Paneb îi întoarse spatele judecătorului său: 

— Această sancţiune va fi dezonorantă? 

— Nu mă cunoști bine, pictore-asistent! Chiar și o sancţiune 
trebuie să fie utilă confreriei. 

t 

Mehy lucra repede și bine. Datorită profundei sale cunoașteri 
a armatei și a administraţiei, organiza rețele de informare 
eficiente, pentru a afla cât mai multe vești confidenţiale și 
pentru a putea aprecia astfel evoluția situaţiei, fără prea multe 
erori. 

Generalul pretindea o disciplină foarte strictă, înconjurându-se 
de subalterni fără sentimente, cărora le promitea avantaje 
substanţiale, cu condiţia să-i dea satisfacţie. Promitea, nu se 
ținea de cuvânt, explica de ce, apoi promitea din nou: Mehy 
devenise maestru în această artă subtilă, la care se adăuga și 
calomnia, răspândită zi după zi. Ea îi permitea să-i învrăjbească 
pe colaboratori, unii contra altora, și să întreţină un climat de 
neîncredere, foarte util în cazul în care era nevoie să-l învinuiești 
de un eșec sau de o manevră greșită pe unul sau pe altul. 

Generalul minţea cu o siguranţă și o forță de convingere care- 
i transforma pe interlocutori în adepţii săi; muncind mult, așa 
cum majoritatea demnitarilor n-o făceau, cunoștea cu precizie 
dosarele și nu se temea de nicio critică. 

Unii ofițeri superiori se arătau uneori integri și lucizi, putând 
deveni periculoși. Mehy îi supraveghea îndeaproape și îi invita 
chiar la masă, pentru a putea afla și părerea iubitoarei sale soţii, 
Serketa. Aceasta prinsese atât de mult gustul asasinatului, încât 
n-ar fi ezitat nicio clipă să-l săvârșească, dacă ar fi fost nevoie. 
Alături de o aliată atât de talentată, multe probleme puteau fi 
rezolvate, înainte chiar de a se ivi. 

Reîntors din capitala Pi-Ramses, șeful escortei tebane care 
însoțise garda regală se prezentă dinaintea superiorului său: 

— Aţi călătorit bine? 

— Excelent, generale! Niciun incident de semnalat. Oamenii 
trăiesc în pace, iar flotila faraonului a fost aclamată pe tot 
parcursul călătoriei. Merenptah a ajuns sănătos la Pi-Ramses. 

— Cum ţi s-a părut marea cetate din Nord? 

— Ca să fiu sincer, generale, mai puţin impresionantă decât 
Teba. Templele și palatele sunt grandioase, desigur, dar le 
lipsește încă vechimea care face gloria cetăţii noastre. Și nimic 
n-ar putea egala Karnak-ul. 

— Ai reușit să obţii informaţii din climatul politic? 

— Este, mai degrabă, tulbure. Nimeni nu contestă capacitatea 
de a guverna a lui Merenptah, dar a apărut deja o luptă în 
vederea unei succesiuni care n-ar trebui să întârzie, având în 
vedere vârsta regelui. 

— Oare oamenii uită că e fiul lui Ramses cel Mare și că ar 
putea trăi tot atât de mult ca el? 

— Uită, într-adevăr. Și apoi, doi candidaţi serioși au început 
deja să-și facă rău unul altuia: Sethi, fiul lui Merenptah, și 
Amenmes, neastâmpăratul fiu al lui Sethi, pe care nici măcar 
tatăl său nu pare a reuși să-l controleze. 

— Voi avea nevoie de cât mai multe informaţii asupra acestor 
două personaje, îi ceru Mehy. 

— Avem câţiva buni prieteni la Pi-Ramses, ofițeri de origine 
tebană. 

— Reîntoarcerea rapidă a regelui o fi fost cauzată de vreo 
tentativă de lovitură de stat? 

— La Pi-Ramses a circulat un zvon fals: cum că Merenptah ar 
fi murit la Teba. De îndată, Amenmes a făcut să se spună că 
tatăl său era atât de afectat de eveniment, încât nu avea curajul 
să urce pe tron. Între timp, prin curieri oficiali, au sosit mai 
multe dezminţiri, dar zvonul a continuat să circule, determinând 
revenirea grabnică a regelui, pentru ca toată lumea să vadă că 
este încă în viață. Totul pare să intre în normal, altfel Merenptah 
ar avea mari dificultăți în a-și exercita autoritatea și a dejuca 
planurile intriganţilor. 

„lată de ce ţine el atât de mult la supunerea absolută a 
regiunii tebane, gândi Mehy; dacă s-ar revolta, ce mijloace ar 
putea avea pentru a restabili ordinea?” 

— Un alt amănunt, generale: toate garnizoanele de la 
frontierele de vest și de nord-est au fost puse în stare de alertă. 

Mehy luă foc: 

— Bine, dar asta e o veste foarte importantă! De ce nu mi-ai 
spus-o de la început? 

— Pentru că, după câte am putut să aflu, nu era vorba decât 
de un simplu exerciţiu. Merenptah dorea să se asigure de faptul 
că ordinele-i vor fi corect transmise și executate. Se pare că n-a 
existat nicio hibă în sistem. 

— Și totuși... Acest exerciţiu nu ascunde, oare, ameninţarea 
unei invazii? 

— Nu cred, pentru că atmosfera e liniștită și nu se 
întrezărește vreo înfruntare. De altfel, unii gradaţi consideră că 
armamentul e prea învechit, că soldaţii bine instruiți au scăzut 
ca număr și că toţi acești lungi ani de pace au făcut ca armata 
egipteană să uite cum se poartă și care este rostul unei lupte. 

— lată de ce am făcut numeroase reforme printre trupele 
tebane! 

— Deși regimentele de elită, însărcinate cu apărarea 
frontierelor în caz de atac, se află la Pi-Ramses, cred că 
instruirea lor nu este destul de bună. Dar Egiptul nu este presat 
de nicio ameninţare serioasă, iar pacea instaurată de Ramses 
cel Mare ar trebui să dureze în continuare. 

Mehy nu era de aceeași părere: Ramses era mort, și, o dată 
cu el, dispăruse și magia sa. În curând, intenţiile de război ale 
libienilor, sirienilor și asiaticilor se vor trezi și nu vor putea fi 
înfruntaţi de un Merenptah care îmbătrânește. Pe aceste 
popoare agresive și răzbunătoare doar Ramses știuse să le 
supună. Dar acum, sunt, desigur, dornice de războaie. 

Pentru Mehy era important să profite la maximum de ultimii 
ani de pace pentru a face și mai puternică armata tebană; poate 
că mâine va fi nevoie de el ca de un adevărat salvator. 

— Ce se spune despre regină? întrebă generalul. 

— Că îi este fidelă soțului ei și că n-are niciun motiv de 
neînțelegere cu el. Căsnicia lor e foarte solidă, iar Merenptah n-a 
manifestat niciodată nici cel mai mic interes față de frumoasele 
tinere care se tot perindă pe la Curte. Felul său auster de a fi l-a 

îndrumat către o muncă neobosită și n-a luat parte la banchete 
decât foarte rar. Acum, când este rege, și când răspunderea sa 
a crescut, e ușor de imaginat că nu-și va sacrifica timpul preţios 
plăcerilor unei plimbări cu barca, prin păpuriș. 

„Păcat, se gândi Mehy; o regină mediocră și perfidă ar fi putut 
fi manipulată pentru obţinerea de profit.” 

— Şi ce ai aflat despre Casa reginei? 

— In felul în care își conduce personalul, Iset cea Frumoasă 
este cu adevărat o mână de fier. De fapt, ea controlează 
această Casă de mai mulți ani, cu aprobarea lui Ramses, și iată 
că, la Curte, n-a mai izbucnit vreun scandal de foarte multă 
vreme. Soţia lui Merenptah are o reputaţie de excelentă 
gestionară și nimeni n-ar încerca vreun abuz. 

In ochii lui Mehy, acest raport cuprindea multe aspecte 
pozitive, pe care el trebuia să fie gata să le folosească, în funcţie 
de evenimente; dar așteptarea nu era o soluţie. Îi revenea rolul 
de a găsi noi hibe sau de a le da amploare celor existente, 
răspunzând totodată la o întrebare foarte delicată: ce atitudine 
să adopte faţă de Locașul Adevărului? 


+ Capitolul 24 


Șeful Sobek își iubea meseria și era un bun paznic. Și, ca orice 
bun paznic, simțea pericolul. Or, îl simțea foarte aproape de el, 
chiar în interiorul Locașului Adevărului. Zece ani de căutări 
zadarnice nu-i stinseseră dorinţa de a-i descoperi pe asasinul 
paznicului nubian și pe omul care îi voia răul lui Nefer cel Tăcut. 
Aceeași obsedantă ipoteză îi revenea mereu în minte: acest 
monstru se ascundea în sat, făcea parte din echipa condusă de 
Nefer. 

O dată cu dispariţia lui Ramses și numirea Tăcutului ca 
maestru de operă, criminalul se hotărâse, oare, să rămână în 
umbră pentru totdeauna? Sobek se îndoia de acest lucru. 
Răbdător și hotărât, acest demon urmărea un scop precis. 

Nefer era expus pericolului, mai mult ca niciodată. 

Și trădătorul avea, fără nicio îndoială, complici în exterior, ca, 
bunăoară, acel Abry, care nu se sinucisese, ci fusese suprimat 
pentru a nu vorbi. Abry, administratorul principal al malului 
stâng, numit și protector al Locașului Adevărului! Mai încăpea 

îndoială asupra gravităţii răului comis? Dispariţia sa îndepărta o 
pistă majoră, dar poate că Sobek avea să reușească să prindă 
firele complotului, identificându-l pe artizanul care-și încălcase 
jurământul. 

In plus, nubianul luase o hotărâre pe care nu avea de gând s- 
o comunice cuiva: folosind toate mijloacele de care dispunea, va 
porni pe urmele fiecăruia dintre membrii echipei din dreapta. 
Dacă vreo fiară nelegiuită se ascundea printre ei, într-o bună zi 
urma să facă o greșeală. 

Era unica posibilitate de a izbândi și se va strădui să nu-i 
scape. 

— Șefu', îl anunţă unul dintre oamenii săi, a sosit măgarul. 

— Măgarul... Care măgar? 

— Păi... Cred că acela pe care l-ați cerut. 

— Ah, da, așa e! Spune-i negustorului că-l voi plăti săptămâna 
asta. 

Sobek ascultă rapoartele paznicilor nubieni, care nu-i 
semnalară niciun incident. Valea Regilor era bine păzită și niciun 
suspect nu încercase să se apropie de acel loc. Dar trupa se 
plângea de numărul de ore de supraveghere pe care era 
obligată să le efectueze, deși totul era liniștit. Mai mult, această 
muncă prestată în plus era foarte prost plătită. 

Șeful Sobek fu cuprins de o mânie violentă: 

— Unde vă credeţi, adunătură de imbecili? Ce trebuie voi să 
supravegheați nu este un depozit de grâne, ci Locașul 
Adevărului! A munci aici este o onoare, iar cei care nu înţeleg 
acest lucru își pot da demisia chiar acum. 

Renunţară cu toţi la plângere și fiecare se reîntoarse la postul 
său, în timp ce Sobek își cerceta măgarul: 

— Ce preț cere negustorul? 

— O bucată de stofă, o pereche de sandale, un sac de secară 
și altul de făină, răspunse plantonul. 

— Asta își bate joc de mine! Bietul animal e bătrân și bolnav; 
nu poate el rezista pe potecile de munte. Mai bine l-ar duce 
printre palmieri și l-ar lăsa să-și petreacă în pace ultimele zile. 

t 

Negustorul de măgari se înclină în faţa lui Mehy: 

— Am făcut după cum mi-aţi spus. 

— l-ai dus șefului Sobek un animal bătrân? 

— Atât de bătrân încât abia poate merge. 

— Ai cerut un preţ bun? 

— De parcă ar fi fost un măgar perfect sănătos. 

— Bonul de livrare a fost înregistrat? 

— Bineînţeles, dar cu descrierea unui animal viguros, văzut de 
mai mulți martori în momentul în care l-am scos din staulul meu. 

— Perfect... Așadar, Sobek este obligat să ţi-l plătească. Dar 
nu-l sâcâi și lasă ceva timp să treacă. Am o veste bună pentru 
tine: administraţia îţi cere vreo sută de măgari. Să fie rezistenți 
și preţul acceptabil, căci am mare grijă de cheltuieli, în folosul 
finanțelor publice. 

Tt 

Paneb lucrase zi și noapte, pentru a scăpa cât mai repede de 
corvoada impusă de maestrul de operă. La urma urmelor, 
avusese ocazia să înveţe o nouă tehnică, cea a sculptării 
stelelor, și să perfecționeze un tip de desen pe care, până 
atunci, îl practicase prea puțin. 

Vinul Turcoazei fiind excelent, durerea de cap a tânărului 
colos nu durase multă vreme; și cum Aperti și mama sa se 
simțeau amândoi foarte bine, Paneb nu regretase nicio clipă 
acel chef, care continua să suscite dezaprobarea sătenilor. Izolat 
în atelierul său, pedepsitul nu le putea auzi bârfele. 

Când apăru Nefer cel Tăcut, pictorul asistent tocmai dădea o 
ultimă tentă de verde la urechea unui Osiris. 

Finisase mai mult de vreo sută de urechi - negre, ca acele ale 
ilustrei regine Ahmes-Nefertari, fondatoarea confreriei feminine 
a Locașului Adevărului; galbene, ca ale fiului său regal, 
Amenhotep |, venerat de constructori; albastru-închis pentru a 
reda cerul în care se mișca aerul creat de zei; urechi de calcar, 
lungi de șapte centimetri, late de patru, groase de doi; altele, 
sculptate în relief sau scobite în piatra stelei ce urma să fie 
depusă în vreo capelă. 

— Eu nu cerusem decât vreo zece perechi de urechi, ca 
ofrandă la templu, spuse maestrul de operă. 

— Am simţit plăcerea să le fac... Cu atâtea, zeii ar trebui să 
audă rugăciunile întregului sat. 

— Magia trebuie să opereze în ambele sensuri, Paneb; fie ca 
ei să ne audă, într-adevăr, dar și noi să-i auzim, și mai ales tu. Ai 
uitat că Servitor al Locașului Adevărului este „cel care aude 
chemarea”? Dacă te asculţi doar pe tine, riști să devii surd la 
spiritul satului. 

— "Să asculţi e lucrul cel mai important”... Dar, de zece ani, 
nu fac decât asta! 

— În primul rând, exagerezi; și apoi, crezi că un artizan va 
înceta vreodată să asculte? 

— Mai lasă morala! Trebuie să împart eu însumi urechile? 

— Cred că așa bănuiai și tu! 

Nakht cel Puternic îi întrerupse pe cei doi: 

— O tragedie, abia putu el să spună, o tragedie oribilă... 
Copilul... N-a mai supravieţuit! 

Paneb ieși din atelier ca o săgeată și alergă până acasă. 

Oare de ce îl lovea destinul cu atâta cruzime? Să te îmbeţi, 
asta nu e totuși o greșeală atât de gravă în fața zeilor! Da, era 
prea mândru de talentul său și, în ultima vreme, s-a cam umflat 
în pene, dar ce vină avea copilașul? 

Uabet cea Pură se odihnea în prima încăpere: 

— Paneb, pari tulburat! 

— Cum s-a întâmplat? 

— Despre ce vorbești? 

O apucă de umeri: 

— Spune-mi, Uabet, vreau să știu! 

— Dar... Ce? 

— Fiul meu... Cum de-a murit? 

— Ce tot spui acolo? În clipa asta, doica îl alăptează! 

Paneb dădu năvală în cameră. Aperti sugea cu lăcomie, fără 
să-și tragă sufletul. 

— A luat deja în greutate, spuse doica; aveți, într-adevăr, un 
băiat frumos. 

Uabet cea Pură îl iscodi pe soţul său: 

— Vorbeai de un copil mort... 

— Nakht e cel care mi-a dat vestea. 

Tulburaţi, sătenii se adunau la locul dramei. Chemată de 
urgență, femeia înţeleaptă nu putuse decât să constate decesul 
unui băieţel, care, vrând să facă pe echilibristul pe marginea 
unei terase pentru a stârni uimirea unei fetițe, căzuse pe stradă, 
drept în cap. Soarta a vrut să se lovească de treptele unei scări. 

Nimeni nu îndrăznea să se atingă de cadavru. Paneb fu cel 
care, încetișor, ridică trupul dezmembrat și îl ţinu la piept, ca și 
când copilașul ar fi dormit. 

Un bărbat se desprinse din mulţime, răvășit de suferinţă: 

— E fiul meu, spuse bijutierul Thuty. Avea doar cinci ani. 

— Vrei să-l iei? 

— Nu, Paneb, n-am curaj... Îţi mulţumesc pentru ajutor, îţi 
mulțumesc din toată inima. 

Mama leșinase și femeia înţeleaptă o îngrijea acum. 

Maestrul de operă îmbrăcase roba înstelată a preotului învierii 
și le ceruse câtorva artizani să se purifice, pentru a-l asista la 
riturile funerare. 

Sătenii se îndreptară îngroziţi în procesiune către cimitirul din 
Est, în care, într-o parte, erau înmormântați copiii morți la o 
vârstă fragedă. Fetușii sau pruncii născuți morți erau puși în 
amfore. Coșuri rotunde sau ovale erau destinate sugarilor, pe 
care moartea cea lacomă îi răpise, neluând în seamă mijloacele 
de protecţie magică. 

Pentru fiul bijutierului, Didia cel Generos oferise o mică lădiţă 
dreptunghiulară din lemn de sicomor, cu capacul plat, pe care o 
păstra de multă vreme în atelierul său. 

In timp ce Nefer cel Tăcut celebra un scurt ritual prin care se 
anunţa reîntoarcerea copilașului în trupul imens al mamei sale 
cerești, Paneb înfășură micul cadavru într-o pânză de in și îl 
culca în sarcofagul în care Turcoaza pusese două vase cu pâine, 
struguri și curmale, provizii pentru drumul către lumea cealaltă. 

Apoi, coșciugul fu coborât într-o groapă și zeul pământului îl 
sorbi, pentru a-l transforma într-o corabie ce urma să plutească 
pe întinderile de apă ale cosmosului. 

Conform regulii lor, artizanii Locașului Adevărului erau și 
preoţi și n-aveau nevoie de niciun ajutor din afară. Întregul sat 
urma să ţină doliu și nimeni nu avea să poată uita lacrimile lui 
Paneb care, până-n clipa când a trebuit să se despartă de 
băiețel, dorise să creadă că energia și căldura sa îl vor putea 
readuce la viaţă. 


t Capitolul 25 


— De data asta, Mehy, răbdarea mea a ajuns la capăt și 
pentru niciun motiv nu mă mai puteți obliga să aştept în 
continuare! 

Omuleţul gras și bărbos care îndrăznea să-i vorbească astfel 
generalului se numea Dakter, fiul unui matematician grec și al 
unei chimiste persane. Cu ochii săi negri și ameninţători, cu 

părul roșcat și picioarele prea scurte, nu arăta tocmai bine și n- 
avea nimic seducător. 

Pus în fruntea laboratorului central din Teba - situat pe malul 
stâng, nu departe de Locașul Adevărului - Dakter concepuse un 
proiect măreț: să facă în așa fel încât Egiptul să intre în era 
științei și a progresului, să-l smulgă credințelor învechite și să-și 
folosească, în sfârșit, formidabilul potenţial. După ce a furat 
ideile altuia pentru a deveni un savant recunoscut și ascultat, 
Dakter voia să-și impună punctul de vedere și să pună natura în 
slujba omului. 

Pentru a reuși, mai avea nevoie de două elemente 
hotărâtoare: sprijinul unui om politic de prim rang și 
cunoașterea secretelor Locașului Adevărului. Or, Mehy era 
singurul egiptean capabil să-i dea satisfacţie pe de-a-ntregul. 
Spectaculoasei sale ascensiuni îi corespundea dorinţa de a pune 
mâna pe comorile confreriei, despre care afirma că le văzuse și 
că așadar nu era vorba doar de o simplă legendă. 

Totuși, acest protector și aliat îl lăsase să lâncezească pe el, 
Dakter, într-o existenţă banală, în care, în ciuda poziţiei sale, nu- 
și putea pune în practică talentul. 

Mehy îl privea pe Dakter zâmbind: 

— Ai crezut că te-am uitat, nu-i așa? 

— Așa este! 

— Ei bine, te-ai înșelat. S-a întâmplat așa pentru că aveam 
alte priorităţi. 

— Dar știința... 

— Știința nu e independentă de putere și nu va fi niciodată! 
Vezi tu, dispariţia lui Ramses, precum și consecințele acesteia 
mi se par mult mai importante decât dorinţele tale. 

— De acord! Dar acum sunteţi general și administratorul 
principal al malului stâng... Ce vă mai împiedică să treceţi la 
acțiune? 

— Tu ești un fel de geniu, Dakter, și noi vom putea duce la 
îndeplinire proiectele tale grandioase. Totuși, nu cunoști bine 
Egiptul. Desigur, eu sunt nu numai stăpânul ocult al puternicei și 
bogatei regiuni tebane, dar și protectorul Locașului Adevărului. 
Și voi fi tras la răspundere de către faraon în persoană. 

— Asta înseamnă... că suntem legaţi de mâini și de picioare? 

— Deloc, dragul meu Dakter! Dar va trebui să fim prudenţi și 
vicleni, precum fiarele sălbatice. 


107 


Dezgustat, savantul se arătă descurajat: 

— Așadar, secretele acestei confrerii blestemate nu ne sunt 
deloc la îndemână... 

— Pentru un om care s-a dovedit atât de răbdător, îţi pierzi 
prea repede nădejdea! 

— Sunt lucid... Funcţiile pe care le-aţi primit vă reduc la 
neputinţă! 

— Află că eu nu renunţ niciodată și că știu să folosesc 
anumite împrejurări mai bine ca oricine. Puterile de care dispun 
sunt avantaje, nu inconveniente. 

— Dar... cum aveți de gând să acţionaţi? 

— Mai întâi, vreau să scap de un personaj incomod, șeful 
Sobek, pe care n-am reușit să-l corup; printr-o procedură legală, 
va fi destituit și, în sfârșit, satul va fi lipsit de o pază, care, 
acum, e de netrecut. Apoi, intenţionez să-i constrâng pe scribul 
Mormântului și pe maestrul de operă să-și îndeplinească 
obligaţiile. Nu mi-ai vorbit tu despre o expediţie foarte specială, 
care ar trebui organizată la intervale regulate? 

— Ba da, și nu înțeleg de ce artizanii confreriei sunt încă 
asociați. 

— Sfârșitul domniei lui Ramses și începutul celei a lui 
Merenptah au schimbat obiceiurile, dar mie îmi revine sarcina să 
le restabilesc. Ca șef al laboratorului central, presupun că nu ai 
nici galenă, nici bitum! 

Chipul slut al lui Dakter înflori: 

— Încă de mâine, veţi primi un raport amănunţit și o cerere 
de urgentă aprovizionare! 

— Îţi plac călătoriile, prietene? 

— Nu mă sperie. _ 

— Vei fi conducătorul acestei expediţii, Dakter! In acest fel, 
vei putea controla totul. 

Tt 

Artizanii Locașului Adevărului erau împărţiţi în două categorii: 
cei care practicau o tehnică dusă până la perfecţiune, fără a fi 
„prezenţi alături de Dumnezeu”, și cei care, precum Nefer cel 
Tăcut, trăiseră misterele Locașului Aurului, putând oficia la fel ca 
marii preoţi din Karnak. 

Fiind în același timp artizan și preot, maestrul de operă se 
ducea în fiecare zi la templu, pentru a face munca primordială, 

adică descoperirea luminii divine care dădea viață lemnului, 
pietrei și altor materiale. 

În timp ce se purifica înainte de a intra în sanctuar, Nefer se 
gândea la calităţile pe care trebuie să le aibă un înţelept: să 
îndeplinească ceea ce e drept și corect, să fie consecvent, tăcut 
și calm, să aibă un caracter puternic, capabil să suporte atât 
fericirea cât și nefericirea, o inimă vigilentă și o limbă tăioasă. 
Cât de mult îi trebuia până să ajungă la aceste virtuţi, deși îi 
erau atât de necesare pentru a-și îndeplini funcţia fără greș! 

N-avea altă soluţie decât să înainteze, zi după zi, purtând grija 
confreriei, mai degrabă decât a lui însuși. Celebrarea riturilor 
dimineţii îl revigora, tocmai când se întreba cum va putea face 
faţă atâtor îndatoriri. 

Purtând șorțul de aur primit de la faraon, Nefer intră în 
templul principal al Locașului Adevărului, dedicat lui Maat, legea 
eternă a universului, și lui Hathor, dragostea creatoare. Două 
drumuri care formau, de fapt, unul singur, două chipuri cu 
aceeași forţă divină. 

Primă  insuliță  răsarită din oceanul lucrurilor posibile, 
sanctuarul era ochiul lui Dumnezeu care privea lumea. Fiind viu 
și într-o permanentă schimbare, se hrănea din propria 
substanţă, ascunzând lumina în pietre. 

Aici totul era rezonanţă, muzică divină, numere și proporții 
armonice; aici întâmplarea și destinul erau anulate, luându-le 
locul o viață sublimă, neîntinată de nicio imperfecţiune. 
Asemănător cerului în toate aspectele sale, templul era locuința 
Mamei constructorilor, fie că se numea Maat, Hathor sau zeiţă a 
liniștii; aici făcea ea să renască spiritual copiii săi. 

După îndeplinirea ofrandei lui Maat, în clipa în care faraonul 
celebra același ritual în marele templu din Pi-Ramses, Nefer se 
duse în sala bărcii, care, în acest loc, avea o importanţă 
deosebită. Locașul Adevărului, nu era el comparat cu o corabie 
imensă în care urcau cele două echipaje? 

In această zi de doliu pentru bijutierul Thuty, tovarășul și 
maestrul său în această aventură artistică voia să-i primească 
fiul în marea călătorie a confreriei. De aceea, desenă un soare 
pe o cupă nouă, pe care o puse în partea din faţă a corăbiei 
sacre, la care vâsleau stelele nepieritoare, stele ce vor purta cu 
ele sufletul băiețelului. 

Tt 

Când maestrul operei ieși din templu, soarele răsărea și 
strălucea deja cu generozitate.  Preotesele lui Hathor 
împodobeau cu flori altarele strămoșilor, gospodinele mergeau 
să aducă apă proaspătă și se auzeau glasuri de copii râzând, 
care risipeau tristeţea dramei și pregăteau viitorul. 

De o parte și de alta a ușii deschise, Paneb instalase urechi pe 
două stele. Prezenţa lor îl făcu pe Nefer să zâmbească, în timp 
ce se îndrepta către atelierul de sculptură. 

Spre marea sa surpriză, găsi ușa închisă. 

Renup cel Jovial veni în fugă: 

— Nu fi îngrijorat! Totul este bine. 

— De ce nu e deschis atelierul? 

— O simplă încurcătură. 

— Userhat Leul o fi poate bolnav? 

— EI, bolnav? Nu, nu cred. 

— N-ar fi trebuit să-ţi dea cheia? 

— Ba da, fără îndoială, dar... Dar a pierdut-o! Și, probabil, o 
caută; de aceea o fi întârziat. De îndată ce o va găsi, va 
deschide ușa și ne vom pune pe treabă. 

— Renup, nu știi deloc să minţi! De ce nu-mi spui adevărul? 

Sculptorul se prefăcu mai vesel ca de obicei: 

— Te asigur că nu e vorba de ceva grav... O simplă 
încurcătură ce se va rezolva imediat, sunt sigur. 

— Ai putea vorbi mai clar? 

— ÎI știi pe Userhat, un caracter cam dificil... Din când în când, 
îl apucă o furie de speriat. 

— Și acum, de ce e nemultumit? 

— Să spunem... O ușoară neînțelegere cu colegul nostru Ipuy 
Iscoditorul. Dar nu e nimic grav, te asigur! 

— Și cearta asta e un motiv pentru ca Userhat să nu deschidă 
atelierul de sculptură? Care e cauza? 

Renup nu îndrăzni să-l privească în față: 

— Ştii... Userhat refuză să-și reia lucrul! 


+ Capitolul 26 


În prima încăpere a confortabilei sale case, Userhat Leul își 
adusese omagiul strămoșilor, așezând flori pe masa de ofrandă 

și acum se distra făcând dintr-o bucată de sicomor un răţoi cu 
care se vor juca toată ziua cele două fete ale sale. 

— Te așteptam, îi spuse el maestrului de operă. 

— lar eu aștept sa-mi dai niște explicaţii. 

Userhat puse jos dalta și rățoiul neterminat, apoi îl privi drept 
în față pe Nefer cel Tăcut. Torsul puternic al artizanului tremura 
de indignare. 

— Eu sunt sculptorul-șef al echipei din dreapta și chiar 
confrații mei din echipa din stânga mă consideră ca maestru al 
lor. Este adevărat? 

— Perfect adevărat. 

— In cazul ăsta, nu pot admite comportarea injurioasă a lui 
lpuy Iscoditorul faţă de mine! De când i s-a dat să poarte un 
evantai pentru a-i face umbră faraonului, acest om cu pretenții 
crede că totul îi este permis. În aceste condiţii, hotărârea mea e 
luată: atâta vreme cât nu va fi exclus din confrerie, eu nu-mi voi 
relua munca și atelierul de sculptură va rămâne închis. 

Maestrul de operă ar fi putut, la rândul său, să fie indignat la 
culme și să-i amintească lui Userhat că atitudinea sa nu 
corespundea regulii confreriei, nefiind cu nimic mai corectă 
decât cea a lui Paneb. Dar asta ar fi însemnat să pună gaz peste 
foc și să agraveze situaţia creată, tocmai acum când Tăcutul 
avea nevoie de o echipă bine închegată, pentru a porni munca 
pe două șantiere de o importanţă crucială. 

Nefer preferă să se așeze pe un taburet și să încerce să 
rezolve lucrurile: 

— Ce-i reproșezi tu lui Ipuy? 

Sculptorul-șef se așeză, la rândul său: 

— Ştii cât costă un porc frumos? 

— Cam două coșuri obișnuite, aprecie maestrul de operă. 

— Am vrut să cumpăr trei, oferind un preţ excelent: un coș de 
lux! Afacerea părea încheiată, dar vânzătorul m-a prevenit că 
avea un client mai bun, care îi oferea... un pat! Un pat simplu, 
dar totuși... O ofertă exorbitantă, fără nicio legătură cu valoarea 
reală a celor trei porci! Și vrei să știi care e necinstitul care se 
distrează provocând această situaţie? lpuy Iscoditorul, colegul 
meu sculptor. Ştia prea bine că acei porci îmi erau destinaţi, dar 
i-a obţinut folosind te miri ce preţ, numai pentru a mă sfida! 

— Să admitem că e așa... Dar de ce această dușmănie? 

— Pentru că nu suntem de acord asupra prețului unei statui 
de calcar, pe care trebuie s-o livrăm responsabilului grânarelor 
din Karnak. După părerea mea, lpuy exagerează mult prea mult, 
refuzând să fie de acord cu mine. Dacă sunt cu adevărat 
superiorul său, atunci pretind să-mi dea ascultare! Dacă nu, nu 
mai vede nicio sculptură. 

— Ai dreptate! 

Chipul lui Userhat se însenină: 

— Te-am susţinut întotdeauna, Nefer, și nu-mi pare rău! Când 
vei convoca tribunalul pentru a propune excluderea lui lpuy? 

— Sunt alte treburi mai urgente. 

— Da? Și ce anume? 

— Să i se pună în vedere vânzătorului de porci să nu mai facă 
nicio afacere pe baze nechibzuite. Dacă va continua, nimeni nu-i 
va mai cumpăra animalele; iar dacă lpuy e cel care va continua 
astfel, va fi ruinat. 

— Bine, bine... Dar cum rămâne cu prețul statuii? 

— Ti-am spus deja, ai dreptate: gata cu sculptura. Comanda 
este anulată, nu veţi livra nicio statuie responsabilului 
grânarelor. lpuy va pierde tot, iar onoarea ta va fi salvată. 

— Desigur, dar este o mare pierdere, care ar putea fi 
recuperată... Poate că ne-am putea tocmi. 

— Tu să te tocmești cu lpuy? 

— Sigur că nu, dar totuși... Cu autoritatea ta, i-ai putea vorbi, 
făcându-l să-și recunoască greșeala. Am termina statuia și am 
vinde-o la un preţ fixat de tine. 

— În acest caz, ai fi de acord să te împaci cu Ipuy? 

Userhat Leul îi oferi maestrului o cupă de apă rece: 

— La urma urmelor, nu e un băiat râu... Dar sculptorul-șef 
sunt eu! 

— Ce-ar fi să deschidem atelierul? 

Userhat își umflă pieptul: 

— Asta îmi e datoria și sunt mândru s-o îndeplinesc. Spune- 
mi, Nefer... Nu-i așa că mă crezi și pe mine cam pretenţios, 
poate chiar mai prost decât Ipuy? 

— importantă e opera pe care o avem de îndeplinit. N-am 
chef să vă judec, nici pe unul, nici pe celălalt. 

Tt 

Sub privirea lui Nefer cel Tăcut, Renup cel Jovial tăia lemne, în 

timp ce Ipuy Iscoditorul finisa un stâlp de susținere cu o teslă. 

Într-un colţ al atelierului, se zăreau o mască funerară și un 
sarcofag. 

Userhat Leul terminase schița unei statui ce-l reprezenta pe 
un demnitar stând în genunchi, cu palmele pe pulpe și cu 
privirea înălțată către cer. Tocmai termina prima lustruire, cu 
ajutorul unei paste abrazive pe bază de pudră de cuarţ, aplicată 
cu fineţe. 

Era fascinant să-l privești lucrând: mângâia statuia, îi șoptea 
secrete despre felul în care urma să-i dea viaţă și păstra un ritm 
atât de regulat, încât avea nevoie de o totală stăpânire a 
respirației și a mâinii. 

Userhat îi întinse lui Ipuy un ferăstrău: 

— E rândul tău. 

Se înfruntară din priviri. Cea a lui Userhat exprima o rigoare 
lipsită de ostilitate, iar cea a lui lpuy, respect și prietenie. 

Examinatorul reperă liniile roșii pe care Userhat le trasase pe 
calcar, pentru a defini contururile statuii. Cu o remarcabilă 
siguranţă în execuție, înlătură bucăţile de piatră inutile, pentru a 
obţine silueta dorită de sculptorul-șef. 

Figura bărbatului în rugăciune începea să prindă viaţă. 

Renup cel Jovial, tare fericit să-și vadă colegii împăcaţi, începu 
cu entuziasm cea de a doua lustruire. 

— Când vei termina, anunţă Userhat, voi străpunge urechile, 
ochii și mâinile cu un sfredel din silex; lpuy va despărți 
picioarele cu ajutorul unui tub din aramă, pe care-l va răsuci 
între palme; apoi voi face eu însumi ultima lustruire, cea mai 
delicată, căci ea va fixa pentru totdeauna formele feţei și ale 
corpului. Va fi o statuie într-adevăr frumoasă, prieteni, v-o 
promit! 

— Daţi-i zor s-o terminaţi, le ceru maestrul de operă, căci în 
lunile următoare veţi avea de tras, nu glumă! Vom avea nevoie 
de alte statui de lemn pentru a-l serba pe Amenhotep |, 
întemeietorul nostru, precum și de câteva statui de cult ale 
faraonului Merenptah. 

Cei trei sculptori ar fi trebuit să se aștepte la această decizie, 
dar auzită chiar din gura maestrului de operă, căpăta o cu totul 
altă dimensiune. Brusc, își dădură seama de amploarea și 
dificultatea operei pe care o aveau de realizat. 

— Vom avea nevoie de o mare cantitate de pietre de cea mai 
bună calitate, interveni Userhat Leul. 

— Chiar astăzi voi trimite mesaje la principalele cariere, 
promise Nefer. Veţi mai avea la dispoziţie unelte noi și tot 
materialul care vă este necesar. 

— Vom avea mai puţine zile libere? 

— Tot ce se poate! Și v-o spun sincer. Locașul Adevărului va 
trebui să se dovedească la înălțimea reputației sale și simt că 
pierderea de vreme nu ne va fi favorabilă. 

— N-avem nicio șansă să ne plictisim, constată Veselul, 
scărpinându-se în cap. Când vom avea și noi un portret oficial al 
regelui? 

— lată-l, spuse maestrul de operă, dezvelind un model din 
ipsos, care prezenta un Merenptah auster, a cărui noblețe a 
trăsăturilor era demnă de cea a lui Ramses cel Mare. 

— Nu ţi-ai pierdut îndemânarea, constată Userhat; adevăratul 
maestru sculptor tu ești. 

— De la tine am învăţat totul... Contez pe voi pentru a crea 
coloși, statui la fel ca acea a lui Osiris, care să prezinte oameni 
așezați și altele în postura celor care aduc ofrande. 

Ched Salvatorul intră în atelier și aruncă o privire plină de 
interes asupra lucrărilor în curs de execuție: 

— E plăcut să ai colegi pricepuţi, recunoscu el, ușor ironic. Aș 
putea să vă răpesc maestrul pentru câteva clipe? 

În limbajul pictorului, aceste vorbe anunțau o urgenţă. 

Totuși, Ched nu renunţă la ţinuta lui elegantă pentru a se 
căţăra către mormântul lui Kenhir: 

— Trebuia să-ţi arăt cât mai repede ultima ispravă a lui Paneb 
cel Zelos. 

O grijă în plus... Maestrul de operă se întreba câte surprize îl 
mai așteptau pe parcursul acestei zile sâcâitoare. 

Ched Salvatorul se opri în faţa unui perete, pe care Paneb 
reluase și modificase reprezentarea preotului aducându-i o 
ofrandă zeului Ptah. Era scăldată într-o lumină blândă, care 
punea în valoare fineţea penelului și frumuseţea culorilor. 

— Bine, dar... e splendid! aprecie Nefer. 

— Nu-i așa? S-a născut un mare pictor! 

t Capitolul 27 


Niut cea Neobosită nu se mai oprea din măturat. De mai 
multe ori, încercase să ia cu asalt biroul lui Kenhir, care avea tot 
mai multe dificultăţi să-și apere domeniul. Această mică scorpie 
se ținea băţoasă, îi discuta ordinele și, uneori, făcea totul cum o 
tăia capul. Dar, pentru că era o bucătăreasă excelentă, scribul 
Mormântului nu prea dorea să scape de ea. 

— Curierul v-a adus scrisoarea asta, spuse ea dându-i un 
papirus marcat cu sigiliul lui Mehy, administratorul principal al 
malului stâng. 

Kenhir o citi pe dată. Deși formulată în termeni politicoși, 
Mehy îl convoca în mod imperativ, pentru a doua zi. 

— Trebuie să ies puţin, îi spuse scribul servitoarei sale. 

— Dejunul e aproape gata. 

— Nu stau mult. 

Kenhir îl găsi pe maestrul de operă în atelierul de sculptură, 
unde studia câteva modele de statui pe care i le propuse 
Userhat Leul. 

— Sunt convocat de Mehy, îi aduse el la cunoștință. 

— S-a întâmplat ceva? întrebă Nefer. 

— Deloc, nu face decât să se conformeze obligaţiilor impuse 
de postul său. Că dorește să se întreţină cu mine, asta nu e ceva 
ilegal, dar eu nu sunt obligat să răspund invitaţiei sale. 

— Neglijându-l pe acest Mehy, nu riscaţi, oare, să creați 
tensiuni inutile? 

— Ne-am putea teme de asta. După informaţiile pe care le 
am, acest personaj își face datoria cu multă competenţă și 
seriozitate. Ba chiar mai mult, ar trebui să fie principalul nostru 
protector împotriva eventualelor tracasări administrative și ar fi 
mai bine să fim în bune relaţii cu el. 

— Și totuși nu păreţi deloc dornic să-l întâlniți. 

— Este adevărat, recunoscu Kenhir, căci mă tem de anumite 
pretenții din partea sa. Precum majoritatea înalţilor funcţionari, 
nu poate înțelege rolul confreriei noastre și va vrea, fără 
îndoială, să reducă din ceea ce consideră el a fi niște privilegii. 
În acest caz, conversaţia noastră se va întrerupe în mod brutal. 
Acest Mehy va trebui să admită că n-are nicio legătură cu noi și 
că nu i se va face nicio concesie. 

Portarul somptuoasei vile a lui Mehy se înclină în fața scribului 
Mormântului și chemă intendentul, care veni în fugă. 

— Stăpânul meu vă așteaptă, spuse el, înclinându-se la rândul 
său. Binevoiţi să mă urmați... 

Intendentul văzu în dreapta intrarea servitorilor, apoi porni pe 
o alee cu dale, care avea roșcovi de o parte și de alta. Aceasta 
se prelungea cu o grădină mare, în mijlocul căreia fusese 
amenajat un bazin. 

De îndată ce trecu pragul impunătoarei locuinţe, Kenhir fu 
invitat de doi servitori să ia loc pe un scaun scund. li spălară 
mâinile și picioarele, i le șterseră cu pânze parfumate, apoi îi 
oferiră o frumoasă pereche de sandale. 

Intendentul îl conduse pe scribul  Mormântului într-o 
anticameră, al cărei plafon, ornat cu împletituri vegetale, se 
sprijinea pe două coloane de porfir. Apoi, îl introduse într-o vastă 
sală cu patru coloane, decorată cu scene de vânătoare și de 
pescuit. 

— Stăpâne, iată-l pe invitat! 

Purtând o cămașă plisată, după ultima modă, și o perizoma 
lungă, prinsă cu o centură din piele, Mehy își lăsă trusa de scris 
și veni în întâmpinarea oaspetelui său. 

— Dragul meu Kenhir, ce plăcere să vă întâlnesc! Am preferat 
să discutăm între patru ochi, la mine acasă, decât în cadrul 
sever al birourilor mele. Și v-am rezervat o mică surpriză... 

Pe o masă joasă, o amforă roșie purta menţiunea: „Vin alb din 
oaza Khargeh. Ramses, anul 5”. 

Paharnicul umplu două cupe și dispăru. 

— O viţă excepţională care datează din anul în care Ramses 
cel Mare i-a învins pe hitiţi la Kadeș! Fie vorba între noi: nu mi- 
au mai rămas decât trei urcioare... Hai să-l gustăm, vreți? 

Kenhir se așeză într-un jilţ cu picioarele în formă de labe de 
leu de o calitate excelentă, ca, de altfel, tot mobilierul. Noului 
general îi plăcea bogăţia și nu se lipsea de plăcerea de a o etala. 
Vesel, afectuos, știa să-și facă invitaţii să se simtă bine. Dar 
farmecul său n-avea efect asupra lui Kenhir cel Morocănos care 
totuși aprecie la justa lui valoare excepţionalul vin alb, al cărui 
buchet era demn de admiraţie. 

— Doriţi fructe sau prăjituri? 

— Mă voi mulțumi cu acest vin. O minunăţie, într-adevăr! 

— Una dintre plăcerile vieţii este aceea de a-ţi bucura un 
prieten! Avem norocul să trăim într-o ţară în care oamenii știu 
să producă vinuri de o asemenea calitate. Îmi permiteţi să vă 
întreb cum o duceţi cu sănătatea? 

— Nu mai sunt un tinerel, dar sunt încă în formă și nu sufăr de 
nimic serios. 

— Să bem pentru longevitatea dumneavoastră! 

A doua cupă era tot atât de bună ca și prima. 

„Dacă încearcă să mă îmbete, gândi Kenhir, riscă să fie 
dezamăgit, căci aș putea rezista chiar dacă i-aș goli o bună 
parte din cramă. Și nu voi da înapoi de teama gutei mele.” 

— Știţi poate că faraonul mi-a încredinţat două funcţii: cea de 
general al forţelor armate tebane și cea de administrator 
principal al malului stâng. Aceste funcţii sunt legate între ele, 
căci am datoria să asigur securitatea acestei regiuni 
nemaipomenit de bogate; și ceea ce-mi doresc cel mai mult este 
să-mi îndeplinesc misiunea fără greșeală. De altfel, vă privește 
în mod direct, căci Locașul Adevărului face parte din unităţile 
administrative ale teritoriului meu. 

— Este drept că se află pe malul stâng, preciză Kenhir pe un 
ton arogant, dar el depinde doar de faraon. 

— Desigur, dragul meu, și aceasta e legea încă de la fondarea 
sa! Rolul meu e doar acela de a-l proteja împotriva oricărui atac, 
unindu-mi forțele cu cele ale lui Sobek, șeful pazei satului. 
Trebuie să știți că regele Merenptah, la fel ca predecesorii săi, 
nutrește o înaltă stimă faţă de confreria voastră și că dorește s- 
o vadă desfășurându-și munca în cea mai perfectă liniște. 

— Așa va fi, atâta timp cât Egiptul va rămâne el însuși, spuse 
Kenhir. 

Mehy nu reușea să-l înveselească pe acest bătrân scrib, a 
cărui rezistență la vinul cel alb din oaze îl surprindea peste 
poate. Părea să fie un adversar mai de temut decât își 
închipuise. 

— Trebuie să vă pun o întrebare indiscretă, dragul meu. 

— Vă avertizez că, în ceea ce privește activităţile desfășurate 
în Locașul Adevărului, sunt dator să păstrez secretul absolut. 

— Dar nu despre asta e vorba, ci despre Abry, predecesorul 
meu. Vă mărturisesc că am fost foarte tulburat de groaznicul 
său sfârșit. Tocmai el, care avea datoria să vegheze asupra 
liniștii confreriei, nu i-a făcut decât rău; a mers până la 

elaborarea unui raport mincinos, pentru a-l induce în eroare pe 
rege! După o asemenea ticăloșie, nu-i mai rămânea altă salvare 
decât să-și ia viaţa. Dar, din această dramă, eu am tras o 
învăţătură: s-ar putea să existe o mână de demnitari, mai mult 
sau mai puţin influenţi, care să vă vrea răul. 

Scribul Mormântului nu părea a fi impresionat de această 
ipoteză. 

— N-ar fi o noutate, spuse el, și, de altfel, este inevitabil acest 
lucru. Secretele Locașului Adevărului sunt bine păzite încă de la 
înființarea sa. Asta face ca oamenii să-și imagineze orice, iar 
aceste iluzii stârnesc invidii. 

— Asta ar putea deveni un mare pericol! 

— Din fericire, constat că nu-l subestimaţi, Kenhir! Datorită 
dumneavoastră, vom putea dormi în pace. 

— Într-adevăr, puteţi conta pe mine; iar eu, la rândul meu, aș 
dori să pot conta pe ajutorul dumneavoastră. 

— V-o repet, nu dau socoteală de gestiunea mea decât 
faraonului sau reprezentantului său, vizirul. 

— Asta am priceput, dar mă refeream la buna noastră 
înţelegere, în vederea luptei împotriva oricărui pericol ce ar 
putea ameninţa confreria. lată de ce vă pun aceste întrebări: |- 
ați întâlnit adeseori pe Abry, l-aţi bănuit vreodată și credeți că a 
lucrat singur sau că făcea parte dintr-un complot? 

— L-am întâlnit rar. Dar, ultima oară, a încercat, mai mult sau 
mai puţin, să mă corupă. 

— Jalnic personaj... Dar, la urma urmei, ce voia să facă? 

— Abry era un om slab și un oportunist, credea în binefacerile 
creșterii constante a taxelor și în puterea coercitivă a 
administraţiei. Noţiunea de libertate îi era străină și nu suporta 
ca Locașul Adevărului să-i scape de sub control. Mai mult, n-am 
ce să vă spun. Cât despre șeful Sobek, acesta crede în existenţa 
unui complot și nu-și va abandona cercetările prea curând. Nici 
eu, de altfel. 

— Speram să aud vorbe mai încurajatoare... Acum înţeleg mai 
bine de ce-l simţeam îngrijorat pe rege. Din fericire, există ceva 
nou care schimbă radical situaţia: Abry a murit și eu sunt cel 
care i-a luat locul. Acela care va încerca să atace confreria, se 
va lovi, inevitabil, de mine. Împreună cu dumneavoastră și cu 
șeful Sobek, vom forma o pavăză de temut. 

— Să te audă zeii, Mehy! 

— Nu trebuie să-l dezamăgim pe rege, dar nici Egiptul. La cea 
mai mică bănuială, la cea mai mică alarmă, nu ezitaţi sa mă 
preveniţi! Voi fi gata să intervin! 

Kenhir preferă aceste cuvinte celor spuse de Abry. Lucru 
sigur, generalul își lua funcţiile în serios, iar Locașul Adevărului 
nu avea nimic de pierdut prin schimbarea făcută. 

— Trebuie să vă cer o favoare, Kenhir! 

Scribul Mormântului se crispă. 

— Oh, fiţi pe pace, nu este vorba de o favoare personală, ci 
de o obligaţie administrativă, pe care doresc s-o rezolv cât mai 
bine. 

— Vă ascult. 

— Mă puteți pune în legătură cu maestrul de operă al 
confreriei? 

Privirea scribului Mormântului deveni cu adevărat ostilă: 

— Îmi este imposibil s-o fac, mai ales că identitatea 
maestrului de operă trebuie să rămână secretă. 

Mehy își chemă paharnicul și-i ceru încă o amforă cu vin alb 
de Khargeh, din același an. 

— Teoretic, așa e. Dar, cu ocazia vizitei regelui în Locașul 
Adevărului, toţi membrii delegaţiei oficiale rămași în afara 
zidurilor au auzit cum erau aclamate numele lui Merenptah și al 
lui... Nefer. Oricine știe că acesta din urmă a fost învestit ca 
maestru de operă de către cuplul regal și că este adevăratul 
stăpân al confreriei de a cârei gestiune vă ocupați. Vă spun ceva 
care vă va liniști pe dată: doar aceste două mici secrete au 
trecut dincolo de zidurile satului, dar ele nu amenință 
securitatea lui. 

— De ce doriţi să-l întâlniți pe maestrul de operă? 

— Mă poate ajuta să rezolv o problemă administrativă. 

— Oare nu sunt eu un interlocutor mai potrivit? 

— Mă tem că nu, dragul meu Kenhir, căci această treabă 
urgentă are un aspect tehnic; doar maestrul de operă din 
Locașul Adevărului va putea lua hotărârea corectă. Din 
nefericire, îmi este imposibil să vă spun mai mult, pentru că e 

vorba de un dosar confidenţial. Dacă Nefer va dori să vă 
informeze asupra lui, e liber s-o facă. 

— Știţi că s-ar putea să vă refuze... invitaţia. 

— Știu, dar v-aș ruga să-mi pledaţi cauza cu convingere. Dacă 
mi-ar fi imposibil să-i aflu părerea, aș fi într-o situaţie jenantă. 
Eu nu mă pricep deloc la soluţiile ce ar putea fi preconizate, dar 
el probabil că le cunoaște. Acceptaţi să i-o cereţi? 

— Accept, dar nu vă pot promite nimic. El este cel care 
hotărăște. 

— Vă sunt foarte obligat, Kenhir. 

— Am impresia că vinul acesta este mai bun decât primul... 

— Ei bine, hai să-l bem pe tot, în onoarea confreriei! 

t 

Imediat după plecarea scribului Mormântului, Serketa veni să 
se aşeze pe genunchii soțului său: 

— N-am pierdut niciun cuvânt din interesanta voastră 
convorbire. 

— Ce părere ţi-ai făcut despre Kenhir, dragostea mea? 

— Un pișicher bătrân, încăpățânat, neîncrezător și greu de 
corupt. Prostul de Abry nu era la înălţimea lui. 

— Crezi că l-am convins? 

— L-ai convins, dar l-ai și... îngrijorat. Și ai fost atât de 
inteligent să nu-i oferi un urcior din vinul care i-a plăcut atât de 
mult. Ți-ar fi putut întinde o capcană, pentru a vedea dacă și tu 
încerci să-l corupi. Nu cred că bătrânul Kenhir deţine mari 
secrete, dar știu că va apăra confreria cu ghearele și cu dinţii. 

— Spui că era îngrijorat? 

— Și-a dat seama că tu nu vei fi atât de retras ca Abry, deși tu 
nu ai, în mod oficial, nicio putere asupra Locașului Adevărului. 
Dar cred că fermitatea angajării tale i-a dat încredere: cine n-ar 
aprecia un protector ca tine? 

— Fii sinceră, iubirea mea: crezi că este necesar să scăpăm 
de acest bătrân scrib? 

— Nicidecum! Vom învăța să-l cunoaștem bine și te sfătuiesc 
să faci în așa fel ca să rămână în acest post cât mai mult posibil. 
Dacă i-aș face felul, ceea ce n-ar fi deloc ușor, ar fi imediat 
înlocuit și ne-am putea lovi de un om și mai greu de abordat. 
Sunt convinsă că și Kenhir are slăbiciunile lui și cred că ne vom 
putea folosi de ele. 

Mehy își apucă soţia de păr: 

— M-ai convins. Fără să-și dea seama, scribul Mormântului va 
deveni aliatul nostru. 

t 

Casa-Funie lipsise pentru că i se îmbolnăvise un taur, Fened 
Nasul făcea un taburet pentru socrii săi, Karo cel Posac, un cufăr 
bunicii sale pentru lenjerie, Didia cel Generos, o tăblie de pat 
pentru nepoata sa, iar toţi ceilalți membri ai echipei din dreapta 
se ocupau, fiecare, cu diferite munci destinate celor din afară. 

Convocaţi de către maestrul de operă în localul confreriei, la 
poalele colinei din Nord, în marginea necropolei, se purificaseră 
înainte de a lua loc pe banchetele de piatră. Nefer se așeză cu 
fața spre răsărit pe scaunul pe care, înaintea lui, îl folosiseră 
șefii echipei din dreapta. Privirea i se opri pe strana veșnic 
neocupată de vreo persoană, rezervată Ka-ului, puterea 
creatoare, care dădea viaţă inimii și mâinii artizanilor. 

— Am să vă anunţ ceva, spuse maestrul de operă. S-ar putea 
să nu vă placă, dar vă atrag atenţia asupra amplorii celor două 
șantiere pe care le vom începe, săparea Locașului de veci al 
faraonului Merenptah în Valea Regilor și construirea templului 
său pentru milioane de ani. Întrucât trebuie să ne folosim forţele 
pentru îndeplinirea acestor două sarcini prioritare, vă cer să 
întrerupeţi lucrările pentru exterior. 

Anunţul fu urmat de o liniște apăsătoare. Primul care îndrăzni 
să vorbească fu Karo cel Posac: 

— Este un vechi obicei care n-a fost niciodată pus în 
discuţie... Muncile acestea ne permit completarea salariilor și 
asigură o viaţă îndestulată familiilor noastre. 

— Sunt conștient de acest lucru, dar trebuie să înțelegeţi că 
nu mai este posibil să ne risipim eforturile. 

— De ce atâtea pretenţii? întrebă Casa-Funie. Să ne facem 
munca pe cele două șantiere și, în același timp, să ne continuăm 
activităţile complementare. 

— Nu este posibil din două motive, îi explică maestrul de 
operă. În primul rând, sunt convins că nu avem timp de pierdut. 

— Din cauza vârstei regelui? întrebă Nakht cel Puternic. 

— Într-adevăr, este o realitate de care trebuie să ţinem 
seama. Trebuie să privim adevărul în față: domnia lui Merenptah 
se anunţă dificilă, pot apărea tulburări și lucrarea noastră 
trebuie să avanseze ca și când termenele impuse ar fi scurte. 

— Ai informaţii sigure despre ce se petrece la Curtea din Pi- 
Ramses? întrebă Gau cel Exact. 

— Din nefericire, nu am, dar vă rog să-mi acordaţi încredere! 
De obicei, nu-mi place să mă grăbesc; aș fi preferat să am mult 
timp la dispoziţie pentru a concepe și a realiza mormântul și 
templul; dar am convingerea că acest lux nu ne este permis. Cât 
despre al doilea motiv, el ţine de însăși natura misiunii noastre. 
Echipa noastră a participat la desăvârșirea mormântului lui 
Ramses cel Mare, dar el fusese aproape terminat de multă 
vreme. Cel al lui Merenptah va fi Marea noastră Operă, primul 
mormânt regal pe care-l vom crea împreună pentru a-l dărui 
eternității, precum cele dinaintea noastră. Cât despre templu, el 
va păstra Ka-ul regelui; deci, ne va solicita o muncă de înaltă 
precizie. Aventura este extrem de atrăgătoare, dar nu ne va fi 
ușor; de aceea cer de la voi eforturi ieșite din comun. Ne revine 
rolul de a trece dincolo de limitele talentelor noastre, pentru a 
justifica încă o dată existenţa Locașului Adevărului. 

— Se zvonește că perioadele de concediu ne vor fi reduse, 
îndrăzni Pai Pâinică-Bună. Dacă acest zvon se adeverește, soțiile 
noastre vor fi foarte nemulțumite. 

— Necesitatea va deveni lege, îi răspunse maestrul de operă. 

— Dacă va trebui să refuzăm munca pentru exterior și, pe 
deasupra, să ni se reducă zilele de odihnă, protestă Unesh 
Șacalul, viața va deveni imposibilă! 

— Scribul Mormântului a fost de acord să vi se acorde prime 
corespunzătoare orelor suplimentare muncite. 

— Mai puţin timp liber, insistă Unesh, înseamnă mai puţine 
distracţii, mai puţine momente plăcute petrecute cu familia, mai 
puţine vizite în afară. 

Ceilalţi doi desenatori îl aprobară, la fel și Renup cel Jovial și 
Karo cel Posac. 

— Sunteţi jalnici! explodă Paneb. Maestrul de operă vă solicită 
să luaţi parte la o aventură nemaipomenită, la opera cea mai 
importantă ce se desfășoară pe pământul Egiptului, iar voi vă 
plângeţi, în ciuda avantajelor pe care le-aţi primit, fără să vă 
preocupe decât mediocritatea și lenea! Frumos echipaj, n-am ce 
zice... Dorește într-adevăr să navigheze sau preferă să rămână 
în port pentru totdeauna, moţăind sub vânticelul cald? Dacă 
această corabie a ajuns în așa hal, obosită și lipsită de suflet, ar 
fi de preferat să se scufunde! 

Cea mai mare parte a membrilor echipei din dreapta păliseră, 
cu excepţia lui Pai Pâinică-Bună și a lui Renup cel Jovial, care 
erau roșii ca racul. 

— N-ai dreptul să ne vorbești pe tonul ăsta, îi reproșă Userhat 
Leul. 

— Dar voi aveţi dreptul să vă purtaţi precum lucrătorii de stat, 
mai preocupaţi de a număra orele decât de a munci și a căror 
unică ambiţie este prelungirea siestei? Dacă așa stau lucrurile, 
Locașul Adevărului nu va întârzia să dispară. 

Ched Salvatorul ceru cuvântul: 

— Asistentul meu n-are deloc simţul diplomaţiei și felului său 
de a se exprima îi lipsesc nuanțele, dar, în fond, el are dreptate. 
Datorită îndelungatei și fericitei domnii a lui Ramses cel Mare și, 
mai ales, din cauza gustului nostru înnăscut, noi am trăit prin 
tehnica și cunoștințele noastre. Crearea unui mormânt regal și a 
unui templu pentru milioane de ani sunt activităţi periculoase 
care, astăzi, ne înspăimântă, pentru că ne-am plafonat în rutină. 
Totuși, avem norocul nepreţuit de a putea participa împreună la 
Marea Operă. In faţa acestei perspective, am mai putea îndrăzni 
să punem condiţii care nu corespund demnităţii spiritului 
confreriei și al strămoșilor care ne privesc muncind? Maestrul de 
operă să hotărască, iar noi îi vom da ascultare. 

In unanimitate, echipa aprobă cele spuse de pictor. 

Clara și Nefer se iubeau ca în prima zi, cu aceeași ardoare la 
care acum se adăuga o tandrețe și o bună înțelegere ce le 
înfrumuseța fiecare zi. Timpul nu le afectase cu nimic viața de 
cuplu, de parcă ar fi fost împreună tot timpul. 

Indrăgostită și sinceră, Clara nu-și pierdea acea noblețe 
înnăscută care cucerise inima tuturor sătenilor. În persoana ei, 
maestrul de operă admira femeia înţeleaptă, iar soțul își admira 
soţia: 

— Ai necazuri, nu-i așa? 

— Echipa mi-a acceptat propunerile, dar sunt oare acești 
oameni sinceri? 

— Perfecțiunea nu se vede în oameni, Nefer, ci în operele lor. 
Dacă le oferi un ideal și le dai voie să-l realizeze, ei își vor depăși 
slăbiciunile. 

— Dar eu mi le voi depăși pe ale mele? Nu sunt făcut pentru 
această funcție, Clara! Mi-era de ajuns să sculptez... Și ce bine 
era să n-ai altceva de făcut decât să urmezi sfaturile șefului de 
echipă! 

— Uiţi cine te-a ales? Este inutil să baţi din copite precum un 
cal nărăvaș; și tot atât de inutil este să ne punem întrebări 
asupra propriei persoane. Nimeni nu știe mai bine ca mine că 
nici tu, nici eu nu suntem la înălțimea sarcinilor pe care le avem 
de îndeplinit; și totuși trebuie să le ducem la bun sfârșit și s-o 
luăm în fiecare zi de la capăt, urcând muntele. 

— Atâtea sâcâieli, atâtea griji mărunte, atâtea reclamaţii fără 
rost din partea unora sau a altora... lată ce-mi storc puterile, 
mult mai mult decât amploarea operei! 

— Crezi că eu o duc mai bine? Există piatra și lemnul, veșnic 
gata să primească lumina, dar există și oamenii, mereu gata să 
mintă, să lenevească și să se întreacă în vanitate și în egoism. 
Așa stau lucrurile și niciodată nu va fi altfel, dar Locașul 
Adevărului îi transformă în echipaj capabil să navigheze către 
locuri pe care, singuri, nu le-ar putea descoperi. 

Nefer își sărută soţia cu pasiune: 

— Sunt numai a ta, îi spuse ea, dar nu uita că așteptăm un 
invitat. 

t 

Kenhir înfuleca de zor rinichii suculenți preparați cu vin alb, 
alături de lintea cu usturoi și salata de vinete. 

— Feluri de mâncare simple, recunoscu Clara. Tânăra care mă 
ajută la menaj își ia mereu zile libere, iar eu n-am deloc timp să 
fac bucate alese. 

— Eşti înzestrată cu toate calităţile, Clara... Datorită ţie guta 
mea aproape că s-a vindecat. 

— Poate că v-ar prinde bine să beţi mai puţin vin și mai multă 
apă, sugeră femeia înțeleaptă. 

— La vârsta mea, e neplăcut să-ţi schimbi obiceiurile. 

— Sunteţi mulţumit de Niut cea Neobosită? 

— O mică scorpie, obraznică și îndărătnică... dar harnică. 
Șterge praful, nu-mi deranjează prea mult mobila și gătește 
bine. Mă văd obligat s-o plătesc mai bine... Ceea ce nu-mi place 

este că-mi umblă în bibliotecă. Profită, desigur, de absența mea, 
pentru a face curat și acolo. Dar nu-i nimic; atâta vreme cât îmi 
pune fiecare penel la locul lui și nu se atinge de niciun papirus... 

— Cum s-a desfășurat întrevederea cu Mehy? întrebă Nefer. 

— Destul de bine. Un om dinamic, foarte hotărât să-și 
îndeplinească funcţia și, mai ales, foarte ambițios. lată de ce ar 
trebui să fie un excelent protector al Locașului Adevărului. Este 
misiunea pe care i-a dat-o faraonul și n-are de gând să dea greș. 
In plus, n-a încercat să mă corupă, nici măcar de formă... Dar 
mi-a cerut ceva ciudat. 

— Ce anume? 

— Dorește să te vadă, Nefer. 

— De ce oare? 

— După spusele lui Mehy, doar maestrul de operă l-ar putea 
ajuta să rezolve o urgentă problemă administrativă. 

— N-ar putea fi de competenţa dumneavoastră, Kenhir? 

— Se pare că nu, căci e vorba, după cum spune el, de un 
aspect tehnic, la care numai tu te pricepi. Am invocat secretul, 
dar recunoașterea ta oficială de către cuplul regal ţi-a făcut 
numele cunoscut. Că Mehy știe cine ești n-are, de altfel, nicio 
importanţă și tu nu ești obligat să-i faci pe plac. 

— Dacă ne este de folos, de ce ne-am lipsi de el? 

— Sunt de acord cu tine. 

— ÎI voi întâlni la primul fort. Și, dacă pot să-l ajut, o voi face. 

t 

Artizanul echipei din dreapta, cel care trăda confreria, își 
luase multe precauții pentru a se duce la antrepozitul lui Tran- 
Bel. Din fericire, mai mulți colegi profitaseră de săptămâna 
liberă, acordată în mod excepțional de către maestrul de operă, 
pentru a părăsi un timp satul, înainte de începerea marilor 
șantiere. Unii se ocupau de ogoarele și de turmele lor, alții își 
vizitau rudele de pe un mal sau de pe celălalt, iar alții făceau 
cumpărături. 

Trădătorul văzuse în privirea insistentă a lui Sobek că paznicul 
devenea tot mai bănuitor. Dar își spuse, gândindu-se la nubian, 
că, dacă ar fi avut informaţii serioase, n-ar fi ezitat să-l aresteze 
și să-l interogheze. Cu toate acestea, atitudinea i se schimbase 
de parcă ar fi bănuit pe cineva din interior. 

Artizanul trebuia deci să fie și mai prudent, mai ales dacă 
Sobek ordonase vreo razie. În acest caz, risca să fie urmărit 

până la antrepozit și, astfel, să se dea de gol. Desigur, ar fi fost 
bine să rămână în sat și să nu mai riște, dar trebuia să 
vorbească de urgenţă cu femeia care avea să-l facă bogat. 

Din prudenţă, nu folosise bacul, pe care s-ar fi putut afla 
vreun paznic în slujba lui Sobek, ci angajase un pescar, care-l 
traversă cerându-i drept plată o pâine rotundă. La întoarcere, 
urma să-l angajeze pe altul. 

Nu fusese urmărit de nicio barcă. După ce ajunsese la mal 
într-un loc ferit, departe de debarcaderul principal, artizanul 
stătuse ascuns prin stuf timp de o oră. 

Nimeni nu se apropie de ascunzătoarea sa. 

Simţind că pericolul a trecut, urcă pe mal și se îndreptă către 
oraș, uitându-se, adeseori, înapoi. 

De două ori, se rătăci pe niște străduțe care se înfundau și 
trebui să se întoarcă din drum pentru a surprinde un eventual 
gonaci, rătăcit și el. Dacă ar fi fost urmărit, în acest fel ar fi 
scăpat. 

Artizanul intră grăbit în antrepozit și se duse în cămăruţa în 
care Tran-Bel își făcea socotelile. 

— Ah, tu erai! Mă bucur să te văd. Afacerile ne merg de 
minune. 

— Anunţă, știi tu pe cine, că sunt aici. 

— Îndată, îndată... Ai făcut modele noi de scaune? 

— Da, numai că va trebui să mai aștepți până să le ai. 

— Asta nu-mi place deloc. Sunt cerute de clienţi! 

— Trebuie să am grijă, mai întâi, de siguranţa mea. Hai, 
anunţ-o, repede! 

— Bine, bine, mă duc... 

Tran-Bel se gândise deja să fabrice imitații, dar știa că 
acestea vor avea defecte. 

t 

— Ai progresat în vreun fel? îl întrebă Serketa, de 
nerecunoscut acum, pe informator. 

— Maestrul de operă a luat hotărârea să sape mormântul 
regelui și să construiască templul său pentru milioane de ani, 
folosind toată energia umană posibilă. 

— Slabă informaţie... Ai reperat ascunzătoarea pietrei de 
lumină? 

— Pentru moment, este imposibil. 

— Mă dezamăgești! 

— Nu am nicio informaţie serioasă și nu pot scotoci peste tot 
fără să fiu văzut. 

— Nu ești liber să te duci unde vrei, în interiorul satului? 

— Unele locuri sunt încuiate și doar scribul Mormântului și 
maestrul de operă le pot deschide. Orice încercare de a intra ar 
fi sortită eșecului. 

— Va trebui totuși să găsești o soluție! 

— Echipa mea va începe o muncă intensă și, pentru o 
perioadă îndelungată, nu voi mai avea posibilitatea să iau 
legătura cu exteriorul. 

Serketa îl privi cu cruzime: 

— Vrei să încerci să fugi și să te refugiezi în satul tău 
blestemat? 

— Nu m-aţi înţeles! Șantierele care se vor deschide asigură 
viitorul confreriei, de aceea maestrul de operă va fi intransigent. 
Va trebui să facem ore suplimentare și să acceptăm reducerea 
perioadei de concediu, dacă vor apărea dificultăţi tehnice. ȘI 
asta încă nu e tot: șeful Sobek este din ce în ce mai bănuitor. 

— În legătură cu ce? 

— Sunt convins că-l bănuiește pe unul dintre noi ca făcând 
parte dintr-un complot împotriva Locașului Adevărului și chiar 
de a fi asasinat un paznic. Acest Sobek e un om de temut, e 
capabil să organizeze urmăriri și să stea tot timpul la pândă, 
pentru a da în vileag orice greșeală. lată de ce mi-am luat o 
mulțime de precauţii pentru a veni până aici. 

— Înțeleaptă iniţiativă... Dar nu ţi se pare că devii prea fricos? 

— Nu cred că exagerez. 

Serketa se învârtea încet în jurul artizanului: 

— Nu-mi aduci decât vești proaste. Ce păcat... Eu aveam 
unele excelente! În timp ce tu vegetezi în confreria ta, averea îţi 
crește. Încă o vacă cu lapte, un teren pe malul Nilului, un ogor... 
Când vei ieși la pensie, vei fi un om bogat. Dar asta, numai dacă 
vei deveni un informator mult mai bun. 

Artizanul se și vedea întins pe perne, în sala răcoroasă a unei 
frumoase locuinţe, în care își va putea petrece timpul 
numărându-și bunurile. 

Dar de la vis la realitate era încă drum lung... Și trădătorul nu- 
și va dezvălui toate secretele fără să fie sigur că se va bucura 
de roadele demersului său, fără să se simtă în pericol. 

— Nu m-am răzgândit, afirmă el, dar va trebui să-mi ţin gura 
până când munca pe șantiere va fi destul de avansată. 

— Nu uita că alianţa noastră nu va putea fi distrusă, îl avertiză 
Serketa. Când ne vom revedea, sunt sigură că vei avea multe 
să-mi spui. 

Clara fusese chemată de urgenţă la căpătâiul soţiei lui Usehat 
Leul, care se plângea de mari dureri în piept. După o examinare 
amănunţită, femeia înţeleaptă constatase că nu era vorba de o 
criză cardiacă și îi prescrisese un tratament pentru a-i regla 
sistemul neurovegetativ, nu înainte însă de a-i fi verificat 
coloana vertebrală, căci starea acesteia ar fi putut fi la originea 
a numeroase tulburări. 

Când se reîntoarse acasă, de dimineaţă, Clara îl găsi în prag 
pe Paneb, foarte îngrijorat. 

— AȘ fi vrut să discut cu Nefer despre niște materiale pentru 
atelierul de pictură, dar nu știu de unde să-l iau. A fost văzut 
ieșind din templu, după ritualul de dimineaţă, dar nimeni nu știe 
unde s-a dus. 

— Trebuia să se întâlnească cu sculptorii. 

— Am trecut și eu pe la atelier, dar Nefer nu fusese pe-acolo. 

— N-o fi la Ched Salvatorul? 

— Nu, chiar de acolo vin. 

Clara și Paneb îi întrebară pe vecini, dar nimeni nu-l văzuse pe 
maestru. Niște copii le dădură informaţii contradictorii, cea mai 
mare parte dintre ei crezând că era vorba de un joc, în care 
trebuia să dovedești că ai cât mai multă imaginaţie. 

Fiecare sătean se strădui să afle câte ceva, dar, în cele din 
urmă, toţi ajunseră la aceeași concluzie: maestrul de operă 
dispăruse. 

Panica plutea în aer; Clara se concentră să nu mai audă nimic. 
Gândul său rămase doar la chipul lui Nefer cel Tăcut, pentru a-și 
crea iluzia că el e prezent și că l-ar fi putut atinge. 

— Nu mai fiți îngrijoraţi, spuse ea cu o voce domoală. Știu 
unde s-a dus. 

Curmalilor le pria să se dezvolte cu coroana la soare și cu 
rădăcinile în apă. Formând garduri vii împotriva vântului, 
deveneau centenari, iar toamna își ofereau cu generozitate 
fructele cu gust de miere. Unii erau grupaţi printre măslini sau în 
vii, alţii formau pâlcuri la marginea drumului, dar toţi erau 
modele de generozitate, căci fiecare parte a copacului era, în 
felul ei, folositoare. Ei le dădeau lemn pentru construcţii și 
mobilier, fibre pentru fabricarea sandalelor și a coșurilor, iar 
frunzele lor late dădeau umbră strădutelor și răcoare 
trecătorilor. 

Dar Nefer se oprise să mediteze la umbra unuia dintre 
bătrânii palmieri singuratici, la marginea deșertului. Legenda 
spunea că, în acel loc, Thot, zeul cunoașterii, scrisese cuvinte 
înțelepte, iar faraonul Amenhotep |, fondatorul confreriei, venise 
pentru a se reculege. Și apoi, acest copac își trăgea seva din 
oceanul de energie care scălda universul și din care, „la 
început”, pământul se ivise, ca o insulă. 

Maestrul de operă venise aici pentru a implora ajutorul zeului, 
care să-i potolească focul ce-l mistuia. Dacă Zelosul era în stare 
să se lupte cu flăcările, el nu va reuși, desigur, niciodată. Și 
acest jăratic dureros luase forma unei întrebări devastatoare: 
era el, oare, capabil să îndrume cu succes confreria? 

Realizarea Marii Opere i se părea un obiectiv de neatins, iar el 
nu avea dreptul să-i mintă pe cei care-l aleseseră să-i conducă. 

Adevăratul tăcut, spuneau înţelepţii, semăna cu un copac cu o 
coroană bogată și cu fructe dulci, care dădea rod, în liniște, într- 
o grădină bine îngrijită. Inima lui Nefer nu mai era decât un 
pământ arid, în care teama și nesiguranța făcuseră să crească 
numai buruieni. Dorea să-l roage pe Toth să-l apere de vorbele 
inutile și să-i dea din apa fântânii sale, interzisă celor flecari. 
Dacă ruga sa rămânea fără niciun răspuns, el murea de sete, iar 
confreria își alegea un alt maestru. 

— Ai descoperit izvorul? întrebă o voce de femeie, de o 
blândeţe de nedescris. 

— Clara! Știai de locul ăsta? 

— L-am văzut și te-am văzut și pe tine prosternat în fața 
acestui palmier. 

— Zeul tace, iar eu nu am forța necesară pentru a-mi împlini 
menirea. 

— Ascultă mai bine, Nefer, și creează ceea ce-ţi lipsește. 

Femeia înţeleaptă îngenunche și, cu mâinile, făcu o groapă în 
nisip. Era ca o fântâniţă rotundă. Soţul său îi dădu o mână de 
ajutor și ajunse la pământul umed. 

— La baza trunchiului unui palmier al lui Thot, îi explică ea, se 
află întotdeauna ascuns un izvor. Găsește această fântână și 
bea apa din ea, care este venită din stele. Îţi va stinge focul care 
te mistuie și te va face să-ți descoperi energia pe care o ai, fără 
s-o știi. Nimic nu te va putea îndepărta de menirea ta, maestre, 
căci drumul tău a fost hotărât de zei. 

Imbrăţișaţi, petrecură minunate momente de meditaţie și de 
liniște, la umbra palmierilor. Și maestrul de operă înțelese că, 
fără femeia cea înţeleaptă, confreria n-ar fi fost decât un grup 
de oameni nefolositori, incapabili să înalțe Marea Operă. 

t 

Un vânt puternic se abătuse asupra postului de gardă, 
ridicând nori de nisip și orbindu-i pe paznicii nubieni. Văzură 
totuși sosind un car în mare viteză, își ridicară lăncile, iar șeful 
de post își încordă arcul. 

Carul frână brusc și cei doi cai se ridicară pe picioarele din 
spate, nechezând. Un bărbat robust, cu pieptul lat, coborî din 
vehicul. Sigur de el, porni către gărzi, ca și când armele 
acestora ar fi fost inexistente. 

— Sunt generalul Mehy, administratorul principal al malului 
stâng. Anunţaţi-l pe maestrul de operă că am sosit la locul 
nostru de întâlnire. 

Un nubian alergă până la al cincilea fort, pentru a-l anunţa pe 
Sobek, cel care trebuia să ia hotărârea ce trebuie făcut acum. 
Acesta îi ordonă gardianului să-l anunţe pe Nefer, care părăsi 
lucrul la planul mormântului lui Merenptah, pentru a-l întâmpina 
pe acest important vizitator. 

Insoţit de Negruţu', care sărea încântat de această plimbare 
neprevăzută, maestrul de operă nu se îngrijise, câtuși de puţin, 
de aspectul său. Cu capul descoperit și desculț, nu purta decât o 
simplă perizoma și semăna cu un modest lucrător, în 
comparaţie cu Mehy, a cărui eleganţă ostentativă lăsa să se 
vadă cât este de bogat. 

— Işi mulţumesc, Nefer, că ai acceptat să ne întâlnim. 

— Ce doriţi de la mine? 

— Am putea sta de vorbă departe de orice curios? 

— Urmaţi-mă! 


Maestrul de operă se îndepărtă de postul de gardă; 
parcurseră împreună vreo sută de metri în vadul secat al unui 
ued. Mehy, care nu suporta deșertul, avu grijă să nu-și strice 
frumoasele sandale de piele. Cât despre câinele cel negru, de 
obicei atât de jucăuș, rămăsese departe de general, pe care-l 
observa, neîncrezător. 

— Aici, spuse Nefer, vom fi pe deplin liniștiți, dar nu vă pot 
oferi drept scaun decât un bloc de piatră. 

— Mă voi mulţumi și cu atât... Întâlnirea cu dumneavoastră 
este pentru mine un asemenea privilegiu, încât restul nu mai 
contează. 

— Timpul dumneavoastră este la fel de preţios ca și al meu, 
Mehy. Ce-ar fi să trecem la motivul acestei vizite? 

— Este vorba de un dosar delicat și confidenţial, pe care nu-l 
pot rezolva decât cu ajutorul dumneavoastră... Dakter, 
directorul laboratorului central, a făcut o listă de produse de 
care are nevoie. Cea mai mare parte dintre ele ne sunt la 
îndemână. Dar este vorba de bitum și galenă, pe care le cere de 
urgență, stocurile fiind epuizate. El este de părere că această 
lipsă se explică prin absenţa unei expediţii care ar fi trebuit să 
fie organizată dacă Ramses cel Mare nu ne-ar fi părăsit. 

— Presupunând că eu aș dispune de aceste produse, ele ar fi 
păstrate pentru Locașul Adevărului. 

— Suntem absolut de acord asupra acestei posibilități, 
desigur! 

— In acest caz, cred că nu mai avem ce să ne mai spunem. 

— Incă puţin, dacă se poate! Știți, desigur, că în aceste 
expediţii, un artizan din Locașul Adevărului era întotdeauna 
prezent alături de mineri, pentru a le da indicaţii tehnice și 
pentru a opri partea rezervată confreriei. 

— Văd că sunteţi bine informat. 

— N-am făcut decât să consult rapoartele oficiale și iată-ne în 
miezul problemei: Dakter îmi cere o autorizaţie ca să conducă o 
trupă de soldaţi și de mineri până în locul din care se extrag 
aceste produse, iar eu nu văd niciun motiv pentru care ar trebui 
să-l refuz. Dar va fi imposibil ca această iniţiativă să aibă șanse 
de reușită, dacă nu va fi prezent și un membru al confreriei, pe 
care nu-l puteţi desemna decât dumneavoastră. 

In timp ce maestrul rămăsese pe gânduri, Mehy îl observa 
foarte prudent. Fără nicio îndoială, acest om era dintre cei aleși. 

Chip grav, privire profundă, personalitate puternică, caracter 
determinat, cuvânt riguros... Confreria își alesese cu adevărat 
șeful potrivit, cel care îi va deveni, desigur, un adversar de 
temut. 

Abia acum, în acest deșert ostil, faţă în faţă cu maestrul de 
operă pe care-l vedea pentru prima dată, Mehy deveni conștient 
de lupta pe care o avea de purtat. Gândindu-se la victoria ce 
trebuia s-o obțină faţă de un dușman demn de el și la 
supunerea, în sfârșit, a acestei mândre confrerii care îndrăznise 
să-l ţină la distanță, generalul simţi că-l părăsesc puterile. 

— Nu se mai poate amâna această expediţie? întrebă Nefer. 

— Dakter crede că nu; dar eu mă voi supune hotărârii 
dumneavoastră. 

Maestrul de operă nu putea priva regiunea tebană de aceste 
produse și, chiar el avea nevoie de ele, pentru o folosire cu totul 
specială. 

— Voi desemna un artizan; expediţia să fie gata peste cinci 
zile. Să aveţi măgari destui și să fie puternici! 

— Mi-a venit inima la loc! 

— Doresc ca această muncă de exploatare a zăcămintelor să 
dureze cât mai puţin, iar artizanul să revină cât se poate de 
repede. 

— Voi da ordine în sensul acesta. Vă mulţumesc, încă o dată... 
Mi-aţi face onoarea să acceptaţi o invitaţie la cină? 

— Cu tot regretul, dar am renunţat să mai particip la astfel de 
întruniri. 

Sprinten ca un berbecuț, Negruţu' sărea din piatră-n piatră 
pentru a se reîntoarce în sat. Nefer îl urmă. 

Dacă ar fi avut un arc la îndemână și dacă ar fi fost sigur că o 
poate face fără să fie pedepsit, Mehy l-ar fi pus, cu plăcere, la 
pământ pe maestrul de operă, trăgându-i o săgeată în spate. 
Căci era de preferat să nu ataci din faţă un asemenea războinic. 

La ora patru după-amiază, se schimbă garda, un paznic al 
porţii înlocuindu-l pe altul, care intrase la patru dimineaţa. Se 
instală în coliba construită lângă intrarea principală a Locașului 
Adevărului. 

Munca nu era prea grea, iar salariul era completat prin 
livrările de lemn de foc, de care răspundeau cei doi paznici. Mai 
primeau ceva bani în plus, puţini ce-i drept, când trebuia să fie 
martori la tranzacţiile comerciale între artizani sau când se 
încheiau contracte. 

Un bărbat mic de statură se apropie: 

— Sunt negustor de măgari. 

— Cu atât mai bine pentru tine, prietene! 

— Auxiliarii mi-au spus că tu ai putea juca rolul de ușier și ai 
putea reclama creantele neplătite. 

— Care e artizanul de care te plângi? 

— Nu e vorba de un artizan. 

— Atunci, ar fi bine s-o ștergi! 

— Trebuie totuși să mă ajuţi... Vreau să depun plângere 
împotriva șefului Sobek. 

— Șeful Sobek! Și care e motivul? 

— Nu-mi dă ceea ce mi se cuvine. 

— Eşti sigur de ce spui? 

— Am toate probele necesare și îţi cer să-mi duci plângerea în 
faţa tribunalului satului. 

— Bine, dar Sobek e șeful pazei! 

— Știi după ce recunoști un paznic? După faptul că nu-și 
plătește niciodată datoriile, fie că e vorba de o oală cu grăsime 
sau de un măgar. 

Tribunalul Locaşului Adevărului avea ca nume simbolic 
„Adunarea echerului și a unghiului drept*” și se putea întruni 
oricând, chiar și în zi de sărbătoare, dacă era urgent. In general, 
era alcătuit din opt membri, unul din cei doi șefi de echipă, 
scribul Mormântului, șeful pazei, un gardian, doi artizani de 
mâna întâi și două femei. Ocupându-se atât de cazuri private 
cât și publice, adunarea înregistra declaraţiile de succesiune și 
achizițiile, precum și vânzările proprietăţilor funciare. 

Complet independent, tribunalul avea puterea de a ordona 
anchete amănunțite și pronunţa condamnări, oricare ar fi fost 
greșeala comisă. Când cazul era prea complex, îl transmitea 
direct celei mai înalte instanţe juridice a ţării, tribunalul vizirului. 


8 În egipteană: qenbet (n. aut.). 


Neputând ignora plângerea negustorului de măgari, Kenhir îl 
primi în afara satului, în micul birou pe care și-l amenajase în 
zona rezervată auxiliarilor. 

— O plângere împotriva șefului pazei este ceva foarte grav, îi 
atrase el atenţia negustorului. Reputația sa de om cinstit e 
stabilită și nu mai poate fi schimbată. 

— Reputația e una, iar faptele, cu totul alta. Eu am dovada că 
Sobek e un hoț și vreau să fie condamnat. 

— Cred că știi ce riști... Dacă această dovadă nu e valabilă, tu 
vei fi cel condamnat cu asprime. 

— Când ai dreptatea de partea ta, n-ai de ce să te temi. 

— Așadar, îţi menţii plângerea? 

Negustorul dădu din cap afirmativ. 

Sub președinția scribului Mormântului, maestrul de operă, 
paznicul care primise plângerea, femeia înțeleaptă, Uabet cea 
Pură, un paznic nubian, Thuty cel Savant și Userhat Leul formară 
tribunalul care, în mod excepţional, se ţinu în faţa porții celei 
mari a incintei. De obicei, tribunalul se întrunea în Curtea 
templului principal al Locașului Adevărului, pentru a-i putea auzi 
pe acuzator și acuzat, atunci când aparțineau confreriei. 

In cazul de faţă, și unul, și celălalt, erau din afara satului și 
deci nu puteau fi primiţi înăuntru. Funcţia de șef al pazei 
aflându-se sub autoritatea scribului Mormântului, Sobek trebuia 
să fie judecat totuși de tribunalul local. 

Pentru această ocazie, juraţii îmbrăcaseră robe grele, 
apretate, și purtau peruci mari, care le schimbau ţinuta și 
înfățișarea. Dacă reclamantul sperase să identifice vreun 
artizan, se înșelase amarnic. 

Conform sistemului judiciar în vigoare, acuzatul și acuzatorul 
trebuiau să se prezinte în persoană dinaintea tribunalului și să-și 
expună punctul de vedere, în timpul necesar. Așezaţi pe 
taburete, negustorul și șeful pazei evitau să se privească. Și 
unul și celălalt păreau siguri de ei. 

— Părtinirea este urâtă de Dumnezeu, declară Kenhir. Acest 
tribunal îl va judeca atât pe cel care-i este aproape cât și pe cel 
pe care nu-l cunoaște. Nu va fi nedrept față de cel slab 
protejându-l pe cel puternic și va ști să-l apere pe cel slab 
împotriva celui puternic, deosebind adevărul de minciună. Să-l 
implorăm pe zeul ascuns care intervine, la nevoie, în favoarea 

celor necăjiţi, să lumineze acest tribunal, făcându-l capabil să 
pronunțe sentința justă, în unanimitate. 

Scribul Mormântului îl fixă cu privirea pe acuzator, apoi pe 
acuzat: 

— Cer să vorbiţi clar, să fie limpede pentru toți cei care 
ascultă, fără argumente amăgitoare sau explicaţii confuze. 
Formulează-ţi acuzaţia, negustorule! 

— Șeful Sobek mi-a cerut un măgar. Am căzut la învoială 
asupra prețului și i-am adus măgarul. Totuși, a refuzat să-mi mai 
plătească suma convenită, adică o bucată de stofă, o pereche 
de sandale, un sac de secară și un sac de făină. Factura a fost 
înregistrată și nu poate fi contestată. 

— Ce ai de răspuns, Sobek? întrebă Kenhir. 

— Acest negustor e un hoț și un mincinos. Este adevărat că 
mi-a fost livrat un măgar, dar acesta era un biet animal bolnav! 
Așadar, nu aveam nimic de plătit, ba, mai mult, eu sunt cel care 
ar fi trebuit să se plângă. 

— Nu-i adevărat, protestă negustorul. Măgarul era un 
exemplar tânăr și viguros, perfect sănătos. lată, de altfel, un 
document semnat de martori la stabilirea facturii. 

Negustorul îi dădu președintelui o tăbliță din lemn, pe care 
măgarul, al cărui preț era notat, era descris cu caractere 
cursive. Tot pe tăbliță figurau și numele a trei martori, 
certificând validitatea acestor informații. 

— Am și eu un martor, obiectă Sobek, pe paznicul care a 
văzut acest animal bătrân și căruia i-am ordonat să-l ducă 
printre palmieri, lăsându-l să-și petreacă acolo, în liniște, 
ultimele zile. 

— Ai un document scris? 

— Sigur că n-am! De ce ar fi trebuit să-mi iau această 
precauţie? 

— Userhat Leul să se ducă și să-l aducă pe paznic, pentru ca 
acesta să depună mărturie, ceru scribul Mormântului. 

Subalternul lui Sobek sosi în faţa tribunalului. Foarte 
emoționat, abia își găsea cuvintele. 

— Îţi amintești de un măgar livrat șefului Sobek și în legătură 
cu care ai primit un ordin? 

— Ah, da, da... Era, într-adevăr, un măgar. 

— Tânăr sau bătrân? 

— Foarte bătrân... Abia mai mergea. 


— Ce ordin ţi-a dat șeful Sobek? 

— Era nemulțumit, căci comandase un animal tânăr și 
viguros. Atunci, mi-a ordonat să-l duc la palmieri. După ce m-am 
conformat regulamentului de ieșire, am executat ordinul. 

Președintele tribunalului se întoarse către femeia înţeleaptă 
așteptându-i intervenţia, dar ea nu scoase niciun cuvânt. Kenhir 
continuă. 

— Adevărul va fi ușor de stabilit. Du-te imediat să cauţi 
măgarul și să ni-l aduci aici! 

Datorită umbrelelor de soare și a băuturilor răcoritoare, 
așteptarea n-a fost o încercare prea grea. Negustorul părea 
optimist, ca și când n-ar fi avut de ce să se teamă. Siguranţa lui 
începea să-l tulbure pe Sobek, convins, de altfel, că va fi achitat 
și va obţine condamnarea severă a negustorului mincinos. Cât 
de inconștient putea fi să-și bată astfel joc de tribunal! 

Cu sufletul la gură, paznicul se prezentă din nou în faţa lui 
Kenhir. 

— Unde e măgarul? 

— L-am... l-am căutat, dar nu l-am găsit. 

— Poate ai greșit locul cu palmieri. 

— Asta nu, îl alesesem pe cel mai apropiat! Și apoi, 
proprietarul său are mai mulţi măgari... Dar cel bătrân nu era 
acolo unde-l dusesem. 

Negustorul triumfa: 

— Lucru Sigur, șeful Sobek și subalternul său au inventat 
toată povestea ca să nu plătească un măgar sănătos. Probabil 
că l-au ascuns undeva. Șeful Sobek credea că un negustor 
modest ca mine nu va îndrăzni vreodată să-l atace în justiţie și 
că se va putea bucura, fără nicio grijă, de înșelăciunea sa. Dar 
adevărul a ieșit la suprafaţă, iar eu cer despăgubiri, penalităţi și 
destituirea acestui paznic necinstit. 

— Ce ai de spus în apărarea ta? îl întrebă Kenhir pe nubian. 

— Negustorul e un mincinos! 

— La acuzaţiile mele, adăugă vânzătorul de măgari, adaug 
defăimarea, la care au fost martori toți membrii acestui tribunal. 

— Mai aveţi ceva de spus, și unul, și celălalt? 

— Să se facă dreptate! strigă negustorul. 

— Eu sunt nevinovat și victimă a unei sforării! protestă Sobek, 
furios. Lăsaţi-mă să-l interoghez pe banditul ăsta și o să vă 
spună singur adevărul! 

— Ajunge, șefule Sobek! Paznicii vă vor duce într-un fort și 
veţi aștepta acolo verdictul nostru. 


t Capitolul 32 


Prizonier în propria pușcărie, Sobek se prăbușise. Prins într-o 
capcană, pe cât de simplă pe atât de diabolică, n-avea nicio 
șansă de scăpare. Dacă avea să fie găsit vinovat că a furat și că 
a minţit, va fi condamnat la mai multe luni de închisoare și-și va 
pierde postul. Dată fiind funcţia sa, tribunalul urma să se arate 
de o severitate exemplară; oare șeful pazei n-ar fi trebuit să se 
dovedească mai cinstit decât oricare altul? 

Și totuși așa era, dar laţul care se strângea în jurul gâtului său 
ameninţa să-l sugrume! Mânia nu-l împiedica să vadă clar cele 
întâmplate: cei care doreau să distrugă Locașul Adevărului îl 
plătiseră pe vânzătorul de măgari și puseseră la cale această 
intrigă, ca să scape de Sobek și de nubienii din subordinea sa 
pentru totdeauna. Urma să fie numit alt șef al pazei, o altă 
echipă de paznici și, nu mai încăpea nicio îndoială, satul nu mai 
putea fi apărat. 

Nu putuseră să-l ucidă, căci moartea brutală a lui Sobek ar fi 
declanșat o anchetă și s-ar fi bănuit existenţa unui complot. In 
acest caz, scribul Mormântului ar fi cerut întărirea efectivelor și 
ar fi apărat și mai strașnic locul sacru. Metoda ideală era deci 
aceea de a-l discredita tocmai pe el, paznicul integru și 
incomod. 

— Tribunalul urmează să pronunțe sentinţa, îl anunţă, 
consternat, unul dintre oamenii săi. 

Seara era blândă și liniștită. Sobek porni fără grabă, vrând să 
profite cât mai mult de aceste ultime momente petrecute în 
locul ce deși părea atât de auster, îl iubise atât de mult. Locașul 
Adevărului devenise patria sa, un spaţiu al armoniei, pe care 
știuse să-l apere cu vigilenţă zi și noapte. Și iată că acum totul 
se prăbușea din cauza unui măgar bătrân... 

Negustorul stătea zâmbitor pe taburetul său. Sobek observă 
că femeia cea înţeleaptă nu-și ocupase locul. 

— Prefer să aud sentinţa stând în picioare. 

— lat-o! spuse Kenhir. 

Nubianul închise ochii. 

După o îndelungă tăcere, se auzi zgomotul copitelor unui 
măgar ce se apropia încet de tribunal. 

Sobek își deschise ochii, se întoarse și o văzu pe femeia 
înţeleaptă aducând un bătrân patruped cu părul ros, căruia îi 
mângâia capul. 

— Este... este chiar el! exclamă Sobek. Întrebaţi-l pe 
subalternul meu! îl va recunoaște și el! 

— Am și făcut-o, preciză Clara. 

— Cum de l-aţi mai găsit? 

— M-am dus la pâlcul de palmieri și i-am întrebat pe ţărani, 
fără să am prea mari speranțe, căci mă temeam ca măgarul să 
nu fi fost omorât. Din fericire pentru tine, lăcomia și-a dovedit 
puterea. Complicele negustorului păstrase animalul pentru a 
încerca să-i mai păcălească și pe alţii. 

Scribul Mormântului îl privi pe reclamant cu severitate: 

— Ce-ai mai putea răspunde? 

— Cum puteţi dovedi că ăsta e bătrânul măgar livrat șefului 
Sobek? Puteaţi găsi, oriunde, altul! 

— Uite că nu-i chiar așa, răspunse femeia înţeleaptă. Aș fi 
putut explica după depoziţiile contradictorii, dar am preferat să 
păstrez până acum această informaţie secretă. 

Vocea negustorului nu mai era atât de sigură: 

— Ce vreţi să spuneţi? 

— Care e data exactă la care a fost livrat măgarul pe care i l- 
ați vândut lui Sobek? 

— Sunt sigur că acum optsprezece zile. 

— Măgarul este un animal de care nu ne putem lipsi, aminti 
femeia înțeleaptă; fără el, Egiptul n-ar fi devenit o ţară bogată. 
Dar, uneori, e însuflețit de exaltarea lui Seth; iată de ce oricare 
măgar ce pătrunde pe domeniul Locașului Adevărului trebuie să 
fie potolit în mod magic. După obicei, paznicul i-a cerut unei 
preotese a lui Hathor să-i picteze o hieroglifă pe pulpa stângă 
din față și nu a dus măgarul la pâlcul de palmieri decât după 
îndeplinirea acestei cerinţe rituale. Această hieroglifă se 
schimbă după anotimpuri și sărbători. După cum poate depune 
mărturie întreaga confrerie, cu optsprezece zile în urmă, semnul 
ales era o meșă de păr buclat. Tribunalul poate verifica. 

Userhat Leul ridică piciorul bătrânului măgar cu blândetțe și-i 
arătă negustorului semnul pictat cu cerneală roșie. 


— Exact cum prevăzusem, îi aminti Kenhir. L-ai acuzat pe 
nedrept pe șeful pazei satului și ai minţit, pentru a face în așa 
fel încât să fie condamnat. Recunoști aceste fapte? 

— Nu, nu... Nu eu sunt răspunzător... 

— Mai îndrăznești să negi? 

Vânzătorul de măgari lăsă capul în jos: 

— Nu, vă implor să mă iertaţi... Nu intenţionam decât să 
câștig mai ușor ceva bani. 

— Ca primă pedeapsă, tribunalul te condamnă să-i dai lui 
Sobek cinci măgari. 

— Cinci! Sunt prea mulţi, eu... 

— Și asta nu e tot. Vei munci pentru el două zile pe 
săptămână, timp de cinci ani; dacă, o singură dată, te abaţi de 
la această îndatorire, pedeapsa ţi se va dubla imediat. Dorești 
să faci apel în faţa tribunalului vizirului? 

— Nu, nu... 

— Atunci, jură să respecţi hotărârea acestei judecăţi! 

Cu o voce aproape stinsă, condamnatul jură. 

— Acum, șterge-o și chiar mâine să aduci cei cinci măgari. 

Distrus, negustorul se îndepărtă. 

— Ar fi trebuit să-l arestaţi! interveni Sobek. 

— Dacă mai ai și alte capete de acuzaţie, vom putea organiza 
un nou proces. 

— N-aţi înțeles că dușmanii confreriei au încercat să mă 
elimine? 

— Ești conștient de gravitatea spuselor tale și de ce pot ele să 
implice? 

— Să fim lucizi! Dacă eu sunt destituit, cine ar putea fi numit 
pentru a vă proteja? 

— Calmează-te, Sobek! Uiţi că vizirul este cel care îl numește 
pe șeful pazei? 

— Și credeţi că el n-ar putea fi manipulat? 

— Procesul ăsta te-a epuizat și văd că te face să-ţi pierzi 
minţile. Du-te și te odihnește; vorbim mai tărziu. 

In timp ce nubianul revenea dezgustat la îndatoririle sale, 
Kenhir îi puse femeii înțelepte întrebarea care îi ardea buzele: 

— Nu auzisem de acest obicei magic... 

— Intrebaţi-o pe Uabet cea Pură, răspunse Clara, zâmbind; ea 
a avut ideea asta. Dar nu era important să regăsim măgarul și 
să obținem mărturisirile complicelui acestui vânzător? 

— Bine jucat... Dar trebuie oare să dăm crezare obsesiilor lui 
Sobek? 

Femeia înţeleaptă îl luă de mână pe maestrul de operă: 

— Cerul se va acoperi cu nori negri, iar trăsnetul ne-ar putea 
lovi... Dar preotesele Locașului Adevărului nu sunt, oare, 
capabile să hotărască asupra sorții nemiloase? 

Tt 

Negustorul de măgari nu-și găsea liniștea. Tocmai când spera 
să câștige fără să întâmpine vreo piedică, trăise ziua cea mai 
grea din viaţa sa. 

Chiar în acea seară, îl aștepta pe trimisul generalului Mehy cu 
plata care îi era datorată, dar aceasta era o biată consolare, 
acum, după necazurile pe care le avusese. Sentința severă a 
tribunalului urma nu numai să-l aducă în sapă de lemn, ci și să-i 
distrugă reputaţia. 

Mehy trebuia să-l plătească și să împiedice altă condamnare, 
pe care șeful Sobek nu va ezita s-o propună. Profund jignit, 
acesta din urmă nu va înceta să-l aibă în vedere pe acuzatorul 
său și, dacă va reuși să obţină întemnițarea sa, îl va interoga 
fără menajamente, smulgându-i adevărul. 

Trebuia, așadar, să se ducă imediat la general și să-i ceară 
protecția. 

leșind din magazia de lângă grajdul de cai, negustorul dădu 
peste o ţărancă: 

— Ce cauţi aici? 

— Sunt soţia lui Mehy. 

— Dar... sunteţi îmbrăcată ca o sărăntoacă! 

— N-aș vrea să fiu recunoscută. 

— Dumneavoastră sunteţi... emisarul? 

— Ai muncit pentru noi și trebuie să fii recompensat, după 
cum am hotărât. 

— Tribunalul nu l-a condamnat pe Sobek! Măgarul cel bătrân 
a fost găsit și, astfel, judecătorii au descoperit înșelăciunea... 
Acum trebuie să am grijă de mine și să fiu protejat. 

— Ai amintit de Mehy? 

— Nu, se știe că eu sunt singurul răspunzător... Dar dacă 
Sobek mă arestează, voi mărturisi totul pentru a-mi salva 
pielea! 

— Nu se va ajunge până acolo, îl linişti Serketa. Acest eșec e 
regretabil, dar orice muncă trebuie răsplătită. De aceea, vei 
primi ce ţi s-a promis. 

— Și apoi mă veți proteja? 

— Acolo unde te vei duce, nu vei mai avea de ce să te temi de 
șeful Sobek. 

Încurajat, vânzătorul de măgari admiră cele două plăci de 
argint, pe care femeia le pusese pe un cufăr de rufe. Cu 
adevărat, o mică avere! În ciuda necazurilor sale, făcuse bine 
acceptând propunerea generalului. 

În timp ce negustorul îşi scălda ochii privind răsplata oferită, 
Serketa se duse în spatele lui. 

Scoţând din buzunarul interior al rochiei sale grosolane un ac 
lung și fin, îl înfipse cu o lovitură scurtă în ceafa Iașului, exact 
între două vertebre. După ce probase metoda pe animale și pe 
macheta unui cap de om, lui Serketa îi reuși de minune prima 
încercare „pe teren”. 

Negustorul de măgari scoase limba, începu să horcăie, întinse 
braţele în gol și se prăbuși mort la pământ. 

Serketa își recuperă acul, ștergând cu grijă cele câteva 
picături de sânge apărute pe ceafă, pentru a nu lăsa vreo urmă. 
Victima nu va avea parte de o mumificare, așa că nimeni nu va 
observa minuscula înțepătură. 

Apoi dezlegă măgarii și, cu una dintre funii, îl spânzură pe 
vânzător de căpriorii grajdului. Negustorul nu cântărea mai mult 
mort decât viu. 

Înainte de a se pierde în noapte, Serketa nu uită să-și 
recupereze cele două plăci de argint. 

Echipa din dreapta era adunată în localul confreriei. Scribul 
Mormântului aminti faptul că aceasta avea nevoie de produse 
rare, cum ar fi galena și bitumul, iar maestrul de operă preciză 
că din această expediţie trebuia să facă parte cel puţin un 
artizan. Acesta respectând ordine precise va aduce în sat 
cantitățile necesare pentru desăvârșirea unei munci secrete. 

De obicei, de această corvoadă se ocupa Thuty Savantul; dar, 
ținându-se seama de recentul său doliu, maestrul de operă nu i- 

o putea impune. Trebuia să aleagă un voluntar, care să fie gata 
de plecare chiar a doua zi dimineaţă. 

Intrând în biroul său, în care, așa după cum se temuse, Niut 
cea Neobosită deja măturase, Kenhir n-a mai avut timp să se 
înfurie, căci un mesaj din partea șefului pazei îl solicita, de 
urgență, la al cincilea bastion. Deși nu-i plăcea să fie astfel 
deranjat, scribul Mormântului trebui totuși să-și părăsească 
iubitele lui papirusuri. 

Șeful pazei își stăpânea cu greu nervii: 

— Ai aflat vestea, Kenhir? 

— Dacă sunt aici, o voi afla. 

— Negustorul de măgari... 

— Oare a încercat să sfideze tribunalul neaducându-ţi cele 
cinci animale pe care ţi le datora? 

— A fost găsit mort, acasă la el. S-a spânzurat. 

— Acest jalnic mincinos nu și-a suportat eșecul. 

— Incă o sinucidere, după cea a lui Abry! exclamă nubianul. 

— Cum poți compara un administrator principal al malului 
stâng cu un negustor de măgari? Astuia i-a fost frică de tine și 
de eventualele represalii. 

— Sunt convins că a fost asasinat, pentru a-l împiedica să 
vorbească. Exact ca Abry. 

— Ai vreo probă, într-un caz sau în celălalt? întrebă Kenhir, 
enervat. 

— Din nefericire, n-am! 

— Că vezi comploturi pretutindeni nu e o treabă rea, Sobek, 
căci această deformaţie profesională îţi menţine vigilenţa. Dar ai 
grijă să nu devii obsedat și să nu-ţi pierzi minţile! Vei putea, 
măcar, să-ţi recuperezi măgarii? 

— Cineva i-a dezlegat, iar ei au fugit. 

— De unde știi că negustorul însuși nu le-a dat drumul, înainte 
de a-și lua viața? 

— Ar fi prea simplu. 

— Chiar așa și e, Sobek! Ai avea și tu dreptul la câteva zile 
libere, nu crezi? 

— Am renunţat. 

— Greșești. Nici nu bănuiești cât de bine ţi-ar face puţină 
odihnă. 

— Securitatea satului este singura mea preocupare. Și cei 
care s-au luat de mine au greșit când nu m-au omorât. 

Pagina Jurnalului Mormântului pe care Kenhir o avea de scris 
urma să fie pe cât de lungă, pe atât de excepțională. Casa-Funie 
nu putea pleca voluntar, pentru că avea probleme cu ochii; 
Fened Nasul, pentru că ducea ofrande la mormântul părinților 
săi; Karo cel Posac, pentru că își repara ușa casei; Nakht cel 
Puternic, pentru că trebuia să fabrice bere pentru viitoarea 
sărbătoare; Userhat Leul, pentru că fusese înțepat de un 
scorpion mic; și toți ceilalți aveau motivele lor pentru a nu 
părăsi satul ca să plece într-o aventură ca asta. 

Toți, în afară de Paneb. 

— Dar tu ești tatăl unui bebeluș, îi aminti Kenhir. 

— Crește văzând cu ochii și Uabet are mare grijă de el. Dar... 
cred că nu sunt singurul voluntar. 

— Ba, mă tem că ești. Hai să vorbim cu maestrul de operă! 

Nefer cel Tăcut nu-și ascunse nedumerirea: 

— Mulţumesc pentru curajul tău, Paneb, dar nu la tine mă 
gândeam. Tu nu cunoști nici locurile, nici produsele care trebuie 
aduse. 

— Cine le cunoaște? 

— Cel mai competent ar fi bijutierul Thuty, dar doliul său... 

— Face parte din confrerie sau nu? Când ne este încredințată 
o misiune, trebuie să uităm de bucurii și necazuri. Am fost 
alături de el atunci când a suferit, iar acum avem nevoie de el. 
Căci presupun că nu e vorba de o simplă plimbare în deșert... 
Produsele pe care trebuie să le aducem ne sunt absolut 
necesare, nu-i așa? 

— Chiar dacă laboratorul și administraţia malului stâng n-ar fi 
cerut această expediţie, noi tot am fi fost obligaţi s-o organizăm. 
Locașul Aurului folosește bitumul și galena în anumite scopuri, 
pe care nu ţi le pot dezvălui. 

— Mă duc să vorbesc cu Thuty și-l voi convinge să plece. În 
doi, călătoria va fi mai ușoară. 

Tt 

Dakter nu mai avea astâmpăr. Pipăindu-și neîncetat barba, 
număra, a nu știu câta oară, cei două sute de măgari și cei o 
sută de mineri gata de plecare, însoţiţi de vreo treizeci de 
prospectori specializaţi în căutarea mineralelor și a pietrelor 
prețioase. Obișnuiţi cu pericolul, rezistenți la situaţii neplăcute, 
își făcuseră propriile hărţi, jucând și rolul de protectori împotriva 

eventualelor atacuri ale așa-zișilor „bandiți ai nisipurilor”, 
nomazi cruzi și rapace. Dakter asigurase cea mai mare 
securitate; douăzeci de soldaţi experimentați le vor da, în cazul 
unei agresiuni, un ajutor substanţial. 

Cu toate că pe traseu se găseau și puțuri, se calculaseră 
foarte bine rezervele de apă și de hrană. Starea de sănătate a 
fiecărui măgar fusese examinată cu grijă, coșurile erau noi, la fel 
și chingile. 

Nu mai lipsea decât artizanul din Locașul Adevărului. 

— Cât timp o să ne mai facă să pierdem? se indignă Dakter. 
Doar n-o să ne petrecem ziua stând și așteptându-l! 

— Doriţi să dau o fugă până-n sat? întrebă unul dintre 
prospectori. 

Toate privirile se opriră asupra unei corăbii mici care încerca 
să acosteze. Condusă șovăielnic, eșuă de două ori înainte de a 
ajunge, în sfârșit, la mal. 

Din corabie săriră doi pasageri foarte diferiți, un tânăr colos și 
un om fără vârstă, aproape pirpiriu, care părea că se face 
bucăţi, de fragil ce era. 

De îndată, soldaţii îi înconjurară, ameninţându-i cu bâtele: 

— Cine sunteţi? întrebă Dakter, ameninţător. 

— Nu se vede? se miră tânărul colos. Un marinar amator care 
învaţă să navigheze... Având în vedere faptul că este prima mea 
traversare, consider că m-am descurcat destul de bine. 

— Intoarce-te de unde ai venit, băiete! Aici este o zonă 
militară. 

— Dar nu este și punctul de plecare a unei expediţii? 

Dakter fu tulburat: 

— Ești bine informat... De unde știi? 

— Mi-a spus maestrul de operă al Locașului Adevărului. 

— Așteptam un singur artizan, nu doi! 

— Eu mă numesc Paneb, iar el este tovarășul meu, Thuty. 

— Trebuie să știu mai mult despre voi. 

— Va trebui totuși să te mulţumești cu atât. 

— Ştii cu cine vorbeşti? Eu sunt Dakter, directorul 
laboratorului central din Teba și șeful acestei expediţii! Ești 
obligat să mă asculţi și să răspunzi ordinelor mele. 

Privindu-l pe Paneb, care-i măsura pe soldaţi, unul câte unul, 
Thuty înţelese că tovarășul său se pregătea să se arunce asupra 
lor și că nu va fi neapărat învins: 

— Paneb, nu... îi șopti el. Amintește-ţi că avem o misiune. 

— Ai dreptate, trebuie să mă stăpânesc. Bine... Nu ne mai 
rămâne decât să ne întoarcem acasă. 

Tânărul colos se întoarse, pornind spre mica ambarcaţie. 

Dakter se aruncă asupra lui Paneb și-l apucă de încheietura 
mâinii: 

— Unde pleci? 

— Dă-mi drumul în clipa asta sau nu mai răspund de nimic. 

Ochiul amenințător al lui Paneb îl obligă pe savant să-i dea 
ascultare. 

— Thuty și cu mine ne reîntoarcem în sat. 

— Dar... nu trebuia să plecaţi cu mine? 

— Da, cu tine, dar nu sub ordinele tale. Noi suntem oameni 
liberi și știm ce avem de făcut. 

Dakter se făcu roșu la faţă: 

— Îţi amintesc că eu sunt șeful acestei expediţii și că ea nu va 
putea reuși fără o disciplină foarte strictă. 

— Poţi s-o aplici subalternilor tăi; noi doi nu datorăm ascultare 
decât Locașului Adevărului. Dacă nu ești în stare să înţelegi 
acest lucru, vei răspunde de eșec. 

— Îmi vei dezvălui măcar destinaţia pe care o avem? 

— O vei afla destul de curând. Așadar, suntem de acord: 
Thuty va trece în frunte și ne va indica drumul. 

— Îmi distrugi autoritatea, Paneb! 

— Dar ce-ţi închipuiai? Nu e treaba mea, asta-i tot! 

— Nu sunt obișnuit să mi se vorbească pe acest ton. Că ești 
sau nu de acord, răspund de această expediţie și nu-ţi pot tolera 
atitudinea. 

— Atunci, pleacă fără mine! 

Dakter se întoarse către Thuty: 

— Sper că tu ești mai înțelegător. 

— Conform voinței maestrului nostru de operă, spuse 
bijutierul cu o voce calmă, voi ghida această expediţie până la 
mine, dar cu o condiţie care nu poate fi negociată: respectarea 
indicaţiilor pe care le-am primit. Oricare ţi-ar fi titlurile și 
prerogativele, ori accepti, ori rămâi la Teba! 

Consternat, Dakter înțelese de ce era atât de greu să lupti 
împotriva acestei confrerii. 

— Hai să încetăm cu aceste discuţii zadarnice, hotărî Paneb, și 
să pornim la drum! 

Expediția trecu Nilul de la Teba la înălțimea Coptos, unde 
animalele și oamenii urmau să meargă pe o potecă din deșert, 
care ducea la Marea Roșie și la peninsula Sinai, bogată în mine 
de turcoaze și aramă, exploatate încă din vremea Vechiului 
Imperiu. Condusă de Thuty, bun cunoscător al regiunii, expediţia 
părăsi drumeagul care ducea la cariera de granit și se îndreptă 
către Gebel el-Zeit. 

Deși pe acolo nu ploua aproape niciodată, regiunea avea o 
oarecare umiditate datorată Mării Roșii; ici și colo, apăreau 
insulițe de verdeață, mai ales la poalele unui impresionant lanţ 
de munți, cu piscuri înalte de o mie de metri. 

Majoritatea egiptenilor se temeau de deșert, un loc în care 
trăiau făpturi ciudate și periculoase; dar știau că el păstrează 
pentru eternitate trupurile celor morți și că ascunde imense 
comori, aur, argint și toate „pietrele pure născute în pântecele 
munţilor”. Puteai traversa deșertul, dar nu și să locuiești acolo, 
căci părea a nu fi altceva decât lumea de dincolo prezentă pe 
pământ. Și era nevoie de călăuze experimentate, pentru a nu 
cădea în capcanele ce se iveau peste tot. 

Paneb mergea alături de Thuty care, în ciuda constituţiei sale 
fragile, imprima trupei un ritm alert. 

— Am impresia că-ţi place expediţia asta. 

— Că-mi place e puţin spus! exclamă Zelosul. Ce peisaje 
minunate... Nisipul seamănă cu focul și-l simt plăcut sub tălpi. 
Din fericire, satul nostru se află în deșert; e nevoie de puterea 
sa pentru a-i trezi pe oameni la viaţă și a-i scăpa de lâncezeală. 

— Ce părere ai de Dakter? 

— Pentru mine, nici nu există. Un mic funcţionar prea gras, pe 
care privilegiile îl fac să se îmbete de vanitate. 

— Cu toate astea, ferește-te de el! Pe când lucram la Karnak, 
am întâlnit indivizi de felul lui, ce-i drept, mai puţin periculoși. 
Nu mă miră faptul că nu ne iubește, dar am totuși sentimentul 
că lucrurile sunt mai grave. 

Paneb îl privi pe Thuty cu mirare: 

— Ai stat pe domeniul lui Amon? 

— Acolo am învăţat să sculptez lemnul preţios, aurul și 
electrumul, să cizelez decoraţiile, să acopăr cu aur uși, statui și 

corăbii și, dacă Kenhir n-ar fi apelat la mine, aș fi putut ajunge la 
un grad înalt în ierarhie. Locașul Adevărului avea nevoie de un 
bijutier experimentat: eu nu eram decât al treilea de pe listă, 
dar tribunalul de admitere îi respinsese pe primii doi. 

— Dar de ce n-ai rămas la Karnak? 

— Nu îndrăznisem niciodată să bat la poarta confreriei, dar 
știam că deţine secrete ale meseriei, care nu erau dezvăluite 
nicăieri în altă parte. Mi se părea imposibil să am și eu acces în 
acel loc. Și atunci când s-a ivit ocazia, mi-am încercat norocul. 

— Ai auzit chemarea? 

— Din prima clipă în care am ţinut aurul în mână... Dar nu 
știam că asta e chemarea mea și că mă făcea diferit de alţi 
bijutieri. Confreria a recunoscut-o și m-a admis în echipa din 
dreapta. Ce zi minunată! Acum trebuie să îndur suferința. 

— Ai mai putea avea și alţi copii. 

— Nu, prefer să trăiesc cu amintirea neștirbită a fiului meu, a 
copilăriei sale vesele, a jocurilor lui, a acestei fericiri pe care n- 
am știut s-o păstrez... Și îţi mulțumesc că m-ai scos din starea 
aceea de amorțeală pentru a lua parte la această expediţie. 
Singur, aș fi rămas dezorientat; cu tine alături voi putea să-mi 
îndeplinesc această grea misiune. 

— De ce te temi de Dakter? 

— Pentru că mergem să luăm un produs periculos a cărui 
utilizare are reguli stricte. Ca șef al laboratorului central, ar 
putea avea intenţia să le nesocotească. 

— Dar noi avem datoria de a veghea asupra respectării lor. 

— Tocmai de aceea am putea deveni incomozi. La început, 
această expediţie n-avea nimic periculos; după ce l-am întâlnit 
pe Dakter, nu mai sunt atât de sigur. 

Paneb nu-și putu stăpâni un zâmbet: 

— Să aibă doar buna idee de a se lua de noi! 

— Suntem doar doi, Paneb! 

— Dacă am înţeles eu bine, ai destui prieteni printre mineri și 
cercetătorii de minereuri. 

— Să traversezi de mai multe ori acest deșert împreună cu 
aceiași oameni, asta creează prietenii, e adevărat. Cea mai 
mare parte a lor nu va fi contra noastră. 

— Liniștește-te, Dakter nu are nicio șansă! 

Dakter era singurul care mergea călare pe un măgar robust 
și, în ciuda acestui avantaj datorat rangului său, bea mult mai 
mult decât cei care mergeau pe jos. Bănuind că această 
călătorie nu va fi totuși o distracţie, nu se gândise că aceste 
întinderi pustii îi vor provoca atâta oroare. 

Îngrozitor de prost dispus, savantul încercase în zadar să 
găsească o posibilitate de a scăpa de tânărul colos. Îl simţea 
mai neîncrezător decât o fiară, capabil să reacționeze cu 
violenţă. Și cum l-ar fi putut elimina fără să-i atragă atenţia 
bijutierului? Dacă Paneb ar refuza să continue călătoria, Dakter 
n-ar putea afla unul dintre secretele majore ale confreriei. 

Trebuia deci să aștepte să obţină produsele. Apoi, va lua o 
hotărâre. 

Înaintea lui, minerii își încetiniră mersul. 

— N-am dat ordin să ne oprim! 

— Nimeni nu avansează. 

lritat, Dakter se întoarse spre convoi. 

Thuty se așezase pe un bloc de piatră, cu spatele la soare. 
Oamenii și animalele beau apă, puţin câte puţin. 

— Ce se întâmplă? 

— O oprire neprevăzută, îi răspunse bijutierul. Nu va dura 
prea mult și, de altfel, puţină odihnă nu va face rău nimănui. 

— Unde îţi e tovarășul? 

— S-a dus către muncel, acolo, cu doi căutători de pietre 
prețioase. 

— Dar... nu ăsta e scopul expediției! 

— Du-te și dormi puţin! 

— Cheamă-i imediat pe oameni! 

— Să așteptăm liniștiți să se reîntoarcă singuri. Cu cât te agiţi 
mai mult, cu atât îţi va fi mai sete. 

Thuty îi oferi lui Dakter o smochină, dar acesta o refuză, 
reluându-și locul în partea din spate a convoiului. Niciun miner 
nu părea să-l simpatizeze, în timp ce mulţi dintre ei veneau 
lângă bijutier, să depene amintiri din expedițiile anterioare. 

— Fabulos! exclamă Paneb revenind dinspre muncel. la te 
uită ce mi-au permis prospectorii să recoltez! 

Sub privirea lui Thuty, etală cristale în formă de dodecaedre, 
care ascundeau cornaline, jasp roșu sau granate. Unele granate 
mari ieșiseră deja la iveală și arătau ca niște șiraguri de sfere. 

— Nu te-au păcălit, observă bijutierul. 

— Prietenii noștri sunt de părere că nu este necesar să-i 
arătăm lui Dakter aceste pietre și să fie înregistrate de către un 
scrib. La urma urmelor, nu sunt decât niște pietricele mai mari. 

— Pentru neștiutori, așa este. Și, pe deasupra, mai sunt 
atâtea hârtii de completat... 

— Am putea porni. Cred că Dakter și-a pierdut răbdarea. 

Un soldat alergă spre cei doi artizani: 

— Pe colină, au fost zăriți trei bandiți ai nisipurilor... Ne-au 
urmărit cu atenţie câteva clipe, apoi au dispărut. Iscoade, 
desigur! 

— Se pregătește, oare, un atac? întrebă Paneb. 

— Nu neapărat... Prădătorii ăștia sunt niște lași care atacă, de 
regulă, caravane prost apărate. Ne vom lua totuși precauţiile 
necesare. Veţi avea alături arcași, iar în timpul nopţii vom face, 
pe rând, de gardă. 

Convoiul se urni din nou, înaintând cu mare băgare de seamă, 
de teama vreunei bande înarmate, care s-ar fi putut ivi din 
senin. 

Orele treceau și teama începea să se risipească, mai ales că 
niciunul dintre puţurile care mărgineau pe alocuri poteca nu 
fusese acoperit sau murdărit. 

Intendența era bine asigurată, iar moralul trupei - bun. Paneb, 
care purtase în spate un tânăr miner, victimă a unei insolaţii, le 
devenise tuturor simpatic și nimeni nu se plângea de ritmul 
impus de Thuty. 

Prospectorii își verificau hărțile și își umpleau trăistuţele de 
piele cu eșantioane de minereuri, etichetate cu grijă. 

— Urmează ultima noastră oprire, înainte de a ajunge la 
destinaţie, mâine, spre prânz, anunţă Thuty. In seara aceasta, 
vom petrece cu toții: carne uscată de vită și vin roșu. 

În timp ce minerii intonau cântece întru gloria faraonului și a 
zeiței Hathor, suverana metalelor preţioase, Dakter se apropie 
de cei doi artizani. 

— N-am schimbat nici două vorbe în timpul acestei călătorii... 
Poate că ar fi vremea să facem pace, sugeră savantul. 

— De ce nu? răspunse Thuty. Stai jos și bea. 

— Vă mulțumesc, nu beau niciodată alcool. 

— Asta te-ar binedispune, îi sugeră Paneb. 

— Presupun că, de mâine, vom începe munca! 

— Aşa este, aprobă bijutierul. 

— Oare n-a sosit vremea să-mi spuneți și mie cum veţi 
proceda? Sunt aici pentru a vă ajuta și pentru a vă face să 
profitaţi de știința mea. 

— Nu ne îndoim de asta, Dakter, dar am prefera să te ocupi 
de siguranţa noastră. 

— De asta vor avea grijă soldaţii! Ceea ce mă interesează 
este natura și cantitatea de materiale pe care le vom duce la 
Teba. 

— Cred că ar fi cazul să dormim, concluzionă Thuty. 

Gebel el-Zeit era un mic masiv muntos ferit de drumurile 
caravanelor. Situat la trei sute de kilometri de Teba, dominând 
accesul la Golful Suez, foarte izolat, acest loc nu era exploatat 
decât destul de rar, atunci când se simţea nevoia de 
aprovizionare cu galenă. Dakter îi auzise pe unii mineri spunând 
că era mai prețioasă decât aurul; această perspectivă îl umplea 
de nerăbdare. Acum înţelegea mai bine de ce bijutierul Thuty 
venise de mai multe ori în acest loc uitat de lume, dar nu aflase 
încă la ce folosea confreria acest material rar. 

— Mai întâi să aducem un omagiu zeiței Hathor și să-i cerem 
protecţia, ordonă Thuty. 

Dakter blestemă această pierdere de vreme, dar știa că 
înlăturarea vechilor superstiții nu va fi o treabă ușoară. Toţi 
membrii expediției se reculeseră în faţa stelelor sobre, înălțate 
în faţa unor mici sanctuare din piatră, stele construite printre 
locuințele rudimentare pe care minerii le ocupau când stăteau la 
Gebel el-Zeit. Fiecare aduse o ofrandă zeiței: amulete, scarabei 
din faianţă, statuete de femeie din lut ars, bucăţi de stofă de in; 
apoi a fost venerat și zeul Min, protector al exploratorilor 
deșertului, precum și Ptah, patronul artizanilor. 

După terminarea ritualului, Thuty repartiză sarcinile. Trimise 
cinci prospectori să vâneze gazele, alți cinci să pescuiască și să 
adune scoici, apoi desemnă doi intendenţi, care formară echipe 
pentru descărcarea poverilor de pe măgari, iar soldaţii se 
organizară pentru a asigura paza locului. 

Paneb primi sarcina să împartă oamenilor unelte din piatră, 
târnăcoape și săpăligi, majoritatea din bazalt, și să aleagă vreo 

douăzeci de mineri cărora călătoria nu le secătuise energia, 
pentru a-i trimite la mină, la trei kilometri de locuințe și 
sanctuare. 

Surprins de eficacitatea celor doi artizani, Dakter nu mai știa 
încotro s-o ia, atent la toate mișcările lor. Odată și odată, tot 
trebuia să dezvăluie scopul misiunii lor și, implicit, secretul pe 
care savantul dorea atât de mult să-l afle. 

— Să mergem, hotărî Thuty; la întoarcere, să găsim masa 
pregătită! 

Dakter se alătură celor ce se îndreptau către mină, dar nici 
Thuty, nici Paneb nu-i dădură atenţie. 

Cu cât se apropiau mai mult, cu atât savantul observa 
abundența unor minereuri ciudate, unele cenușii-albastre, altele 
de culoare foarte închisă. Nu mai văzuse niciodată ceva 
asemănător și mare îi fu surpriza când descoperi mina, o parte 
din ea sub cerul liber, iar alta, subterană. Orientate pe direcţia 
nord-sud, filoanele de galenă fuseseră detectate la suprafață, 
apoi se săpaseră galerii până la treizeci de metri adâncime. Unul 
dintre fronturile de abataj ale unui filon deosebit de bogat se 
afla chiar la o sută de metri, sub cerul liber și se prezenta sub 
forma unui tub îngust, prin care putea trece numai un miner mic 
la trup. 

Dakter era emoţionat, de parcă ar fi făcut o mare descoperire: 

— Bucăţile astea de stâncă... înseamnă galena? 

— Galena este o sulfură de plumb cenușiu-albăstruie, preciză 
Thuty. Bucăţile de piatră colorate de la brun-închis la negru sunt 
bitum. Vrei să vizitezi o galerie? 

— Bineînţeles că vreau! 

— Te-ai putea murdări... Având în vedere mărimea trupului 
tău, nu vom putea intra decât într-o galerie destul de largă. 

Fascinat, Dakter l-ar fi urmat pe artizan și până la capătul 
lumii, dar coborârea nu era deloc ușoară, iar Paneb trebui chiar 
să-l prindă de talie la un moment dat, când alunecarea devenea 
periculoasă. 

Echipa din expediţia precedentă lucrase bine, creând săli 
destul de înalte, în care puteai sta în picioare. Existau și orificii 
de ventilaţie, cu un diametru de vreo treizeci de centimetri, 
dispuse în așa fel încât să se producă permanent un curent de 
aer. 

Cu ajutorul unui târnăcop, un miner desprinse puţin minereu, 
pe care-l sparse pentru a extrage pepitele de galenă. 

— lată ce vom duce la Teba, declară Thuty. 

— Ca să-l folosiţi la ce? 

— Bitumul face silozurile impermeabile, la călăfătuirea unui 
anumit tip de corabie, la sigilarea gâturilor urcioarelor și la 
confecționarea mânerelor pentru unelte. Aplicat în cataplasme, 
s-a dovedit folositor în tratarea tusei. Cât despre galenă, ne 
oferă un produs dintre cele mai de preţ: sulimanul pe care 
frumoasele noastre îl folosesc la machiajul ochilor. Soţiile 
noastre ni-l cer tot timpul și, de-ar fi numai pentru asta, și tot ar 
trebui să facem o astfel de călătorie. 

t 

Atâtea secrete pentru atât de puțin... Dakter era dezamăgit 
peste măsură. Dar nu putea exclude ipoteza care era cea mai 
aproape de realitate: cei doi artizani își băteau joc de el și-l 
minţeau cu nerușinare. 

Ferindu-se cu grijă să-și arate neîncrederea, asistă la munca 
minerilor, umblă, după bunul său plac, prin galeriile accesibile, 
ba chiar încercă să treacă printr-un tub care tocmai fusese 
săpat, nereușind însă să descopere ceva neobișnuit. 

Pepitele de galenă nu-l interesau. Pândea gesturile bijutierului 
și ale tovarășului său care, din nefericire, își împărțeau sarcinile 
și nu se mai întâlneau decât la căderea nopţii, în magazia lor, 
pentru a dormi pe două rogojini solide, destinate călătoriilor. 
Cum ar fi putut afla ce face Paneb, atâta vreme cât îl însoțea pe 
Thuty, și invers? Deși savantul reușise să plătească doi mineri, 
informaţiile primite nu prezentau niciun interes pentru el. 

Galena era extrasă sub conducerea lui Thuty; Paneb 
supraveghea inventarierea pepitelor, aranjarea lor în coșuri în 
vederea transportului, precum și curățarea și repararea 
uneltelor. 

Clipă de clipă, cei doi slujitori ai Locașului Adevărului își 
foloseau experienţa de muncitori pe șantier. Organizau munca 
adaptându-se condiţiilor speciale apărute în fiecare zi și 
drămuind eforturile muncitorilor, ceea ce le atrăgea o 
popularitate tot mai mare. 

Dacă secretul se limita doar la un produs de înfrumusețare și 
un adeziv folosit destul de rar, la ce bun atâtea eforturi? Dakter 
era convins că nu se înșelase. Locașul Adevărului era o instituție 

mult prea importantă pentru a întreprinde activităţi atât de 
lipsite de importanţă. Dacă cei doi artizani respectau niște 
ordine precise ale maestrului de operă, dacă-și părăsiseră satul 
știind că, de acum încolo, numele lor vor deveni cunoscute, nu 
putea fi vorba decât de niște motive serioase. 

Dakter îşi schimbă strategia. În timpul zilei, își permitea să se 
odihnească, iar noaptea rămânea treaz, observând magazia 
celor doi artizani, în speranţa că, odată și odată, se vor da de 
gol. 

După trei nopţi de veghe interminabilă, răbdarea îi fu 
răsplătită. 

În timp ce toţi dormeau profund, Paneb și Thuty se 
îndepărtară pe furiș în direcția minei. 

Dakter porni pe urmele lor. 

Ocoliră unul dintre posturile de gardă, apoi deviară drumul 
către un delușor din afara zonei exploatate. 

Dakter ezită. Risca să se împiedice și să fie observat. Pentru 
tânărul colos, savantul ar fi fost o pradă ușoară. Dar era singura 
sa șansă de a descoperi ce puneau la cale artizanii. 

Din fericire, cei doi nu își grăbeau pasul, de parcă nu erau 
siguri de drumul pe care îl aveau de parcurs. În realitate, ei nu 
făceau altceva decât să se ferească de santinele. De ultima, 
trecură la mare distanţă, fără să fie văzuţi; apoi, începură să 
urce dealul. 

Dakter făcu și el la fel. 

Deodată, se opriră, de parcă ar fi dat de un adversar invizibil. 
Paneb plecă de lângă Thuty și luă de jos o piatră. Când îl văzu 
ridicând braţul, Dakter crezu că tânărul colos avea să-l lovească 
pe tovarășul său. Hotărâse, oare, să scape de el, pentru a-i 
rămâne comoara doar lui? 

Cu putere, Paneb aruncă piatra înainte, apoi cei doi își 
continuară drumul. 

Când savantul trecu prin același loc, văzu o cobră neagră, cu 
capul strivit. De frică, simţi că nu mai are aer. De obicei, nimeni 
nu umbla noaptea prin deșert, teritoriul reptilelor și al 
scorpionilor. 

Picioarele îl purtau pe Dakter împotriva voinţei lui. Dacă nu se 
oprea, asta era de teamă că nu va mai găsi drumul de 
întoarcere în tabără. Nu mai îndrăznea să se uite în jurul său și-i 
privea fix pe cei doi artizani, atent la vreun șuierat sinistru. 

Dealul era greu de urcat. De două ori, Dakter era să alunece 
pe stâncile umede. 

Odată ajunși pe culme, cei doi bărbați dispărură. 

„E intrarea într-o mină, gândi savantul; au pătruns într-o 
galerie în care se află ascunsă comoara pe care trebuie s-o ducă 
la confrerie.” 

Uitând de șerpi, de pietrele alunecoase și de pustiul 
dușmănos, Dakter se cățără până sus. 

Stând pe burtă, îi zări. 

Nu era intrarea în vreo mină, ci un fel de crater, pe care Thuty 
și Paneb îl priveau cu atenţie. Dar ce vedeau, oare? 

Dakter făcu ochii mari, întrebându-se dacă nu cumva cei doi 
oameni nu se rătăciseră. 

Savantul simţi că-i îngheaţă sângele în vine, dar nu din pricina 
șuieratului vreunui șarpe, ci al unei săgeți care-i atinse tâmpla, 
făcându-l să sângereze. 

Întoarse capul și văzu trei oameni înarmaţi cu pumnale, 
repezindu-se spre el. 

— Ajutor! urlă el. 

Paneb ţâșni. 

Ajungând pe marginea craterului, îi văzu pe agresori în lumina 
lunii. Trei bandiți ai nisipurilor, bărboși, îl puseseră la pământ pe 
Dakter, care urla în continuare. 

— Veniţi la mine, bandă de lași! 

Tâlharii își abandonară prima pradă pentru a-l ataca pe 
Paneb. 

În loc să se despartă, făcură greșeala de a se năpusti toți 
deodată către nebunul care îi sfida, convinși că-și vor putea 
înfige cu ușurință pumnalele în pieptul său. 

În ultimul moment, Paneb se aplecă pentru a lovi cu fruntea 
pântecele atacatorului din mijloc și pentru a-i ridica pe ceilalţi 
doi, apucându-i de testicule. 

Fără a le lăsa timp adversarilor să se ridice și să-și tragă 
sufletul, Zelosul se dezlănțui. Zdrobi ţeasta celui dintâi cu o 
piatră, frânse ceafa celui de-al doilea și spintecă gâtul celui de 
al treilea cu propriul pumnal. 

— Să nu-mi faci vreun rău! imploră Dakter, ridicându-se. 

— Ce-i cu tine aici? 

— Nu sunt complicele lor... Eu... m-am rătăcit. 

— Recunoaște că ne urmăreai. 

Savantul își duse mâna la tâmplă: 

— Sânge... Sunt rănit, grav rănit! 

— Dacă ne spui adevărul, te îngrijim! 

— N-aveţi dreptul să vă purtaţi astfel cu mine! Dacă nu sunt 
îngrijit imediat, o să mor. 

— Să-l ducem la tabără, îi spuse Thuty lui Paneb. Dacă Dakter 
face plângere împotriva ta, vei avea mari necazuri. 

Nemulțumit, tânărul colos îl ridică pe Dakter cu o mână și-l 
purtă pe umeri, ca pe un sac cu grăunte. 

t 

Savantul se odihnea sub o tendă. Deşi spectaculoasă, rana 
era superficială și nu-i punea viaţa în pericol. Cât despre cei trei 
oameni doborâți de Paneb, nu erau decât niște bandiți de 
temut; un soldat îi recunoscu pe doi dintre ei, autori ai mai 
multe crime. Atacau în toiul nopții, ucideau, violau și prădau. 
Cadavrele lor rămăseseră hrană șacalilor. 

Incidentul îi îngrijoră pe mineri care doreau să revină grabnic 
în Egipt. Thuty anunţă că nu mai rămăseseră decât două zile de 
muncă și, astfel, fiecare se simţi mai încurajat. 

— Viclenia ta a avut efect, îi spuse Paneb lui Thuty. Dakter ne- 
a urmărit crezând că va afla de existența unei comori. Acum, că 
am scăpat de jigodia asta, fii sincer: comoara asta există cu 
adevărat? 

— Atât galena cât și bitumul ne sunt într-adevăr necesare, dar 
nu numai pentru scopurile dezvăluite lui Dakter. Trebuie să-i duc 
o oarecare cantitate maestrului de operă. 

— Are vreo legătură cu piatra de lumină? 

— Tot ce se poate... Mai mult nu știu nici eu. 

Ori Thuty minţea, ori respectul față de secret îi pecetluise 
buzele. 

— Craterul la care l-am atras pe Dakter nu era decât o 
momeală, continuă bijutierul, și, chiar dacă revine acolo de o 
sută de ori, nu va găsi nimic; dar există un alt loc pe care 
trebuie să ţi-l arăt. 


Cei doi bărbaţi trecură dincolo de zona minieră, asigurându-se 
că nu sunt urmăriţi. Paneb observă că pietrele deveneau tot mai 
negre. 

— Mergi cu grijă, îi recomandă Thuty; pământul e alunecos. 

— Ai putea să juri că piatra asta conţine ulei! 

— Așa și este. Ne aflăm pe muntele de ulei de piatră, petrolul, 
care iese prin crăpături. Privește izvorul ăsta de aproape! 

La suprafață, Paneb observă prezenţa unei pelicule de 
grăsime plutind pe apă care nu se amesteca deloc cu ea. 

— La ce folosește această substanță ciudată? 

— E însufleţită de o energie periculoasă, pe care cei din 
„vechime” ne-au interzis s-o folosim. Acest petrol arde ușor, dar 
murdărește și miroase foarte urât. Dacă ar fi folosit în morminte, 
ar înnegri pereţii și plafoanele. Din cauza puterii sale 
distrugătoare, nu poate fi transformat decât în unguent ritual, în 
cazul anumitor mumificări și în prepararea pietrei misterioase 
din Locașul Adevărului, în care trece printr-o asemenea 
transformare, încât este eliminat orice este nociv. Dacă niște 
lacomi și niște ambiţioși ca Dakter ar reuși să exploateze 
petrolul și să-l popularizeze, asupra ţării noastre s-ar abate mari 
nenorociri. Oamenii ar înnebuni și, poate, chiar bandiții 
nisipurilor s-ar năpusti asupra Egiptului și a ţărilor învecinate 
pentru a le lua în stăpânire, pentru a strânge bogății și pentru a 
supune omenirea. În înţelepciunea sa, faraonul a poruncit ca 
niciun profan să nu fie autorizat să folosească această 
substanţă, o teribilă otravă! Acum, Paneb, faci parte dintre cei 
care cunosc această taină. 

Tt 

Plângându-se de dureri de cap, Dakter era transportat cu o 
targă, de către patru soldați. Expediția înainta, cât se putea de 
repede, pe drumul de întoarcere, dornică de a regăsi malurile 
Nilului și peisajele pline de verdeață, după ieșirea din regiunea 
aceea periculoasă, în care, oricând, puteau să apară bandiții 
nisipurilor, hotărâți să-și răzbune morții. 

Paneb simţise că, în ţinutul acela ostil și pustiu, puterea îi 
crește. Duhurile care vieţuiau în nisip și pe stâncile arse de 
soare îi alungau toată oboseala, făcându-l și mai zelos. Se 
gândea la primii constructori care îndrăzniseră să se aventureze 
în deșert pentru a stăpâni focul pietrelor. Egiptul era un miracol 
ce avea loc zi după zi, pentru că această ţară știa să celebreze 

nunțile pământului cel negru, fertil și generos, cu puterea 
deșertului. 

— Dakter dorește să ne vorbească, anunţă Thuty. 

Cei doi artizani veniră lângă targă. 

— Voi mi-aţi salvat viaţa... Aș vrea să vă mulţumesc. Dacă nu 
era Paneb, bandiții m-ar fi ucis. 

— Dar de ce ne urmăreai? întrebă Thuty. 

— Eram convins că în locul acela se află o comoară și că 
misiunea voastră era aceea de a o aduce în sat. Nu intenţionam 
s-o iau eu, ci de a-mi satisface curiozitatea. 

— Când vom sosi, pune să se scotocească în toate coșurile 
destinate Locașului Adevărului: nu vei găsi decât bucăţi de 
bitum. Asta e comoara: un material rar, greu de exploatat și pe 
care oamenii noștri îl vor folosi la izolarea silozurilor în care se 
păstrează grânele, pentru vremuri grele. Și, ţi-o repet, va 
asigura o fixare mai solidă a mânerelor unor unelte. Vom păstra, 
desigur, și cantitatea de galenă necesară fabricării fardului, pe 
care faraonul îl oferă cu generozitate soțiilor și fiicelor noastre. 

— Dar... ce rost are prezenţa voastră în această expediţie de 
rutină... 

— Avem această obligaţie, dată printr-un decret regal. 

— Nu înţeleg de ce. 

Thuty zâmbi: 

— Dar e foarte simplu! Încrederea noastră în administraţia pe 
care o reprezinţi e foarte limitată. lată de ce e de preferat ca 
unul dintre noi să verifice cantitatea de galenă ce ni se cuvine. 
Și, după cum ai observat, știm să organizăm și să conducem un 
șantier. 

Savantul se simţea buimac. 

Argumentele lui Thuty păreau coerente, lipsite de ascunzișuri. 
Totuși, în sinea lui, Dakter se simţea păcălit: 

— Mi-aţi putea ierta atitudinea? 

— Desigur, răspunse bijutierul. Se spun atâtea absurdităţi 
despre satul nostru... Dacă toate zvonurile ar fi crezute, s-ar 
ajunge la credinţa că noi suntem deţinătorii tuturor secretelor 
creației! Adevărul e mult mai simplu: aparținem unei confrerii în 
slujba faraonului și în asta constă mândria noastră și raţiunea de 
a exista. 

Convins, Dakter bău o gură de apă și aţipi. 

Oamenii stingeau ultimele focuri pe care le aprinseră în zona 
de risc, pregătindu-se să pornească din nou pe drumul ce-i 
ducea la Coptos. Încă din ajun, lui Thuty îi revenise, oarecum, 
pofta de mâncare și, în ciuda oboselii, îi mai dispăruse paloarea 
din obraji. 

— Călătoria asta mi-a fost de folos, îi mărturisi el lui Paneb. 
Suferinţa nu-mi va dispărea niciodată, dar o suport cu mai multă 
tărie. Tie ţi-o datorez. E ca și cum mi-ai fi dat o parte din 
puterea ta. Îţi mulțumesc din toată inima. 

— Intre fraţi, mulțumirile n-au niciun rost. Când un membru al 
echipajului este la strâmtoare, ceilalţi nu trebuie să-l ajute, ca să 
meargă corabia în siguranţă înainte? Maestrul de operă nu mai 
contenește s-o repete, iar eu mă întreb dacă acest secret nu e la 
fel de important ca acel al Locașului Aurului. 

O sentinelă suflă în goarna sa dând astfel alarma. 

— Bandiţii nisipurilor! strigă un miner, înnebunit. 

— Liniștiţi-vă! porunci vocea puternică a lui Paneb. Soldaţii și 
prospectorii vor forma un cerc în jurul vostru și, astfel, veți fi 
protejaţi. Avem arme și vom ști să vă apărăm. 

Siguranţa Zelosului îi calmă pe cei care intraseră în panică, iar 
manevra fu executată prompt. Paneb sparse cercul, pentru a-l 
vedea pe dușman. 

Erau vreo sută, înarmaţi cu arcuri și pumnale, căpetenia lor 
călărind o catârcă neagră. Bărboși, cu părul mare, îmbrăcaţi cu 
robe în culori ţipătoare, erau gata de luptă. 

Aveau să fie, desigur, numeroase victime, de o parte și de 
alta, soarta egiptenilor anunţându-se nefericită. 

Paneb înainta, cu câte o piatră în fiecare mână. 

Un arcaș trase o săgeată. Zelosul aşteptă să se apropie de el, 
pentru a arunca prima piatră, pe care o frânse în două; apoi, o 
aruncă pe cealaltă în direcţia călărețului. 

Dar prădătorul se afla la o distanţă la care piatra nu-l putea 
ajunge, de aceea oamenii lui începură să râdă de acest egiptean 
înfumurat. 

Piatra se înălță în înaltul cerului fără a-și pierde din viteză și 
căzu apoi pe ţeasta căpeteniei bandiţilor, care căzu ca fulgerat 
la pământ. Văzând că nu se mai ridică, unul dintre ei îi luă 
armele și catârca, luând-o la sănătoasa. Tovarășii săi îl urmară. 

Uralele izbucniră salutând vitejia lui Paneb. 

O tânără siriană cu mâini moi și catifelate îl masa pe Dakter, 
când Mehy dădu năvală în cameră: 

— Când te-ai reîntors? 

— Aseară... și nu tocmai sănătos. 

Generalul îi făcu semn tinerei să plece. Savantul se întoarse 
cu greu pe o parte, apoi se ridică gemând în șezut: 

— In călătoria asta oribilă, era să fiu ucis de un bandit al 
nisipurilor. Și apoi, căldura, deșertul, tâlharii care pândesc 
pretutindeni... Să nu mai contaţi pe mine când va mai fi vorba 
de asemenea expediţii! Data viitoare, îmi voi trimite unul dintre 
subordonați. 

Pansamentul care acoperea tâmpla dreaptă a lui Dakter îi 
confirma spusele. 

— Bine că ai scăpat cu viață. După tot ce ai păţit, e sigur că o 
să-ţi revii... Dar să trecem la ale noastre: ce-ai descoperit? 

— Nimic. 

— Cum nimic? Râzi de mine, prietene! 

— Departe de mine aceasta intenţie... Dar cred că nici n- 
aveam ce să descopăr. Gebel el-Zeit nu e decât un centru 
minier, din care se extrag bitumul și galena, ale căror foloase 
am reușit să le aflu. Am adus aceleași cantităţi ca și predecesorii 
mei și voi câștiga bani buni vânzând farduri negustorilor. Nu 
există prin locurile acelea nici comori, nici secrete, credeți-mă! 

— Atunci, de ce s-a alăturat acestei expediţii Locașul 
Adevărului? 

— Pentru un motiv pe care nici eu, nici dumneavoastră, nu l- 
am bănuit: să obţină un produs cu care să fixeze solid mânerele 
uneltelor. Oamenii ăștia sunt mai simpli decât credem noi. 
Stând printre ei, mi-am dat seama că singurul lor scop este 
bunul mers al unui șantier și bunăstarea lucrătorilor. 

Mehy îi trase lui Dakter o palmă zdravănă. Pe jumătate năucit, 
savantul nu-și reveni decât după multă vreme. Simțea cum îi 
arde în obrazul stâng, iar capul îi vâjâia: 

— Ce v-a apucat, generale? 

— Gândești ca un dobitoc și îţi pierzi minţile! Te-au păcălit, 
bietul meu Dakter, au încercat să te adoarmă, iar eu, iată, te 
trezesc! Uiţi că am văzut cu ochii mei piatra de lumină? 

Secretele pe care trebuie să le pătrundem se află în Locașul 
Adevărului, și nu în altă parte. Adversarii noștri nu sunt nici 
tâmpiţi, nici niște fiinţe simple, așa cum crezi tu, ci niște oameni 
vicleni, care știu să se apere. Cei care te-au amăgit, n-au făcut 
decât să asculte de ordinele maestrului lor. Și omul ăsta, crede- 
mă, nu lasă nimic la voia întâmplării! 

t 

Măgarii se opriră în fața porții celei mari a Locașului 
Adevărului. Asistat de câțiva auxiliari, Paneb începu să descarce 
coșurile pline cu pepite de galenă, pe care Thuty le numără una 
câte una, pentru a indica numărul corect în raportul amănunţit 
pe care urma să-l dea scribului Mormântului. Apoi, Nakht cel 
Puternic și Karo cel Posac transportară prețioasa încărcătură în 
interiorul satului, felicitându-i îndelung și cu căldură pe cei doi 
călători. 

— Știindu-l în paza ta pe bijutierul nostru, n-am fost prea 
îngrijoraţi, îi spuse Karo lui Paneb. Dar totuși, suntem mai 
mulțumiți acum, când vă vedem din nou acasă. 

— Ceva probleme în sat? 

— Te asigur că n-avem timp să ne plictisim! Maestrul de 
operă ne-a pus să reparăm uneltele în vederea începerii lucrului 
pe șantier, iar sculptorii sunt deja la muncă. 

Nefer cel Tăcut veni în întâmpinarea celor sosiți și-i îmbrăţișă: 

— A mers totul bine? 

— Mai mult sau mai puţin, răspunse Thuty. Bandiţii nisipurilor 
ne-au atacat de două ori, dar Paneb i-a pus pe fugă. Pe urmă, 
Dakter a încercat să înțeleagă ce rol aveam noi în această 
expediţie... dar fără succes! 

— Ești sigur? 

— Am greşi, desigur, dacă ne-am arăta prea încrezători... 
Omul ăsta nu ne iubește și mi se pare deosebit de viclean. Va 
trebui să ne ferim de iniţiativele sale. 

— Ai adus ce era necesar? 

— Recolta a fost excelentă... Ai și rezerve. 

— Lui Paneb i-ai spus? 

— l-am arătat petrolul și acum știe cât este de periculos. Ţin 
să subliniez, în prezenţa sa, faptul că a avut întrutotul o 
comportare demnă de toată admiraţia. 

Thuty plecă să-și revadă soţia. 

— Dacă înțeleg bine, îi spuse Nefer lui Paneb, deșertul 
rămâne aliatul tău. 

— Ne asemănăm și ne înțelegem de minune; fără el, satul 
nostru nici n-ar exista. Când începem munca pe marile șantiere? 

— Poimâine. 

— Cât se poate de bine! Fac și eu parte din echipa de pornire? 

— Eu nu prea eram de acord, însă Thuty m-a făcut să-mi 
schimb părerea. 

Paneb sări în sus de bucurie: 

— Fug să-mi strâng în braţe soţia și fiul. 

Tânărul colos porni în fugă, dar nu ajunse prea departe. 

Încântătoare în rochia ei scurtă și roșie, împodobită cu un fin 
colier de perle, Turcoaza își pieptăna părul lung pe pragul casei. 

— O soție care-și gospodărește bine casa este o bogăţie de 
neînlocuit, spuse ea în șoaptă, nu-ţi rămâne decât s-o admiri și 
s-o feliciți pentru multele treburi pe care le duce la bun sfârșit, 
fără greș. De ce te oprești în faţa casei mele? 

— Lasă-mă să intru! 

— Eşti conștient de pericol? 

— Îți poţi închipui soarta unui biet om nefericit, lipsit de 
prezenţa unei femei, în inima unui deșert fierbinte? 

Turcoaza îi făcu loc să treacă. Paneb o prinse de talie și o 
ridică delicat, întinzând-o apoi pe patul iubirii, din prima 
încăpere. N-ar fi putut niciodată să reziste la farmecul și la 
frumusețea sa, cu atât mai mult cu cât el nici nu dorea asta. 

După ce-i scoase veșmintele, dezlegă șnurul care strângea la 
gură un sac de piele, scoase din el granatele tăiate de bijutierul 
Thuty și le puse pe pântecele iubitei sale. 

— Nu-i așa că sunt superbe? 

— Oare ai devenit delicat, Paneb? 

— Nu, asta e sigur! 

Nelăsându-i timp Turcoazei să admire minunăţiile aduse, o 
îmbrăţișă cu ardoarea unui tânăr lipsit de dragoste atâta vreme. 
Nici ea n-ar fi dorit să reziste și îi oferi iubitului său splendori 
mult mai emoţionante decât pietrele preţioase ale deșertului. 

t 

Stând pe o pernă, într-un jilț înalt, Uabet cea Pură își oferea 
câteva momente de odihnă. O servitoare Îi masa picioarele, în 
timp ce o maimuţică pripășită în sat stătea în bucătărie, 
ronțăind o smochină. Trecea de la o casă la alta, rămânea 

câteva zile într-un loc sau altul; nimeni n-o gonea, pentru că îi 
distra pe copii, aceștia apreciind-o mai mult decât orice jucărie. 

În fața tinerei femei, o doică planturoasă îi alăpta fiul uriaș, 
care sugea cu lăcomie. 

— N-am mai văzut niciodată așa ceva, mărturisi doica, în 
curând vei avea în casă doi coloși, nu unul! 

Doica bea suc de smochine și mânca mult pește proaspăt, 
pentru a se asigura că va avea mult lapte, mirosind plăcut a 
făină de roșcove; dar acest aliment de bază nu mai ajungea 
pentru a potoli foamea lui Aperti, care prefera deja hrana solidă. 

Uneori, Uabet se întreba dacă va mai avea destulă energie 
pentru a-și îndeplini îndatoririle de preoteasă, pentru a-și 
întreţine casa și pentru a-și educa așa cum se cuvine copilul; dar 
se îmbărbăta la gândul că micuțul va sta mai mult pe afară și că 
tatăl său îl va antrena, fără doar și poate, la lupte și la alte 
activităţi de acest fel. 

— Vecina mea pretinde că l-a văzut pe Paneb la poarta cea 
mare, spuse Uabet; doică, știi cumva dacă s-a reîntors cu 
adevărat? 

Stânjenită, femeia evită să ridice privirea spre tânăra mamă: 

— N-am trecut pe acolo azi-dimineaţă. 

— Așadar, s-a dus s-o vadă pe Turcoaza, și poate că e mai 
bine așa. Când va veni acasă, la căderea nopţii, focul care îl 
mistuia va fi deja potolit. 

Maimuţica ţâșni afară din bucătărie și, de acolo, pe umărul lui 
Paneb, care tocmai trecea pragul locuinţei sale. 

Pe lângă acest gigant, animalul părea o jucărie: 

— Sper că sunteţi bine cu toţii... Vino să mă saluţi, fiule! 


Doica i-l întinse pe Aperti tatălui său, care-l legănă cu 
blândeţe, în timp ce maimuţica îi atingea, ezitând, părul cel 
negru. 


— Ce mai băiat frumos! exclamă Paneb. Tot meritul e al tău, 
Uabet! Dar, ia spune-mi... nu ești cam obosită? 

— Sunt obosită, e adevărat. 

Tânărul colos îi dădu copilul doicii și puse pe genunchii soţiei 
sale un săculeț de piele. 

— Ce-i asta? 

— Hai, deschide-l! 

Uabet deznodă cordonul și privi înăuntru: 

— Cornaline... și jasp roșu! 

— Aș dori să porţi coliere care să le facă pe celelalte femei să 
pălească de gelozie. 

— Am ceva mai puţin costisitor să-ţi cer: ne-ar trebui mai mult 
pește proaspăt pentru doică. Din cauza poftei de mâncare a 
fiului tău, trebuie să se hrănească mai bine; raţia pe care o are 
acum nu-i mai ajunge. 

— O să mă ocup de asta. 

Paneb tocmai își săruta soția pe frunte, când ajutorul de scrib, 
Imuni, bătu la ușa care rămăsese deschisă: 

— Îmi pare rău că trebuie să întrerup această scenă de 
familie... Scribul Mormântului vrea să-l vadă de urgenţă pe 
Paneb. 

Paneb l-ar fi doborât cu plăcere la pământ pe individ, dar nu 
putea să nu răspundă ordinelor lui Kenhir, cu atât mai mult cu 
cât această convocare neprevăzută îi stârnea curiozitatea. Așa 
că îl urmă pe Imuni, a cărui atitudine politicoasă îl exaspera. 

— Te previn, Paneb, scribul Mormântului e foarte prost dispus. 

— Ca de obicei. 

— Dacă tu l-ai supărat, n-aș vrea să fiu în locul tău. 

— N-ai nicio grijă, Imuni! 

Zelosul grăbi pasul și ajutorul de scrib fu, astfel, obligat să 
alerge. 

Niut cea Neobosită mătura pragul frumoasei case a lui Kenhir. 

— Te așteaptă, îi spuse ea lui Paneb. 

Imuni dădu să-l urmeze, dar Niut îi bară intrarea cu mătura: 

— Tu, nu. A spus: „Paneb, și nimeni altcineva.” 

Ofensat, Imuni îi întoarse spatele, în timp ce Zelosul 
pătrundea în biroul în care se aflau deja maestrul de operă și 
femeia înţeleaptă. 

— Sunt, oare, convocat de un tribunal? 

— În loc să debitezi tot felul de tâmpenii, îi răspunse Kenhir, 
mai bine ia loc și fii atent. 

De data aceasta, scribul Mormântului părea, într-adevăr, 
preocupat: 

— Trebuie să vă informez asupra unei catastrofe și să vă cer 
insistent să păstraţi secret ceea ce vă voi spune. 

Nefer, Clara și Paneb își dădură cuvântul că vor păstra taina. 

— Uneltele cele mai folositoare sunt păstrate într-o cameră 
bine închisă, a cărei cheie se află la mine și la maestrul de 
operă, preciză Kenhir. Pentru a evita furturile, am păstrat un 
sistem de închidere pe care-l pusese la punct un meșter dulgher 
din vremea domniei lui Amenhotep al III-lea. 

— Furturi? se miră Paneb. Furturi, aici, în sat? 

— Oamenii sunt oameni și iată că de data aceasta cineva a 
încercat să pătrundă în camera noastră. 

— Nici nu-ţi vine să crezi... 

— Din păcate, asta e. Hoţul a spart sigiliul de argilă pe care 
imprimasem pecetea necropolei, apoi a încercat să taie cu 
ferăstrăul prima bară de lemn. Atunci și-a dat seama că 
declanșa un al doilea dispozitiv de închidere și s-a gândit că s-ar 
putea să existe un al treilea. Temându-se că va fi surprins 
asupra faptului, s-a lăsat păgubaș. Dar urma trecerii sale e 
foarte vizibilă. 

— Dacă acuzația n-ar fi venit din partea  scribului 
Mormântului, declară maestrul de operă, n-aș fi crezut nicio iotă. 
Dar trebuie să acceptăm, supunându-ne evidenţei, că printre noi 
se află un artizan necinstit. Sau, poate, unul atât de lacom încât 
se poate gândi să-și însușească bunurile confreriei. 

— Este un delict foarte grav, aprecie Kenhir. Nu credeți c-ar 
trebui să-l anunţăm pe șeful Sobek? 

— Treaba asta nu ne privește decât pe noi! protestă Paneb. S- 
o rezolvăm fără vreun ajutor din exterior. 

— Eu nu am încredere decât în voi trei, mărturisi scribul 
Mormântului. Maestrul de operă și femeia înțeleaptă sunt tatăl și 
mama acestei confrerii, iar tu, Paneb, tu nu te aflai în sat când a 
avut loc această tentativă de furt. 

— Nici Thuty... 

— E adevărat, dar el ar putea fi complicele hoțului. 

— De ce nu eu? 

— Tu nu l-ai ajuta niciodată pe un răufăcător. 

— Poate că n-ar trebui să dramatizăm acest incident, 
consideră Nefer. Că a existat o încercare și o greșeală, asta e 
sigur, dar vinovatul nu va mai îndrăzni să revină. 

— Nu cumva ești prea încrezător? întrebă Kenhir. 

— Mâine îi voi convoca pe toţi membrii echipei din dreapta, 
după ce mă voi consulta cu șeful echipei din stânga, pentru a 

împărți sarcinile în munca pe cele două șantiere; vreau să cred 
că măreția operei la care suntem chemaţi să luăm parte va 
înălța spiritul fiecăruia. 

În timpul călătoriei lui Paneb și a lui Thuty, artizanii echipei 
din dreapta renovaseră localul confreriei. Când Paneb intră după 
îndeplinirea ritualului purificării, observă cele două amfore noi 
înfipte în pământ, tencuiala refăcută pe plafon și pe pereţi, și 
inspirase mireasma dulce de tămâie. 

Maestrul de operă îi invocă pe strămoși, luă loc în jilțul său și-i 
invită și pe fraţii săi să se așeze. 

— Paneb și Thuty au adus de la Gebel el-Zeit materiale fără 
de care n-am putea crea piatra divină, le aduse el la cunoștință. 
Vom putea deci continua și duce la bun sfârșit opera secretă a 
Locașului Aurului, sclipirea sa continuând să ne lumineze 
drumul. A sosit momentul să începem locul de veci al faraonului 
Merenptah și să-i construim templul pentru milioane de ani. M- 
am înţeles cu șeful echipei din stânga ca ei să termine lucrările 
care sunt acum în curs de desfășurare, iar vouă să vă 
încredințez prima dintre sarcini. A 

Pentru câteva clipe, fiecare artizan râmase fără suflu. In 
sfârșit, marea încercare! 

— A fost ales amplasamentul definitiv al mormântului? întrebă 
Unesh Șacalul. 

— Regele a fost de acord cu propunerea noastră. 

— Pentru o muncă de excepţie e nevoie și de unelte 
excepţionale, sublinie Gau cel Exact, cu vocea sa răgușită. Vom 
avea la îndemână toate cele necesare? 

— Avem garanţia scribului Mormântului, afirmă maestrul de 
operă. 

— Vor fi multe perioade în care vom sta departe de familiile 
noastre? 

— Vom fi nevoiţi s-o facem, pentru ca, economisindu-ne 
forțele, să avem totodată mai mult spor la muncă. 

— Nu este un loc tot atât de plăcut ca satul. 

— Îmi pare rău, Pai, dar, mai înainte de toate, realizarea 
operei... 

— Presupun că prezența mea nu va fi necesară chiar de la 
începutul muncii pe șantier, îndrăzni Ched Salvatorul, plin de 
sine. 

— Întreaga echipă trebuie să fie la faţa locului chiar din prima 
zi, pentru ca toate talentele noastre, reunite, să constituie o 
putere magică. Și, pentru a reuși, vom avea, desigur, nevoie de 
această putere. 

— Cât timp va dura șantierul din Valea Regilor? întrebă Renup 
cel Jovial. 

— Asta nu pot să știu. Va fi un mormânt de mari dimensiuni, 
comparabil cu cel al lui Ramses. 

— Ne așteaptă o muncă de ani de zile, mormăi Karo cel 
Posac. Și presupun că nu va fi tolerată nici cea mai mică 
imperfecţiune? 

Nefer zâmbi: 

— Poţi conta pe mine. 

— Avem vești din capitală? întrebă Didia cel Generos. 

— Nimic nou, îi răspunse maestrul, dar regele Merenptah a 
confirmat printr-un decret rolul și îndatoririle  Locașului 
Adevărului. 

— Așadar, avem eternitatea înaintea noastră, trase concluzia 
Userhat Leul. 

— Ne vom purta de parcă am avea-o, dar, totodată, de parcă 
fiecare clipă ar fi ultima din viaţa noastră. Nu va fi de ajuns să 
dăm tot ce avem mai bun în noi: creând acest monument, vom 
revela misterul, fără a-l trăda. 

t 

leșind de la Turcoaza, Paneb se lovi de Ched Salvatorul: 

— Tot îndrăgostit? 

— Turcoaza nu e, oare, cea mai frumoasă femeie din sat? 

— Să sperăm că această frumusețe te va inspira... Dar ești 
convins că metoda asta e cea mai bună pentru a te pregăti de 
plecarea în Valea Regilor? 

— Sincer să fiu, Ched, la asta nu mă gândisem! 

— lată de ce nu ești încă decât un novice, inconștient de 
pericolul care te-ar putea aștepta. 

— Fiind maestrul meu, ce-mi propuneţi? 

— Vino cu mine la atelier! 


Cei doi porniră încet pe ulița principală a satului. Ched 
Salvatorul era mai grav și mai puţin ironic decât de obicei, ca și 
cum s-ar pregăti pentru un moment important. 

— Ştii, poate, că am o cabană în apropierea Nilului, un mic 
ogor, un depozit pentru vasele cu ulei, un hambar, un grajd și 
câteva animale. Nu este cine știe ce avere, dar îmi aduce 
regulat un venit suficient pentru a trăi destul de bine și pentru 
a-mi cumpăra culorile. Dacă ești de acord, îţi las ţie moștenire 
bunurile mele. 

— Nici nu poate fi vorba despre așa ceva. 

— De ce nu? 

— Ceea ce mă învăţaţi îmi este de ajuns. Toate celelalte 
vreau să mi le dobândesc singur. 

— Propunerea mea ţi-ar da posibilitatea să câștigi timp. 

— Nu mă sperie trecerea timpului... În loc să mă slăbească, 
îmi dă putere. In afară de asta, nu-mi plac cadourile. 

— Dar nu-ţi trece prin minte că poate încerc să te corup? 

— Răspunsul meu rămâne același. Asta e tot. Lăsaţi-vă 
bunurile moștenire familiei și să nu mai vorbim despre asta. 

Ched împinse ușa atelierului. 

O lumină ciudată părea să vină dinspre penelurile și periile 
atât de bine curățate, încât păreau noi. Pe pereţi, schiţele erau 
perfect aliniate. 

— E bine să ajungi la o tehnică perfectă, Paneb, dar să nu 
crezi că ăsta este același lucru cu a cunoaște. Or, îţi închipui că 
există ceva mai important decât să devii un om al cunoașterii? 
Ea este cea care îţi va deschide ușile magiei formelor și a 
culorilor, îţi va dezvălui caracterul sacru al meseriei, va fi 
singura ta sursă de adevărată bucurie și te va face să-ţi cunoşti 
inima. S-o trăieşti pe Maat înseamnă să treci de la ignoranță la 
cunoaștere și, mai ales, să cunoști în inimă și cu ajutorul inimii. 

Ched diluă o pâine de cerneală roșie, înmuie un penel foarte 
fin și, cu un gest suplu, desenă un ochi de șoim: 

— Ce vezi, Paneb? 

— Ochiul unei păsări de pradă. 

— Ești, cu adevărat, în stare să vezi, pictore asistent? Când 
vei înțelege că arta noastră are nevoie de vizionari, și nu de 
imitatori sterili? Ochiul e prezent pretutindeni, pe pereţii 
templelor, pe sarcofage, pe stele, pe corăbii... Nici măcar o 
secundă, ochiul din lumea cealaltă nu încetează să ne 

privească. Tu, pictorule, vei avea rolul de a împărți această 
privire. Dar o dorești? 

— Puneţi-mă la încercare! 

— Ceea ce vei cunoaște nu trebuie să te facă vanitos; să 
primești atât sfatul unei servitoare cât și pe cel al unui om 
important, căci nimeni nu atinge vreodată perfecțiunea în artă. 
Nu uita că ogorul rodește chiar și datorită picăturilor de rouă. 
Ești, cu adevărat, gata să vezi, Paneb, știind că vei descoperi o 
infinitate de lumi noi, fără să te mai poţi întoarce înapoi? 

— Niciodată nu voi putea fi acuzat de lașitate. 

— Atunci, ia-l pe ăsta, și nu-l mai părăsi! 

Ched Salvatorul își scoase amuleta de la gât și i-o dărui lui 
Paneb. Era un ochi din steatit în care, în mod simbolic, erau 
cuprinse toate măsurile lumii. 

— Irisul, pupila, canalul lacrimal, corneea... Fiecare parte a 
acestui ochi echivalează cu o fracțiune a unităţii. Dacă însumezi 
toate părțile, nu vei obține decât 63/64 din total. ţi va lipsi 1/64 
și pe această parte o vei descoperi datorită mâinii tale de pictor, 
dacă vei deveni un vizionar autentic. Căci a vedea înseamnă a 
crea. 

Fascinat, Paneb privea capodopera în miniatură care avea să-l 
protejeze de acum încolo. 

— Aș vrea... 

— Nu spune nimic și pregătește-te! 

Ched Salvatorul ieși din atelier. Cum i-ar fi putut mărturisi 
discipolului său că își pierdea vederea? 

t 

Purtând şorțul de aur și peruca de ceremonie, maestrul de 
operă, urmat de artizanii din echipa din dreapta, se prezentă 
înaintea scribului Mormântului, care ţinea în mână o cheie grea 
din lemn. 

— Accepţi să ne deschizi ușa camerei și să ne încredințezi 
uneltele faraonului? 

— Spune-mi parola! 

— lubirea pentru operă. 

Kenhir folosi cheia pentru a debloca primul sistem de 
închidere, apoi o puse invers pentru a-l opri pe al doilea. 

Deschise ușa camerei în care se aflau cinci sute de dălţi de 
aramă de mărime obișnuită, alte cincizeci de dălți de dimensiuni 
mari, treizeci de săpăligi și douăzeci și cinci de tesle din același 

metal, provenind din Sinai. Nefer le cercetă calitatea, înainte de 
a pune scribului Mormântului o întrebare rituală. 

— Această comoară adăpostește metalul ceresc? 

— Maestrul de operă să identifice uneltele care vor face de 
folos lucrările eternității. 

Nefer găsi un echer și o nivelă din metal ceresc și le ridică în 
faţa artizanilor. 

Sub privirea lui Kenhir începu împărţirea uneltelor, pe care, 
fiecare, le primea cu emoție și respect. 

Deodată, Unesh Șacalul își aruncă dalta pe pământ: 

— Această unealtă nu se poate folosi... Priviţi-o, este crăpată 
pe toată lungimea sa! 

— Și a mea, constată, cu spaimă, dulgherul Didia. 

— Am fost loviți de ochiul cel rău! exclamă Pai Pâinică-Bună. 
N-are rost să purcedem la săparea mormântului, căci va fi un 
eșec îngrozitor! 

Nici maestrul de operă, nici scribul Mormântului nu puteau 
nega acest argument. Doar ochiul cel rău putea să strice dălţile 
păstrate în camera bine închisă. 

— Să apelăm la femeia înţeleaptă, hotărî Kenhir. Doar ea e în 
stare să învingă această faptă malefică. 

Înveșmântate în rochii roșii drepte, cu bretele, preotesele lui 
Hathor se adunaseră în faţa templului principal din sat. Unele îi 
cântau un imn zeiței, altele băteau la o tobă în formă de soare, 
în timp ce șapte dintre ele formau un cerc în jurul lui Clara, 
femeia cea înțeleaptă. 

Urmă apoi o liniște îndelungă și profundă, preotesele se 
îndepărtară și cea mai în vârstă dintre membrele confreriei 
apăru în pragul templului: 

— Când lumina a dat naștere vieţii, zise ea, a luat forma 
soarelui, al cărui ochi se deschisese înăuntrul lotusului. Când 
apa ochiului căzu pe pământ, se preschimbă într-o femeie de o 
frumusețe nemaiîntâlnită, căreia i se spuse „aurul zeilor”. Ea, 
soarele feminin, luminează lumea; tu, femeie înţeleaptă, tu ești 
fiica sa. Dar vei avea, oare, curajul să-ţi riști viaţa pentru a face 

munca unui bărbat, să devii maestra de operă a artizanilor și 
venerabila confreriei, capabilă să învingă ochiul cel rău? 

— Locașul Adevărului îmi dă viaţa lui, iar eu i-o dau pe a mea. 

— Tu care trăieşti în Cetatea Mormântului, intră în acest 
sanctuar și înfruntă-ţi destinul! 

Purtând o floare de lotus în peruca sa de ceremonie, Clara 
înaintă cu pas sigur. 

Pe un soclu din granit trona statuia unui babuin, incarnarea lui 
Thot; în mâna stângă, ţinea un etui cu un papirus. Ochii săi roșii 
o fixau pe tânăra care-i înfrunta privirea pentru a culege 
formulele de cunoaștere, pe care zeul dorea să i le transmită. 
Mâna de piatră păru că se însufleţește pentru a-i oferi Clarei 
documentul; aceasta îl primi prosternându-se. 

— Vino la mine, spuse o voce feminină de un calm 
îngrijorător; intră pe ușa mea! 

Dincolo de babuinul lui Thot, era un alt soclu de piatră. Clara 
trebui să se obișnuiască să vadă în semiîntuneric, pentru a 
distinge mica statuie din aur a unui șoim încoronat cu un soare 
din același metal, la picioarele căruia se înălța o cobră cu gâtul 
umflat, precum cea din semnul prezent pe fruntea faraonilor. 

După atitudinea sa, Clara știa că urma să o atace, cu toate 
acestea nu dădu înapoi. Puternică în urma experienţei pe care o 
trăise pe culmea muntelui, nu încetă să fixeze reptila, gata să 
imite și cea mai fină dintre unduirile sale. 

Dar monstrul nu se mișca. 

Mirată, Clara se apropie. 

Cobra fusese sculptată din piatră cu atâta talent, încât părea 
vie. De aceea, prudentă, Clara îi atinse ușor capul. 

— la discul de aur, spuse vocea blândă, și puneţi-l pe piept! 
Vei putea să vezi în întuneric. 

Clara își lipi de trup preţiosul simbol, care emana o căldură 
plăcută. Sala întunecată se lumină și ea descoperi șapte 
mânuitori de cuțite, cu măști înspăimântătoare, cărora papirusul 
le indica numele: Faţă pe dos, Arzătorul, Calomniatorul, 
Lătrătorul, Chip tăios, Urlătorul și Mâncătorul de viermi. 

Împreună făcură un pas către femeia înţeleaptă, pentru a o 
încercui. Ea le întinse singurele arme de care dispunea: soarele 
și papirusul. Cei șapte demoni se retraseră și dispărură, lăsând 
în locul lor un ritualist, care purta masca șacalului Anubis. 

— Vino cu mine pe apa divină, îi propuse el. 

Clara îl urmă și înaintă pe o zonă de argint, care evoca 
întinderea de apă din care apăruseră primele forme de viaţă. 

Anubis îi spălă picioarele femeii înțelepte, apoi o îmbrăcă în 
rochia albă de înviere, atât de strâmtă, încât abia putea să se 
miște. 

O conduse în pragul unei capele întunecoase. 

— În acest loc se produce transfigurarea spiritului care iese în 
faptul zilei printre cei vii; dar vei avea tu curajul să primești 
energia datorită căreia ai putea respinge ochiul cel rău? 

— Accept încercarea. 

— Bagă de seamă: această energie te-ar putea distruge. Cei 
din vechime au știut s-o capteze și s-o păstreze în temple, dar 
puţine trupuri de muritori sunt apte pentru a o primi. Și nu știe 
nimeni dacă tu te numeri printre ele. 

— Dă-mi voie s-o înfrunt, dacă astfel voi putea primi forța 
necesară pentru a ajuta confreria. 

— Intră în această capelă, femeie înțeleaptă, și zeița să 
hotărască! 

Înaintând cu greu, Clara ajunse în faţa unei statui a lui Neit, 
ale cărei șapte cuvinte creaseră lumea. Era tot atât de înaltă ca 
soția maestrului de operă, ochii săi de piatră păreau vii. 
Strălucitori ca stelele, o fixară pe intrusă. Aceasta se opri la mai 
puţin de un metru de statuia ale cărei mâini, cu palmele 
îndreptate către cer, erau întinse către ea. 

Deodată, Clara văzu cele două raze de lumină care ţâșneau 
din mâinile de piatră, îndreptându-se către inima ei. Două linii 
ondulate care o făcură să se clatine. Această energie circula prin 
canalele care-i alcătuiau ființa, dar era atât de puternică și de 
fierbinte, încât nu mai știa nici ea dacă o va putea suporta. 

Zeița era aceea care trebuia s-o întrerupă, iar femeia 
înțeleaptă nu trebuia să se ferească. Avea nevoie de această 
putere pentru a învinge ochiul cel rău. 

t 

Kenhir nu-i ascunsese nimic lui Nefer cel Tăcut. 

Mai devreme sau mai târziu, o femeie înțeleaptă trebuia s-o 
înfrunte pe Neit, pentru a afla dacă energia sa vitală era de 
aceeaşi natură cu cea a zeiței. Dar, de obicei, ea se pregătea 
pentru această încercare prin lungi perioade de meditație și nu 
ajungea în fața statuii într-o asemenea situație de urgență. 

— Cineva a încercat să pătrundă în camera cu unelte, îi spuse 
Kenhir lui Nefer, dar a eșuat. Așadar, ochiul cel rău e 
răspunzător de deteriorarea uneltelor. Dacă nu-i risipim puterea, 
nu vei mai ajunge să sapi mormântul regelui. 

— De ce nu apelam la un mag al Curţii? 

— Cine ar avea mai mulţi sorți de izbândă decât femeia 
înțeleaptă? Ca mamă a confreriei, va lupta cu ultimele forțe 
pentru a o salva. 

— Nimeni nu se îndoiește de acest lucru, Kenhir, dar e soţia 
mea, ființa care îmi este cea mai dragă, pe care aţi pus-o în 
pericol fără să-mi daţi de știre. 

— Ai dreptate, dar asta îmi era datoria. Când împrejurările o 
cer, scribul Mormântului uită de oameni și nu se gândește decât 
la confrerie. Scopul nostru unic, al tuturor, este să construim 
locul de veci al faraonului; atâta vreme cât ochiul cel rău va 
împiedica munca artizanilor, Locașul Adevărului va rămâne 
pustiu. 

În ochii lui Nefer, scribul Mormântului căpătă adevărata sa 
dimensiune. Nu era un simplu gestionar al satului, ci, la fel ca și 
cei doi șefi de echipă, protectorul principalelor sale îndatoriri. 

— Chiar dacă hotărârea m-a speriat, Kenhir, nu m-am opus în 
niciun fel. î 

— Și ai avut dreptate, maestre de operă! In caz contrar, Clara 
te-ar fi dezaprobat, o știi bine. 

Nefer privi templul în care soţia sa era supusă unei iradieri de 
energie, pe care puţine fiinţe o puteau îndura. Oare o va 
revedea vie pe această femeie cu zâmbetul blând, cu privirea 
liniștitoare și capabilă de o dragoste nesfârșită? 

— Sunt la fel de îngrijorat ca tine, șopti Kenhir, și cred că 
legea căreia ne supunem este uneori prea dură. 

t 

Turcoaza și Uabet cea Pură ieșiră din sanctuar susținând-o pe 
Clara, care-și scosese rochia albă, înlocuind-o cu alta mai largă, 
legată în talie cu un cordon roșu. Cu ochii pe jumătate închiși, 
părea incapabilă să stea în picioare fără ajutorul celor două 
preotese. 

Nefer vru să fugă spre ea, dar Kenhir îl opri: 

— Așteaptă puţin... Trebuie să primească lumina. 

Femeia înţeleaptă deschise ochii, părând o ființă ce renaşte 
într-o nouă lume. Privi soarele câteva clipe și își regăsi echilibrul. 

Cele două preotese o lăsară singură. Clara îl văzu pe Nefer care, 
de această dată, alergă s-o prindă în braţe. 

— Am crezut că mor, îi spuse ea, atât de puternică era 
energia zeiţei, dar, în cele din urmă, tot ea m-a salvat din 
întuneric. 

— Vino să te odihnești! 

— Mai târziu... Acum, hai să mergem la camera cu unelte! 

— Bine, dar ești epuizată! 

— Trebuie să dau înapoi, fără întârziere, ceea ce mi s-a oferit. 

Plini de speranţă, artizanii o priviră trecând pe femeia 
înțeleaptă, a cărei seninătate le dădea încredere. 

Uneltele fuseseră așezate pe pământ, în faţa camerei. Nimeni 
nu mai îndrăznise să le atingă, de frică să nu le strice și mai tare 
atrăgând energia negativă a ochiului cel rău. 

Clara arse tămâie în încăperea închisă, pentru a o purifica și a 
alunga orice forţă distrugătoare, apoi magnetiză uneltele, una 
câte una, insistând mai mult la cele cu defecte, fie ele cât de 
mici. Fisurile se închiseră, arama căpătă o nouă strălucire. 

— Ochiul cel rău e învins, spuse ea, și nu va mai avea vreo 
putere asupra lucrărilor confreriei. 

Aclamată de artizani, Clara se făcu mică în brațele maestrului 
de operă, care nu știa ce sentiment îl copleșea mai mult: 
admiraţia sau dragostea. 

— lată vinovatul, îi spuse Kenhir lui Nefer cel Tăcut. 

Maestrul de operă privi cu atenţie un mic dreptunghi din 
aramă, coclit, pe care abia se mai vedeau unele incantaţii 
gravate în metal. 

— Cunosc aceste texte, continuă scribul  Mormântului, 
râcâindu-le cu unghia; sunt extrase dintr-o carte de magie 
neagră și provoacă descompunerea obiectelor pe care un om 
lacom nu și le poate procura și, prin urmare, preferă să le 
distrugă. 

— Unde se afla plăcuţa asta blestemată? 

— Fusese vârâtă în peretele din spate al încăperii, pe care îl 
controlasem cu atenţie. Datorită energiei emise de femeia 

înţeleaptă, această bucată de metal a devenit vizibilă, deci 
inofensivă. 

— Asta înseamnă că, printre noi, se află un suflet destul de 
hain pentru a comite un asemenea delict... Și dacă o face din 
nou? 

— Sunt sigur că și-o dorește, aprobă Kenhir, dar îi va fi greu. 
Femeia înțeleaptă și preotesele lui Hathor vor întinde o rețea 
protectoare pe deasupra tuturor clădirilor din  Locașul 
Adevărului, pe care omul nostru n-o va mai putea trece. 

— Nu, e de necrezut... Atacul nu poate veni decât din afară. 

— Așa ar fi de dorit, Nefer, dar adevărul este, fără îndoială, 
mai crud. Ești conștient de faptul că săparea mormântului regal 
va fi o treabă periculoasă? 

— Oare mă credeți mai puţin curajos decât soţia mea? 

— Scribul Mormântului ţine la securitatea maestrului de operă 
și cere să fie luate măsuri pentru a o asigura. 

— Prezenţa lui Paneb vă va fi de ajuns? 

— E prea puţin... Aș prefera un ajutor mai puternic. 

— Eu trebuie să mă gândesc la ceea ce construiesc, nu la 
protecţia mea. 

t 

Dacă ar fi fost bănuit câtuși de puțin, atât Kenhir cât și șeful 
Sobek ar fi intervenit deja. Trădătorul nu se temea deloc; va 
continua să muncească alături de echipa sa, va respecta în mod 
scrupulos cerințele maestrului de operă și își va consolida 
relaţiile de prietenie cu colegii. 

Totuși, riscase mult vârând dreptunghiul răufăcător de aramă 
între două pietre ale zidului încăperii, pentru ca uneltele să nu 
mai poată fi folosite, pentru a aduce neliniște printre artizani, 
întârziind totodată deschiderea șantierului. Temându-se că va fi 
surprins asupra faptului, nu putuse ascunde acest „ochi rău” cu 
toată grija cuvenită; iată motivul pentru care încercarea nu-i 
reușise. Scribul Mormântului și femeia înţeleaptă își uniseră 
eforturile pentru a respinge acest atac, iar trădătorul nu va mai 
repeta o astfel de tentativă, temându-se să nu fie dat în vileag. 

Construirea unui loc de veci în Valea Regilor nu numai că-i va 
cere mai multă muncă, dar, pe de altă parte, va întârzia clipa în 
care va intra în posesia averii care îl aștepta în afara satului, ca 
să nu mai amintim de faima pe care o va dobândi Nefer cel 
Tăcut, în caz de reușită. 

La început, trădătorul nu se gândise decât la el și la viitoarea 
sa bunăstare, sperând că nu va trebui să lupte împotriva 
confreriei. Dar, încetul cu încetul, își dăduse seama că nu poate 
evita confruntarea. Într-un fel sau altul, trebuia să-i ajute pe cei 
care doreau distrugerea Locașului Adevărului, în așa fel încât 
acesta să nu se ridice contra lui și să-l acuze fără milă. 

t 

După ce fiecare își îmbrăţișă soția și copiii, artizanii echipei 
din dreapta își înnodară în jurul șoldurilor fâșii late de pânză și 
își puseră o perizoma din piele. Sosise ora plecării către Valea 
Regilor, trecând prin defileul în care echipa va dormi timp de 
nouă nopţi, înainte de a se reîntoarce în sat. 

Conduși de Nefer cel Tăcut, artizanii se reculeseră la 
mormântul maestrului de operă Sen-nedjem?, apoi traversară 
necropola și porniră pe o potecă îngustă și stâncoasă, care 
ducea la creasta colinei de Vest. Trebuiau să meargă pe 
marginea unei faleze abrupte, fiind foarte atenţi pe unde călcau. 
Pentru Kenhir încercarea era grea, dar avea un baston solid și, 
înjurând și blestemând muntele, reușea să înainteze. 

La stânga, spre apus, creasta și forma sa piramidală îi domina 
prin măreţia ei; la dreapta, spre răsărit, apărea un peisaj 
minunat, dezvăluind mormintele nobililor, templele pentru 
milioane de ani și culturile care se întindeau până la Nil. 

Nefer își bucură privirea cu această imagine splendidă, pe 
care spera s-o facă și mai atrăgătoare o dată cu sanctuarul lui 
Merenptah. Paneb era și el uimit; le va putea mulțumi vreodată 
zeilor pentru această viaţă tumultoasă, plină de atâtea 
minunăţii? 

Când maestrul de operă o porni din nou pe potecă, Nakht cel 
Puternic îl prinse de braț: 

— Atenţie, ai putea să cazi! Trecerea e deosebit de 
periculoasă și au avut loc multe accidente aici. Lasă-mă pe mine 
să trec înainte! 

— Fii pe pace, voi fi cât se poate de prudent! 

Nakht păru înciudat, dar trecu în rând și procesiunea își 
continuă drumul până la defileu, popasul între sat și Valea 
Regilor. Aici se afla un cătun alcătuit din șaptezeci și opt de 
colibe, construite din blocuri mari de calcar lipite cu mortar, și 
din vreo cincizeci de mici oratorii sprijinite de faleză. 

Scribul Mormântului conduse echipa la capela închinată lui 
„Amon al bunei întâlniri”, căruia îi fură adresate, în gând, 
rugăciuni pentru izbânda artizanilor. 

Paneb descoperea cu uimire acest loc ciudat, plin de stele pe 
care se vedeau adepţii Locașului Adevărului venerând 
divinităţile; hotărât lucru, defileul nu era destinat doar odihnei, 
ci, mai ales, meditaţiei și contactului cu forțele invizibile care-l 
stăpâneau. 

— Vântul suflă tare și glasul lui Amon se aude mai bine, îi 
spuse Kenhir. Dacă nu ne-ar permite să-l întâlnim, n-am fi în 
stare să ne regăsim drumul. Hai să ne instalăm! 

Fiecare colibă, cu acoperișul din pietre plate și crengi, era 
formată din două încăperi. In prima, o bancă de piatră cu 
șezutul în formă de U, marcat uneori cu numele proprietarului 
său; în a doua, lipsită de ferestre, o banchetă din piatră, pe care 
se întindea o rogojină. 

Scribul Mormântului avea coliba cea mai mare și cea mai 
confortabilă, cu o încăpere în plus, drept birou. Situată în partea 
de est a cătunului, era bine apărată împotriva soarelui și a 
vântului. 

— Mi-ar putea mătura cineva coliba? întrebă Kenhir. 

— Sunt gata să vă servesc, răspunse Paneb. 

Pai Pâinică-Bună, Renup cel Jovial, Casa-Funie, Nakht cel 
Puternic și Unesh Șacalul duseră în colibe proviziile pentru două 
zile. Incepând de a doua zi, auxiliarii, supravegheați de paznic, 
urmau să le aducă cele necesare, și tot așa până la sfârșitul 
perioadei de muncă. 

Karo cel Posac și Gau cel Exact le dădură vase cu apă, în timp 
ce Didia cel Generos și Thuty cel Savant așezară pe o piatră 
mare, rezervată mesei comune, pâine, ceapă, pește uscat și 
smochine. In cătunul din defileu, era interzis focul și prepararea 
alimentelor. Mult mai aspre decât în sat, condiţiile de viaţă îi 
făcea pe artizani să regrete și să aprecieze la justa lor valoare 
confortul unei locuințe și căldura unui cămin. 

Fened Nasul, Userhat Leul și lpuy lIscoditorul intrară în 
atelierele modeste ale defileului, pentru a face statuete 
reprezentând artizani la rugăciune destinate oratoriilor, amulete 
în formă de unelte, cum ar fi nivela, săpăliga sau echerul, pe 
care fiecare le va purta la gât, pentru a se proteja împotriva 
duhurilor rele care bântuie muntele. 


176 


Numai Ched Salvatorul nu încerca să se facă util. Sta pe 
scaunul din coliba sa și desena o masă de ofrande, plină de 
bucate. 

Maestrul de operă se apropie: 

— Știu ce gândești, îi spuse pictorul, dar te înșeli. E bine ca 
unul dintre noi să-și păstreze spiritul liber, neluând parte la 
treburile mărunte. 

— Presupunând că sunt de acord cu punctul tău de vedere, nu 
crezi că ar fi corect să hotărăsc eu care să fie acel om? 

— Nu sunt eu cel mai bun observator al echipei? In timp ce 
desenez, stau de veghe. 

— Crezi că ne paște vreun pericol? 

— Muntele ăsta nu e deloc prielnic prezenței umane... E mai 
bine să fii vigilent. 

Paneb făcuse curat în coliba scribului Mormântului și urma să 
se apuce de aceea care îi fusese destinată. 

— Aici, îi spuse el maestrului de operă, cred că se doarme 
cum nu se poate mai bine! Dar, în prima noapte, voi sta afară să 
privesc cerul. Ce loc minunat!... Se simte prezenţa celor 
dinaintea noastră. În locul ăsta au meditat înainte de a crea 
capodopere, s-au hrănit cu liniștea și cu măreţia crestei 
Soarelui-Apune. Mi-ar plăcea să nu părăsesc niciodată acest 
cătun. 

— Este un loc de popas, Paneb, și nimeni n-ar putea trăi aici 
în permanenţă. 

— La masă! strigă Pai Pâinică-Bună. 

Artizanii mâncară, dar, cu excepţia lui Paneb, nu părea să le 
fie foame. Toţi erau conștienți de sarcina care îi aștepta, căci 
munca în Valea Regilor era cu totul diferită. Nu era un loc 
potrivit pentru oameni, era nevoie de toată magia iniţierii trăită 
în Locașul Adevărului pentru a îndrăzni să se aventureze pe aici; 
și apoi, trebuia să cioplești stânca fără să superi forțele din 
lumea cealaltă. Fiecare artizan știa că un eșec i-ar distruge 
cariera și s-ar repercuta chiar asupra existenței satului. 

— De ce aveţi mutrele astea de înmormântare? se revoltă 
Paneb. Aș putea jura că, în curând, veţi fi victimele unei morți 
lipsite de demnitate! 

— Tu nu îţi dai seama de încercările ce ne așteaptă? protestă 
Gau cel Exact. 

— Care încercări? Suntem împreună, avem, parcă, o singură 
inimă și luăm parte la o aventură care ne va duce spre 
eternitate! Ce vreţi mai mult? 

— Discipolul meu nu e lipsit de umor, observă Ched 
Salvatorul, și nu greșește când ne mustră pentru temerile 
noastre. 

— De parcă tu nu te-ai teme de nimic! se mânie Casa-Funie. 

— Poate că sunt cel mai îngrijorat dintre noi toţi, dar la ce ar 
folosi s-o și arăt? 

— Tot nu vă înțeleg, reluă Paneb. îngrijorare, teamă, 
neliniște... Cum de puteți fi urmăriţi de asemenea sentimente? 
Necunoscutul este tot atât de puternic precum dragostea. 
Trebuie să-l abordăm cu toate forțele noastre. 

— In loc să bateţi câmpii, spuse Kenhir, mergeţi să vă odihniţi. 
Peste patru ore, pornim către Valea Regilor. 

Pe cât de greu era urcușul către defileu, pe atât era de ușor 
să cobori către Valea Regilor. Maestrul de operă mergea în 
frunte, urmat de Paneb, nebun de bucurie că pătrunde în 
„marea preerie, unde cei care au greșit nu puteau intra”. Nefer 
cel Tăcut avea un motiv serios să se îngrijoreze: dacă unul 
dintre membrii echipei sale încercase să arunce asupra sa ochiul 
cel rău, era în stare să introducă și în acest loc sacru vreo fiinţă 
răufăcătoare. Dar nu putea fi sigur și nici nu avea cum să-l 
identifice pe eventualul vinovat. Era nevoit să meargă înainte, 
purtând pe umeri această povară. 

— Puterea luminii face să ţâșnească foc din pietre... Oare îl 
văd numai eu? îl întrebă Paneb pe maestrul de operă. 

— Îl simţim cu toţii, mai mult sau mai puţin; dacă nu suntem 
demni de opera pe care o avem de creat, acest foc ne va 
distruge. Fie ca această creastă a Soarelui-Apune să ne aibă sub 
protecţia sa! 

— O să cazi pradă și tu acestei proaste dispoziţii din jurul 
nostru? 

— Calmează-te, Paneb! Am prea multe de făcut. 

— Nu-i așa că nu te temi de amploarea sarcinii noastre? 

— Dimpotrivă, mă copleșește fericirea... Dar e posibil ca un 
trădător să se ascundă printre noi, cu intenţia de a ne pune bețe 
în roate, sortindu-ne eșecului. 

— Crezi asta, cu adevărat? 

— N-am renunţat încă la această ipoteză. 

— Dacă monstrul ăsta există, se va folosi de o strategie 
simplă, dar eficace: te va ataca pe tine. Fără căpitan, echipajul 
ar fi dezorientat. Dar șarpele ăsta a uitat de prezența mea. 
Atâta timp cât sunt în viaţă, nu ţi se va întâmpla nimic. 

— Aș vrea să-ţi spun... 

— Nu uita că ţi se spune Tăcutul. 

Intrarea în Valea Regilor era un pas destul de îngust, tăiat în 
stâncă și păzit în permanenţă de paznicii șefului Sobek, care 
venise aici pentru a întâmpina echipa. Nubianul îi salută pe 
scribul Mormântului și pe maestrul de operă, apoi îi identifică pe 
fiecare dintre artizani. 

— Vreun incident de semnalat? întrebă Kenhir. 

— Niciunul. Întregul meu efectiv este în stare de alertă; niciun 
intrus nu se va putea aventura prin partea locului, fără a fi 
reperat pe dată. 

— Am nevoie de cei mai buni oameni ai tăi, doi la număr, 
pentru paza atelierului și a șantierului. 

— Pembu și Tusa... Sunt foarte bine pregătiţi și nimeni nu-i va 
putea lua prin surprindere. 

Cei doi nubieni se prezentară în fața scribului Mormântului; 
aveau o privire sinceră și păreau perfect de sănătoși. 

— Mergeţi la posturi! le porunci maestrul de operă. 

Unul câte unul, artizanii se strecurară prin pasul care 
despărțea „marea câmpie” de restul lumii. Aici domnia luminii și 
a minereului era absolută; aici eternul înlocuia efemerul. 
Falezele creau o liniște care venea din lumea cealaltă, hrănită 
parcă din albastrul cerului. 

— Tu, Pembu, decretă scribul Mormântului, vei păzi depozitul 
de materiale. Cheia n-o avem decât eu și maestrul de operă și 
tot noi vom împărţi uneltele. Dacă va lipsi vreuna, doar una, tu 
ești singurul răspunzător. 

Kenhir deschise ușa depozitului și verifică numărul de 
târnăcoape, dălţi, pâini de culoare și fitile pentru lampă. 
Inventarul era intact, conform celui făcut de el însuși în prima 
perioadă petrecută în Vale. Prudent, le numără din nou și 

verifică starea în care se aflau târnăcoapele și dălţile. Împreună 
cu cele aduse de echipa din dreapta erau suficiente pentru a 
putea începe lucrările. 

Uneltele fură împărțite în liniște, iar Kenhir notă pe o tăbliță 
de lemn tot ce primea fiecare artizan, pentru ca, la sfârșitul zilei 
de muncă, uneltele să fie restituite. Niciun furtișag nu era 
posibil, iar uneltele stricate urmau să fie duse în sat, la reparat. 

— Tu, Tusa, îi porunci scribul Mormântului paznicului nubian, 
vei păzi șantierul de îndată ce-l vom părăsi și până la 
reîntoarcerea noastră. Dacă, în mod excepţional, cineva ar reuși 
să înșele paza și să păcălească sistemul de securitate pus la 
punct de Sobek, îl vei lovi fără niciun fel de avertizare, oricine ar 
fi el. Repet: oricine ar fi. 

Lângă ușa depozitului de materiale, sculptorul-șef Userhat 
Leul puse o stelă, pe care fuseseră gravate șapte urechi, ca să-i 
ajute pe paznici să audă cel mai mic zgomot suspect. 

Condusă de Nefer cel Tăcut, echipa din dreapta se îndreptă 
către terenul ales pentru săparea locului de veci al faraonului 
Merenptah, la vest de mormântul lui Ramses cel Mare. 

Fened Nasul și Ipuy Iscoditorul cercetară îndelung stânca. 

— Nu va fi ușor, își dădu cu părerea lpuy. N-am putea începe 
într-un loc mai îndepărtat? 

— Hotărârea faraonului și a mea este definitivă, anunţă Nefer. 

— Atunci o s-o facem... Dar va fi nevoie atât de precizie cât și 
de forță. Stânca e capricioasă în locul ăsta și ne va întinde 
nenumărate capcane. 

Fened Nasul puse mâna pe piatra ieșită-n afară: 

— Prima lovitură de târnăcop trebuie dată aici. Rezonanţa sa 
va modifica rezistența peretelui și vom urmări mai bine 
crăpăturile. 

Scribul Mormântului îi dădu maestrului de operă un târnăcop 
din aur și argint care, încă de la crearea Văii Regilor, folosea la 
începerea rituală. Nefer îl înălță în aer și-i înfipse vârful lat de 
câţiva milimetri în locul indicat de Fened. Apoi, cu o daltă de 
argint, lărgi gaura. 

Stânca scoase un sunet ciudat, asemănător unui bocet, dar 
totodată plin de speranţă. 

Fened zâmbi; încă o dată, se dovedise un bun cunoscător. Cu 
un târnăcop în piatră dură, Nakht cel Puternic dădu prima 
lovitura. Dintre toţi colegii, doar Paneb se dovedi tot atât de 

priceput. Ofensat, Nakht lovi și mai tare, dar Zelosul nu se lăsă 
mai prejos. Întrecerea dură ceva timp, iar cel care obosi primul 
fu Nakht. 

— Voi doi vă odihniţi, porunci maestrul de operă. Ceilalţi luaţi 
târnăcoapele ușoare. 

Grele de cel mult trei kilograme fiecare, aceste unelte aveau 
un miez de bronz învelit în aramă care amortiza șocurile și 
împiedica spargerea metalului. 

Zilele treceau, una după alta, pline de satisfacţii; cioplitorii în 
piatră foloseau raclete grele cu mânerul de lemn și dălți din 
aramă, pentru a sparge stânca în ţândări. Incetul cu încetul, 
ieșiră la iveală straturile albe de calcar, suprapuse, intercalate 
între cele de silex, mai închise la culoare. Acest aspect îl încântă 
pe Nefer: roca era de bună calitate și urma să fie un suport 
excelent pentru sculptură și pictură. 

În partea stângă a intrării în mormânt, Kenhir pusese să i se 
facă o nișă cu o inscripţie clară: „Scaunul scribului Kenhir”. 
Stând la umbră, putea astfel să observe mersul lucrărilor. 

— Cu excepţia lui Ched Salvatorul, îi spuse el lui Nefer, toți 
membrii echipei dovedesc mult zel în ceea ce fac; intrarea 
monumentală începe să se contureze și, nu peste multă vreme, 
vei începe să cobori în adâncime. 

— Nu vreau deloc să mă grăbesc, îi spuse Nefer, pentru a nu 
distruge stânca. Vom pierde, cu siguranţă, ceva timp, dar vom 
evita greșeli grave. lar Ched nu lenevește așa cum crezi: 
pregătește viitoarele decoraţiuni ale mormântului și face 
numeroase schiţe. 

— Întotdeauna a procedat așa... Și când ajunge în faţa 
peretelui, nu mai are nicio ezitare. Dar ce caracter ciudat! 

— Nu-și îndeplinește sarcina fără de greșeală? 

— Desigur, desigur... Dar este un ciudat și mie nu-mi place o 
astfel de purtare. 

— Aveţi ceva anume să-i reproșaţi? 

— Nu... nu încă. 

— Cu alte cuvinte, îl bănuiţi că ar putea face rău confreriei? 

— E doar o impresie... Poate că n-ar fi trebuit să-ţi vorbesc 
despre asta. 

— Dimpotrivă, să nu-mi ascundeţi nimic! Chiar dacă mi-ar 
frânge inima ce aș afla, ar fi mai bine decât să n-o știu. 

— De acord, Nefer... Dar, hotărât lucru, va trebui să te 
pregătești pentru a suporta deziluzii crude. Oamenii, chiar și cei 
din Locașul Adevărului, nu sunt întotdeauna la înălțimea 
așteptărilor tale. 

— Dacă opera reușește după cum o dorim, ce importanţă mai 
are asta? 

— Și dacă nu reușește? 

— Crezi cumva că voi da greș? 

— Sincer să fiu, nu știu ce să spun... Dar am avut niște vise 
urâte și mă tem de un sfârșit tragic al acestui șantier, oricât de 
competent ai fi tu. Și temerile mele sunt confirmate de 
agresiunea ochiului celui rău. 

— Dar n-a fost îndepărtat de către femeia înțeleaptă? 

— Așa aș vrea să cred. 

— N-aș avea un aliat mai apropiat, Kenhir, dacă nu aţi rămâne 
sceptic, neîncrezător și pesimist. 

Scribul Mormântului mormăi câteva cuvinte de neînțeles, 
așezându-se mai bine în scaunul său de piatră. Datorită 
vigilenţei sale, nu dispăruse nicio unealtă și toate fuseseră 
ascuţite la vreme. 

Singura sa speranţă era Nefer cel Tăcut: cum să nu-i admire 
rigoarea și răbdarea, dublate de simţul unui adevărat 
conducător? 

Străpungerea stâncii avansa în ritmul prevăzut, iar el 
supraveghea această activitate de parcă de asta depindea 
existența sa. Artizanii erau sensibili la calmul său și, știind că el 
nu era de acord cu indolenta, dădeau tot ce aveau mai bun în ei. 

Doar cu un cuvânt sau cu un gest, Nefer rezolva o treabă grea 
sau evita o stângăcie. Cioplitorii în piatră constatau că maestrul 
lor de operă simţea această stâncă uneori atât de capricioasă, 
că îi observa respiraţia și știa s-o supună planului său, fără s-o 
umilească. 

Fuseseră săpaţi deja cinci metri. Sosise momentul ca Paneb și 
Unesh Șacalul să adune resturile și să le pună în saci de piele, 
ducându-le apoi pe umeri sau cu niște săniuțe montate pe 
patine de lemn și trase de cabluri. In acest timp, Karo cel Posac 
și Nakht cel Puternic continuau lucrul cu târnăcopul. 

In elanul său, Nakht fu gata să-și piardă echilibrul și vârful 
uneltei sale atinse tâmpla Posacului. 

— M-ai fi putut omori, tâmpitule! 

Furios, Posacul îl ameninţă pe Cel Puternic cu târnăcopul. 
Paneb se repezi la picioarele sale, pentru a-l împiedica să comită 
ireparabilul, în timp ce Nefer îl lipea pe Nakht de perete. 

— Îndrăznești să ridici mâna asupra maestrului tău de operă? 

Nakht se calmă și Paneb îi dădu drumul lui Karo, să se ridice. 

— Împăcaţi-vă imediat! le porunci Nefer. Incidentul a luat 
sfârșit și nu se va mai repeta. 

Cu părul de culoare acaju, admirabil vopsit, cu pieptul său 
opulent, mai atrăgător ca niciodată, Serketa, acoperită doar cu 
un voal de in, îl ispitea pe soțul său, care tocmai intra pe ușă: 

— Cum mă găsești în seara asta? 

Mehy își aruncă papirusurile de contabil: 

— Eşti o femeie adevărată, spuse el frământându-i sânii. 

— Ai avut o zi bună, iubitule? 

— Excelentă! 

— Puterea ţi se potrivește atât de bine... 

Ca de obicei, îi sfâșie voalul de in și se năpusti ca un taur în 
călduri. Așa îl plăcea și ea, brutal și nesăţios. Viaţa nu însemna 
decât violenţă și trebuia să te simţi mereu cel mai tare; datorită 
complicităţii lor, Mehy și Serketa nu se temeau de niciun 
adversar. 

— Nu mai avem nicio informaţie serioasă asupra Locașului 
Adevărului, se plânse ea. 

— Știm totuși că artizanii confreriei au început săparea 
mormântului lui Merenptah, în Valea Regilor. 

— Și la ce ne folosește asta? Nu ne-a căzut în mână niciunul 
dintre secretele lor. 

— Puţină răbdare, leoaica mea... Ştii bine că poziţia noastră 
oficială ne interzice orice manevră falsă. Nu-mi pierd încrederea 
că voi obţine unele informaţii, dar, pentru asta, trebuie să-i 
atrag de partea mea pe scribul Mormântului și pe maestrul de 
operă. 

— Cred că te-ai gândit la ceva anume! 

— Mi-a venit o idee foarte vicleană, o să vezi. 

t 


Cu fiul său în braţe și cu maimuţica verde cocoţată pe umărul 
său, Paneb le privea dansând pe preotesele lui Hathor, care 
imitau mișcările Turcoazei, strălucitoare în graţia și dezinvoltura 
sa. 

Considerat ca fiind un geniu bun, liber să meargă din casă în 
casă pentru a mânca tot ce-și dorea, maimutica era fericită să 
se joace cu copiii. Își alesese acest nou loc pentru a-l putea privi 
mai bine pe fiul lui Paneb, atingându-i capul cu multă delicateţe. 
Aperti îi răspundea zâmbind și ţipând de plăcere, de aceea noul 
său tovarăș de joacă insista cu mângâierile, fără a exagera, 
nefiind deci nevoie de intervenţia tatălui. 

Purtând la gât amuleta primită de la Ched Salvatorul, lui 
Paneb i se părea că vede realitatea mai bine și mai precis, ca și 
cum ar fi abordat-o din mai multe unghiuri deodată. De aceea, 
simţea că apreciază mai bine dansul magic al celor șapte 
preotese, destinat să apere satul și munca artizanilor. 

Fără să dezvăluie „secretul femeilor din interior” decât 
membrilor confreriei, cele șapte dansatoare, îmbrăcate în 
perizome scurte și crăpate în partea din faţă, purtau peruci 
împletite în codițe lungi, de care atârnau globuri mici de faianţă, 
care simbolizau soarele. 

Ținând o baghetă ce avea la capăt o mână care ţinea o 
oglindă, Turcoaza se învârti și se întoarse cu faţa către celelalte 
dansatoare. Una dintre ele întinse piciorul stâng și se privi în 
oglinda pe care o altă preoteasă o ascundea între cele două 
mâini. Turcoaza își îndreptă oglinda către cer, pentru a culege 
razele de soare, pe care să le împrăștie apoi în jurul său. 

— Să nu ne privim pe noi înșine, spuse cântând frumoasa 
preoteasă, ci să întoarcem oglinda către lumină. Vom fi astfel 
ferite de tot ce e rău. 

După ce îl consultă îndelung pe Aperti, Clara i-l dădu tatălui 
său. 

— Fiul tău e perfect sănătos, Paneb! 

— Eşti sigură? 

— Nu dă nici cel mai mic semn de boală și are o energie cel 
puțin egală cu a ta. Printre copiii din sat, nu există niciun caz 
asemănător. 

— Cu atât mai bine! De îndată ce se va ține bine pe picioare, 
îl voi învăţa primele lucruri despre luptă. 

Clara n-a mai avut timp să-și exprime părerea asupra acestui 
program educativ, că Unesh Șacalul intră în cabinetul său, cu o 
privire suferindă: 

— Mă doare în partea de sus a spatelui, explică el. Presupun 
că, în timp ce săpam cu târnăcopul, mi-am sucit vreun mușchi. 

Femeia înţeleaptă îi pipăi cu mâna dreaptă locul dureros: 

— Una dintre vertebre nu mai e la fel ca restul, diagnostică 
ea. O să te ajut să faci niște mișcări. 

Ascultând indicaţiile terapeutei, Unesh își încrucișă degetele 
la ceafă. Clara își trecu braţele pe sub cele ale pacientului și, 
trăgându-l către ea, îi provocă un trosnet eliberator. 

— Simt o căldură în tot gâtul, constată Unesh. 

— Foarte bine. 

— Mă interesează tehnica asta, declară Paneb. Vrei să mă 
înveţi și pe mine? 

— Sinceră să fiu, chiar mă gândeam să-mi iau un asistent, 
căci colegii tăi sunt prea voinici pentru mine! Femeia înțeleaptă, 
maestra mea, m-a învăţat ce trebuie să fac, dar eu nu sunt 
destul de puternică. Dacă dorești să te învăţ tehnicele prin care 
poţi rezolva durerile de spate, am nevoie de un cobai. 

Unesh încercă să fugă, dar Paneb îl prinse de umăr: 

— Sunt sigur că te mai doare pe undeva, așa că te vei oferi 
pentru o demonstrație. 

— Nu, nu, mă simt foarte bine. 

— Trebuie să ne sacrificăm întotdeauna pentru binele 
comunităţii. N-ai încredere în mine? 

— Cum să-ţi spun... 

— Mulţumesc pentru ajutor, Unesh, spuse Clara, cu un zâmbet 
luminos și o drăgălășenie care făceau imposibil orice refuz. 

Femeia înțeleaptă îl învăţă pe Paneb cum să trateze poziţiile 
greșite și deviaţiile coloanei vertebrale, fie ele de origine 
cervicală, dorsală sau lombară. li arătă cum să vindece un 
lumbago sau un torticolis și îi spuse că fiecare vertebră 
corespunde unui organ, putând cauza multe tulburări, de la 
aritmia cardiacă la bolile de stomac. 

Dovedind un talent excepţional, Paneb asimilă cu ușurință 
toată această învățătură și reuși chiar să-i trateze bazinul lui 
Unesh care suferea de multă vreme de dureri de șolduri. 

— Pe toţi zeii, exclamă primul său pacient, mi-ai redat 
tinereţea! Ne vei fi de folos pe șantier. Acum, mă duc acasă. 


După plecarea lui Unesh, mai sprinten ca niciodată, Clara îi 
încredinţă lui Paneb alte secrete ale meseriei: N 

— Vom avea nevoie de mai multe ședințe de perfecționare. In 
zilele tale libere, te voi pune să tratezi pacienți, apoi vei fi 
autorizat s-o faci oricând, în lipsa mea. 

— Ce fericit sunt că te pot ajuta! 

— Puterea ta este un dar din cer, Paneb, dar nu te impune 
prin forță. Dacă nu, tot prin forță se vor impune și alții în fața ta. 
Tt 

Clara tocmai își închidea cabinetul, când Ched Salvatorul 
apăru din umbră: 

— Putem vorbi câteva clipe? 

— Cum să nu... 

Pictorul se strecură 
văzut. 

— Ce ți se întâmplă, Ched? 

— Nimic grav... Mă cam supără ochii şi mă dor pleoapele. 

După ce-l examină, femeia înțeleaptă îi dădu pictorului un 
borcănel cu o pomadă făcută din frunze de salcâm strivite, 
rumeguș, galenă și grăsime de gâscă. 

— În timpul nopţii, îi spuse ea, o vei aplica pe pleoape, 
acoperindu-le cu un pansament. De asemenea, cu o pană de 
vultur scobită, îţi vei pune în fiecare ochi, de trei ori pe zi, câte 
trei picături dintr-un colir de aloe și sulfat de cupru. Îți va 
ameliora iritaţia, dar nu va face minuni... Și asta pentru că nu 
mi-ai spus totul. 

Ched o privi pe Clara, de parcă n-ar mai fi văzut-o niciodată. 
Ai fi zis că e o regină: 

— Femeia înţeleaptă îmi dă posibilitatea să mint? 

— Cred că știi care e răspunsul. 

— Aş vrea să stingi lămpile. 

Clara făcu întuneric. 

— Așa se întâmplă cu orice existenţă, spuse Ched Salvatorul, 
cu o voce obosită. Se naște din invizibil, se hrănește cu lumină și 
revine către întunericul în care se dizolvă formele, de la granitul 
cel mai dur până la sentimentul cel mai duios. Discipolul meu, 
Paneb, n-o știe încă. El e convins că forța îi este inepuizabilă și-i 
va permite să câștige orice luptă. Se înșală, dar la ce i-ar folosi 
luciditatea? E mai bine să înlăture obstacolele, unele după 
altele, până în ziua în care voinţa și pumnii nu îi vor mai folosi la 


A 


năuntru, de parcă nu ar fi dorit să fie 

nimic. Abia atunci va înţelege că s-a agitat degeaba și că 
moartea e cea mai primitoare dintre iubite. Dar, mai întâi, 
trebuie să deschidă drumuri noi, să picteze așa cum nimeni n-a 
mai pictat până acum și să creadă că omul poate fi creator! 
Trebuie ajutat, Clara, nu trebuie să-l lăsăm stăpânit de demoni, 
căci Locașul Adevărului are nevoie de Paneb. 

— Îţi pierzi vederea, nu-i așa? 

— Tu ai devenit mama noastră și trebuie să-l iubeşti pe 
fiecare dintre fiii tăi, chiar atunci când unul dintre ei își pierde 
orice speranţă. Numai dacă nu poţi să-mi dai... 

— N-am dreptul să te mint: e o boală pe care o cunosc, dar nu 
știu s-o vindec. Evoluţia va fi lentă, voi reuși s-o ţin, cât de cât, 
în frâu, dar nu mai mult. 

— Care dintre zei e atât de crud încât să dea unui pictor o 
asemenea pedeapsă? Poate că n-am venerat destul creasta 
Soarelui-Apune, dar acum e prea târziu pentru regrete. Dar nu 
trebuie să afle nimeni nimic. Numele meu e Ched Salvatorul și 
nu vreau ca tocmai eu să fiu salvat. 

— Ar trebui să te duci la Teba sau la Memphis, la oculiștii de 
acolo. ă 

— La ce bun... Lor le lipsește magia ta. Imi voi suporta soarta 
atâta timp cât nu va face din mine un infirm și nu-ţi voi accepta 
îngrijirile decât dacă vor fi oferite în cea mai mare taină. Nimeni 
nu trebuie să știe. 

— Există totuși o singură fiinţă careia nu-i pot ascunde nimic. 

— Soţul tău, maestrul nostru de operă... El e Tăcutul și am 
încredere în el. 

— În clipa de faţă, n-am cum să te vindec, Ched! Dar nu mă 
dau încă bătută. 

Kenhir simţea că prinde puteri datorită felului de a găti al lui 
Niut cea Neobosită, care știa, să frigă puiul cu o pricepere de 
neegalat. De când se ocupa ea de casă, avea destulă energie 
pentru a ţine Jurnalul Mormântului, pentru a supraveghea 
șantierul din Valea Regilor și pentru a-și redacta opera literară. 
Acum, după ce terminase o nouă versiune a lucrării Bătă/ia de la 
Kadeș, în care ridica în slăvi rolul supranatural al lui Ramses cel 

Mare, se apucase să facă o listă a regilor care puseseră să se 
ridice temple pe malul stâng și definitiva o istorie a celei de a 
optsprezecea dinastii. Combinând poezia cu erudiţia și cu 
simbolistica, încerca să dea viaţă multiplelor aspecte ale 
extraordinarei civilizaţii al cărei fiu era, spre norocul său. 

— Vă caută cineva, anunţă servitoarea. 

— Ah, nu, nu acum! Nu vezi că scriu? 

— Ar trebui să-l refuz pe Nefer cel Tăcut? 

— Nu, bineînţeles că nu! Spune-i să intre. 

Maestrul de operă, atât de calm de obicei, părea nervos: 

— Au sosit măgarii destinaţi transportului de aramă pentru 
fabricarea dălţilor, anunţă el. 

— Asta e o veste minunată! Nu-i așteptam decât mâine. 

— Au sosit măgarii, dar nu și arama. 

— Asta nu se poate! 

— Veniţi să vedeţi! 

Scribul Mormântului își părăsi lucrarea și se duse cu Nefer la 
poarta cea mare a satului. 

Așezat pe rogojina sa de călătorie, stăpânul măgarilor stătea 
de vorbă cu Obed fierarul, rămas fără materie primă. 

— Ce-ai făcut cu arama pe care trebuia să ne-o livrezi? 
întrebă Kenhir. 

— Am fost opriţi de paznicii din Coptos, care, scotocind peste 
tot, au socotit că încărcătura nu corespundea. Dar eu aveam 
ordin să vin până aici; așa că am venit. N-am nevoie de alte 
complicaţii... Îmi semnaţi ordinul de misiune și mă reîntorc la 
Teba. 

— Nu corespundea... Nu corespundea la ce? 

— Eu n-am de unde să știu! Hai, semnaţi? 

Kenhir se supuse și aceștia părăsiră zona auxiliarilor, 
îndreptându-se către bac. 

— Și eu ce fac? întrebă fierarul, cu mâinile în șolduri. Fără 
materie primă, n-am decât să tai frunză la câini! 

— Mai sunt târnăcoape și dălţi vechi de ascuţit, răspunse 
Nefer. Ți le vor da cioplitorii în piatră. 

Scribul Mormântului și maestrul de operă se îndepărtară. 

— Dacă în mai puţin de două luni nu primim cantitatea de 
cupru prevăzută, spuse Tăcutul, nu voi putea avea destule 
unelte de precizie și voi fi nevoit să întrerup lucrările pe șantier. 

— Nu este pentru prima oară când trecem printr-un 
asemenea incident, îi aminti Kenhir, dar, de data asta, se 
nimerește în cel mai prost moment. Nu văd decât o singură 
soluţie: să-l anunţăm pe Mehy. 

t 

Clădirea administrației centrale a malului stâng era un 
adevărat furnicar. Unii scribi intrau cu mesaje urgente, alții 
ieșeau în fugă, pentru a transmite celor interesați ordinele 
ierarhiei; mai erau unii care-i primeau pe contribuabilii 
nemulțumiți, pe țăranii care contestau cadastrul sau pe cei ale 
căror produse menite livrării trebuiau controlate. 

Înarmat cu un baston, un paznic îl opri pe Kenhir: 

— Tu cine ești? 

— Scribul  Mormântului. Vreau să-l văd imediat pe 
administratorul principal. 

Erau destui îndrăznetți care solicitau acest privilegiu. Paznicul 
îi îndruma către un scrib care le cerea să aștepte, mai mult sau 
mai puţin, înainte de a-i primi. Dar de data asta, solicitantul 
merita toată atenţia cuvenită unui personaj important! 

— Vă rog să mă urmați! 

Paznicul îl conduse pe Kenhir în clădirea centrală, în care 
administratorul își primea oaspeţii de seamă. Secretarul său 
personal fu anunțat de sosirea scribului Mormântului care își 
anunță de îndată șeful, iar acesta ieși în întâmpinarea 
vizitatorului său. 

— Dragul meu Kenhir, ce plăcere să vă revăd! Aveţi nevoie de 
serviciile mele? 

— S-ar putea. 

— Intraţi, vă rog! 

Biroul lui Mehy era luxos și confortabil: mobilier din lemn 
preţios, numeroase lămpi cu ulei, dulapuri și etajere pentru 
papirusuri și tăblițe de lemn, amfore cu apă și bere... 

— Luaţi loc, vă rog! 

— Sunt grăbit și aș vrea să trec direct la subiect. 

— Vreo problemă gravă? 

— İncărcătura de aramă care trebuia adusă la Locașul 
Adevărului ne-a fost blocată la Coptos. 

— Pentru care motiv? întrebă Mehy, mirat. 

— Nu era corespunzătoare. 

— Nu mai aveţi și alte precizări? 


— Din păcate, nu. Arama asta este absolut necesară 
confreriei pentru fabricarea unor unelte și pentru continuarea 
lucrărilor. 

— Înţeleg, înţeleg... Dar ar fi trebuit să fiu și eu anunţat de 
cele întâmplate! 

— Așadar, nu eraţi la curent? 

— Dacă aș fi aflat, dragul meu Kenhir, aș fi intervenit fără 
întârziere! Mă tem că unul dintre subordonații mei a comis o 
greșeală gravă. Puteţi aștepta câteva clipe? O să scot adevărul 
la iveală. 

După privirea mânioasă a lui Mehy, scribul Mormântului 
înţelese că acestuia nu-i plăcea deloc să treacă drept vinovat în 
munca pe care o efectua. 

Umbra invada curtea când Mehy reveni ca o furtună în biroul 
său, purtând în mână un papirus: 

— lată, mi-a fost trimis un document prin care eram anunţat 
de un litigiu legat de acest transport de aramă, dar cel care 
răspundea de regiunea Coptos s-a găsit să-l claseze în categoria 
celor care mai pot aștepta! Cred că nu e nevoie să vă mai spun 
că acest funcţionar nu va mai lucra pentru mine. Se va duce să- 
și învețe din nou meseria într-o oficină de provincie, iar eu voi 
veghea personal ca, timp de mai mulţi ani, să-i fie interzisă orice 
promovare. Vă prezint scuzele mele, Kenhir; oricare ar fi 
greșelile angajaţilor mei, consider că eu sunt răspunzător. 

— Știţi cumva de ce încărcătura a fost declarată 
necorespunzătoare? 

— O stupidă eroare administrativă... Stăpânul exploatării 
miniere n-a completat corect borderoul de transport; paza din 
Coptos a bănuit o fraudă. A deschis o anchetă care ar putea 
dura mai multe luni. 

— Mai multe luni! Asta ar însemna o catastrofă... Aţi putea 
face totuși ceva? 

— Să fac o plângere bine formulată și să ordon pazei din 
Coptos expedierea imediată la Teba a încărcăturii de aramă. 

— Credeţi că acest demers are șanse de reușită? 

Mehy se întunecă: 

— S-ar putea, dar nu e sigur... și, în plus, asta nu va împiedica 
ancheta să-și urmeze cursul. 

— Aţi putea obţine un alt transport de cupru? 


— Imposibil. Nu v-a fost aprobată decât această cantitate; 
nimic în plus. Cotele sunt fixate în mod, mai degrabă, rigid, iar 
eu n-am nicio putere să le modific. 

— Având în vedere că este vorba de Locașul Adevărului, nu s- 
ar putea face o excepție? 

— Dacă n-ar depinde decât de mine, totul ar fi deja rezolvat! 
Dar hotărârea depinde de un sistem administrativ a cărui 
complexitate o cunoașteți. 

— Așadar, voi fi nevoit să dau o veste foarte proastă 
maestrului de operă, se plânse Kenhir. 

— Poate că ar mai fi o posibilitate, propuse Mehy. 

— Care? 

— Să mă duc la Coptos. Acolo voi da ochii cu autorităţile și le 
voi putea expune punctul nostru de vedere. Succesul nu e 
garantat, dar puteți conta pe puterea mea de convingere. 

Mehy făcu sul papirusul în care se preciza motivul litigiului și 
se îndreptă solemn către ușa biroului său. 

— O să plec imediat, hotărî el, și sper să nu mă întorc cu 
coada între picioare. 

— Orice s-ar întâmpla, Mehy, confreria vă va fi 
recunoscătoare. 

— Aţi uitat că am datoria s-o protejez? lertaţi-mă că nu putem 
sta mai mult de vorbă, dar nu vreau să pierd niciun minut. 

leșind în curte în fuga mare, Mehy îl chemă pe vizitiul carului 
său și porni la drum, foarte satisfăcut de stratagema sa, pusă la 
punct cu meticulozitate. Nu-i va fi deloc greu să rezolve o 
problemă pe care o pusese chiar el la cale și, astfel, va părea a 
fi salvatorul artizanilor. 

Desigur, Kenhir nu bănuia nimic. Mehy jucase teatru cu atâta 
talent, încât scribul Mormântului căzuse în plasă. Maestrului de 
operă i-l va prezenta pe general ca pe cel mai bun protector al 
Locașului Adevărului, capabil să-și părăsească biroul și toate 
treburile, pentru a sări în ajutorul său. 

Și când va reveni la Teba, în fruntea convoiului purtând arama 
atât de necesară, Mehy va părea un adevărat erou. 

Maestrul de operă hotărâse să continue săparea mormântului 
lui Merenptah cu uneltele care îi rămăseseră. Explicase echipei 
care era situaţia; unii membri, bunăoară Gau cel Exact sau 
Fened Nasul s-ar fi descurajat dacă n-ar fi intervenit Paneb, 
convins că Nefer va reuși să iasă din încurcătură. În plus, ritmul 
lucrului rămăsese același. 

Șapte săptămâni mai târziu, situaţia devenise sumbră. 
Coborând către sat, pentru două zile de odihnă, echipa se 
întreba dacă va reveni curând în Valea Regilor. 

— Cu unelte uzate, nu putem munci bine, se plângea Karo cel 
Posac. 

— Fii pe pace, maestrul de operă nu va lăsa lucrurile așa, fu 
de părere Nakht cel Puternic. Mai bine zis, munca pe șantier va 
fi întreruptă. 

— Asta nu-mi place, spuse Fened Nasul. Va fi reluat, cu 
siguranţă, odată și odată, dar ne vom pierde ritmul. Un 
asemenea incident e un semn rău... Plutește în aer o magie 
negativă. 

— Dacă arama pe care o așteptăm nu sosește, interveni Gau 
cel Exact, există, probabil, un motiv serios. Nu mai e metal, nu 
mai sunt nici unelte, nu se mai muncește... Dacă autorităţile au 
hotărât să desființeze satul? 

— Trebuie să avem încredere, îi sfătui Paneb. Totul se va 
aranja. 

— Ce te face să fii atât de sigur? îl întrebă Pai Pâinică-Bună. 

— Pentru că nu se poate altfel. Faraonul a venit în sat și vorba 
lui e vorbă. 

— Cât de naiv ești! obiectă Casa-Funie. Dacă se produc 
tulburări la Curte, singurul gând al lui Merenptah va fi să-și 
păstreze tronul, și va uita de noi. 

— Dar și tu uiţi ceva: faraonul nu poate trăi fără să aibă un loc 
de veci. 

Discuţia continuă pe tot parcursul drumului. 

In apropiere de sat, Paneb fu cel care-i văzu primul: 

— Priviţi, niște magari! 

— Să nu ne facem iluzii, interveni Didia cel Generos. Nu este, 
desigur, decât un convoi cu alimente. 

— Acum, pe înserat? M-aș mira! 

Tânărul colos cobori panta în fugă, gata-gata să-l trântească 
la pământ pe fierarul Obed, care căra un cufăr greu din lemn. 

— Aramă? 

— Pentru sute de dălți, crede-mă! Mă apuc imediat de treabă. 

Generalul Mehy stătea, modest, în urma ultimului măgar, a 
cărui povară era descărcată de oamenii fierarului. Scribul 
Mormântului și maestrul de operă veniră către el: 

— Mulţumim pentru ajutorul atât de preţios, spuse Kenhir; 
arama ne sosește la timp. 

— Am pentru voi o mare surpriză: cantitatea e mult mai mare 
decât prevăzusem. Le-am spus că aveţi șantiere mari în proiect 
și că Locașul Adevărului nu trebuie lipsit niciodată de materie 
primă. Autorităţile din Coptos se prefăceau că nu pricep, dar le- 
am ameninţat că-mi voi continua drumul până la Pi-Ramses, 
unde voi raporta felul în care lucrează. Au înţeles, în sfârșit, că 
nu glumesc și au devenit concilianţi. Am profitat și le-am cerut 
despăgubiri pentru cele întâmplate; iată rezultatul! Mulțumirile 
voastre mă emoţionează, dar nu sunt necesare, pentru că nu 
mi-am făcut decât datoria. 

— Îi voi scrie vizirului pentru a-i aduce la cunoștință felul în 
care aţi intervenit în favoarea noastră, promise Kenhir, iar 
faraonul va fi, desigur, informat. Trebuie să știți că aţi participat 
în mod eficient la ridicarea mormântului regal. 

— Va rămâne pentru mine una din faptele cu care mă voi 
mândri, răspunse Mehy, și mă voi lăuda, fără să-mi pot stăpâni 
această slăbiciune. Doriţi să cercetaţi borderoul de livrare? 

— Ar trebui; s-o facem cât mai repede! 

În timp ce Mehy îi dădea documentul lui Kenhir, Nefer cel 
Tăcut se îndepărtă fără să spună vreun cuvânt. 

„Semn rău, gândi generalul; acest maestru de operă pare și 
mai neîncrezător decât scribul și e greu să știi ce gândește. Va fi 
nevoie de alte eforturi pentru a-l convinge că sunt un aliat 
credincios.” 

t 

— Factorul Uputy a adus un mesaj care poartă pecetea 
regelui, îi spuse Niut cea Neobosită lui Kenhir. 

— Ai fi putut să mă anunţi mai repede! 

— Păi, abia aţi venit, îi aminti fata, fără să se lase mai prejos. 

Scribul  Mormântului bombăni și rupse sigiliul. Lectura 
documentului păru să-l sperie: 

— Mă duc la Nefer, anunţă el. 

— Dar cina e gata, se smiorcăi Niut. 

— Ține bucatele calde până vin înapoi. 

Servitoarea ridică din umeri, dar Kenhir preferă să n-o bage în 
seamă. În ciuda oboselii, grăbi pasul, sprijinindu-se de baston. 

Când intră la Nefer, acesta tocmai ieșea din sala de baie. Cât 
despre Clara, sfârșită după o lungă serie de consultaţii, se 
întinsese pe patul din prima încăpere. 

— Îmi pare rău că vă deranjez, dar e vorba de o urgenţă: un 
mesaj din partea regelui! 

— Luaţi loc, îl îndemnă Nefer, să vă ofer ceva de băut. 

— Că bine faci! Am gâtul uscat... Dar cine și-ar fi putut 
imagina un asemenea ordin? Merenptah ne cere să începem 
imediat construirea templului său pentru milioane de ani, 
oricare ar fi stadiul la care am ajuns cu săparea mormântului, 
dar nici el, nici regina nu pot părăsi capitala pentru ceremonia 
sacră a începerii lucrărilor. 

— În acest caz, cum vom executa acest ordin? întrebă femeia 
înțeleaptă. 

— Din moment ce este învestit cu o funcție religioasă, 
maestrul de operă îl va reprezenta pe faraon. lar femeia 
înţeleaptă, superioara preoteselor lui Hathor, va face tot ce 
trebuie în numele reginei. 

— Aţi citit bine? se îngrijoră Nefer. 

— Textul este foarte limpede. 

— Dispunem de ritualul necesar? 

— Este cel mai vechi document al nostru. Graba regelui pare 
să ne arate că are nevoie de energia pe care acest templu o va 
produce zi de zi, atunci când va fi gata. Nu încape îndoială că 
duce o luptă grea pentru a-și păstra moștenirea lui Ramses. 

— Să-l anunţțăm imediat pe șeful echipei din stânga, hotărî 
Nefer, și să ne pregătim pentru ceea ce e necesar să facem. 

Tt 

Paneb își legăna fiul, sâcâit de un dinte care îi creștea. Doica 
nu mai văzuse niciodată un copil căruia să-i crească dinții atât 
de repede și care să aibă un caracter atât de aprig; pe Aperti, 
doar tatăl său reușea să-l potolească. 

— Se întâmplă ceva ciudat, spuse Uabet cea Pură, revenind 
de la templul lui Hathor. Femeia înţeleaptă ne-a convocat pe 
toate pentru astă-seară, iar colegii tăi discutau adunaţi în 
grupuri. 

— De îndată ce-l voi liniști pe Aperti, mă voi duce să văd 
despre ce e vorba. 

Chiar dacă era nevoită să-și împartă soţul cu Turcoaza, Paneb 
își afla odihna aici, în căminul său. Turcoaza îi oferea o beţie a 
simţurilor al cărei secret îl știa doar ea, dar Uabet renunţase să 
se lupte cu ea din acest punct de vedere. Oricare ar fi rătăcirile 
lui Paneb, el va reveni mereu în acest loc liniștit, pe care ea 
știuse să-l facă atrăgător și plăcut. 

Puţine femei ar fi consimţit la asemenea sacrificii, dar Uabet îl 
iubea pe bărbatul care îi dăruise un copil atât de deosebit, 
asemenea lui. Nu credea că, o dată cu trecerea anilor, Paneb va 
deveni mai puţin dinamic și mai înţelept; ea era aceea care, cu 
dragostea sa blândă și lipsită de excese, punea stavilă focului 
care l-ar fi putut mistui pe acest om zelos. 

— Ce privire ciudată ai! remarcă el. 

— Vă priveam pe tine și pe fiul tău... 

— Ai adus pe lume un flăcău frumos, Uabet, dar nu adoarme 
repede! 

— S-o fi găsit, în sfârșit, unul mai tare decât tine! 

— Asta o s-o vedem noi mai târziu. Ah... hai că am reușit! 

Bebelușul aţipise. Înainte de a ieși, Paneb îl puse cu blândeţe 
în braţele mamei sale. 

Pai Pâinică-Bună îl strigă: 

— Mi-am făcut siesta... Dar se pare că avem necazuri. 

— Habar n-am. 

— Speram că, o dată cu sosirea aramei, ne vom linişti! 

Cei mai mulţi dintre membrii echipei din dreapta se adunau în 
fața casei lui Nefer; Nakht cel Puternic nu-și ascunse 
nemulțumirea: 

— Se pare că va trebui să facem mai multe morminte pentru 
nobili! Când ne vom mai odihni și noi? Mormântul regal ne era 
de ajuns. De ce nu se apelează mai mult la echipa din stânga? 

— De unde știi toate astea? întrebă Casa-Funie. 

Nakht se gândi: 

— Păi... nu mai știu. Așa se vorbește... 


— Eu am auzit altceva, spuse Unesh Șacalul. Cum că regele i- 
ar chema pe unii dintre noi în capitală, pentru a construi un nou 
templu al lui Amon. 

— De asta nici nu poate fi vorba! interveni Userhat Leul. M-am 
născut la Teba și aici vreau să mor! 

— Asta e și părerea mea, aprobă Didia cel Generos; nimeni nu 
mă va putea obliga să-mi părăsesc satul. 

— Ce-ar fi să așteptăm să vedem ce are de zis maestrul de 
operă? propuse Paneb. 

Ideea îi surprinse pe artizani prin justeţea ei. 

— Dar nu știm de unde să-l luăm, le aduse la cunoștință 
Renup cel Jovial. lată o dovadă că nu e în regulă ceva! 

— Poate că se află la șeful echipei din stânga, își spuse 
părerea Karo cel Posac. Trebuie să cadă de acord înainte de a 
ne da vreo veste rea. 

— Să mergem acolo! hotărî Paneb. 

Mica trupă nu merse prea mult, căci Nefer cel Tăcut tocmai le 
ieși în drum. 

— Vrem să știm totul, pretinse Casa-Funie, arțăgos. Va fi 
întrerupt șantierul din Valea Regilor pentru a fi trimiși în altă 
parte? 

— Oare n-ar fi mai înțelept să nu daţi ascultare niciunui zvon? 

— Atunci, care este adevărul? 

— Faraonul ne-a poruncit să începem, fără întârziere 
construirea templului său pentru milioane de ani. De aceea, cele 
două echipe se vor reuni pentru inaugurarea șantierului. Apoi ne 
vom reîntoarce la munca pentru mormântul regal. 

— Dar de ce atâta grabă? se îngrijoră Thuty. Or fi tulburări la 
Curte? 

— Ca oricare faraon, Merenptah are nevoie de energia pe care 
i-o va da acest templu, iar noi suntem cei care vom da viaţă 
acestui edificiu. 

— Regele va veni la Teba? 

— Femeia înțeleaptă și cu mine suntem însărcinaţi să 
reprezentăm cuplul regal. 

Artizanul care trăda confreria avea o certitudine: la 
inaugurarea unui șantier atât de important ca acela al unui 
templu pentru milioane de ani, ar fi trebuit să se folosească 
piatra de lumină. Maestrul de operă va trebui s-o scoată din 
ascunzătoarea sa și se va ivi, astfel, ocazia nesperată de a-i afla 
locul. 

Planul părea ispititor, dar greu de realizat. Totul se va 
petrece, fără îndoială, în timpul nopţii, cu puţin timp înainte de 
răsăritul soarelui și de trezirea artizanilor. Trădătorul trebuia să 
plece de acasă fără să-și anunţe soţia și, mai ales, fără să fie 
văzut de Nefer cel Tăcut. 

Pentru a rezolva prima problemă, se gândise să pună în 
laptele cald pe care soţia sa îl bea la cină un somnifer pe bază 
de sunătoare, dar nu știa cantitatea exactă și se temea că nu va 
reuși. După ce se gândi bine, hotărî să-i dezvăluie intenţiile sale. 

— Ai încredere în mine? 

— Ce-ţi veni cu asemenea întrebare? se miră ea. 

— Am hotărât că trebuie să mă îmbogăţesc. 

— Asta e foarte bine... Dar cum te-ai gândit să faci asta? 

— Nu voi proceda ca tovarășii mei, care se mulţumesc cu 
puţin. Nu pot să-ţi spun mai mult, iar tu nu-mi vei mai pune nicio 
întrebare despre planurile mele. Nu ne vom sfârși zilele în acest 
sat în care oamenii refuză să-mi recunoască meritele. Răbdarea 
nu duce la nimic, așa că voi folosi alte procedee. 

— Nu e prea riscant? 

— Ştii doar cât de prudent sunt. Cândva, vom locui într-o casă 
frumoasă, vom avea servitori, ogoare și turme, iar tu nu te vei 
mai ocupa de bucătărie și nici de curăţenia locuinței. 

— Credeam că pe tine nu te interesează averea și că doar 
meseria te pasionează. 

— Așa trebuie să creadă, în continuare, întregul sat. 

Soţia lui se gândi îndelung. 

Trădătorul o privea fără încetare. Dacă ea ar fi cât de puţin 
împotrivă, ar deveni pentru el un pericol imediat și de 
neacceptat. 

— Nu mi-aş fi închipuit niciodată că vei ajunge să te porți 
astfel, spuse ea, dar te înţeleg. Ba, mai mult, te aprob. Și eu mi- 
aș dori să fiu bogată. 

Tt 

Soția sa nu era nici frumoasă, nici inteligentă, dar devenea 
complicea lui și ceda, ca el, unei porniri stăpânite de prea multă 
vreme: ispita câștigului. Trădătorul nu-i vorbise decât de 
planurile sale de viitor și de bunurile dobândite deja, fără a 
aminti de comanditari. Cu cât soţia lui știa mai puţin, cu atât era 
mai bine; dar acum era sigur că nu va sufla o vorbă și că-i va da 
mână liberă. 

Din fericire, noaptea îi era prielnică, cerul fiind acoperit. 
Ascuns în spatele unui enorm urcior cu apă, trădătorul stătea cu 
ochii aţintiţi asupra intrării în locuinţa maestrului de operă. Dacă 
intuise corect, Nefer avea să se ducă de unul singur să ia piatra 
de lumină și să o aducă până la intrarea principală în sat, înainte 
de a-i trezi pe artizani. 

Dacă n-ar fi fost foarte atent, trădătorul n-ar fi observat 
ieșirea pe furiș a șefului său de echipă, care avusese grijă să nu 
facă nici cel mai mic zgomot. 

Mergând aproape lipit de ziduri, maestrul de operă se 
îndrepta către localul destinat adunărilor. Se întoarse de două 
ori să privească înapoi, gata să-l surprindă pe urmăritor, dar 
nevăzând pe nimeni își continuă drumul, în liniște. 

Localul adunării... Trădătorul bănuise că Nefer avea să vină 
aici: când artizanii se întruneau, piatra trebuia așezată în naos; 
uneori, strălucirea ei se putea zări. Dar artizanul credea că, de 
această dată, nu va mai fi vorba de aceeași ascunzătoare, prea 
cunoscută. Și iată că se înșela. 

Cu o cheie de lemn, Nefer deschise ușa localului și rămase 
înăuntru o bună bucată de vreme. Când ieși, purta în brațe un 
obiect greu, ascuns într-un voal. 

Trădatorul simţi o mare satisfacție. Acum știa. 

O idee nebunească îi trecu prin minte: ce-ar fi să-l ucidă pe 
maestrul de operă, să-i fure piatra și să fugă cu această 
comoară de preţ? 

Din păcate, nu avea nimic la el: nici armă, nici unealtă de 
muncă; și apoi, la răsărit se zărea lumina dimineţii și noaptea 
avea să se retragă în scurt timp. Dacă nu reușea să-l pună pe 


198 


Nefer la pământ dintr-un singur pumn și, apoi, să-l sugrume, 
acesta avea să se apere și să strige după ajutor. 

Risca prea mult. 

Continuă să-l urmărească pe maestru, pentru a vedea locul în 
care urma să ducă piatra. Poate că o va ascunde în alt loc, mai 
accesibil decât localul adunărilor. Dar se îndrepta, cu un mers 
apăsat, către poarta principală. 

Acolo, se aflau deja scribul Mormântului și femeia cea 
înţeleaptă. La picioarele lor, o formă cubică înfășurată într-o 
pânză galbenă lăsa să se întrezărească o lumină ciudată. 

Piatra... Fără nicio îndoială, o adusese Kenhir! 

Maestrul de operă dezveli obiectul pe care îl purtase în braţe: 
un cufăr de lemn, din care scoase câteva plăcuţe de metal; le 
cercetă și apoi le puse la loc. 

Trădătorul se înșelase de data aceasta, dar spera că se vor 
mai ivi și alte ocazii pentru a afla taina pietrei de lumină. 

t 

— Ai fost urmărit? îl întrebă Kenhir pe Nefer. 

— S-ar putea, dar nu sunt sigur. 

— Sunt convins că acela care a pus ochiul cel rău pe unelte va 
încerca și să descopere ascunzătoarea pietrei de lumină. 

— Presupunând că ar reuși, la ce i-ar folosi această 
descoperire? Că doar nu va putea fugi cu ea. 

— Oricum, va încerca, își dădu Kenhir cu părerea, iar noi va 
trebui să fim mult mai precauţi. Dacă te-a urmărit, și-a dat 
seama că s-a înșelat asupra prăzii; va înţelege îndată că l-am 
păcălit pentru că am devenit foarte prudenţi. 

— Un motiv în plus pentru a renunţa la orice mișcare ce ne-ar 
ajuta pe noi să-l identificăm! E posibil ca un „mâncător de 
umbre”, un criminal, să se ascundă în sat, dar nu cred că poate 
acţiona în vreun fel. 

— Eşti mult prea optimist, consideră Kenhir. 

— Aţi uitat de razele emanate de femeia înțeleaptă? Ea va ști 
să ne apere de orice pericol, de oriunde ar veni el. 

Bătăi violente în uși, dese și repetate, sparseră liniștea zorilor. 
Paneb umbla prin sat, trezindu-i pe toţi cei care încă mai 
dormeau. 

— Plecăm îndată, striga tânărul colos. Mă duc eu însumi după 
cei întârziați. 


După ce servise un mic dejun copios, alcătuit din turte calde, 
lapte proaspăt, brânză și carne de gâscă, Paneb își îmbrăţișase 
fiul și soţia. Foarte bine dispus, își propusese să transmită 
această stare tuturor, pentru a le da mai multă forţă. 

Pe când pornea să facă turul satului, zări un bărbat care o 
luase la sănătoasa, temându-se parcă să nu fie văzut. Cine să fi 
fost? Vreun soț infidel, grăbit să ajungă acasă, ori cel care umbla 
prin sat să ghicească destinul și să facă farmece? 

În timp ce luau cina împreună, femeia înţeleaptă și maestrul 
de operă îi amintiseră trista realitate: un trădător se ascundea 
pe undeva prin preajmă, gata să le facă rău sătenilor. 

Șocat și îndurerat, Paneb acceptase, în cele din urmă, să fie 
numai ochi și urechi. Chiar dacă făceau parte dintr-o elită ca 
aceea a Locașului Adevărului, oamenii rămân tot oameni, 
uitându-și uneori îndatoririle sacre. Dar această posibilitate nu-l 
descurajase pe Paneb, căci niciun trădător, oricât ar fi fost el de 
viclean, n-ar fi reușit să împiedice realizarea operei, atâta vreme 
cât va străluci piatra de lumină. 

Și această piatră se afla aici, la picioarele lui. 

— Promit să nu mai pun gura vreodată pe vin, dacă voi mai 
găsi vreun sătean care doarme încă! 

— Ar trebui să fii mai prudent, Paneb, îl sfătui femeia 
înțeleaptă. Poate am dat un somnifer puternic vreunuia dintre 
pacienţii mei... 

— Nefiind în cunoștință de cauză, promisiunea mea n-ar mai 
avea nicio valoare! 

— Analizele tale juridice lasă de dorit, aprecie Kenhir. 

— Cred că l-am văzut, spuse tânărul colos, devenind deodată 
grav. 

— Te referi la trădător? întrebă Nefer. 

— Da, cred că el era. 

Maestrul de operă simţi un nod în gât: 

— L-ai identificat? 

— Nu, am văzut doar o siluetă. Cu toate astea, cu cât mă 
gândesc mai mult, cu atât sunt mai sigur că era el. 

Clara încercă să-i ghicească gândurile lui Paneb, pentru a 
descoperi ce anume ar fi putut el omite, dar nu află nimic. 

— Așadar, l-a urmărit, fără nicio îndoială, pe maestru, spuse 
Kenhir. 

— Ceva extrem de periculos! protestă Paneb. De ce nu m-aţi 
chemat să-l protejez pe Nefer? 

— Pentru că eu hotărâsem să joc rolul de momeală, explică 
acesta din urmă. 

— Adevărată nebunie! Dacă tu procedezi astfel, cum aș mai 
putea veghea asupra ta? 

— Dar nu sunt în pericol. Acest jalnic personaj n-are ca scop 
decât să ne fure comorile și, poate, să ne împiedice realizarea 
lucrărilor. 

— Eşti, din nou, prea optimist, se tângui Kenhir. 

Artizanii se adunau. Cu răceala sa obișnuită, șeful Hay ceruse 
celor din echipa din stânga să transporte obiectele necesare 
ceremoniei de inaugurare a șantierului și procesiunea se 
organiză, cu maestrul de operă în frunte. 

Ziua se anunţa caldă. Purtând vreo zece burdufuri mari, 
Paneb era nemulţumit că trebuie să meargă prea încet, în timp 
ce Pai Pâinică-Bună și Renup cel Jovial, dolofani cum erau, se 
simțeau numai bine în acest ritm domol. 

— Noaptea a fost scurtă, se plânse Renup. 

— Te pomenești că ai chefuit? întrebă Paneb. 

— Am băut și am mâncat împreună cu soţia mea... Dar acum, 
mă doare capul. Și asta, din cauza muncii care ne așteaptă. Tu, 
plin de forţă cum ești, nu-ţi dai seama ce-nseamnă asta. 

— Mișcarea te va face să fii în formă. 

— Se pare că vom folosi piatra de lumină, interveni Renup. 

— Da, așa se pare. 

— Nu te-ai întrebat niciodată unde stă ascunsă? 

— Nu, niciodată. 

— Nu ești curios, Paneb? 

— Dar tu? 

— La drept vorbind, nici eu. Asta nu-l privește decât pe 
maestrul de operă. 

Deși generalul Mehy îl umilise, Dakter nu-i purta pică și se 
considera vinovat. El, un om de știință cu spiritul critic mereu 
treaz, se lăsase păcălit de doi bieţi artizani din Locașul 
Adevărului! 

Rănit profund, Dakter ura și mai mult această instituţie, 
împotriva căreia va lupta prin toate mijloacele, chiar și cele mai 
josnice, până la distrugerea sa definitivă. 

Trebuia să-i afle secretele și tehnicile, păstrate cu atâta grijă 
și de care Dakter se lovise ca de un zid de nepătruns, în ciuda 
încăpăţânării sale și a multiplelor contacte oficiale. 

Galena și bitumul nu erau, oare, un punct de plecare? Era 
convins că produsele aduse de Paneb și de Thuty nu serveau 
doar la călăfătuirea bărcilor, la fixarea cozilor de unelte sau la 
fabricarea fardurilor; cât despre folosirea lor la ritualuri, ăsta era 
doar un obicei învechit, pe cale de dispariţie. 

După regulamentul în vigoare, Dakter ar fi trebuit să dea 
templelor întreaga încărcătură sosită de la Gebel el-Zeit, el 
nefiind decât cel care asigurase transportul și-l depozitase 
temporar; dar, falsificându-și raportul și schimbând puţin 
cantitățile, atât cât să nu dea de bănuit, reușise să sustragă 
câteva bucăți de bitum, pe care făcuse numeroase experiențe. 

Dezamăgit de primele rezultate, nu-și pierduse speranţa și, în 
cele din urmă, făcuse o descoperire extraordinară, de care 
generalul Mehy trebuia să afle cât mai repede. 

— Când vine acasă? îl întrebă Dakter pe secretarul său 
personal. 

— La căderea nopţii, când va termina de inspectat cazarma 
principală din Teba. 

— Pot să-l aștept aici? 

— Cum doriţi. 

Dakter nu-și notase nimic. Doar el și Mehy trebuia să fie la 
curent cu descoperirea; aceasta nu trebuia menţionată prin 
niciun cuvânt scris. 

Se înserase când carul generalului se opri în curte. Dakter se 
grăbi să-i iasă în întâmpinare. 

— Trebuie să vă vorbesc imediat! 

— Am de dictat corespondenţa. Vino mâine! 

— Când veți afla despre ce este vorba, îmi veţi multumi că v- 
am luat de la alte activităţi. 

Devenind curios, generalul îl invită pe Dakter sus, în biroul 
său, și închise ușa: 

— Despre ce este vorba? 

— Azi-dimineaţă, s-a produs un incendiu în laboratorul meu. 
Pagubele sunt mari, dar n-au fost victime. 

— Și care e cauza? 

— Eu însumi. 

— Asta ce înseamnă, Dakter? 

— Ca am descoperit secretul bitumului! Este o substanţă 
inflamabilă, care răspândește căldură și lumină. 

— Este o lumină curată sau cu depuneri de negru de fum? 

— Murdărește, ce-i drept, dar... 

— Îţi poţi imagina picturile din morminte și temple mânjite de 
această substanţă? 

— Sigur că nu, dar artizanii i-au găsit utilitatea! 

Mehy se gândea la piatra de lumină, dar galena și bitumul nu 
puteau fi decât niște componente minore. 

— Uleiul de piatră ne va fi foarte util, reluă Dakter. Ne va 
permite să ardem orice clădire, inclusiv forturile, și să terorizăm 
o armată inamică. 

— Renunţă la ideea asta! 

Savantul se crispă: 

— Vă asigur că... 

— Faraonul tocmai a poruncit să se închidă minele de la Gebel 
el-Zeit. Locașul va fi păzit în permanenţă și nimeni nu se va 
putea apropia fără aprobarea palatului. 

— Sunt sigur că decizia a fost luată la propunerea Locașului 
Adevărului! 

— Nu încape nicio îndoială, Dakter! Artizanii au înţeles că nu 
vei pune stavilă cercetărilor tale, scribul Mormântului l-a alertat 
pe vizir, iar acesta a reușit să obţină interzicerea folosirii acestui 
ulei periculos. 

— Trebuie să se intervină pe lângă rege, pentru a-și modifica 
decretul. 

— Să nu contezi pe mine pentru a întreprinde un demers atât 
de stupid. N-a sosit încă momentul să-i ţinem piept lui 
Merenptah și să fim acuzaţi că vrem să provocăm o revoltă. 

— Cu acest petrol, generale, vom avea o nouă armă! 

— Dar pentru a o avea, trebuie să cucerim puterea supremă, 
căci doar ea ne va permite să folosim, după bunul nostru plac, 
toate resursele naturale din ţară. 

— Am descoperit totuși unul dintre secretele Locașului 
Adevărului! 

— N-ai făcut decât să-l atingi, în treacăt... Maestrul de operă 
are, desigur, nevoie de o oarecare cantitate de bitum pentru a-și 

fabrica piatra de lumină, dar acesta nu e, probabil, decât un 
ingredient printre multe altele. Le-ai spus ceva subalternilor tăi? 

Bărbosul se încruntă: 

— Sunteţi singurul care știe și nu există nimic scris. 

— Asta e bine, Dakter, inteligența de care dai dovadă te va 
duce departe. În mod cu totul oficial, îţi voi da ordin să lucrezi 
pentru a îmbunătăţi armamentul forțelor tebane. Am nevoie de 
un material de mai bună calitate pentru armele mele: săbii, 
lăncii și vârfuri de săgeți. Vei avea la dispoziţie atâta aramă câtă 
vei avea nevoie și chiar fier. De îndată ce vei avea rezultate 
demne de a fi luate în seamă, păstrează secretul și dă-mi de 
veste. 

t 

Alături de maestrul de operă și de femeia înţeleaptă, Thuty 
cel Savant privea cerul înstelat. Noapte de noapte, reperaseră 
poziția lui Mercur, plasat sub protecția lui Seth, a lui Venus, 
legată de renașterea fenixului, a lui Marte, Horus cel roșu, a lui 
Jupiter, cel care iluminează cele Două Regate și deschide poarta 
misterelor și a lui Saturn, taurul cerului. Thuty consultase cărțile 
de astronomie și de astrologie, în care erau studiate stelele 
nemuritoare și cele care apăreau și dispăreau la orizont, 
formând cupola cerului, împărțită în treizeci și șase de decane. 
Din zece în zece zile, se înălța un nou decan care, după ce 
trecea prin atelierul de înviere al cerului, redevenea vizibil. 

— Ora este favorabilă, declară Thuty. 

Dacă ţintirea e făcută corect, poziția terestră a templului lui 
Merenptah va fi în deplină armonie cu cerul, pe care edificiul 
terminat o va reflecta prin toate părţile sale. 

Maestrul de operă pusese piatra de lumină, acoperită cu voal, 
pe locul viitorului naos, încredințase șefului echipei din stânga 
planul trasat pe un rulou de piele care, la încheierea lucrărilor, 
urma să fie închis într-o criptă. 

Nefer verifică unghiurile cu un echer. Trasă pe pământ un 
unghi drept cu o coardă împărţită în douăsprezece părţi egale 
prin niște noduri, apoi formă un triunghi 3/4/5, simbolizând 
triada Osiris-Tatăl, Isis-Mama și Horus-Copilul. 

Folosind săpăliga, maestrul de operă săpă șanțul pentru 
fundaţie, care făcea legătura între templu și Nun, oceanul de 
energie primordială, și fixă cărămida mamă, din care aveau să 
ia naștere pietrele de construcţie. 

De departe Paneb observa riturile. Era neliniștit, ca și când 
cele două echipe reunite erau pândite de un pericol. Datorită 
amuletei lui Ched, tânărul colos avea impresia că vede în noapte 
la fel de bine ca o felină ce stă la pândă. 

Și totuși, ceremonia se desfășura fără niciun incident și într-o 
liniște totală care pătrundea sufletul artizanilor, conștienți că iau 
parte la un act major, care sfidează trecerea timpului. 

Cu câte un baros în mână, Nefer și Clara ajunseră lângă doi 
țăruși fixati pe lungimea șanțului de fundaţie și între care fusese 
întinsă coarda care indica măsurile templului. Îndeplinind funcţia 
faraonului și a marii soţii regale, dădură câte o lovitură pe 
capătul fiecăruia dintre ţăruși, pentru a-i înfige și mai mult în 
pământ. 

Din acea clipă, flacăra ochiului divin ascuns în piatra de 
lumină începea construirea templului. 

— Cât de frumos e acest locaș! spuse Nefer. Nu mai există 
altul asemenea lui; toate formele îi sunt desăvârșite, planul a 
fost prilej de sărbătoare și va fi dus la bun sfârșit cu bucurie. Fie 
ca durata existenţei sale s-o egaleze pe cea a cerului! 

— Fie ca această operă să strălucească în toată ţara, spuse 
Clara, lumina sa să-i aducă fericire. Acest templu să crească tot 
mereu, pentru a exprima viaţa universului. 

In fundaţii, maestrul de operă așeză plăcute din metal preţios 
și unelte în miniatură, printre care un echer, o nivelă și cotul pe 
care fusese gravat jocul de proporții specifice ale templului lui 
Merenptah. Această comoară, invizibilă de acum înainte, fu 
acoperită cu o dală. 

Nefer purifică locul cu fum de tămâie, deschise gura templului 
cu un sceptru, îi atinse punctele sensibile și, după formula 
antică, „încredinţă locașul stăpânului său”, principalul creator 
care acceptase să se întrupeze în acest loc. 

Paneb fixa cu privirea un deal, convins că cineva îi pândea, 
dar nu observă nicio mișcare suspectă. Ceremonia luă sfârșit și, 
reculegându-se în liniște, cele două echipe ale Locașului 
Adevărului o porniră spre sat. 

Tânărul colos se întoarse. Nu-i urmărea nimeni. 

t 

Dakter era dezamăgit. 

Nu văzuse nimic interesant, deși folosise, ca să poată urmări 
de la distanţă, sticlă adusă din Fenicia și care avea proprietatea 

de a miri. Totuși, alesese un loc ideal pentru a observa diferitele 
faze ale ritualului, dar acesta nu era decât o înșiruire de 
obiceiuri ancestrale, lipsite de orice interes științific. 

Nimeni nu se atinsese de piatra de lumină, lăsând-o 
acoperită. La inaugurare, maestrul de operă o luase pentru ao 
înlocui cu prima piatră a naosului, centrul vital al construcţiei. 
Acesta urma să fie înălțat primul, pentru ca riturile dimineţii să 
se poată celebra cât mai repede posibil. 

„Un simplu obicei, nimic altceva decât un obicei învechit, își 
spuse Dakter; adevăratele secrete rămân ascunse în interiorul 
satului.” 

Un eveniment atât de important cum era sacralizarea unui loc 
pe care avea să se înalțe un templu pentru milioane de ani era 
urmat, desigur, de o mare sărbătoare ce se adăuga la 
calendarul ritual al festivităților în onoarea zeilor. La cererea 
maestrului de operă, scribul Mormântului le dăduse celor două 
echipe o săptămână liberă, timp în care urma să se consume 
suplimentul de carne, de legume, de plăcinte și de vin, dăruite 
de vizir, pentru a-și exprima satisfacția faţă de calitatea muncii 
din Locașul Adevărului. 

Trădătorul nu putea profita de această perioadă de odihnă 
pentru a dispărea, pentru că era vorba de o sărbătoare de 
familie, pe care nu trebuia s-o piardă niciun sătean. Casele se 
împodobeau cu flori, se pregăteau bucate, se întindeau mese 
festive în aer liber, se umpleau urcioarele cu vin proaspăt și 
nimeni nu uita să depună ofrande pe altarele strămoșilor, 
sărbătorind evenimentul așa cum se cuvine. Veselia bărbaţilor și 
a femeilor, râsetele copiilor nu erau oare cea mai bună dovadă 
că opera avea să fie continuată? 

Până și Negruțu' încheiase un armistițiu cu pisicile. Sătul de 
atâta carne de vită și legume proaspete, câinele nu mai avea 
chef să alerge după aceste creaturi sprintene. Cât despre 
maimuţica cea verde, aceasta îi făcea fericiți pe copiii adunaţi 
de Paneb pentru a le da primele lecţii de luptă cu pumnii și cu 
bețe scurte. 

— E tot ce ai găsit ca adversari de temut? îl atacă Nakht cel 
Puternic. 

— lar cauţi pricină de ceartă? 

— O sărbătoare fără întreceri de luptă nu poate fi numită 
sărbătoare... Toată lumea știe că noi doi suntem cei mai 
puternici. Deci, în seara asta, vom trece direct la finală, lângă 
atelierul fierarului. Vrei? 

— Întrecerea asta nu mă interesează. 

— Eu voi fi, oricum, acolo. Tu ai dreptate să eziţi... Ai înțeles, 
în sfârșit, că nu prea ești la înălțime! Teama e un sfetnic bun și, 
în asemenea împrejurări, singura soluţie este lașitatea. 

Dacă Paneb nu ar fi fost înconjurat de copii, Nakht n-ar mai fi 
apucat să-l insulte. 

— Fii totuși atent, îl sfătui Puternicul: unul dintre ţâncii ăștia 
ar putea să te rănească. Nu mi-ar plăcea să pun la pământ un 
adversar de talia lor. 

t 

Turcoaza îi mângâie părul lui Paneb, care o iubise cu tot atâta 
ardoare ca prima dată: 

— Câtă înflăcărare! Oare te vei domoli vreodată? 

— Dar tu vei înceta vreodată să fii atât de frumoasă? 

— Desigur... Anii nu te cruţă. 

Paneb o privi cum sta goală, parfumată și senzuală cum nu 
mai fusese niciodată. 

— Te înșeli, Turcoaza! Tu ai o frumuseţe deosebită, pe care 
timpul n-o va putea învinge. 

— Ba tu ești cel care se înșală, căci vorbești de un miracol pe 
care nu-l poate trăi decât femeia înţeleaptă. 

— Instinctul meu nu mă înșală... Și mai știu că atracţia dintre 
noi va rămâne mereu la fel de puternică. 

Superbei roșcate îi făcea plăcere să audă toate acestea. 
Amantul său știa să-i răspundă de fiecare dată cu aceeași 
pasiune. Se arăta exagerat și greu de suportat, dar atât de 
generos, atât de plin de viaţă, încât era plăcut să-i accepti 
fervoarea. 

— O să mă bat cu Nakht și o să-i dau o lecţie să mă ţină 
minte. După asta, poate că mă lasă în pace. 

Turcoaza încetă cu mângâierile: 

— Ar trebui să renunţi la bătaia asta. 

— De ce? 


— Mă îngrijorează. 

— Cum așa, Turcoaza? Doar îmi semeni. Tie nu ţi-e teamă de 
nimic! 

— Mai bine ascultă-mi sfatul! 

— Dacă nu-l înfrunt pe Nakht, echipa mă va privi ca pe un laş, 
iar eu îmi voi pierde respectul lor. Fii pe pace, Puternicul nu mă 
va putea învinge, oricât s-ar strădui! 

t 

În căldura noptii, petrecerea era în toi. Așezat într-un scaun 
din trestie împletită și prins bine în chingi, fiul lui Paneb era 
numai ochi și urechi. Uabet cea Pură renunţase să-l pună în pat, 
pentru a evita o nouă serie de urlete. 

— Nu știam că ești astronom, îi spuse Paneb lui Thuty, care 
trăsese cam mult la măsea, profitând de vinul cel roșu de 
Khargeh. 

— Sincer să fiu, femeia înţeleaptă e cea care m-a învățat să 
observ tot ce trăiește în cer și să cunosc stelele „printre care nu 
există greșeală”. Am fost numit în serviciul orelor pentru a afla 
momentul potrivit riturilor, pentru a observa, la fiecare zece zile, 
răsăritul heliac al unui nou decan, atrăgându-i atenţia 
maestrului de operă asupra influenței sale. Locașul Adevărului 
trebuie să fie tot timpul în legătură cu mișcările cerului, pentru a 
nu-și pierde buna orientare. Știai că stelele nepieritoare se 
rotesc în jurul unui centru invizibil și că toate laolaltă se mișcă 
datorită precesiunii axei lumii? A cunoaște mișcările stelelor și 
ale planetelor, a înţelege deplasarea lor în corpul imens al zeiţei 
Nut înseamnă a simţi felul în care arhitectul universului îl 
modelează în fiecare clipă. 

Paneb simţi peste umăr o privire apăsătoare. Se întoarse și o 
văzu pe Clara, care nu participa la această beţie generală, ci se 
îndrepta către templul lui Hathor. 

— Mai rămâi, propuse Thuty, petrecerea nu s-a terminat. 

Tânărul colos se ridică și o urmă pe femeia înțeleaptă. Simțea 
o chemare de nestăpânit, ca și când i se ivise ocazia nesperată 
de a deschide o ușă ce rămăsese până atunci închisă. 

Nu-l zări pe Ched Salvatorul, sprijinit de un perete și ale cărui 
buze schiţau un zâmbet. 

Clara trecu pragul templului, trecu prin curtea ce se întindea 
sub cerul liber, pătrunse în prima sală acoperită, luminată de 

lămpi ale căror fitile nu scoteau fum și o luă pe o scară cu trepte 
puţin înalte și ușor de urcat. 

Paneb o ajunse din urmă pe acoperișul sanctuarului, de unde 
ea contempla luna plină. 

— Universul reprezintă inteligenţa, îi spuse ea, el e cel care ne 
creează și ne gândește. Viața se naște în acest spaţiu fără 
margini, iar noi suntem copiii stelelor. Să privești cu atenţie 
soarele nopţii, ochiul lui Horus, pe care Seth se străduiește 
zadarnic să-l sfărâme în mii de bucăţi. Se crede că luna va muri, 
dar ea renaște pentru a risipi întunericul. Când e lună plină, 
aceasta întruchipează Egiptul în imaginea cerului, cu toate 
provinciile sale, este ochiul complet care-i permite lui Osiris să 
reînvie din morţi. Tu, pictorule, trebuie să potolești acest ochi și 
să-l redai prin operele tale, pentru ca ele să devină priviri 
capabile să ne lumineze calea. În fiecare an, Thot regăseşte de 
trei ori ochiul pierdut, îl reconstituie și îl pune la locul luit’, iar 
noi suntem acum exact în această a treia perioadă. De acum 
înainte, amuleta pe care ţi-a dat-o Ched Salvatorul te va lega de 
desenele gravate pe cer și-ţi va face mâna clarvăzătoare. 

t 

Paneb rămăsese singur pe acoperişul templului scăldat în 
lumina lunii pline, surd la zvonurile petrecerii, care ajungeau 
până la el. Sfătuit de Clara, îşi expusese amuleta la soarele 
nopții. 

În aceste clipe în care luna plină a lui Thot îi deschidea ochiul 
de pictor, Paneb nu mai visa la o lume minunată; se simţea în 
stare să aducă acea lume la realitate. La tehnicile pe care le 
învățase putea adăuga ce era mai important: o viziune 
interioară, pe care va ști s-o exprime cu ajutorul mâinilor sale. 

Cei care-l îndrumaseră spre această nouă schimbare erau 
femeia înţeleaptă și Ched Salvatorul. 

El, cinicul, se dovedise a fi de o generozitate fără egal, 
oferindu-i semnul puterii ce încă îi lipsea, această modestă 
amuletă, a cărei semnificaţie îi fusese dezvăluită de femeia 
înțeleaptă. 

Ea, mama spirituală a confreriei, îl făcuse să se nască a doua 
oară. 


19 A douăzeci și una zi din luna a doua a primului anotimp, a cincea și a douăzeci și 
noua zi din prima lună a celui de-al doilea anotimp. 

Mergând încet spre casă, se gândea la sutele de chipuri care 
se vor naște în curând de sub penelurile sale și ardea de 
nerăbdare să-i vorbească lui Ched despre ele. Va avea norocul, 
desigur, să le dea viață pe pereţii unui mormânt regal. 

— Ai uitat de întâlnirea noastră, Paneb? 

Vocea lui Nakht cel Puternic, din cauza băuturii, devenise 
agresivă. 

— Du-te la culcare! Nu vezi că ești beat? 

— Ţin mai bine la băutură decât tine, puștiule! Și am pariat pe 
un taburet că te voi ţintui cu umerii la pământ. 

Uabet cea Pură tocmai își dorea un taburet, pe care să-și 
pună picioarele când îl legăna pe Aperti. Dar lui Paneb îi veniră 
în minte vorbele Turcoazei: 

— Să nu stricăm sărbătoarea asta, Nakht! N-am chef să te 
rănesc. 

— Nu ești decât un laş... Mușchii ţi-au slăbit de atâta desenat. 
Eu sunt cioplitor în piatră, nu muiere! 

— Ba ești un cretin care îmi va cere scuze! 

Nakht îi răspunse cu un hohot de râs dispreţuitor: 

— Bine, Nakht! Hai s-o rezolvăm! 

Cu câte o cupă de vin în mână, ceilalți cioplitori în piatră, 
Casa-Funie, Fened Nasul și Karo cel Posac, așteptau lângă 
atelierul fierarului. 

— lată-vă, în sfârșit! exclamă Casa. Noi trei vom fi arbitri... 
Jucaţi cinstit, fără lovituri nepermise! 

Celor trei artizani le cădeau pleoapele, dar primul atac al lui 
Nakht, fără niciun avertisment, îi trezi de-a binelea. 

Sărind într-o parte, Paneb se feri de pumnii strânși ai 
adversarului său. 

— Fugi, muiere ce ești, ţi-e frică de mine! Hai, vino, dacă ai 
curaj! 

Mușchii lui Nakht erau impresionanţi, dar îi lipsea suplețea. 
Paneb hotărî să-l dezechilibreze și i se aruncă la picioare pentru 
a-l ridica în aer. Dar mâinile îi alunecară pe pielea adversarului 
și se trezi el însuși la pământ. 

Deși se ridică repede, primi un picior în coaste, însoţit de un 
hohot de râs. 

— Mi-am uns corpul cu ulei și n-o să mă poți apuca... Sunt de 
neînvins și o să ai de suferit! 


Dacă Nakht ar fi putut vedea furia din ochii lui Paneb, s-ar fi 
lăsat păgubaș. Nu înțelegea cum de berbecul pe care-l primise 
în piept putea fi atât de violent. Cioplitorul în piatră căzu pe 
spate, cu brațele în lături, iar Paneb îl imobiliză, cu umerii la 
pământ. 

— Mâine-dimineaţă să mi se trimită acasă taburetul, le spuse 
colosul celor care asistau. Dacă nu, îi dărâm casa lui Nakht, 
cărămidă după cărămidă. 

Didia cel Generos bătu la ușa casei lui Paneb. Purtându-și fiul 
în braţe, Uabet cea Pură îi deschise: 

— Am adus taburetul, spuse dulgherul. 

— Dar... eu n-am comandat nimic! 

— Cioplitorii în piatră mi-au atras atenţia că e foarte urgent. 
Am ales unul pe care îl aveam în stoc. E foarte solid, poţi fi 
sigură! 

— Paneb doarme încă, mă duc să-l trezesc. 

Tânărul colos se smulse dintr-un vis sublim, în care acoperise 
pereţi întregi cu picturi ce o reprezentau pe Turcoaza în chip de 
adoratoare a Soarelui și a Lunii. 

Când se trezi de-a binelea, simţi o durere în partea stângă. 
Animalul ăla de Nakht îi rupsese o coastă. 

— Didia vrea să te vadă, îl anunţă Uabet cu blândeţe. 

— De ce ne deranjează atât de devreme într-o zi liberă? 

— Pentru un taburet. 

Încă somnoros, Paneb își aminti și râse cu poftă, strângându- 
și la piept soţia și copilul: 

— E un cadou pentru tine, Uabet! 

— Îmi doream unul, e drept, dar nu era chiar atât de urgent. 

— Nu trebuie niciodată să pierzi ocazia care ţi se ivește. Mie 
mi-e foame! Îl invităm pe Didia la masă pentru a serba 
evenimentul? 

Din stradă, se auziră vocile unor oameni care se certau. 
Paneb ieși repede și-l văzu pe lmuni războindu-se cu Didia. Mic 
și chelbos, scribul asistent nu părea să se teamă de dulgherul 
uriaș. 

— Termină cu ţipetele, Imuni! Întoarce-te la biroul tău și lasă- 
mi colegul în pace! 

Scos din minţi, scribul se răsti la Paneb: 

— În satul ăsta există o lege. Nici tu, nici el n-aveţi dreptul s-o 
violați! 

— Ce-ai mai inventat? 

Imuni, ca un învingător, își puse un picior pe taburet: 

— Mobila asta e o închipuire? 

— E bunul meu, n-ai tu treabă. 

— Ba tocmai, e treaba mea! Trebuie să știu dacă nu face 
parte dintr-un mobilier funerar prevăzut pentru un mormânt și 
dacă nu cumva tu și dulgherul nu faceţi un trafic ce-ar trebui 
interzis. 

Paneb își încrucișă braţele, privindu-l curios pe Imuni: 

— Că spui tâmpenii, asta nu mă miră, dar că te afli aici exact 
în momentul livrării, mă surprinde... Nu cumva te-a informat 
cineva? 

— Ce importanţă are? Didia să-mi dovedească imediat că 
acest taburet nu este furat; dacă nu, voi depune plângere 
împotriva voastră! 

— Să știi că, înainte de a mă spăla, sunt cumplit de prost 
dispus... Și în această dimineaţă, n-am avut încă timp să fac 
acest lucru. Cine te-a informat, Imuni? 

Ajutorul de scrib înțelese, după tonul colosului, că nu trebuia 
să se joace prea mult cu focul. 

— Mi-a spus Nakht... M-a prevenit că l-ai obligat pe Didia să-ţi 
dea un taburet și că te-aș putea acuza de furt și de șantaj. 

— După cum te cunosc, presupun că actul de acuzare e deja 
gata! 

Imuni privi în jos, spre un săculeț din piele din care se zărea 
un papirus: 

— Faptele mi se par bine stabilite. 

— Și mie, adăugă Paneb, cu un calm îngrijorător. 

— Atunci, mărturisești? 

— N-ar trebui să ţi se permită să scrii minciuni, Imuni! Dacă o 
ţii tot așa, riști să devii de-a dreptul periculos. Trebuie să te ajut 
să revii pe drumul cel bun. 

Paneb îi smulse materialul din mână, făcu bucăţi sacul și 
papirusul, îi sparse penelurile, pâinile de cerneală și vasul cu 
apă. 

Temându-se ca nu cumva și el să aibă aceeași soartă, lmuni 
își luă tălpășița. 

Paneb înșfăcă taburetul: 

— Uabet va fi în culmea fericirii, îi spuse el lui Didia. Vino să 
iei micul dejun cu noi! 

_ + 

— Imi arde gâtul, se plânse lpuy Iscoditorul și mai nervos 
decât de obicei. Soţia mea spune că am gâtul umflat și că am 
slăbit. Cred că îmi crește febra și nu știu dacă voi fi în stare să 
mă reîntorc la muncă, în Vale, după ce vor trece aceste zile de 
sărbătoare... 

Clara îi luă pulsul lui Ipuy, în mai multe locuri. Examinatorul 
nu făcea parte dintre mofturoșii care, la cea mai mică durere, 
încercau să obţină de la femeia înţeleaptă zile suplimentare de 
odihnă. 

— Cuvântul inimii e tulburat, constată ea. Ar fi trebuit să vii la 
consultație mai din vreme. 

— E ceva grav? 

— Deschide gura și lasă-ţi capul pe spate! 

Terapeuta se așteptase la ceea ce vedea: 

— Este o boală pe care o cunosc și pe care o voi vindeca, 
spuse ea, dar ai suferit în tăcere prea multă vreme. Genul ăsta 
de curaj n-are niciun rost, lpuy! Infecția ta s-ar fi putut agrava, 
degenerând într-o tumoare de nevindecat. 

Femeia înţeleaptă prepară o mixtură compusă din usturoi, 
mazăre, chimen, sare marină, drojdie de bere, făină, boabe de 
piretru, miere, ulei și vin de curmale, în cantităţile pe care 
predecesorul său le consemnase în cartea sa despre bolile 
infecțioase. 

— Vei lua această medicaţie sub formă de bilute, îi prescrise 
ea lui lpuy. Douăzeci pe zi timp de o săptămână vor fi de ajuns. 
Puroiul va dispărea repede și te vei simţi ușurat. Apoi voi reduce 
dozele până la dispariţia completă a bolii. 

Țipete de ajutor tulburară sfârșitul consultaţiei. 

Ajutorul de scrib Ilmuni striga cât de tare putea pentru a-i 
aduna pe săteni. 

t 

Nefer cel Tăcut reușise să facă liniște și să obțină lămuriri 
clare din partea lui Imuni, care continua să tremure, sub privirile 
mirate ale artizanilor. 

— Mi-a stricat materialul... E nebun! 

— De cine vorbești? 

— De Paneb! Trebuie să-l ia paznicii și să-l aresteze; altfel, va 
devasta tot satul. 

Cu excepţia lui Nakht, bolnav la pat, cioplitorii în piatră abia 
se stăpâneau să nu râdă. Imuni le căzuse în plasă și reacţiile lui 
Paneb le depășiseră închipuirea. 

— Du-te și cheamă-l pe Paneb! îi porunci maestrul de operă 
lui Thuty cel Savant. 

Acesta din urmă reveni însoţit de tânărul colos și de Didia, 
care mesteca o plăcintă umplută cu bob cald. 

— Apără-mă! urlă Imuni, retrăgându-se lângă cioplitorii în 
piatră. 

— Ai spart materialul ajutorului de scrib? îl întrebă Nefer pe 
Paneb. 

— N-am făcut decât să-i şterg minciunile și consider că am 
făcut un serviciu confreriei. Dacă nu i-aș fi dat o lecție lui Imuni, 
ar fi ajuns să se creadă atotputernic. Să stea la locul lui și să 
execute ordinele scribului Mormântului și totul va fi bine! 

Roșu de mânie, Imuni protestă: 

— Paneb e un hoţ și un turnător; a distrus dovezile de pe actul 
meu de acuzație! 

— De data asta, urlă acuzatul, ajunge! 

Maestrul de operă interveni: 

— Fără violenţă, Paneb! Ce ai de spus? 

— Tu mă obligi să-i răspund gândacului ăsta? 

— Vreau să aflu adevărul. 

— O să-ţi spun eu adevărul, interveni Didia. Grupul 
cioplitorilor în piatră mi-a cerut să-i livrez lui Paneb, de urgenţă, 
un taburet; i-am adus unul pe care îl făcusem pentru a-l vinde în 
exterior. N-a fost nici furt, nici șantaj și aș vrea să știu cine 
trebuie să mi-l plătească! 

— Nakht cel Puternic, răspunse Paneb, dând la iveală 
dedesubturile întâmplării. 

— Este totuși foarte neclar, spuse Unesh Șacalul. N-ar trebui 
să convocăm tribunalul? 

— Bastonul zeului Amon va fi de ajuns, hotărî maestrul de 
operă, căci totul mi se pare mult mai clar decât crezi. 

Paneb era indignat: 

— Am un martor, lmuni mă acuză pe nedrept și cioplitorii în 
piatră au încercat să se răzbune pentru că l-am înfrânt pe 
Nakht... Și mai ai de gând să mă judeci? 

— Ai făcut o greșeală spărgând materialul ajutorului de scrib, 
îi aminti Nefer. Locașul Adevărului ne învaţă să construim, nu să 
distrugem. Oricare ar fi împrejurările. Să ţii minte asta! 

Șeful echipei din stânga, sever ca un paznic la poarta către 
lumea cealaltă, veni în faţa tânărului colos, purtând în mână un 
baston greu, terminat cu un cap de berbec, admirabil sculptat, 
încoronat cu un soare pictat în roșu-aprins. 

Femeia cea înţeleaptă fusese la înălțimea rangului ei: 

— Paneb, îndrăznești să-l privești drept în ochi pe berbecul 
divin, afirmând că n-ai minţit? 

— În tine am încredere. 

Colosul fixă cu privirea capul din lemn aurit, ai cărui ochi de 
jasp negru păreau vii. Sătenii i se adresau berbecului lui Amon 
pentru a-l ruga ceva sau pentru a formula vreo reclamaţie. De 
data aceasta, maestrul de operă încredința puterii sale ascunse 
judecarea prietenului său în fața comunităţii. 

Paneb simţi imediat că magul care crease această efigie, o 
dată cu înfiinţarea satului, îi dăduse o putere în stare să distrugă 
voința unui om. 

Pentru a evita flacăra invizibilă a acestei priviri nemiloase, 
simţi nevoia să lase ochii în jos și să implore indulgenţa zeului. 

Dar forța adevărului său l-a făcut să rămână cu capul sus și să 
nu cedeze în fața berbecului sacru. 

Discul solar păru deodată mai puţin strălucitor și bastonul cel 
greu se îndepărtă. 

— Paneb n-a comis nicio greșeală gravă împotriva 
comunităţii, decretă femeia înțeleaptă, și nu-și atrage mânia 
zeului. 

— Cer totuşi să-i dea lui Imuni un material nou, ordonă 
maestrul de operă. 

Tânărul colos rămase tăcut. 

Ascuns în spatele cioplitorilor în piatră, ajutorul de scrib se 
gândea că prietenia dintre Nefer și Paneb nu va fi eternă. 

La scribul Mormântului se întruniseră femeia înţeleaptă și cei 
doi șefi de echipă. Zilele de odihnă erau pe sfârșite și trebuiau 
luate câteva hotărâri pentru următoarea perioadă de muncă. 

— Echipa din stânga va purcede la construirea templului 
pentru milioane de ani, conform planului făcut de maestrul de 
operă și aprobat de rege. Ai vreo observaţie de făcut, Hay? 

— Nu, niciuna. 

— Șantierul va fi împrejmuit și păzit de paznic. La cel mai mic 
incident, îl vei anunța pe Sobek. 

Șeful echipei din stânga încuviinţă: 

— Următoarele două etape pe care trebuie să le respectăm 
sunt mai delicate: este oare bine să ne reluăm munca în Valea 
Regilor și să-i aducem la cunoștință lui Sobek ceea ce am 
descoperit? 

— Săparea mormântului regal e de primă importanţă, hotărî 
Nefer. Oricare ar fi riscurile, eu voi continua. 

— Atunci să-i semnalăm lui Sobek faptul că printre noi se 
ascunde un trădător. 

— Nu sunt de acord, spuse sec șeful echipei din stânga. Sunt 
problemele noastre și nu ne privesc decât pe noi. 

— iți înțeleg reacţia, spuse Clara, dar Sobek nu ne este 
dușman. lubește satul, dorește ca el să-i continue activitatea și 
avem nevoie de ajutorul lui. 

— Pentru noi, este o rușine! N-ar însemna să distrugem 
unitatea confreriei? 

— Cel care încearcă s-o distrugă este mizerabilul care și-a 
trădat jurământul. Și de această rușine suntem vinovaţi doar 
noi, cei lipsiţi de vigilenţă. 

— Eu aș pune o condiţie, ceru Hay: Sobek să păstreze cu 
sfinţenie secretul care i se va încredința. 

t 

Așezat pe o rogojină în fața lui Kenhir care ocupa singurul 
scaun confortabil din al cincilea fort, Sobek nu putea să-și 
creadă urechilor. 

— Cele aflate nu mă surprind, îi mărturisi el scribului 
Mormântului. lată, se împlinesc zece ani de când îl caut în zadar 
pe asasinul unuia dintre oamenii mei și am ajuns la convingerea 

că acesta se ascunde în sat. Ce loc mai bun și-ar fi putut găsi? 
lar acum, acest dușman din umbră încearcă să vă facă rău, 
chiar în interiorul confreriei. Trebuie să acceptăm realitatea, 
Kenhir: este vorba de un complot pregătit de multă vreme. Eu 
nu sunt autorizat să fac vreo anchetă în Locașul Adevărului, așa 
că trebuie s-o faceți dumneavoastră. Fiţi foarte prudent... A ucis 
deja și nu va ezita s-o facă din nou, dacă se va simţi ameninţat. 

— lar tu ce te gândești să faci? 

— Omul nostru este, desigur, în legătură cu complicii săi din 
afară; într-o bună zi, va face o greșeală. 

— Până în prezent, n-a făcut niciuna! 

— Știu, Kenhir, știu... Ai putea să juri că nu poate fi prins și 
acest gând nu-mi dă pace. Dar este totuși singura mea 
speranţă. 

— Trebuie să-mi promiţi că nu vei sufla nimănui niciun cuvânt. 

— Va trebui să scriu rapoarte către superiorii mei și... 

— Singurii tăi superiori sunt faraonul, vizirul și eu însumi. Te 
acopăr, Sobek, și, dacă va fi necesar, îi voi da explicaţii regelui. 
Dar este imposibil ca alte persoane să fie informate de ceea ce 
se petrece în sat. Noi nu avem încredere decât în tine. 

Nubianul păru flatat: 

— Pe numele faraonului, jur să nu spun nimic nimănui. 


Cineva se apropia. 

Însărcinat cu paza mormântului lui Merenptah, paznicul Tusa 
era sigur: cineva era pe aproape. Dacă mergeai desculț pe nisip, 
nu puteai face niciun zgomot, dar nubianul avea auzul destul de 
fin pentru a simţi pericolul. 

Tusa își scoase pumnalul din teacă și se făcu una cu stânca, 
pregătit să-l ucidă pe intrus. 

t 

Paneb, sosind primul pe șantier, se miră de lipsa paznicului. 

Cunoscând seriozitatea oamenilor lui Sobek, nu vedea decât 
un motiv: Tusa fusese omorât. 

Dacă ucigașul se mai afla încă pe aproape, Paneb nu-l va lăsa 
să fugă. Până una-alta, cel care-l auzise apropiindu-se se 
ascundea, lipit de stâncă, lângă intrarea în mormânt. 

Artizanul se lăsă pe vine și înaintă, fără să facă zgomot de-a 
lungul stâncii. 

Celălalt era acolo, îi simţea prezenţa. Îi simţea și teama, și 
dorinţa de a-l ucide. 

Paneb sări deodată în faţa intrării în mormânt, aruncându-se 
la pământ și rostogolindu-se. Surprins, nubianul lovi în gol. 

Tânărul colos îi seceră picioarele, lovindu-l totodată peste 
mână cu atâta violenţă, încât Tusa dădu drumul armei. 

— la te uită... tu ești paznicul! 

— lar tu faci parte din echipă! 

— Îţi faci perfect datoria, prietene! 

— lar pe tine, dacă ai vrea să-ţi schimbi meseria, Sobek te-ar 
angaja cu plăcere. 

— M-aș mira. 

Maestrul de operă sosi și el, împreună cu ceilalţi artizani. 
Nubianul și Paneb se ridicară. 

— Ce s-a întâmplat? întrebă Nefer. 

— Doar un exerciţiu de testare a măsurilor de securitate, 
răspunse Paneb. Datorită lui Tusa, mormântul e în siguranţă. 

t 

Kenhir se instală pe scaunul său scobit în stâncă, ferit de 
soare, și supraveghea distribuirea uneltelor. Membrii echipei din 
dreapta urmau să sape în continuare, îndrumați de maestrul de 
operă, cu excepţia lui Ched Salvatorul și a lui Paneb, care 
primiră dălți fine din aramă. 

— Pentru noi, îi anunţă Ched, începe munca de precizie. În 
partea săpată, vom pregăti un perete cât se poate de neted. 
Cum am putea să pictăm fără să creăm un suport 
corespunzător? 

Paneb atinse amuleta pe care o purta la gât. 

— Te-ai schimbat, observă Salvatorul. Tot atât de zelos, dar 
mai puternic decât înainte. 

— Tu ești cel care mi-a deschis ochii, Ched! Oare cum ţi-aș 
putea mulțumi? 

— Devenind un pictor mai bun decât mine. Ceilalţi desenatori 
îmi vor executa ordinele; de la tine, aștept însă mai mult. 

— AȘ putea să-ţi propun sute de schiţe. 

— Probabil că n-aş accepta niciuna, ca tu să devii din ce în ce 
mai inventiv, dar și ca să te conformezi simbolisticii necesare 
unui mormânt regal. Dacă îi ești fidel, toate secretele artei 
noastre îţi vor sta la îndemână. 


În timpul nopţii petrecute în defileu, Paneb observase stelele 
și luna. Încărcată cu energie, amuleta ochiului îi îndepărta orice 
oboseală. Se apucă îndată de lucru, folosind o săpăligă scurtă 
pentru a râcâi ultimele denivelări ale pietrei, înainte de a trece 
la lustruirea suprafeţei. El, specialistul în ghips, avea să aplice 
apoi un strat fin de ipsos și altul de adeziv transparent. După 
aceea, desenatorii vor împărţi peretele în pătrate, pentru ca 
fiecare figură să fie la locul ei și să convieţuiască în armonie cu 
ansamblul scenei pictate. 

Sculptorii tocmai terminau lintoul ușii monumentale. Se 
puteau vedea un scarabeu și un berbec, ce evocau învierea unui 
soare cu care sufletul faraonului se va identifica, vegheat de Isis 
și Nephthys. 

Echipa progresa; în acest timp, Ched Salvatorul îi dezvăluia 
discipolului său tema picturilor care urmau să însufleţească 
pereţii. 

Serketa își scoase rochia verde cu franjuri purpurii și, cu o 
încetineală calculată, îmbrăcă alta, de un galben strident, 
lăsându-și sânii goi. 

— Sunt frumoasă, iubirea mea? 

— Superbă, aprecie Mehy, căruia acest spectacol îi făcea 
plăcere, mai ales după o zi grea când, datorită talentului său 
înnăscut de a corupe, își făcuse noi relaţii cu oameni care-i 
deveniseră îndatoraţi. 

Atât pe malul stâng al Tebei, cât și pe cel din dreapta, avea 
tot mai mulţi adepţi plini de zel, care-i lăudau dinamismul și 
modul eficient de gestiune. Și cum farmecul soţiei sale îi atrăgea 
pe notabili în timpul banchetelor, obținea destul de ușor 
favorurile unor boșorogi care apreciau acest cuplu bogat și 
influent. 

Mehy continua, astfel, să-și ţeasă pânza de păianjen, în care-i 
prindea pe toţi oamenii influenţi din marea provincie de sud. 
Nici că putea spera la un teren de tatonare mai bun, înainte de a 
da atacul asupra întregii ţări! 

Servitorul care anunţa sosirea vizitatorilor nu știa cum să-și 
ferească privirea. Lăsase ochii în jos să n-o vadă pe Serketa, 
care-și scotea din nou rochia, cu mișcări lascive. 

— Un ofițer din capitală ar dori să vă vadă. 

— Condu-l în sala de recepţie și oferă-i ceva de băut! 


Serketa se lipi de soțul său: 

— Aş putea, ascunsă după o draperie, să vă ascult 
convorbirea? 

— Ar fi chiar de dorit. 

— N-ar trebui să scăpăm de acest militar? îi șopti ea. 

— S-ar putea, dar acum este încă prea devreme. 

Ideea unui nou asasinat o excită pe Serketa în așa măsură, 
încât i-o spuse și lui Mehy. Ofițerul mai putea să aștepte. 

— Ce vești îmi aduci? întrebă generalul. 

— Ca rege, Merenptah conduce ţara cu mână de fier, dar se 
vorbește că ar duce-o cam prost cu sănătatea. 

— Despre cine se crede că ar fi cel mai potrivit pentru a-i 
urma la tron? 

— Fiul său Sethi. Dar s-a ivit o problemă importantă: în 
cazărmi se intensifică instrucţia, iar regele a poruncit 
armurierilor din Pi-Ramses și din Memphis să fabrice o mare 
cantitate de săbii, lănci și scuturi. 

— Sunt prevăzute manevre? 

— Este ipoteza cea mai posibilă. O demonstraţie de forță în 
Siro-Palestina ar potoli eventualele revolte. Șefii de trib ar putea 
crede că Merenptah este mai slab decât Ramses și, de aceea, ar 
putea unelti și crea tulburări grave. 

— Ai dovezi sigure? 

— E tot ce știu, generale! După părerea mea, ar trebui să vă 
duceţi la Pi-Ramses pentru a vă da mai bine seama care e 
situația. Nu vă folosește la nimic să staţi izolat în Teba, cu atât 
mai mult cu cât faima vă crește și sunt destui demnitari 
apropiaţi regelui care ar dori să vă întâlnească. 

Ofiţerul avea dreptate, dar era nevoie de un pretext bine 
gândit pentru a face această călătorie. Și acest pretext îi va fi 
oferit lui Mehy chiar de Locașul Adevărului. 

După opt zile de muncă istovitoare, artizanii echipei din 
dreapta își savurau cele patruzeci și opt de ore de odihnă în sat, 
înainte de a pleca din nou spre Valea Regilor. 

Liniștea le fu tulburată cu brutalitate de strigătele unui cuplu 
care, pe lângă înjurături, aruncau unul în altul cu farfurii și alte 
vase. 

— Cred că s-a iscat o ceartă în familia lui Fened, îi spuse 
Uabet cea Pură soțului ei, care se distra aruncându-l pe Aperti în 
aer și prinzându-l în ultimul moment, ceea ce-l făcea pe micut 
să râdă în hohote. 

— O ceartă neînsemnată cu nevastă-sa... Se pare că nu e 
prea ușor să trăieşti cu ea. 

— Pare, mai degrabă, o adevărată bătălie. Nu crezi că ar fi 
bine să intervii? 

Paneb ţinea mult la Fened Nasul, așa că îi dădu copilul lui 
Uabet, ieși din casă și o luă pe uliţa care ducea la locuinţa 
cioplitorului în piatră, a cărei ușă era deschisă. 

O farfurie frumoasă din alabastru îi trecu lui Paneb pe lângă 
tâmplă: 

— Potoliţi-vă! le porunci el. 

Fened ţâșni din căsuţa albă și se lovi de Paneb: 

— Să fugim, propuse el, nevastă-mea a înnebunit! 

Văzând mulţimea de „proiectile”, Paneb își urmă colegul, care 
alerga fără să se mai uite în urmă. 

Când ajunse destul de departe, se opri să-și tragă sufletul: 

— Mulţumesc pentru ajutor, dar nici măcar o armată de uriași 
n-ar face faţă unei soţii dezlănţuite. De data asta, a mers prea 
departe... O să cer divorțul. 

— Totuși, gândește-te mai bine... Ce ai să-i reproșezi? 

— Nu putem fi niciodată de acord; e mai bine să ne 
despărțim. 

— Asta e o hotărâre serioasă, Fened; poate că v-aţi putea 
împăca. 

— Ea nu mă mai înțelege și nici eu n-o mai înțeleg pe ea. 

Cu un mers hotărât, Fened Nasul intră în sala de audienţă a 
lui Kenhir, ocupat cu scrierea Jurnalului Mormântului. 

— Vreau să divorțez. 

Scribul Mormântului nu-și ridică însă privirea. 

— Eşti conștient de faptul că va trebui să-ţi schimbi locuinţa și 
să-i lași cel puţin o treime din bunuri soţiei tale, care, fără 
îndoială, va cere și mai mult? 

— Este o problemă de viaţă sau de moarte. 


— Dacă ai ajuns aici... Ajutorul meu îţi va pregăti dosarul 
necesar. 

Kenhir îl chemă pe Imuni, care tocmai aranja niște papirusuri. 
Spre surpriza lui Fened, ajutorul de scrib se arătă amabil și 
înţelegător; datorită lui, cioplitorul în piatră înfruntă această 
încercare cu oarecare optimism. Urma ca tribunalul satului să 
facă o ultimă încercare de împăcare, să-i asculte pe soți și să le 
împartă bunurile. Până atunci, Fened Nasul va fi găzduit de 
Imuni. 

Îngândurat, Paneb se reîntoarse acasă. 

— E ceva serios? 

— Fened divorţează. 

— Dar e... îngrozitor! 

— După cât e de hotărât, nu s-ar spune. E ciudat... Parcă juca 
teatru. 

— Divorţurile sunt mai rare aici decât în celelalte sate, căci 
artizanii le previn pe viitoarele lor soţii asupra vieţii ce le 
așteaptă, iar ele își cunosc îndatoririle obișnuite și pe cele 
rituale. Dar de ce crezi că ar încerca Fened să înșele pe cineva? 

— Pentru a lăsa să se creadă că nu se înţelege cu soţia sa. 

— Pentru care motiv? 

— Habar n-am. 

— Sunt nedumerită, Paneb! O să stau de vorbă cu ea și s-ar 
putea să descopăr adevărul. 

Când se lăsă noaptea, Paneb aduse apă pentru bucătărie și 
aprinse lămpile. În acest moment de liniște, Userhat Leul și Ipuy 
Iscoditorul îi bătură la ușă:. 

— Eşti chemat de maestrul de operă. 

Era ultima seară de odihnă înaintea întoarcerii în Valea 
Regilor și Uabet pregătise o cină savuroasă. 

— Este un ordin? 

— Eşti liber să refuzi, răspunse Userhat. 

Răspunsul îl miră pe Paneb, care-și privi, nedumerit, soţia. 
Uabet cea Pură îi zâmbi: 

— Vom cina mai târziu, spuse ea cu o voce ciudată, de parcă 
ar fi fost complicea celor doi vizitatori. 

— Ce vrea Nefer de la mine? 

Userhat ridică din umeri: 

— Noi de unde să știm? Spune, care ţi-e răspunsul? 


— Hai să mergem! 

— Succes, îi șopti Uabet. 

Cei trei porniră spre marele templu păzit de Nakht cel 
Puternic. 

Presupunând că era vorba de rezolvarea unor probleme ale 
echipei, Paneb se simțea gata s-o facă. 

— Insoţim un artizan dornic să parcurgă cele două drumuri, 
declară Userhat. Lăsaţi-ne să trecem! 

Nakht se dădu la o parte și cei trei pătrunseră în curtea 
neacoperită, în care fusese instalată o cuvă plină cu apă. 

— Scoate-ţi hainele, îi ceru lpuy, și intră în apă pentru a te 
purifica. 

După ce se cufundă complet, Paneb ieși din cuvă și fu invitat 
să treacă pragul primei săli a templului. 

In întuneric, așezați pe băncile de piatră înșirate de-a lungul 
zidurilor, se deslușeau membrii echipei din dreapta. 

Deodată, izbucni un foc. 

— Ai avea curajul să treci de acest obstacol și să intri în cercul 
de foc? îl întrebă Userhat. 

Paneb era gata să se arunce, dar lpuy îl opri: 

— la această vâslă pe care e desenat un ochi. Nu arde în 
flăcări. Străbunii noștri au folosit-o pentru a străbate drumurile 
de apă și de foc. 

Ținând vâsla înaintea lui, ca pe un scut, Paneb traversă 
perdeaua de flăcări. 

Artizanii se ridicară, formând un cerc în jurul lui. 

Pe pardoseala templului, fuseseră trasate două drumuri 
sinuoase, unul albastru și celălalt negru. Între ele, un bazin din 
care ieșeau alte flăcări. 

— Două drumuri greu de străbătut te duc la vasul sacru al lui 
Osiris, spuse maestrul de operă. Drumul de apă e albastru, iar 
cel de pământ este negru; sunt despărțite printr-un lac de foc în 
care se regenerează soarele și spiritul iniţiatului. Aceste două 
drumuri se opun unul celuilalt și nu le vei putea parcurge decât 
prin Verb și prin intuiţia cauzelor. Dar dorești să vezi secretul 
cunoașterii? 

— Din tot sufletul! 

— Șirul metamorfozelor să se desfășoare și ființa cea dreaptă 
să urmeze drumul lui Maat. 

Userhat îi luă vâsla, iar Gau cel Exact și Unesh Șacalul 
întinseră o sfoară peste cele două drumuri. 

— Urmează-mă, Paneb! îi ceru Nefer cel Tăcut. 

Cei doi bărbaţi se pierdură în întunericul unei săli, care ducea 
la trei capele cu ușile închise. 

— Voi trage zăvorul, îl anunţă Nefer. Nu vei mai putea uita 
niciodată ceea ce vei vedea, iar privirea ta va fi transformată. 
Mai ai destul timp, te poţi retrage după ce ai auzit glasul focului. 

— Trage zăvorul! 

Maestrul de operă deschise ușa capelei din mijloc. 

Pe piatra de lumină, acoperită cu un văl, se afla un vas din 
aur pecetluit, înalt de un cot. : 

— Focul protejează vasul cunoașterii în liniște și întuneric. În 
el au fost depuse limfa lui Osiris, niciodată accesibil profanilor. 
Orice fiinţă care contemplă acest mister nu va muri a doua oară, 
căci va deveni purtătorul formulelor de cunoaștere, datorită 
cărora nu se va descompune în Apus. 

Nefer se apropie de vasul din care lui Paneb i se păru că vede 
țâșnind raze puternice de lumină și îi prezentă o statuetă a lui 
Maat. 

— Noi suntem fiii Locașului Adevărului și ţi-o oferim pe zeiţa 
dreptăţii, singura care poate risipi întunericul. Fie ca sufletul lui 
Paneb să urce la cer, să străbată firmamentul cu astrele și să se 
înfrăţească! 

Capela se lumină. 

Pe frontonul ei, Paneb zări un soare înaripat, a cărui strălucire 
era tot atât de intensă ca la ora amiezii. 

— Luminează drumurile pentru Servitorul  Locașului 
Adevărului, imploră maestrul de operă, să se poată duce și 
întoarce, înfruntând întunericul! 

Nefer îndepărtă sigiliul care închidea vasul și voalul ce 
acoperea piatra. Strălucirea sa îl făcu pe Paneb să își închidă 
ochii, dar îi deschise destul de repede, punându-și antebraţul 
drept pavăză. 

— Această piatră este însăși neînfrângerea care nu poate fi 
supusă, îi dezvălui maestrul de operă. Din ea sunt decupaţi 
scarabeii care înlocuiesc inima omului în călătoria spre lumea 
cealaltă, fără a-și pierde nimic din substanţa ei, căci lumina 
rămâne mereu asemenea ei înseși. Trebuie să știi: cerul este 

cariera și mina noastră, din care ne luăm materialele necesare 
operei. 

Nefer înclină vasul deasupra pietrei. Din gâtul acestuia ieși o 
flacără aurie de o frumuseţe de nedescris. 

Când se întoarse către Paneb, ţinea în mână un mic scarabeu 
cioplit dintr-o piatră verde, foarte dură. 

— Aveai deja ochiul, iată, acum, ai și inima! 

În primul coridor săpat cu grijă, Ched Salvatorul și desenatorii 
săi studiau imaginile faraonului și ale zeilor care urmau să fie 
pictate pe pereţi, precum și textele hieroglifice, pe care le vor 
trasa semn cu semn. Vor începe cu Litaniile soarelui, ale căror 
formule enigmatice vor dezvălui formele multiple ale luminii 
divine. 

— Maestru’, avem un necaz! strigă Karo cel Posac, cu o voce 
care exprima îngrijorarea. 

Nefer, care discuta cu sculptorii în afara mormântului, veni 
imediat lângă cioplitorii în piatră. 

— la te uită ce avem aici, se plânse Karo: un bloc enorm de 
silex! Dacă o să continuăm săpăturile în linie dreaptă, după cum 
prevede planul, va trebui să facem un șanț de jur împrejur 
pentru a-l putea scoate și asta ne va lua mult timp. 

Maestrul de operă cercetă blocul: 

— Cât e de minunat! 

— E adevărat, aprobă Fened Nasul; fără doar și poate, în 
toată Valea nu mai există altul la fel. 

— İl lăsăm acolo unde e și continuăm în linie dreaptă, hotărî 
Nefer. Această bucată de piatră va aparține mormântului și îl va 
proteja. 

Când echipa din dreapta se apropie de sat, unde urma să 
rămână două zile pentru odihnă, se auziră lătrături și ţipete 
disperate. Nefer zări niște femei care alergau atât pe ulița 
principală cât și pe cele lăturalnice. 

Pentru o clipă, crezură cu toţii că Locașul Adevărului fusese 
atacat și invadat, dar nu se vedea niciun bărbat înarmat. 

Frumoasa Turcoaza, alergând, le ieși înainte artizanilor: 


— Veniţi repede... Sunt atâtea maimuțe, încât nu mai prididim 
să le gonim! Intră prin bucătării după mâncare și se joacă 
azvârlind cu farfurii! 

Hăituiala mai dură încă o jumătate de oră, terminându-se prin 
prinderea a vreo douăzeci de femele de babuini. Speriate, 
chelălăind, fură aduse în faţa casei lui Nakht cel Puternic; 
simțindu-se amenințate de câinii din haita lui Negruțu' și de 
bastoanele artizanilor, se strângeau înfricoșate unele în altele. 

— Să terminăm cu jivinele astea! propuse Casa-Funie. Altfel, o 
vor lua de la capăt! 

Proptit pe uriașele sale picioare, cu fața pătrată, cu ochii săi 
mari plini de furie, cioplitorul în piatră ar fi înspăimântat și o 
fiară sălbatică. 

Maimuţica verde îi sări pe umăr, vrând parcă să-i ceară 
îndurare. Ochii i se umplură de spaimă când Casa-Funie o apucă 
de gât și o strânse, aducându-i spaima în privire. 

— Să nu-i faci niciun rău! îi ceru Paneb. Ea este geniul nostru 
cel bun. 

— Un geniu bun care își cheamă confrații pentru a hăitui 
satul! Să scăpăm de maimuţele astea înainte de a ne vedea 
copiii răniţi! 

Femeia înţeleaptă interveni: 

— Nu vezi că ele sunt culegătoare de smochine? E atât de 
simplu să le potolești! Turcoaza, ia flautul ăsta și cântă! 

Încă de la primele acorduri ale melodiei cântate la tulpina 
unui smochin, în timp ce babuinii se cățărau să culeagă fructe și 
să le pună în coșuri, femelele se potoliră, adresându-le tuturor 
priviri blânde. 

Rușinat, Casa-Funie plecă acasă. Maimuţica cea verde sări pe 
umărul lui Paneb. 

— Ce v-a venit să faceţi tămbălăul ăsta? o întrebă el pe aceea 
care îi ademenise pe babuini pentru a le arăta un nou teren de 
joc. 

Vinovată, maimuţica se făcu mică de tot. 

— Să nu mai faci asta niciodată! o avertiză Paneb. Dezordinea 
n-are ce căuta aici. 

Clara alese patru femei care să ducă femelele de babuini 
proprietarilor lor. Le legară de gât fâșii de pânză în chip de lese 
și întregul cortegiu se urni, plin de veselie. 

Tt 

— Gata cu agitația? îl întrebă Kenhir pe ajutorul său. 

— Maimutțele au plecat, răspunse Ilmuni. 

— Nu mă pot ocupa singur de tot ce se întâmplă! Dacă o 
ținem tot așa, ajungem la anarhie. 

— Vă asigur că totul merge bine... Dar aș dori să vă anunţ că 
tocmai a sosit o depeșă din partea generalului Mehy, care 
dorește să vă vadă, pe dumneavoastră și pe maestrul de operă. 

— Când oare voi putea fi și eu liniștit? 

— Și apoi... 

— Ce mai e? 

— Niut cea Neobosită insistă să-i daţi voie să vă deretice în 
birou. 

La capătul puterilor, scribul Mormântului ieși, îndreptându-se 
către locuinţa lui Nefer cel Tăcut. Trebuia, desigur, să meargă 
împreună la administratorul principal de pe malul stâng. 


Mehy închise obloanele de lemn, pentru ca soarele să nu mai 
pătrundă în sala de audienţă, în care îi avea ca oaspeţi pe 
Kenhir și pe Nefer. 

— Azi e o căldură insuportabilă; sper că nu vă face prea rău. 

— De ce ne-ai chemat? întrebă Kenhir. 

— Trebuie să plec la Pi-Ramses pentru a-i prezenta regelui un 
raport asupra activităţilor mele. In primul rând, e vorba despre 
protejarea Locașului Adevărului; aș dori să știu dacă sunteți 
mulțumiți de felul în care administraţia mea se ocupă de voi. 

— Suntem, desigur, recunoscu Kenhir. Presupun că aveţi 
nevoie de o dovadă scrisă. 

— Dacă nu vă cer prea mult... Și mai doresc să-i pot da 
faraonului vești în legătură cu șantierele pe care se lucrează în 
prezent. 

— Aceste informaţii nu i le putem comunica decât noi, și 
numai noi. 

— Știu, dar mă gândeam că v-aș putea servi drept mesager. 

Kenhir schimbă o privire cu maestrul de operă, care părea să 
nu aibă nimic împotrivă. 

— Când credeţi că veţi pleca, Mehy? 

— De îndată ce voi avea raportul dumneavoastră. 

— Îl veţi avea poimâine. 

La lumina unei lămpi mari, scribul Mormântului tocmai 
termina redactarea raportului pe care să i-l încredințeze lui 
Mehy. 

— Continui să pari neîncrezător în privinţa protectorului 
nostru, îi spuse el lui Nefer, care verifica planul templului pentru 
milioane de ani al lui Merenptah. 

— Continuu să fiu prudent. 

— Administratorul principal al malului stâng și generalul 
forțelor armate din Teba este un ambițios fără margini, asta e 
sigur; dar în privinţa livrării aramei ne-a fost de un imens ajutor. 

— Da, e drept. 

— Cred că am înțeles unde vrea Mehy să ajungă: să fie în 
preajma faraonului, să facă parte din anturajul de la Curte și, 
poate, chiar să devină consilier al regelui. Deși continuă să ne 
dea unguent, puţin îi pasă de Locașul Adevărului și nu-i stă 
gândul decât la capitala în care se hotărăște politica ţării. 

— Orice e posibil, dar nu e oare imprudent să-i încredințăm 
tocmai lui un raport amănunţit asupra șantierelor? Procedura 
obișnuită este trimiterea documentului printr-un curier special, 
direct faraonului. 

— Te temi ca nu cumva curiozitatea să-l împingă pe Mehy să 
rupă sigiliul papirusului și să-l citească, nu-i așa? 

— Așa este. 

— Ce puţin îl cunoști pe bătrânul Kenhir! Știu prea bine că în 
administraţia centrală sunt o mulţime de oameni șireţi și 
ambiţioși, maeștri în arta omorului și a folosirii capcanelor, 
pentru a-și asigura promovarea. Am acceptat această propunere 
doar pentru a nu strica bunele relații cu Mehy; dar dacă va face 
greșeala să citească papirusul, riscă să aibă o surpriză cât se 
poate de neplăcută. Raportul amănunţit nu va fi înmânat 
faraonului decât atunci când vom depăși blocul de silex și vom 
termina sanctuarul templului pentru milioane de ani. 

t 

Împinsă de un curent puternic, confortabila ambarcaţie a lui 
Mehy îl va duce în capitală în vreo zece zile; asta numai dacă se 
va ţine de cuvânt căpitanul echipajului format din treizeci de 
vâslași. 

Intr-o cabină plăcută, cu acoperiș glisant, Serketa se desfăta 
mâncând struguri și bând un vin alb de Sais, ușor și cu un 
buchet deosebit. Călătoria o încânta și nu se sfia să apară pe 

punte într-o ţinută care să stârnească simţurile marinarilor, 
obligaţi de împrejurări să stea în preajma unei femei 
inaccesibile. 

Acest joc îl distra pe soţul ei, care o poseda cu brutalitate, ca 
de obicei, satisfăcut de efectul produs asupra marinarilor de 
țipetele de extaz ale Serketei. 

— Nefer cel Tăcut nu pare să mă aprecieze și își merită din 
plin porecla, îi mărturisi Mehy soţiei sale în timp ce aceasta își 
refăcea machiajul. _ 

— Nu e decât o stratagemă, aprecie ea. In timp ce scribul 
Mormântului stă de vorbă cu tine, maestrul de operă te observă 
pentru a te cunoaște mai bine. Ceea ce este important e că au 
acceptat să-ţi încredinţeze un document confidenţial destinat 
regelui. 

Papirusul rulat și sigilat îi ardea palmele lui Mehy. 

— Ar trebui să-l citim, iubirea mea. De la tata știu să imit 
perfect un sigiliu, astfel încât nimeni nu-și poate da seama că a 
fost desfăcut. Așadar, poţi afla mesajul și să foloseşti apoi 
informaţiile, fără să riști câtuși de puţin. 

Generalul ezita: 

— Au acceptat cu prea multă ușurință să mi-l încredinţeze... 

— Asta pentru că le-ai arătat cât de bun prieten le ești. 

— Ba cred că se feresc de mine! Și apoi, ăştia sunt niște 
artizani, pricepuţi în mânuirea oricărui material. Presupun că mi- 
au întins o capcană și că, rupând sigiliul, aș putea da dovadă de 
o curiozitate nelalocul ei... Asta ar face ca niciodată să nu mai 
aibă încredere în mine. 

Serketa se așeză pe genunchii soţului ei și pipăi la rândul său, 
documentul: 

— li crezi atât de vicleni încât să se gândească la o asemenea 
capcană? Cât de excitant ar fi! Ai dreptate, dragostea mea, să 
nu ne atingem de acest papirus. Când regele îl va citi, vom ști 
dacă am procedat bine. Dar până atunci, mai bine să ne 
distrăm! 

Serketa îl împinse pe Mehy pe pat și se aruncă, înfierbântată, 
asupra lui. 

Mehy și Serketa nu erau dezamăgiţi de Pi-Ramses, „Cetatea 
de turcoază”, construită în Deltă de către Ramses cel Mare. 
Așezată în vecinătatea protectoratelor Siria și Palestina, noua 
capitală adăpostea o enormă garnizoană, pregătită în orice clipă 
să intervină rapid în caz de eventuale tulburări. Defunctul faraon 
înţelesese că flancul de nord-est al țării oferea un culoar propice 
invaziei ţărilor din Asia, care, de secole, visau la cucerirea 
bogățiilor Egiptului. 

Fațadele caselor, acoperite cu plăci albastre și lăcuite, 
străluceau în soare, iar palatul regal se înălța, superb, în mijlocul 
grădinilor cu măslini, rodii, smochini și meri. „Ce plăcere să stai 
la Pi-Ramses, spunea un cântec popular, cel mic e privit la fel ca 
cel mare, salcâmul și sicomorul își revarsă umbrele pretutindeni, 
vântul e blând, păsările zburătăcesc jucându-se în jurul 
iazurilor”. 

Așezată între două braţe ale Nilului, „Apele lui Ra” și „Apele 
lui Avaris”, capitala avea patru temple dedicate lui Amon, lui 
Seth, lui Uadjet „Cea plină de verdeață” și lui Astarte, zeița 
siriană, precum și patru cazărmi, în care soldaţii locuiau în 
condiții bune. Mărfurile aduse pe fluviu erau păstrate în vaste 
antrepozite, iar administraţia beneficia de clădiri impozante. 

Un ofiţer îl introduse pe administratorul principal al malului 
stâng al Tebei în sala de audienţă regală în care se putea ajunge 
pe o scară monumentală ornată cu figurile unor dușmani 
doborâţi la pământ și simboluri ale întunericului contra cărora 
faraonul trebuia să lupte neîncetat. 

Mehy admiră imaginile grădinilor înflorite și ale iazurilor pline 
de pești viu colorați, pe deasupra cărora zburau păsări, dar 
privirea îi fu repede atrasă de cea a stăpânului Egiptului. 

Cu capul descoperit și cu obrajii supţi, Merenptah emana forță 
și seriozitate. 

— Permitețţi-mi, Maiestate, să vă felicit pentru prima 
aniversare a încoronării voastre și să vă urez mulţi ani de 
domnie. 

— Dumnezeu e cel care va hotărî, Mehy! Mi-ai intuit intenţiile 
făcându-mi această vizită: tocmai voiam să-ți poruncesc să vii la 
Pi-Ramses pentru a-mi prezenta situaţia de la Teba. 

— Este excelentă, Maiestate. Totul prosperă, iar supușii vă 
slujesc cu credinţă. 

— Și armata? 

— Știţi deja câtă atenţie îi acord, Maiestate. Trupele sunt bine 
instruite și dispun de arme în bună stare. Ofițerii sunt 
competenți, iar paza regiunii este asigurată. 

— Dar flota comercială? 

— E totdeauna gata să pornească la ordinele voastre. 

— Ai încredere în subordonații tăi? 

— Sunt buni profesioniști, credincioși, ca și mine de altfel, 
apărării ţării noastre mărețe. 

— De îndată ce te vei reîntoarce la Teba, vei intensifica 
instruirea. Infanteriști și conducători, toți vor trebui să fie gata 
oricând să intervină. 

— Ar trebui să înțeleg, Maiestate, că se anunţă un conflict? 

— Dacă se vor produce tulburări la frontiere, vom ști să le 
facem față. 

— Îmi daţi voie să vă înmânez un mesaj din partea scribului 
Mormântului? 

Merenptah păru mirat: 

— Procedura e neobișnuită. 

Mehy îi dădu papirusul regelui. Acesta îi rupse sigiliul, îl derulă 
și-l citi. 

— Kenhir te felicită pentru comportarea ta faţă de Locașul 
Adevărului și e convins de cinstea ta fără pată, dovadă fiind 
faptul că mi-ai înmânat acest document intact. Dacă ai fi fost 
tentat să-l citeşti, hieroglifele s-ar fi înverzit în contact cu aerul, 
căci scribul a folosit o cerneală specială. la legătura cu omologii 
tăi la cazarma principală și fii prezent, poimâine, la următorul 
consiliu de război. 

Generalul se înclină înaintea suveranului său și se retrase, cu 
sudoarea curgându-i, șiroaie, pe spate. 

Tt 

Recepția era reușită, iar bucatele suculente. Datorită limbuției 
sale, Mehy îi cucerise pe doi generali, unul de la infanterie, iar 
celălalt dintre conducătorii de care. Cât despre Serketa, 
sclifoselile ei îi plăceau directorului armurăriei, care se lăsa prins 
în mrejele capriciilor sale de femeie copilăroasă. 


Cuplul savura această invitaţie la o serată de vază, care îi 
permitea să se afle, pentru prima oară, alături de înalta 
societate din Pi-Ramses și să întâlnească notabili civili și militari. 

La sfârșitul banchetului, servitorii aduseră boluri de calcar 
pline cu apă înmiresmată, în care invitaţii își spălară mâinile 
înainte de a se plimba în grădinile în care mirosuri îmbătătoare 
făceau noaptea de neuitat. 

Un tânăr de vreo douăzeci de ani, elegant și mândru, se 
apropie: 

— Eu sunt Amenmes. Sunteţi, desigur, generalul Mehy! 

— La dispoziţia voastră... V-o prezint pe Serketa, soția mea. 

— Nu trebuie să fiţi la dispoziţia mea, dragă domnule! Eu nu 
sunt decât fiul lui Sethi, fiul și urmașul desemnat de faraonul 
nostru preaiubit. Mi s-a spus că sunteţi renumit pentru munca 
pe care o desfășuraţi la Teba, orașul în care m-am născut și care 
va rămâne drag inimii mele. 

— Mă străduiesc să fac totul cât mai bine. 

— Prietenii pretind că forţele armate pe care le conduceţi sunt 
cel mai bine echipate din partea de sud a ţării; e adevărat? 

— Am grijă să nu le lipsească nimic. 

— Cât de mult aș vrea să mă reintorc la Teba... Aici, 
atmosfera e prea severă. Paza granițelor noastre, arsenalul, 
cazărmile... câtă plictiseală! 

— Ar fi motive să vă temeți de vreun conflict? întrebă Serketa 
pe un ton naiv. 

— E un adevărat du-te-vino al ofițerilor între capitală și 
garnizoanele care veghează asupra părţii de nord-est. Mi-am 
întrebat tatăl despre rostul acestei agitaţii, dar în zadar; refuză 
să-mi răspundă, pentru că mă consideră un tânăr neștiutor, 
incapabil să ia parte la treburile statului. 

— Sunt convins că se înșală, ciripi Serketa. 

— Bineînţeles că se înșală! Dar nu-l cunoașteți... Nu degeaba 
și-a luat numele de Sethi! Are un caracter neîncrezător și, dacă 
îi este ameninţată autoritatea, îl apucă o furie soră cu nebunia. 
Simt că mă sufoc aici, la Pi-Ramses! 

— Vă plac caii? întrebă Mehy. 

— Să galopez este distracţia mea preferată! 

— V-aș putea invita la Teba să vă desfătaţi călărind un 
armăsar superb, neobișnuit de rapid. 


— Ce vis minunat, Mehy! În sfârșit, viitorul mi se pare 
interesant... Dar veniţi să vă prezint câtorva prieteni! 

Generalul și soţia sa îi întâlniră pe principalii membri ai 
anturajului tânărului Amenmes, dintre care, cei mai mulţi, erau 
fiii demnitarilor care îl slujiseră cu credință pe Ramses cel Mare. 
În timp ce Serketa își făcea cunoscute farmecele, Mehy le 
explica tuturor cum își desfășura activitatea, pentru a-și 
demonstra astfel competența. 

Când recepţia luă sfârșit, Amenmes părea încântat de această 
nouă prietenie. 

t 

Mehy locuia împreună cu soția sa într-un vast apartament 
rezervat notabililor din provincie care vin în vizită la Pi-Ramses. 
Serketa se întinse pe pat: 

— Sunt ruptă de oboseală, dar ce zile minunate petrecem! L- 
am văzut pe rege, iar tu faci deja parte din înalta societate a 
capitalei! 

— Să nu ne bucurăm prea repede și să ne ferim de ipocrizia 
oamenilor de lume... Și apoi, ziua n-a luat încă sfârșit. 

Serketa deveni curioasă: 

— Ai pus ceva la cale? 

— Aștept o vizită. 

Iscoada lui Mehy, un ofițer superior din Pi-Ramses, bătu la 
ușă. 

— Nu te-a urmărit nimeni? 

— Am fost foarte prudent. La plecare, o voi lua prin grădină. 

— Există, într-adevăr, pericolul unui război? 

— Nu putem ști nimic. Desigur, trupele din capitală au fost 
puse în stare de alertă, iar cele de la graniţa de nord-vest au 
fost întărite, dar e posibil să nu fie decât o simplă demonstrație 
de forță. Așa se obișnuiește la începutul fiecărei domnii. 
Merenptah vrea să le arate eventualilor instigatori că și el va 
guverna cu aceeași pricepere ca și Ramses și că nu va tolera 
nicio revoltă în Siria și în Palestina. Părerea mea este că situaţia 
nu e alarmantă; și, dacă ar deveni astfel, n-am fi luaţi prin 
surprindere. 

— Merenptah își consolidează așadar puterea... 

— Da, e lucru sigur. Cei care-l credeau slab s-au înșelat. 

— Are totuși șaizeci și șase de ani, îi aminti Serketa; cred că la 
Curte se vorbește mult despre cel care i-ar putea urma la tron. 

— Merenptah a încercat să risipească orice zvonuri, 
desemnându-l în mod oficial pe fiul său Sethi drept viitorul 
faraon. La patruzeci și șase de ani, acesta e un om matur, 
experimentat, priceput în arta conducerii, dar, din păcate, are 
un caracter dificil. 

— Există vreo opoziţie serioasă? 

— Contra lui Merenptah, nu mai e niciuna. Dar împotriva lui 
Sethi, ar fi una, destul de neașteptată. Principalul său adversar e 
chiar fiul său, Amenmes. Își urăște tatăl. 

— Are vreun motiv? 

— După moartea mamei lui Amenmes, Sethi s-a recăsătorit cu 
o femeie, pe cât de frumoasă, pe atât de inteligentă, Tausert. 
Fiul său nu l-a putut ierta pentru ceea ce consideră el o trădare. 
Mai mult, tânărul se simte rănit de faptul că este neglijat și lăsat 
să ducă doar o viaţă de bogăţie și trândăveală. 

— La moartea lui Merenptah, va ajunge, oare, Amenmes să se 
ridice împotriva tatălui său? 

— Eu cred că n-o va face, dar mai sunt unii care consideră că, 
între cei doi bărbaţi, conflictul este inevitabil. Deși părerea lui 
Sethi despre fiul său este aceea că ar fi un pierde-vară, 
Amenmes este un om activ; și-a format un grup de tineri care 
știu ce vor și care îl împing să se afirme și să revendice puterea 
care, cred ei, i se cuvine. 

Informatorul îi spuse lui Mehy tot ce știa în mod sigur despre 
trupele cazărmilor din Pi-Ramses, apoi se retrase. 

— Mie mi se pare influenţabil acest Amenmes, își spuse 
părerea Serketa. 

— Asta e și părerea mea, dar trebuie să fim foarte prudenti. 
Suntem foarte aproape de somităţile statului și o simplă 
greșeală ne-ar fi fatală. Înainte de a ne reîntoarce la Teba, îi 
vom face neapărat o vizită de curtoazie lui Sethi. Trebuie să 
mizăm atât pe el cât și pe fiul său, astfel încât să câștigăm, 
oricare ar ieși învingător din acest duel. 


t Capitolul 54 


Peștele-pisică era enorm și ameninţător. Dacă scribul s-ar fi 
lăsat la fundul apei pentru a scăpa de el, s-ar fi înecat. Nu putea 

face decât un singur lucru: să se repeadă asupra monstrului și 
să-și înfigă dinţii în carnea lui, pentru a-l devora. 

În clipa în care înghiţea prima bucată, Kenhir se trezi, scăpând 
de acest coșmar. 

„Ziua începe prost, gândi el; dacă visezi că mănânci pește- 
pisică înseamnă că te vei supăra pe un funcţionar.” Coşmarul ar 
fi putut fi și mai înspăimântător: după o Cheie a viselor mai 
veche, pe care Kenhir o recopiase, a visa că devii funcţionar 
însemna că ţi se apropie moartea. 

Cu dureri în ceafă și simţindu-și limba grea, scribul 
Mormântului ajunse cu greu la masa joasă, pe care pusese 
papirusul redactat în ajun. Scrupulos, îl citi încă o dată, 
verificând corectitudinea fiecărui cuvânt. Textul îl asigura pe 
rege că acele două echipe din Locașul Adevărului lucraseră fără 
încetare pentru înălţarea templului și săparea mormântului, 
toate greutățile întâmpinate fiind depășite cu ajutorul 
maestrului de operă. 

Niut cea Neobosită îi aduse lapte proaspăt și o plăcintă caldă: 

— V-aţi trezit destul de târziu în dimineaţa asta. 

— N-ai altceva de mâncare? 

— La vârsta pe care o aveţi, nu trebuie să vă îngrășaţi prea 
mult. Și să mai știți că factorul vă așteaptă de o jumătate de 
oră. 

— Pe mine visele nu mă înșală niciodată, mormăi Kenhir. 
Spune-i să intre. 

Uputy apăru, purtând bastonul lui Thot. 

— Scrisoarea pe care trebuie s-o dai faraonului este gata, 
preciză Kenhir. Dar cred că ai venit să-mi aduci vești proaste. 

— Într-adevăr, nu sunt prea bune; la Pi-Ramses, corpurile de 
armată au fost puse în stare de alertă. 

— Va fi război? 

— E prea devreme s-o știm... sirienii și palestinienii n-au 
încetat niciodată să se agite. Merenptah trebuie să dea dovadă 
că este tot atât de ferm ca Ramses. 

— Sper că nu ai de gând să pleci singur către nord? 

— Având în vedere faptul că scrisoarea dumneavoastră e 
destinată regelui, voi beneficia de o escortă. Nu vă faceţi griji, 
mesajul va ajunge cu bine. 

Paneb cioplise titirezi, soldaţi de lemn, crocodili și hipopotami 
în miniatură, jucării care-l distrau mult pe Aperti. Micuţului îi 
plăcea să deschidă și să închidă botul saurianului, dar distrusese 
deja mai multe figurine, mânuindu-le cu prea multă putere. 

— O să-ţi dau o machetă de corabie, îi spuse Paneb, dar va 
trebui să ai grijă de ea. Și, dacă ești cuminte, o să ne jucăm cu o 
minge de cârpă. 

Paneb se gândea chiar să facă un călăreț și un cal, trăgând un 
car de război, dar fiul său nu-l va primi decât dacă îl va merita. 

— Este o greșeală gravă să distrugi lucruri, îl învăţă colosul pe 
copilașul care-l privea atent, de parcă i-ar fi înțeles fiecare 
cuvânt. Folosindu-ţi mâinile, poţi face adevărate minuni. 

Purtând două coșuri pline cu legume proaspete, Uabet cea 
Pură își privea cu emoție soțul jucându-se cu fiul lor. Pentru ea, 
nu putea exista o fericire mai mare. 

— Am vorbit mult cu soţia lui Fened, spuse ea; nu-l mai 
suportă și e ferm hotărâtă să divorțeze. 

— Va pleca din sat? 

— Nu, rămâne. Dar, din nefericire, am aflat vești mai grave 
decât această despărțire. 

Ca și cum ar fi simţit îngrijorarea mamei sale, micuțul încercă 
să strângă cu mânuţele sale degetul mare al tatălui său. 

— Curierul spune că trupele de elită din capitală sunt în stare 
de alertă, continuă Uabet. 

Amintirea bătăliei de la Kadeș, purtată de Ramses cel Mare 
împotriva hitiţilor, rămăsese în memoria tuturor. Tratatul de 
pace încheiat cu această putere militară nu fusese încălcat până 
acum, dar nu mai erau, oare, și alte popoare dornice de un 
război pentru a cuceriri pământurile și bogăţiile Egiptului? 

Paneb plecă imediat la maestrul de operă ca să obţină mai 
multe informații; pe drum, îl întâlni pe Userhat Leul, care ţinea 
sus o stelă reprezentând-o pe zeiţa străină Kadeş, goală, privită 
din față, cu un disc lunar deasupra capului, cu flori în mâna 
dreaptă și un șarpe în mâna stângă, stând în picioare pe un leu. 
Această imagine ciudată impresiona neplăcut. 

— Femeia înţeleaptă mi-a cerut să pun stela asta la intrarea 
în sat, proptită de poartă, explică el; vom fi astfel apăraţi de 
atacurile din exterior. 

— Ţi-a spus ceva despre un conflict ce se pregătește în nord? 

— Nu, dar ea preferă să ia măsuri din vreme. Dacă vrei să știi 
părerea mea, nu miroase a bine. 

Clara îi ieși înainte lui Paneb: 

— Te căutam, îi spuse ea. 

— A început războiul? 

— Nu știu, dar trebuie să protejăm satul folosind magia. Din 
fericire, intrăm în a șaptea lună a anului și ne apropiem de 
marea sărbătoare a lui Amenhotep |. 

Amenhotep | era fondatorul Locașului Adevărului și patronul 
venerat al confreriei, al cărui portret apărea pe stele, pe lintouri 
și mese de ofrandă, precum și pe zidurile pictate!!. 

În timpul sărbătoririlor închinate lui, preoţii cultului său, 
artizanii înșiși, îi purtau în procesiune statuia ce-l reprezenta 
stând așezat, purtând perizoma tradiţională și ţinându-și mâinile 
cu palmele pe coapse. 

— Ce-aștepţi de la mine, Clara? 

— Vei picta în negru statuia mamei sale, Ahmes-Nefertari, 
care stă întotdeauna lângă el, așa cum Maat stă lângă Ra, tatăl 
luminii divine. Renup cel Jovial îi va termina chiar astăzi efigia 
din lemn de cedru, la care lucrează de mai multe săptămâni, iar 
tu îi vei da culoarea definitivă. 

Paneb fu tulburat: 

— De ce trebuie ca regina să fie neagră? 

— Pentru că ea este mama spirituală a confreriei, purtătoare 
a tuturor puterilor creatoare, așa precum pământul nostru este 
roditor!?. Ea ne îndrumă în întuneric și ne permite să descoperim 
imensitatea cerului nopţii, în care strălucește lumina originilor 
vieţii. 

Purtând pe cap o perucă de lux, îmbrăcată într-o rochie lungă 
de in, zâmbind blând, regina cea neagră ţinea în mână un 
sceptru flexibil, ce avea la capăt o floare de lotus. 

Statuia părea vie; Paneb reușise să-i dea o nuanţă de 
albastru-închis spre negru, strălucitoare, care atrăgea privirile 
admirative ale celor prezenţi. 

— Reputația ta crește, constată Ched Salvatorul; colegii tăi 
vor recunoaște, în sfârșit, că ai talent. 


11 Amenhotep |, al doilea faraon al celei de a optsprezecea dinastii (către 1551-1524 
î.Hr.). 

12 Cuvântul kemet, „Egiptul”, este format din rădăcina kem, „negru”, aluzie la mâl, 
pământul negru și bogat, depus prin creșterea apelor Nilului. 

Procesiunea începu. Cioplitori în piatră și sculptori purtară 
statuile lui Amenhotep | și ale reginei negre, întâmpinați de 
strigătele de bucurie ale copiilor. Negruţu' se retrăsese, 
prudent, la fel și maimuţica verde. 

După depunerea efigiilor la intrarea în marele templu, 
locuitorii satului le aduseră flori și fructe. 

— În vremurile străvechi, le aminti femeia înțeleaptă, bogăţia 
și cinstea domneau pe pământ, spinul nu înţepa, șarpele nu 
mușca, iar crocodilul nu-și încleșta fălcile pe vreo pradă. Solide, 
zidurile nu se prăbușeau. Fie ca fondatorul nostru și maica 
noastră regală să ne dea forța de a putea construi la fel ca pe 
vremea zeilor primordiali, să ne dăruiască suflul vârstei de aur. 

Trădătorul lua parte la festivități alături de confrații săi, 
încercând să facă faţă, în ciuda temerilor sale. Dacă Egiptul 
urma să intre în război, care va fi soarta Locașului Adevărului? 
Autorităţile îl vor supraveghea cu multă rigoare, pe el, dar și 
Valea Regilor, iar el nu va mai putea, în niciun fel, să ia legătura 
cu exteriorul. 

Ziua în care va avea posibilitatea să se bucure, în sfârșit, de 
bogăţiile dobândite părea să se îndepărteze. Și dacă acei care-l 
protejau vor fi prinși în acest marasm, eforturile sale de a-și 
schimba viața și de a deveni un om avut vor fi reduse la zero. 

Dar poate că nu trebuia să fie atât de pesimist. Generalul 
Mehy era ingenios și va ști să profite de situaţia ce se va crea. 

Trădătorul nu trebuia să dispere. Trebuia să continue, din 
umbră, să afle secretele pe care i le ascundea maestrul de 
operă; cu cât va descoperi mai mult, cu atât va avea mai mult 
de câștigat și va deveni mai puternic. 

t 

De pe terasa locuinței sale, Nefer cel Tăcut privea satul. 
Uitând de griji, locuitorii își sărbătoreau patronul sfânt și regina 
cea neagră, cu un entuziasm molipsitor. Pai Pâinică-Bună 
începea câte un cântec, pe care ÎI continuau cu toții, în cor, iar 
din bucătăriile supravegheate îndeaproape de Negruțu’ și de 
ceilalți câini ieșeau întruna bucate suculente. Plăcintele făcute 
de Uabet cea Pură se bucurau de un mare succes, iar Paneb 
umplea cupele cu un vin roșu îmbătător, ce-i făcea pe Unesh 
Șacalul și pe Casa-Funie să spună povești deocheate, care le-ar 
fi făcut să roșească pe preotesele lui Hathor. 

Clara se strânse cu dragoste la pieptul soțului său. 

— la te uită cât sunt de fericiţi! Numai că eu nu-l pot uita pe 
acel răufăcător care bântuie prin sat. Oare tu l-ai putea 
descoperi citindu-i gândurile? 

— Nu, din nefericire, căci e protejat de o carapace groasă, pe 
care și-a creat-o de-a lungul anilor. 

Nefer mângâie părul soţiei sale: 

— Doar dragostea ta îmi dă puterea să înfrunt toate 
încercările și să-mi fac datoria pe deplin. Fără tine, n-aș fi decât 
un călător rătăcit pe căi întunecate. 

— Dar tu crezi că, fără tine, aș putea face faţă moștenirii 
primite de la femeile înțelepte de dinaintea mea? 

— Toţi sătenii sunt copiii tăi, Clara; toţi așteaptă să fie îngrijiţi 
și încurajați în orice împrejurare. Această mare familie așteaptă 
mult de la tine... Dar sarcina lor este atât de importantă, încât 
trebuie să ne gândim mai degrabă la calităţile decât la lipsurile 
sale. 

— l-am consacrat cu toții viaţa noastră, îi aminti Clara. 

— Și totuși, unul dintre noi și-a trădat cuvântul. 

— Dar și-l dăduse el, oare, din toată inima? Jurământul rostit 
de buzele sale nu era decât o amăgire, atât pentru el cât și 
pentru oricare altul. Locașul Adevărului i-a oferit totul, dar el nu 
căuta decât minciuna. 

— Dacă nu voi reuși sau dacă voi dispărea, nu lăsa să se 
stingă flacăra Locașului Adevărului. În numele iubirii noastre, 
Clara, promite-mi că vei continua lucrarea pe care ai început-o. 

Il îmbrăţișă cu atâta ardoare, încât Nefer uită, la rândul său, 
de toate frământările, vegheat de noaptea înstelată. 

— Am nevoie de blocuri de gresie de bună calitate pentru a 
continua construirea templului pentru milioane de ani, conform 
planului tău, îi spuse Hay, șeful echipei din stânga, maestrului 
de operă. In stadiul la care am ajuns cu lucrările, este necesar 
ca zeiţa Hathor să ilumineze naosul și materialele pe care le 
folosim. 

— Cererea ta e îndreptățită, consideră Nefer, și chiar urgentă. 

— Ce propui? întrebă Kenhir, în timp ce Renup cel Jovial îi tăia 
părul, priceput cum era în această privinţă. 

— Voi supravegheați șantierul din Valea Regilor, Hay se ocupă 
de templu, iar eu mă voi duce la cariera din Gebel Silsileh. 

— Avem nevoie de aprobarea administraţiei și de soldaţi care 
să-ţi protejeze expediţia. 

— Cereți ajutorul generalului Mehy. 

Scribul Mormântului oftă. În loc să se ocupe de opera sa 
literară, era din nou constrâns să se ostenească ducându-se la 
biroul administratorului principal de pe malul stâng. 

— Am intenţia să mă duc și la cele Două Jăratice, anunţă 
Nefer. 

— Există sanctuare ale lui Hathor la care se ajunge mai ușor! 

— Da, însă energia acestuia este neobișnuit de puternică. Și o 
știi prea bine, Kenhir! 

— Tot ce se poate... s-ar putea... Cu alte cuvinte, o iei cu tine 
și pe femeia înțeleaptă! 

— Cât timp vom fi plecaţi, veţi ști, desigur, să vegheaţi asupra 
satului. 

Kenhir nici măcar nu încercă să protesteze. Nefer nu obișnuia 
să ridice tonul, dar era mult mai încăpățânat decât el. Și când 
era vorba de operă, nu ceda niciun pic. 

Tt 

— Nimic mai ușor, spuse Mehy, amabil. De câți soldați aveți 
nevoie, dragul meu Kenhir? 

— Regiunea e liniştită... Vreo zece ne-ar fi de ajuns. 

— Eu vă dau patruzeci, căci paza maestrului de operă trebuie 
să fie perfect asigurată. Care e destinația expediției? 

— Cariera de gresie de la Gebel Silsileh. 

— Cea mai bună din țară, se pare. 

— Așa este. Soldaţii trebuie avertizați că vor trebui să 
participe la transportul blocurilor. 

— Vor afla negreșit. Dați-mi voie să vă mulțumesc pentru 
cuvintele de laudă pe care le-aţi adresat regelui în favoarea 
mea. Merenptah în persoană v-a citit mesajul în prezența mea 
și, v-o mărturisesc, m-am simţit flatat. Cred că nu mai e nevoie 
să vă spun că sunt un ambițios și că doresc să fac o carieră 
frumoasă, atât în armată cât și în administraţie, nu numai 
pentru satisfacția personală, ci mai ales pentru a-mi sluji ţara. 
Îmi iubesc munca și doresc să fiu folositor: iată cheia succesului 
meu. Voi fi, poate, acuzat de vanitate, dar ceea ce contează cu 
adevărat sunt doar rezultatele obținute. 

Sinceritatea lui Mehy îl miră pe scribul Mormântului, întărindu- 
i convingerea că Teba va deveni în curând prea mică pentru el. 
Dar se simţi liniștit, căci generalul trebuia să străbată un drum 
fără să dea greș, garantând astfel bunăstarea Locașului 
Adevărului. 

— Vă este permis să-mi spuneţi dacă sunteți mulțumit de felul 
în care avansează lucrările? 

— Blocurile de gresie de la Gebel Silsileh sunt destinate 
templului pentru milioane de ani al faraonului Merenptah. Vreau 
să spun că ridicarea zidurilor va începe și că artizanii din Locașul 
Adevărului își fac datoria fără preget. 

— Asta mă bucură. 

— Circulă multe zvonuri... Știu că abia v-aţi reîntors din 
capitală. Aţi auzit vorbindu-se de vreun război? 

— Asta aș vrea să știu și eu, Kenhir! Trupele noastre de pe 
graniţă au fost întărite, dar asta nu înseamnă neapărat că se 
apropie vreun conflict. Dimpotrivă, cred că e vorba de o măsură 
de prevedere pentru a-l evita. În altă ordine de idei, vă asigur că 
regele are multă consideraţie pentru confreria voastră, care își 
poate continua, în liniște, munca pentru a-și îndeplini sarcina. 

In timp ce vorbea, Mehy se gândea la un plan care i-ar fi putut 
permite să scape de maestrul de operă, prea incomod, și asta 
fără ca el să poată fi bănuit. 

t 

Anotimpul cald al celui de-al doilea an de domnie a lui 
Merenptah era pe sfârșite. Nefer cel Tăcut gravă el însuși două 
stele în onoarea familiei regale, în marea carieră de gresie de la 
Gebel Silsileh, la o sută cincizeci de kilometri sud de Teba. În 
acest loc, falezele de pe malurile Nilului se îngustau, accelerând 
cursul apei; Paneb admirase manevra delicată a căpitanului, 
care acostase cu grijă pe malul estic, acolo unde mai multe 
capele anunțau caracterul lui sacru. 

Soldaţii coborâseră primii, pentru a se alinia de o parte și de 
alta a intrării în carieră, ale cărei dimensiuni îl impresionau pe 
tânărul colos. 

— La treabă! ceru Nakht cel Puternic; n-am venit să pierdem 
vremea. 

Nefer și Fened Nasul aleseră bucata de piatră care li se părea 
cea mai coaptă'* și dădură instrucţiuni celor din jurul lui Nakht și 
Paneb. 

Bancul stâncos fu, în parte, nivelat și, în jurul viitoarelor 
blocuri, fură trasate șanțuri de vreo douăzeci de centimetri, 
pentru a putea fi decupate. Apoi, în crestăturile făcute la 
distanţe egale, fură înfipte colţuri metalice pentru a ușura 
extragerea pietrei. 

— Excelentă calitate, aprecie Nefer, care însemnă blocurile cu 
numele cioplitorilor în piatră. 

Paneb îi ajută pe oameni să instaleze blocurile pe sănii de 
lemn. Înainte de a părăsi cariera pentru a fi remorcaţi până la 
navele de transport, femeia înțeleaptă li se adresă artizanilor: 

— Dumnezeu s-a creat atunci când pământul se afla în 
oceanul primordial; a dat naștere minereurilor în străfundurile 
munţilor. Fie ca pietrele scoase la lumină astăzi să fie redate 
zeilor și să servească la înălțarea locașului care le va adăposti. 
Cariera tocmai a născut; să avem grijă de copiii săi și aceștia să 
rămână veșnic tineri, devenind, în templu, pietre vii. 

Între oamenii de la carieră și artizanii Locașului Adevărului nu 
se schimbaseră decât câteva cuvinte. Foarte prudent, Paneb 
verificase chiar și frânghiile și frânele săniilor, nedescoperind 
nimic suspect. 

La sfârșitul ultimei zile de muncă, la intrarea în carieră se 
aprinse un foc, iar Nefer le dădu carne uscată oamenilor din 
carieră, încântați de acest ospăț neprevăzut. 

Chiar și după căderea nopţii, atmosfera era sufocantă, de 
parcă pereţii de gresie emanau căldura acumulată în timpul 
zilei. Doar Paneb era mulțumit. 

— Din ce material ai fost croit? îl întrebă unul dintre oameni. 
Ai putea jura că te-ai născut într-un cuptor! 

— Am norocul să nu-mi îngheţe nici limba, nici fundul, așa 
cum li se întâmplă colegilor tăi. 

Lucrătorii de la carieră se ridicară, toți odată, dar Paneb 
continuă să mănânce: 

— Fără prostii, prieteni! N-aţi înţeles că eu nu pot fi „distrus”? 

Unul dintre oameni începu să râdă, iar ceilalți îl imitară. 

— Atunci, hai să bem în cinstea ta! 


13 în concepţia egiptenilor din vechime, piatra se năștea, creștea și ajungea la 
maturitate (n. a.). 

Tânărul colos făcu să circule urciorul cu bere. 

— la spuneţi, fraţilor, am impresia că lipsește cineva... un 
nubian care trăgea săniile. 

— Ala tocmai fusese angajat... Nu știu unde a dispărut, dar 
asta nu trebuie să ne împiedice să bem! 

Când micul ospăț era în toi, maestrul de operă luă o bucată 
de pâine și se îndreptă către centrul carierei. 

Purtând o torţă în mână, Paneb îl ajunse din urmă. 

— Trebuie să depun o ofrandă în faţa stelelor, pentru a le 
hrăni, explică Nefer. 

În timp ce înaintau printre pereţi, Paneb se înfurie: 

— Presimt un pericol. 

— Șerpi, desigur... Torța ta îi va alunga. 

— Hai să ne întoarcem! 

— Fără această ofrandă, stelele nu vor prinde viaţă. 

Tt 

Pentru arcașul nubian urcat în vârful falezei de gresie, planul 
se desfășura perfect. Maestrul de operă venea să-și depună 
ofranda, însoțit de un artizan care purta o torță pentru a se feri 
de reptile. 

Arcașul nici nu putea spera să aibă un ajutor mai bun, căci 
Paneb îi lumina ţinta peste așteptări. 

Cei doi bărbaţi se opriră pentru câteva clipe. Dacă s-ar fi 
întors din drum, lovitura ar fi putut fi nesigură. 

Dar ei continuară să înainteze și soldatul își încordă arcul. Încă 
puţin și va putea ţinti capul maestrului de operă. 

t 

Din prudență, Paneb își atinse amuleta. 

| se păru că vede o flacără ţâșnind din perete către maestrul 
de operă. O flacără care se unea cu cea a torței, pentru a-l 
mistui pe Nefer. 

In momentul în care săgeata trasă de arcașul nubian spinteca 
aerul, colosul îl îmbrânci cu putere pe maestrul de operă. 

Săgeata trecu prin părul lui Nefer și se rupse, lovindu-se de o 
piatră. 

Paneb se repezi către perete, încercând zadarnic să-l 
escaladeze, furios că nu-l poate urmări pe agresor. 


Nubianul cobori panta în fuga mare, alergând către malul la 
care era așteptat de femeia care îi ordonase asasinatul. Aceasta 

stătea ascunsă după un arbust de cătină, pentru a nu fi văzută 
de marinarii unei corăbii rapide, gata de plecare. 

— Ai reușit? 

— Nu, răspunse arcașul; l-am ratat în ultima clipă. Trebuie să 
plecăm foarte repede, căci mă vor căuta. 

— Ai dreptate... Mergi înainte! 

Serketa își înfipse pumnalul în ceafa arcașului, între două 
vertebre. Cu braţele desfăcute și limba atârnând, omul se 
clătină ca o paiaţă înainte de a se prăbuși. 

Soţia lui Mehy șterse cu grijă lama pumnalului pe trunchiul 
copacului, apoi, în semn de dispreţ, scuipă pe cadavrul 
soldatului nepriceput. 

Porni apoi fără grabă către corabia care urma s-o ducă la 
Teba. 

La lumina torței, Paneb zări, în sfârșit, cadavrul arcașului, pe 
care-l căutase multă vreme, în noapte. 

— E mort, constată Clara; asasinul l-a ucis pe la spate, cu un 
pumnal. 

— Care vasăzică, ucigașul a greșit având încredere în cel care 
i-a cerut să înfăptuiască omorul. 

Paneb merse până la mal, dar fără mari speranţe. 

— Sunt urme de pași, îi spuse el lui Nefer; asasinul a fugit cu 
o corabie care a plecat deja de multă vreme. 

— lar mi-ai salvat viața. 

— Capcana era bine ticluită, Nefer... Va trebui să fim și mai 
prudenţi acum. 

— Dar ce-or fi avut cu mine? 

— Devii din ce în ce mai incomod, spuse Paneb. Cel sau cei 
care vor să scape de tine consideră că dispariţia ta va duce și la 
cea a Locașului Adevărului. 

— Ce greșeală... Oare nu se va găsi un alt maestru care să-mi 
urmeze? 

— Bineînţeles că da, însă va fi el la fel de strălucit? Dacă am 
înţeles un adevăr, acela este că nimeni nu poate fi înlocuit în 
confreria noastră și, mai ales, un maestru de operă. Există 
cineva care nu apreciază modul în care tu ne conduci și dorește 

să scape de tine, ca să se scufunde corabia noastră. O persoană 
destul de crudă și hotărâtă să săvârșească o crimă. 

Nefer și soţia sa ascultaseră cu atenţie declaraţia pătimașă a 
lui Paneb. 

— Trebuie să ducem cadavrul la Teba, spuse el. 

— De ce să nu-l îngropăm aici? 

— Pentru că acest arcaș era nubian... Trebuie să ne așteptăm 
la tot ce e mai rău. 

Tt 

Căpitanul era mirat. 

— Am primit ordin să vă protejez și nu pot... 

— Întorceţi-vă la Teba, repetă Nefer, și predaţi-i generalului 
Mehy cadavrul acestui nubian. 

— Dar... când aveţi de gând să reveniți la Teba? 

— În curând. Drum bun, căpitane! 

Lăsându-i pe Nakht și pe Fened să supravegheze încărcarea 
blocurilor pe vasele de transport, maestrul de operă reveni 
lângă Clara și Paneb, care închiriase o barcă de pescari. Acesta 
din urmă vâsli cu râvnă și se luptă cu valurile până la cele Două 
Jăratice, un mic sanctuar de pe malul drept, construit la poalele 
unei stânci impunătoare, care se desprindea dintr-un lanţ 
muntos. 

Locul era liniștit. Puteai vedea doar șoimi în zbor. Lui Paneb i 
se părea că nu călcase vreodată pe acest pământ sfânt picior de 
om. 

— Îți amintești când ai văzut lumina pietrei pentru prima 
dată? îl întrebă femeia înțeleaptă. 

— Cum să nu! Mă aflam în locașul confreriei noastre și cineva 
a încercat să le demonstreze celorlalţi că sunt cam redus mintal. 

— În această capelă, zeița Hathor a creat o atmosferă 
favorabilă zămislirii pietrei de lumină. Și tot aici a fost inițiat 
maestrul de operă. Inainte de a începe să pictezi pereţii unui loc 
de veci, trebuie să pătrunzi mai bine importanţa comorii noastre 
celei mai de preț. 

Paneb o urmă pe femeia înțeleaptă; aceasta traversă o curte 
cu două coloane și deschise ușa sanctuarului. Pe pereţi se 
puteau vedea picturi reprezentându-i pe Osiris și pe faraonul 
care îi oferea lui Hathor niște instrumente muzicale. În partea 
din spate a încăperii, adâncă de cinci metri și largă de trei, se 
afla o statuie ciudată a zeiței, care împrăștia o lumină blândă. 

— Hathor este aurul zeilor și argintul zeițelor, preciză femeia 
înţeleaptă; această efigie este compusă din toate metalele, ale 
căror lumină o scoate la iveală. Atinge piciorul statuii, Paneb, și 
mâna ţi se va lumina. Când va sosi momentul, ea va fi, poate, 
chemată să completeze opera care se desăvârșește în Locașul 
Aurului. 

t 

— Vino cu mine! îi ceru Paneb. 

Șeful Sobek se încordă: 

— Am făcut pace, dar asta nu înseamnă că poți să-ți permiți 
să-mi dai ordine. 

— Maestrul de operă vrea să te vadă. 

— Unde? 

— La generalul Mehy; se află acolo și femeia înțeleaptă. 

— Dar ce se întâmplă, Paneb? 

— Nu vrei să mă însotești? 

— Dacă mă deranjezi pentru un fleac, o să-ți pară rău! 

— Te-am dezamăgit deja? 

t 

Nefer, Clara și Mehy îl primiră cu niște fețe grave. 

— Ce doriți de la mine? întrebă Sobek, cu un glas mai blând 
decât de obicei. 

— Urmează-ne! îi ordonă Mehy. 

Cu toții se duseră la infirmeria administraţiei centrale. Pe o 
banchetă de piatră, era întins cadavrul arcașului care trăsese 
asupra lui Nefer. 

— ÎI cunoşti pe acest om? îl întrebă generalul. 

— Nu este cumva unul dintre paznicii tăi? 

— Bineînţeles că nu! 

— Eşti sigur că spui adevărul, Sobek? 

— Se ascunde ceva în spatele acestei întrebări? 

— Și tu ești nubian, ca acest asasin... 

— M-aţi putea acuza de complicitate? Pentru guvernul vostru, 
să știți că nu este de ajuns să fii nubian pentru a-mi câștiga 
prietenia. Paznicii care slujesc sub ordinele mele aparțin tribului 
meu și sunt foarte cinstiţi. Pe acest om nu l-am văzut niciodată. 

— Așa sper și eu, pentru binele tău. 

— Trebuie să înțeleg că sunt destituit? 

— Nu, interveni maestrul de operă. Acest interogatoriu era 
necesar, iar răspunsurile tale ne sunt de ajuns. Vei rămâne șeful 
pazei satului. 

— Dacă mă bănuiţi câtuși de puţin, prefer să demisionez. 

— Nu este cazul, afirmă Clara. 

Sobek se înclină înaintea femeii înțelepte și se retrase. 

— Imaginea cadavrului acestui arcaș nubian e foarte 
tulburătoare, observă generalul Mehy. Deși acest demers este 
neplăcut, trebuie să fac o anchetă riguroasă asupra fiecăruia 
dintre paznicii lui Sobek. Voi fi discret și vă voi comunica 
rezultatele de îndată ce le voi avea. 

Frumusețea și noblețea nativă a femeii înțelepte îl fascinau pe 
Mehy. Observând cuplul pe care-l forma cu Nefer, simţea mai 
degrabă gelozie decât admiraţie, precum și o dorință aprigă de 
a distruge această armonie care îi ieșise în cale. Din cauza 
acestor doi oameni, secretele Locașului Adevărului rămâneau de 
nepătruns. 

Dar generalul simţea că aceste două fiinţe erau legate prin 
ceva mai puternic decât o simplă dragoste omenească. N-ar fi 
ușor să-i desparţi și Mehy ar fi trebuit să se aștepte la o 
rezistenţă încrâncenată din partea adversarilor care dispuneau 
de un asemenea avantaj. 

— li voi ancheta și pe lucrătorii de la carieră, promise Mehy; l- 
au angajat pe nubian fără să-i cunoască intenţiile sau au 
participat împreună cu el la un fel de complot? 

— Ar trebui să se descopere și cine era cu adevărat acest 
arcaș, interveni Paneb. 

— Bineînţeles... puteți avea încredere în mine. 

Mehy se felicita pentru abilitatea lui Serketa, care îi pusese 
ordinele în aplicare, fără nicio abatere. Chiar dacă nubianul ar fi 
reușit să-l ucidă pe maestrul de operă, ea tot l-ar fi omorât, 
pentru a-i discredita pe Sobek și pe oamenii lui. De acum 
înainte, maestrul de operă nu va mai avea în ei încredere 
deplină și această fisură nu va înceta să se mărească. 

t 
__— Nu-l pot suferi pe generalul ăsta, spuse Paneb, enervat. 
Infumurarea sa ar trebui să-l sufoce cât mai repede. 

— Important este să nu ne fie ostil, așa cum ne era 
predecesorul său, remarcă Nefer. Tu, Clara, ce părere ai despre 
el? 

— Părerea mea nu e prea diferită de cea a lui Paneb. 

— După părerea lui Kenhir, aminti Nefer, principala forţă care- 
| conduce e ambiția; nu se gândește decât să obţină un post 
prestigios în capitală. 

— Cu cât mai repede, cu atât mai bine, aprecie Paneb, și... 
călătorie sprâncenată! 

— S-ar putea ca următorul administrator să fie și mai rău! 
Acesta, cel puţin, se preocupă de bunăstarea satului nostru, 
pentru a nu-l supăra pe rege, tocmai fiindcă speră să fie 
promovat. 

— Să ne străduim, pe cât posibil, să-l ţinem la distanţă, 
recomandă Clara. 

t 

Cei trei mergeau repede pe drumul către sat. La primul fort, 
Sobek îi aștepta, desfigurat. 

— N-am trăit niciodată o asemenea umilinţă, îi mărturisi el 
maestrului de operă. Dacă aveţi cea mai mică umbră de 
bănuială, spuneți-o sincer și voi pleca imediat. 

— Această umbră nu există, îl asigură femeia înțeleaptă; îți 
spunem încă o dată că avem deplină încredere în tine. 

Privirea luminoasă a Clarei risipi îngrijorarea lui Sobek. 

— În dimineața asta, e multă agitaţie, anunţă el. Vreo 
douăzeci de „orășence” au venit să macine grăunţe în schimbul 
unei plăţi importante. 

Clara și Nefer se priviră mirați: 

— O inspecţie a vizirului? 

— N-am fost informat, spuse Sobek. 

În zona auxiliarilor, oamenii spălau, curăţau și aranjau totul cu 
râvnă. La fel, în sat, totul strălucea de curăţenie, ca în cele mai 
frumoase zile. 

— lată-vă, în sfârșit! exclamă Kenhir, care străbătea ulița 
principală sprijinindu-se în baston. Mă întrebam dacă vă veţi 
hotărî vreodată să vă reîntoarceți de la carieră. 

— Am avut câteva necazuri, se plânse Nefer. 

— Ei, acum uită-le! Când vor fi livrate blocurile de gresie 
echipei din stânga? 

— Sunt descărcate chiar acum. Dar ce v-a apucat să vă agitați 
atâta? 

— Faraonul Merenptah și-a anunţat sosirea. Vrea să verifice el 
însuși stadiul lucrărilor. 

— Atenţie! urlă Paneb, sania alunecă prea repede! 

Nakht cel Puternic stăpâni frâna saniei încărcate cu șase tone 
de blocuri de gresie, reușind să-i încetinească alunecarea. 

Nu erau mai mult de șase pentru a trage asemenea greutate, 
pe care o deplasau pe o rampă de mâl, udată întruna de către 
Renup cel Jovial și Pai Pâinică-Bună. 

— Împrăștiaţi prea multă apă, tâmpiţilor! 

— Doar n-o să ne înveţi tu pe noi meseria! se revoltă Pai. 

— Țineţi-o tot așa și sania se va răsturna. 

— N-am avut niciodată vreun accident. 

— Atunci, nu începeți acum. 

Jigniţi, Renup și Pai ţinură totuși seama de sfaturile lui Paneb 
și continuară sub privirea îngrijorată a șefului echipei din 
stânga, care aștepta blocurile de gresie de la Gebel Silsileh. 

— Staţi puţin! ceru Casa-Funie; ceva nu e în regulă. 

Responsabilul transportului de materiale se aplecă asupra 
saniei. 

— Bănuiam eu... Care e idiotul care mi-a fixat frânghia asta? 
Trebuie legată cât mai jos posibil, în partea din faţă a saniei, 
pentru ca forța de tracţiune să acţioneze sub unghiul cel mai 
favorabil. V-am repetat de o sută de ori și cred că nu e atât de 
greu de înțeles! 

Casa fixă corect funia și cei șase oameni porniră din nou, 
cântând cuplete ale căror ritm le permitea coordonarea 
mișcărilor. 

Chiar în aceeași dimineaţă, cele două echipe stivuiseră un 
colos de vreo sută de tone, înalt de șapte metri, care-l 
reprezenta pe faraonul Merenptah așezat cu palmele pe 
obișnuita perizoma și cu chipul grav, dar pe care se vedea urma 
unui zâmbet. Folosind aceeași metodă, constând în folosirea 
unei rampe de argilă udată încontinuu, specialiștii reușiseră să 
deplaseze masa enormă cu ajutorul lui Paneb, cocoţat pe 
genunchii colosului pentru a bate măsura. 

Soarele începea să apună când același Paneb escaladă iar 
efigia monumentală, pentru a îndepărta frânghiile care îl 
înconjurau și pentru a o face să apară în toată splendoarea. 

Cântând cât îl ţinea gura, observă, într-un târziu, că șantierul 
fusese cuprins de o liniște de mormânt. 

Când se întoarse, încă murmurând o melodie, își văzu colegii 
nemișcaţi, fixând cu privirea soclul colosului, în fața căruia se 
afla faraonul Merenptah, purtând o coroană albastră. În jurul 
monarhului, se aflau „preoţi puri”, rași în cap și îmbrăcaţi cu 
robe albe. 

Lui Paneb nu-i mai rămânea decât să sară pe pământ și să se 
îndepărteze, sperând ca regele să nu-l trăsnească. 

— Vino lângă mine, îi ordonă acesta din urmă. 

Surprins, Paneb se apropie târându-și picioarele de emoţionat 
ce era. 

— Când ofrandele coboară pe pământ, spuse monarhul, inima 
zeilor se bucură și chipurile oamenilor se luminează. A oferi este 
un act luminos, care trebuie făcut în fiecare zi, cu condiţia ca 
ofrandele să fie frumoase și curate. Numai ele pot da viață 
acestui colos care întrupează puterea supranaturală a regalității. 

Paneb luă o jerbă de lotus din mâinile unui preot pentru a o 
da regelui, care, la rândul său, o așeză la picioarele colosului. 
Apoi făcu același lucru cu o pâine rotundă, un coș cu fructe, un 
vas cu tămâie și un urcior cu vin. 

— Să circule energia care se păstrează în vinele pietrei, spuse 
Merenptah. 

Preoți și artizani se retraseră pentru a-l lăsa pe rege singur în 
faţa reprezentării sale colosale, dincolo de limita omenescului. 
Paneb plecă ultimul, fascinat de această misterioasă comuniune 
dintre stăpânul ţării și întruparea sa în piatră. 


Merenptah oferise statui templului lui Amon și prezidase o 
procesiune ce se deplasase de la Karnak la Luxor; dar, mai ales, 
petrecuse mult timp alături de Nefer cel Tăcut, în Valea Regilor, 
pentru a cerceta lucrările realizate până atunci în mormântul 
său. 

Prezenţa sa la Teba nu dovedea, oare, că nu se anunţa niciun 
război?  Petrecându-și câtăva vreme pe malul stâng și 
manifestându-și, pentru a doua oară, atașamentul faţă de 
confreria Locașului Adevărului, monarhul făcea să dispară 
criticile la adresa lui. 


Regele asistase chiar la un banchet organizat în sat pentru a-i 
dovedi că este recunoscut ca șef suprem al confreriei și pentru a 
sublinia importanţa pe care o dădea muncii acesteia. 

Deși înciudat de norocul de care ea beneficia, trădătorul va 
participa la festivități, făcându-i pe colegi să creadă că este cu 
toată inima alături de ei, lăudând realizările maestrului de operă 
și ale femeii înțelepte. 

In acest peisaj sumbru erau totuși două elemente pozitive: 
reușea de minune să se prefacă și avea o soţie care știa să 
respecte pactul încheiat cu un timp în urmă. Bună gospodină, se 
achita cu râvnă de toate sarcinile cotidiene, așteptând cu 
răbdare să devină o femeie bogată. 

t 

După plecarea regelui, scribul Mormântului le acordase 
artizanilor încă o zi de odihnă. Avea, în sfârșit, ocazia să iasă din 
sat și să se ducă pe malul estic pentru a se întâlni cu complicii 
săi! 

Trădătorul ieşi dis-de-dimineață pe poarta cea mare pe 
cărarea ce se întindea de-a lungul Ramesseum-ului. Chiar în 
momentul în care intenţiona s-o ia la dreapta spre drumul ce 
ducea la Nil, zări un nubian, la umbra unui arbust de cătină. 

li era imposibil să se apropie pentru a-i vedea chipul și pentru 
a ști, astfel, dacă era vorba de unul dintre oamenii lui Sobek. În 
cele din urmă, hotărî să evite orice risc. 

Inaintă până la un mic târg ambulant, cumpără bob și se 
reîntoarse în sat. 

Aici o întâlni pe Uabet cea Pură, care-și punea apă într-un 
urcior mare. 

— Nu ieși în oraș? îl întrebă ea. 

— N-am ce să fac acolo... prefer să mă odihnesc la mine 
acasă. 

— Dacă ţinem cont de noile constrângeri administrative, ai 
dreptate. 

— Ce vrei să spui? 

— Până acum, Kenhir se mulțumea să noteze în Jurnalul 
Mormântului motivele  absențelor; acum, înregistrează și 
deplasările unora sau altora! Are, cu adevărat, timp de pierdut, 
dar, astfel, veghează asupra liniștii noastre... Și apoi, scribilor le 
place să scrie și nu se vor schimba niciodată. 

— Așa este, Uabet. Îți urez o zi bună! 

Așadar, paznicii lui Sobek lucrau mână-n mână cu scribul 
Mormântului. Dar se punea o întrebare îngrijorătoare: de câtă 
vreme își nota Kenhir aceste deplasări? 

t 

— Oamenii mei au lucrat pe rupte, declară generalul Mehy în 
penumbra odihnitoare a vastului său birou. lată de ce v-am 
rugat să veniți până la mine, pentru a afla primii rezultatele 
anchetei. 

Scribul Mormântului și maestrul de operă erau numai ochi și 
urechi: 

— În privința lucrătorilor de la carierele din Gebel Silsileh, nu 
s-a constatat nicio complicitate. Niciunul dintre ei n-avea vreo 
legătură cu nubianul pe care l-au angajat de probă pentru 
câteva zile, având în vedere forța sa fizică. Inainte de tentativa 
de asasinat, omul avusese o comportare absolut normală. 

— Aţi reușit să-l identificați? 

— Am avut noroc... În apropierea carierei, există un sat 
nubian, în care soldaţii mei au făcut cercetări și au obţinut un 
rezultat sigur. Unul dintre săteni a mărturisit: nubianul era un 
evadat din închisoarea din Elefantina, unde fusese arestat 
pentru vătămarea corporală a unui pescar. Banditul se refugiase 
în acel sat vreme de câteva săptămâni, apoi căutase de lucru. 

— Îi vorbise cuiva despre planurile sale sinistre? 

— Nu, dar proceda mereu în același fel: repera un loc 
interesant, își făcea prieteni și apoi îl jefuia pe cel mai înstărit 
dintre ei. Este bănuit chiar de a fi atacat mai mulți oameni, 
ucigându-i pe câţiva. 

— Doar atât? întrebă Kenhir. 

— Sper că nu mi-a scăpat niciun amănunt. 

— Am putea presupune, așadar, că acest tâlhar nu vedea în 
persoana maestrului de operă al Locașului Adevărului un om cu 
niște calităţi deosebite, ci doar prada care i se părea lui cea mai 
interesantă. 

— Este, într-adevăr, una dintre ipoteze, dar ne lipsește o 
dovadă sigură pentru a putea afirma că este cea bună. 

Arătându-se rezervat în această privinţă, Mehy le demonstra 
interlocutorilor săi că nu avea de gând să-i influenţeze. 
Generalul spera ca Nefer să reacționeze în vreun fel, dar acesta 
tăcea, îngândurat. 

— l-aţi anchetat și pe oamenii lui Sobek? întrebă Kenhir. 


— Am obţinut o mulţime de informaţii și vă pot da o veste 
foarte bună: nu există niciun motiv pentru care ar putea fi 
bănuiţi de vreun delict. Vă sunt întrutotul devotați; nu li se poate 
reproșa nimic. 

— l-aţi putea aduce asemenea elogii lui Sobek însuși? 

— Nu pot găsi nicio neregulă în felul în care Sobek își 
desfășoară munca. Dosarul său nu conţine decât aprecieri 
lăudabile despre rigoarea și cinstea sa. Regele însuși mi-a făcut 
cunoscută mulțumirea sa în ce privește măsurile luate pentru 
asigurarea pazei artizanilor. După părerea mea, nu ne putem 
gândi că ar fi putut comite sau că ar fi pus pe altcineva să 
comită un asemenea act condamnabil. 

Mehy alesese această poziţie, fiind sigur că ea nu va risipi 
complet bănuielile celor doi, dar că aceștia îl vor aprecia pentru 
obiectivitatea sa. 

— Care vă sunt concluziile? întrebă Kenhir. 

— Un tâlhar a fost ucis de un complice, fără îndoială un alt 
nubian, care a reușit să fugă și pe care-l vom identifica foarte 
greu, dacă nu-l va denunța cineva. Am dori să nu fie vorba 
decât de un simplu incident, dar credem că va trebui să 
acţionăm, ca și când pericolul continuă să existe. Fiţi foarte 
vigilenţi în interiorul satului, în timp ce Sobek va supraveghea, 
ca și până acum, teritoriul de care e răspunzător, iar eu mă voi 
ocupa de malul stâng. 

— Vizita faraonului ne-a liniștit, mărturisi scribul Mormântului. 

— Așa este! Nu ne mai frământă zvonurile unui război, iar 
pacea e tot mai deplină. Veţi mai avea nevoie de soldaţi pentru 
transportul blocurilor de gresie? 

— Ce-i drept, vom mai face o expediţie, căci șeful echipei din 
stânga lucrează într-un ritm mai alert decât cel prevăzut. 
Faraonul Merenptah va putea, în curând, să conteze pe energia 
magică a templului său construit pentru milioane de ani. 

Toţi artizanii echipei din dreapta dormeau în colibele lor din 
defileu, popasul lor între sat și Valea Regilor, în care continua 
săparea locului de veci al lui Merenptah. 


Singurul care stătea treaz în această noapte cu lună nouă era 
maestrul de operă. Ca în fiecare seară, înainte de a aţipi, Nefer 
se gândea la fiecare artizan, la grijile lor, la problemele 
personale care se iviseră peste zi și trebuiau rezolvate, pentru a 
menţine unitatea și eficienţa echipei. 

Printre ei se afla o fiinţă destul de josnică pentru a se preface 
că-și iubește munca și fraţii, cu o inimă și o gură la fel de 
mincinoase, o fiinţă care încerca să distrugă confreria din 
interior. Lui Nefer îi era tot mai greu să suporte această povară. 
Lumea lui era cea a fraternității între artizani și a pietrei 
luminoase, și nu cea a ipocriziei și a acestui rău ascuns pe care 
nu știa cum să-l învingă. 

Cu fiecare zi ce trecea, își risipea energia în această luptă în 
care adversarul înainta mascat, iar el se îndoia de capacitatea 
sa de a duce opera la bun sfârșit în condiţii atât de grele. 

Pe creasta pe care Nefer o privea îndelung se iscă un vânticel 
plin de parfum. Neliniștea din sufletul maestrului de operă se 
potoli și el își putu aminti de cuvintele scribului Ramose, atunci 
când fusese iniţiat în funcţia supremă: „Zeul ascuns vine o dată 
cu vântul, dar noi nu-l putem vedea, în timp ce noaptea e plină 
de prezenţa sa. Ceea ce e sus este și jos și doar el e cel care le 
face pe toate. Cât de bine este să te afli în mâna lui Amon, 
protectorul Tăcutului, cel care dă viaţă celor pe care îi iubește”. 

Nici zeii, nici oamenii nu cunoșteau adevărata formă a lui 
Amon, singurul medic în stare să vindece un orb; dar dacă 
cineva l-ar vedea, n-ar cădea mort de uimire? Deși invizibil, își 
făcea simțită prezenţa umflând pânzele corăbiei. Nicicând 
născut, el nu va muri niciodată. 

In clipa aceea, Nefer își dădu seama de puterea magică a 
acestui munte al Soarelui-Apune, care-i răspundea la chemare 
și-i ușura povara, permițându-i să comunice cu Amon, izvorul 
energiei de care avea nevoie. 

— Nici tu nu dormi, îi șopti Paneb. Să ne petrecem noaptea în 
defileu, asta ne este suprema recompensă... Aici viaţa e mai 
plină de vigoare decât în oricare altă parte. 

Nefer nu îi răspunse. Paneb simţi că acest om, pe care credea 
că-l cunoaște, nu numai că era prietenul și superiorul său, dar 
era mai ales un om de excepţie, îndeplinind o misiune ce venea 
de dincolo de timpuri, o misiune care-i subjuga spiritul și mâna, 
ca un foc mistuitor. Desigur, maestrul de operă avea multe 

calităţi, bunăoară calmul și stăpânirea de sine, dar nu putea fi și 
el, Zelosul, un stăpân al flăcării veșnice? 

Paneb respectă tăcerea lui Nefer și, lângă el, simţi suflarea lui 
Amon trimisă o dată cu vântul nopții. 

t 

— Eşti cu adevărat bolnav, observă Clara. 

Karo cel Posac avea frisoane. 

— Am răcit în coliba mea din defileu... Și când te gândești că 
sunt unii care apreciază nopţile petrecute acolo sus! larna, când 
suflă vântul, te pătrunde până la os. Va trebui să stau la pat și 
nu voi putea lua parte la următoarea perioadă de muncă. 

— Sper că nu se va întâmpla așa. 

Femeia înțeleaptă avea destule produse farmaceutice pentru 
a-i opri infecția. Depunerile de pe fundul urcioarelor cu bere, 
precum și zeama de ceapă intrau în compoziţia leacurilor contra 
durerilor de burtă și contra răcelii, așa că urmau să-l vindece în 
scurt timp pe Karo; dar ea va folosi mai ales antibioticul! 
natural obţinut printr-un procedeu specific de a înmagazina 
grăunțele. Impregnat cu o substanţă vindecătoare, stratul 
inferior al silozurilor era strâns cu grijă și prescris bolnavilor. 

— Sunt optimistă, având în vedere robusteţea ta. 

— Și dacă peste două zile, mai am încă febră? 

— Te voi consulta din nou. 

Karo se întoarse acasă, iar Clara etichetă câteva fiole 
conţinând un lichid eliminat prin porii din pielea unei broaște din 
Marele Sud, având calități analgezice și antiinfecţioase, și pe 
care ea îl folosise în ajun pentru soţia lui Nakht, femeia suferind 
de o afecțiune renală. Adeseori, chiar în timpul consultaţiilor, 
femeia înțeleaptă se gândea la Ched Salvatorul. Recitise 
tratatele de oftalmologie și se apucase să prepare noi 
amestecuri de substanțe, ce-i drept, fără mari speranțe. 

În timpul ritualurilor celebrate în templul lui Hathor, 
superioara preoteselor orienta magia comunităţii feminine către 
pictor, căci toată știința oamenilor nu era de ajuns pentru a 
lupta împotriva orbirii sale. Echipa din dreapta avea nevoie de 
geniul lui Ched Salvatorul, fără de care, cu tot zelul lui Paneb și 


14 Pentru folosirea antibioticelor în Egiptul antic încă din cele mai îndepărtate epoci, 
se poate consulta lucrarea lui J.O. Mills, Beyond Nutrition: Antibiotics produced 
through grain storage practices, their recognition and implications for the Egyptian 
Predynastic, Studies Hoffman. 1992, pp. 27-36. 

talentul desenatorilor, pictura mormântului lui Merenptah nu va 
putea fi dusă la bun sfârșit. 
t 

— O săptămână liberă... Dar se vede treaba că nu mai judeci! 
exclamă Kenhir. 

— Este cel mai scurt concediu pe care sunteți obligat să mi-l 
dați, îi aminti Niut cea Neobosită. Aș putea pretinde mai mult, 
dar n-am de gând să vă încurc. 

— Dar ce-o să mă fac cu menajul, cu bucătăria... 

— Vă las locuinţa în perfectă curăţenie și aveţi destulă 
mâncare păstrată la rece, pentru timpul în care eu voi lipsi. 
Mergeţi la dejun în altă parte, de două-trei ori, iar seara, 
încercaţi să mâncaţi cât mai puţin posibil. Eu nu voi fi aici și nu 
vă voi putea împiedica să faceţi excese; mă tem să nu vă 
găsesc bolnav. 

— Sper că nu vei pleca în clipa asta! 

— Nu, săptămâna viitoare. 

Scribul Mormântului se simţi, deodată, singur în propria-i 
locuinţă. Scorpia asta mică era insuportabilă, dar iată că-i ducea 
lipsa; recunoștea că îi este de folos, dar îl supăra când îi răvășea 
lucrurile prin birou. 

Alungând din minte amintirea servitoarei sale, Kenhir vru să 
mai scrie câteva pagini la Cheia viselor, dar sosirea ajutorului 
său nu-l lăsă nici măcar să înceapă primele cuvinte pe papirus. 

— Ce se întâmplă, Imuni? 

Paneb vrea să-i mai dau pâini de culoare! 

— Și ce-i neobișnuit în asta? 

— Am calculat numărul exact de pâini pe care un pictor 
trebuie să le folosească într-o zi. Paneb îmi cere mult mai multe! 
Dacă toţi artizanii ar face la fel, gestiunea satului ar deveni 
imposibilă! 

— Desigur, desigur... 

— Și asta nu e tot, continuă Imuni. Nu numai că refuză să 
respecte regulamentul, dar m-a și ameninţat! 

— Și tu ce-ai făcut? 

— Am preferat să plec... Dar cred că ar trebui să-l pedepsiţi în 
vreun fel! 

— Lasă că mă ocup eu de asta, îi promise Kenhir. 

— Pot să-l anunţ că nu va mai avea voie să folosească atât de 
multe pâini de culoare? 

— Ti-am spus o dată că mă ocup eu! 

Imuni nu avea să înțeleagă niciodată că un regulament 
trebuie aplicat cu inteligenţă, iar Kenhir nu se simţea în stare să 
i-o demonstreze. 

După cum îi spusese Ched Salvatorul, Paneb avea nevoie deo 
mare cantitate de culori, în afara celor fabricate de el însuși, ca 
să nu mai punem la socoteală numărul impresionant de peneluri 
și de perii, pe care le uza cu o rapiditate de necrezut. Colosul 
era nemilos cu propria tehnică și, înainte de a picta figura finală, 
realiza numeroase schiţe. Rezultatul era atât de minunat, încât 
Ched Salvatorul însuși n-avea de făcut decât câteva modificări. 
In aceste condiţii, ce mai conta cantitatea de material pe care o 
folosea Paneb! Dar Imuni nu putea înțelege nici atâta lucru. 

t 

Stând la răcoare pe terasă, trădătorul îl văzu trecând pe 
scribul Mormântului, lovind pământul cu bastonul, pentru a ține 
ritmul unui mers energic. 

— Unde se duce oare? o întrebă pe soția lui. 

— Fără îndoială, cinează la maestrul de operă, la fel ca și 
aseară. De când Niut cea Neobosită este plecată, o duce 
împărătește. Când te obișnuiești să fii servit, nu mai știi să te 
descurci singur. 

— Când se va reîntoarce servitoarea? 

— La sfârșitul săptămânii. 

— Cum se va lăsa noaptea, voi pleca. 

— Unde ai de gând să te duci? 

— Să scap de un pericol care ne-ar putea ameninţa. Dacă 
cineva trece pe la noi, spune-i că nu mă simt prea bine și dorm. 
t 

Nervos, trădătorul mergea descult de-a lungul zidurilor, 
sperând că nu se va-ntâlni cu nimeni. Dacă nu, va spune că a 
ieșit să se plimbe, chinuit de o teribilă durere de cap. 

Spre norocul lui, ajunse fără niciun incident la locuința lui 
Kenhir. 

Dacă uşa principală era închisă, avea de gând să se lase 
păgubaș. Dar iată că se deschise fără să scârțâie măcar, iar el 
pătrunse în casa scribului Mormântului. 

Oare cât timp avea la dispoziţie? Clara gătea bine, iar lui 
Kenhir îi plăcea să se ospăteze... Dar el trebuia totuși să se 

grăbească. Surprins în casa scribului, ar fi fost acuzat de furt, 
izgonit din sat, întemnițat, și toate visurile lui s-ar fi spulberat. 

Nu-i mai rămânea decât să găsească locul în care Kenhir își 
ținea papirusurile de la Jurnalul Mormântului. Și avea de 
îndeplinit o sarcină precisă. 

_ t 

Inainte de a adormi, lui Kenhir îi plăcea să citească un text 
clasic, care să-l facă să uite necazurile de peste zi. Înviorat de o 
cină minunată, se gândi să mai scrie puţin și să-și consulte 
Jurnalul, pentru a începe redactarea listei artizanilor care, în 
ultimele zece luni, fuseseră de cele mai multe ori pe malul 
stâng. 

La început crezu că se înșală, apoi trebui să accepte 
realitatea: papirusul pe care își notase totul dispăruse. 

Când cel de-al patrulea an de domnie al lui Merenptah lua 
sfârșit, fără ca niciun conflict să fi avut loc la graniță, săparea și 
decorarea mormântului său progresase considerabil. Erau deja 
terminate primele trei „treceri ale zeului” care jalonau prima 
parte a culoarului ducând la puţul din care urca energia lui Nun, 
oceanul cosmic, cu care urma să fie impregnat sarcofagul regal 
la coborârea lui către locul de veci; prima sală cu coloane, 
destinată respingerii rebelilor și a forțelor malefice; un nou 
culoar, prin care sufletul celui înviat va urca la zenit; sala lui 
Maat care-i va păstra pe veci spiritul justiţiar; și începutul 
ultimului culoar, care avea să ducă la sala aurului, locul de 
odihnă al mumiei lui Merenptah. 

Desenatorii _trasaseră  hieroglifele compunând  Litanii/le 
Soarelui, unele citate din Cartea Porţilor și din Cartea Camerei 
ascunse, care să-i dea faraonului formulele prin care-i va 
înfrunta, victorios, pe paznicii din lumea de dincolo și va intra 
liber în raiurile deschise celor drepţi. În timp ce oamenii 
pătrundeau tot mai adânc în stâncă, Ched Salvatorul și Paneb 
cel Zelos pictaseră diferite scene: Merenptah oferindu-i lui Osiris 
unguente și tămâie, iar lui Ptah, vase cu vin, Ra și Anubis dând 
viață monarhului, zeița Maat înaripată, precum și multe 
dialoguri între faraon și divinități. 

Datorită numeroaselor lămpi, ale căror fitile nu fumegau, 
iluminarea era foarte bună. Cei doi pictori își preparau culorile în 
exterior și se întreceau în virtuozitatea cu care suprapuneau 
straturile de diferite grosimi, creând nuanţe subtile, în special de 
roșu și de albastru, acoperindu-le cu un lac strălucitor, al cărui 
secret de fabricaţie îi fusese dezvăluit de către Ched discipolului 
său. 

Paneb degaja în jurul său atâta forță, încât Salvatorul nu se 
simţea deloc obosit atunci când lucra în preajma lui; avea chiar 
impresia că vederea îi revenea, făcându-i mâna să dea viață 
corăbiei de aur care-i purta pe zei în timpul nopții. 

— De data asta, e prea mult! exclamă Unesh Șacalul. O să-i 
cer lui Ched să intervină! 

Acesta din urmă se apropie împreună cu Pai Pâinică-Bună și 
Gau cel Exact, care schițau trăsăturile unui superb personaj cu 
perucă albastră și cu perizoma aurie, stând în picioare la prova 
corăbiei ce duce spre soare. Deasupra capului său, îi era scris 
numele, Sia, „intuiţia creatoare”, singura deschizătoare de 
drum. 

— Ce defect îi găsești acestei picturi? întrebă Ched. 

— Eu am desenat grila, dând indicaţii precise, pe care Paneb 
nu le-a respectat! 

— Așa este, recunoscu Gau. 

Jenat, Pai rămase mut. 

— Privește ansamblul, îi recomandă Salvatorul: corabia, Sia și 
entităţile cerești care ţin funiile de remorcare. 

Unesh se încruntă: 

— Nu înţeleg... 

— lată de ce tu nu te poţi numi pictor. Ai făcut pe perete o 
schemă rigidă, respectând datele tehnice și atât, dar Paneb le-a 
dat viaţă, încâlcind într-o oarecare măsură aceste date. Munca a 
dispărut și s-a născut frumusețea. 

— Adică Paneb poate face orice vrea el? se revoltă Unesh. 

— Dimpotrivă. Dacă nu avansăm prea repede, aceasta se 
datorează faptului că el studiază grila cu multă migală, până 
când desenul ascultă de mâna lui. Și ea este aceea care, uneori, 
se smulge dintr-o constrângere obligatorie pentru a face să 
țâșnească frumuseţea care nu era prevăzută în schiţă. 

— Totuși, obiectă Gau, își ia niște libertăţi greu de acceptat. 


— Te înșeli; el modelează proporţiile fără de care o pictură e 
sortită pieirii. Îţi poți imagina că eu i-aș putea permite s-o ia 
razna când e vorba de un mormânt regal? Priviţi mai bine și 
spuneţi-mi ce aveţi de reproșat acestei scene. 

Cei trei desenatori încercară în zadar să găsească: 

— Hai să pregătim grila următoare, propuse Pai. 

t 


— Cum se simte Kenhir în această dimineaţă? o întrebă Clara 
pe Niut cea Neobosită. 

— Mult mai bine. l-a revenit, în sfârșit, pofta de mâncare și 
bombăne întruna pentru orice. După părerea mea, tratamentul 
l-a vindecat complet. 

Nemulțumit și încruntat, scribul Mormântului ieși din camera 
sa. 

— Am rămas în urmă cu lucrările. Ah, Clara... Zeii să vă aibă 
în pază! Trebuie să mai înghit încă multă vreme pilulele 
întăritoare pe care mi le-aţi recomandat? 

— Nu mai e nevoie; observ că v-aţi redobândit vigoarea. 

— După furtul papirusului, am crezut că mor... Un furt în 
biroul meu! Cine a putut face una ca asta? 

După descoperirea acestei oribile fapte, Kenhir fusese victima 
unei depresii profunde, care durase multe săptămâni în cursul 
cărora Imuni fusese de mare ajutor în îndeplinirea sarcinilor de 
zi cu zi. Femeia înțeleaptă, la rândul său, folosind magnetismul 
și medicamentele, îl făcu să-și recapete sănătatea. 

— Mă simt în stare să mă reîntorc în Valea Regilor, afirmă el. 

— Nu hotărâți dumneavoastră, obiectă Niut cea Neobosită, ci 
femeia înţeleaptă. 

Clara zâmbi: 

— Acest leac le va completa pe ale mele, iar echipa va fi 
fericită să vă revadă. 

t 

Scribul Mormântului era tulburat: 

— Ai creat o capodoperă, îi spuse el lui Nefer. Acest mormânt 
este la fel de frumos ca al lui Ramses cel Mare! 

— Ne-a rămas de făcut ce e mai greu, preciză maestrul de 
operă. Atâta vreme cât sala sarcofagului nu va fi terminată, voi 
fi tot timpul neliniștit. 

Kenhir mergea în sus și în jos pe culoarele locului de veci, 
neștiind ce amănunt să mai admire în această simfonie de 
culori: 

— Desenatorii și pictorii s-au întrecut pe sine... Niciodată 
moartea nu va fi stăpână pe acest loc. 

— În această lucrare a pus suflet întreaga echipă. 

În afara mormântului, oamenii se ospătau cu pește uscat, 
salată, ceapă și pâine. La prânz, nu era permisă decât o bere 
foarte slabă. Kenhir își reluase locul pe scaunul cioplit în stâncă 
și, în ciuda caracterului său posac, toţi se bucurau revăzându-l. 

Odată pauza terminată, echipa reveni la mormânt. 

— Nu mi-a ieșit din minte acel papirus furat, îi mărturisi 
scribul Mormântului maestrului de operă. Notasem acolo toate 
ieșirile de care aveam cunoștință și aveam intenţia să le 
stabilesc frecvenţa, pentru fiecare artizan în parte. Cel pe care-l 
căutăm a  presimţit, desigur, acest lucru, și a distrus 
documentul. 

— N-aţi păstrat în memorie ceea ce era esenţial? 

— Nu-mi încarc memoria cu prea multe amănunte, prefer să 
le încredințez papirusului. Fără acele notițe, nu pot stabili fapte 
serioase. 

— Omul nostru va fi din ce în ce mai temător... Și-a dat 
seama, fără îndoială, că Sobek a luat noi măsuri de apărare a 
satului. 

— Este într-o situaţie din ce în ce mai grea. Dacă ezită să 
părăsească satul, cum va putea lua legătura cu complicii săi? 

— Sobek are dreptate: odată și odată tot va greși. Va trebui 
să fim vigilenți. 

— Când crezi că vei folosi din nou piatra de lumină? 

— Când sala sarcofagului va fi săpată și acoperită, îi răspunse 
Nefer. Pereţii săi vor fi impregnati cu energie înainte de trecerea 
desenatorilor și a pictorilor. 

— Sincer să fiu, îmi este aproape imposibil să deosebesc 
munca lui Paneb de cea a lui Ched... Elevul și-a ajuns din urmă 
maestrul. Culorile acestui mormânt sunt chiar mai vii decât cele 
ale ultimului locaș al lui Ramses. 

— După cum spune Ched, Paneb a pus la punct noi nuante, 
variindu-le pe cele de roșu. Și ăsta nu e decât începutul. 

— Salvatorul n-o fi puţin gelos? 


— Dimpotrivă, Kenhir! Faptul că elevul său progresează i-a 
redat tinereţea și entuziasmul. Salvatorul este omul marilor 
opere; nimic nu-l nemulțumește mai mult decât rutina. Multă 
vreme a fost disperat că nu găsește un succesor pe măsura sa. 

— Dar iată că a sosit Paneb... Încă o minune a Locașului 
Adevărului! Atenţie, ca nu cumva atât inima cât și mâna să nu-i 
fie distruse de vanitate! 

— Acest pericol ne pândește pe toţi. Pentru moment, Paneb 
se confruntă cu atâtea dificultăţi, încât tot timpul e obligat să se 
întreacă pe sine. Atâta vreme cât va lupta, și împotriva lui 
însuși, pentru o operă care îl depășește, își va păstra focul 
creator. lar noi putem conta pe Ched pentru a depăși, zi de zi, 
limitele discipolului său. 

Maestrul de operă trecea pragul mormântului, când o idee îi 
trecu prin minte: 

— Corespondenta! 

— Ce vrei să spui? întrebă Kenhir. 

— Trădătorul ia legătura cu exteriorul prin scrisori. 

t 

Curierul Uputy fu scandalizat de reclamația scribului 
Mormântului: 

— Am jurat să respect secretul corespondenței. Dacă îmi calc 
cuvântul, bastonul lui Thot mă va lovi pe drept și îmi voi pierde 
locul de muncă. Mulţi au încercat să mă corupă, dar nimeni n-a 
reușit. 

— Felicitări, Uputy, dar eu nu încerc deloc să te corup! 

— Vreţi totuși să aflaţi conţinutul scrisorilor artizanilor și 
numele destinatarilor lor! Răspunsul meu este nu, Kenhir, și un 
nu este categoric. 

— Îţi înţeleg atitudinea, dar fii sigur că sunt la fel de cinstit ca 
tine și este în interesul superior al confreriei că ceea ce îţi cer. 

— Nu vă pun cuvintele la îndoială, dar hotărârea mea este de 
neschimbat, respectând astfel angajamentele solemne pe care 
mi le-am luat când am început această meserie. 

În cadrul unei anchete despre o criminală, scribul 
Mormântului ar fi fost, cu siguranţă, autorizat să consulte 
corespondența purtată de Uputy, dar trebuia să apere onoarea 
confreriei și să nu scoată la iveală această poveste sumbră, în 
timp ce echipele erau la muncă. 


— Dă-mi măcar o informaţie, Uputy: în ultimele trei luni, care 
artizan ţi-a dat mai multe scrisori? 

— Dar de ce vreţi să știți? 

— Trebuie să notez în Jurnalul Mormântului, făcând niște 
comparații cu anii anteriori și să pregătesc un dosar asupra 
volumului corespondenței noastre, pe care vizirul mi-l va cere cu 
siguranţă. 

Această minciună îl însenină pe Uputy: 

— In cazul acesta... Cel care scrie cel mai mult este Pai 
Pâinică-Bună. Dar mai mult de atât nu vă pot spune. 

— Nu mai iei o bucată de friptură de oaie, Pai? se miră soţia 
lui. 

— Nu, altă dată. 

— Nici măruntaie? 

— Nu, îmi simt stomacul cam plin. 

— Dar n-ai mâncat aproape nimic. Și eu care pregătisem un 
ospăț pe cinste, pentru a sărbători căsătoria noastră! 

— Este bine așa cum e, nu-ţi face griji. 

— Tu îmi ascunzi ceva! 

Dacă priveai pântecele desenatorului, obrajii săi rotofei și 
chipul senin, nu puteai crede că este subnutrit. 

— Vreau să ies puţin la aer. 

— Să nu întârzii prea mult; i-ai putea trezi pe copii. 

— Nicio grijă. 

a t 

li era imposibil să reziste mai mult la mirosul bucatelor, 
trebuia să iasă puțin la aer și să încerce să uite de ele. Lihnit de 
foame, desenatorul porni pe ulița principală a satului. 

— S-a potrivit la ţanc, exclamă Paneb, tocmai voiam să dau 
de tine! 

— De mine... De ce? 

— Maestrul de operă și scribul Mormântului ar dori să-ți 
vorbească. 

— Chiar acum? 

— Acum, imediat. 

— Tocmai mergeam la culcare și... 

— Ba, parcă tocmai ieșeai din casă, nu? 

— Nu, ba da, dar aveam de gând să mă reîntorc... 

— M-au trimis după tine, deci trebuie să mă însoţești. E clar? 

— Da, da, desigur... 

Amabilitatea prefăcută a colosului era mai de temut decât 
mânia sa. Pai preferă să-l urmeze supus și intră cu teamă în 
locuința lui Nefer și a Clarei, a cărei privire minunată i se păru, 
de astă dată, mai mult severă decât prietenoasă. 

— Pari prost dispus, îi spuse ea; tot digestia proastă? 

— Nu, mă simt bine, foarte bine... 

Stând în picioare, cu mâinile sprijinite în baston, Kenhir 
renunţase la formulele de politeţe: 

— Scrii multe scrisori în ultima vreme. 

— Se poate, dar asta e treaba mea. 

— Ba e și treaba Locașului Adevărului. Cui îi scrii? 

— Nu e treaba voastră! 

— Ba da, este! Și, dacă refuzi să ne răspunzi, convoc 
tribunalul. 

Pai părea nedumerit: 

— Bine, dar... N-are nicio noimă! 

— Dacă ești împăcat cu tine însuţi, interveni Nefer, răspunde- 
ne! Refuzul tău ar putea însemna că ne ascunzi niște fapte 
nedemne de un slujitor al Locașului Adevărului. 

Pai lăsă capul în jos: 

— Știţi totul, nu-i așa? 

Drept răspuns, se lăsă o tăcere grea. 

— Totul a început cam cu un an în urmă, când am sărbătorit 
cei optzeci de ani ai mamei mele, care locuiește pe malul drept, 
lângă târgul de pește. Am mâncat prea multe măruntaie și 
friptură de oaie, e adevărat, dar ea mi-a aruncat în față această 
frază celebră din Învățătura pentru Kagenmi. „Lăcomia trebuie 
disprețuită și arătată cu degetul. O cupă de apă e de ajuns 
pentru a-ţi potoli setea și o gură de legume îţi poate întări inima. 
Nefericit cel al cărui pântece este lacom după terminarea 
prânzului”. Nemiloasă, a refuzat să mă mai vadă până când îi 
voi urma sfaturile. l-am scris mai mult de douăzeci de scrisori, în 
care îi vorbeam despre eforturile mele supraomenești, dar ea 
dorește să mă vadă cu douăzeci de kilograme mai slab! Astă- 
seară, am încercat din nou să ronţăi ceva, doar un pic... Dar 
simt că mor de foame! 

— Pai este nevinovat, constată Nefer. 

— Și dacă e un actor foarte bun? îndrăzni să spună Kenhir. 
Știind că riscă să fie dat în vileag, și-a pregătit, poate, o 
explicaţie atât de ridicolă încât nimeni să nu se îndoiască de ea. 

— Ar fi însemnat că nu știe cu cine are de a face, spuse Clara, 
zâmbind. 

— Eu, interveni Paneb, sunt sigur că Pai a spus adevărul, dar 
sunt de acord să-i verific povestea. Chiar mâine-dimineaţă, mă 
voi duce să vorbesc cu mama sa și, astfel, vom fi cu inima 
împăcată. 

t 

— Mama lui Pai? Locuiește pe a treia străduță, pe stânga. 

Paneb îl salută pe vânzătorul de pește care-și pregătea marfa 
și o luă în direcţia indicată, dar depăși cea de a treia străduţă și 
începu să alerge. 

În spatele lui, se auzeau niște pași grăbiţi. 

Fusese urmărit încă de când luase bacul, poate chiar mai 
devreme. 

t 

Așadar, Pai Pâinică-Bună minţise. Explicațiile sale nu erau 
decât o înșiruire de minciuni și, temându-se că cineva i-ar putea 
verifica spusele, îi ordonase unui complice din exterior să-l 
suprime pe cel curios. 

Paneb era încântat. Urmăritorul său i-ar putea face, desigur, 
multe confidente. 

Ascuns după colțul unei case, văzu un nubian care se oprise și 
privea în toate direcţiile. 

— Pe mine mă cauţi, amice? 

Pumnul nubianului era gata-gata să-l lovească, dar Paneb îi 
opri antebraţul și-i trase adversarului un picior în burtă, care-l 
trimise la o distanţă de vreo zece pași, rămânând totuși în 
picioare. 

— Ştii să te baţi și ești rezistent, recunoscu tânărul colos. Mă 
obligi să te lovesc destul de tare, sau, poate, preferi să-mi spui 
pe dată numele stăpânului tău. 

Omul își încordă mușchii, apoi se repezi către Paneb, cu capul 
înainte. 

În ultimul moment, artizanul se feri și-l lovi în ceafă pe 
agresor, cu pumnii, izbindu-l de un zid. 

Cu fruntea plină de sânge, reuși să se ridice, clătinându-se. 

— Nu ești decât un sălbatic! 

Nubianul abia mai respira. 

— Dacă mă omori... nu ne vei putea scăpa... De paznicii lui 
Sobek... nu poţi scăpa. 

Cu ochii pierduţi, nubianul leșină. 

Prudente, câteva gospodine priviră spre stradă să vadă ce se 
întâmplă. 

— Aduceţi niște apă! le ceru colosul. 

Un urcior plin reuși, cu chiu cu vai, să-l trezească pe nubian. 

— Eşti cu adevărat paznic? 

Nefericitul tresări de spaimă: 

— Vrei să mă lovești iar? 

— Nu, cu condiţia să spui adevărul. De ce m-ai urmărit? 

— Asta îmi este misiunea... să-i urmăresc pe artizanii care se 
duc pe malul estic și să aflu unde merg. 

— Și eu sunt în misiune! 

— Șeful Sobek nu mi-a spus nimic despre tine. 

Nimeni nu se gândise să-l pună în gardă... Paneb îl ajută pe 
nubian să se ridice și să meargă până la oficina unui negustor 
de plante medicinale, care să-i dea un balsam vindecător. 

— Trebuie să scriu un raport, preciză paznicul. Ce-o să-i 
povestesc lui Sobek? 

— Spune-i să se adreseze scribului Mormântului. Kenhir va ști 
să-i explice despre ce este vorba. 

— Sunteţi mama lui Pai? 

Scundă, plină de riduri, bătrâna nu părea dornică de discuţii: 

— Ce vreţi de la mine? 

— Sunt un prieten al fiului dumneavoastră. 

— A mai slăbit? 

— Puțin, dar... 

— Să nu-mi mai scrie și să treacă la fapte! Lacomul ăsta este 
rușinea familiei. Să nu-l mai văd în fața ochilor până nu devine 
prezentabil. 

— Vă asigur că se străduiește din răsputeri și... 

— Nu ajunge să încerce. Trebuie să și reușească. 

Mama lui Pai îi închise ușa în nas. 

Generalul Mehy își încordă arcul, ţinti bine și trase. Săgeata se 
înfipse adânc în lemnul tare. 

— Bine lovit, aprecie Dakter. 

Mehy smulse săgeata și constată că vârful era aproape intact. 

— Frumos rezultat, Dakter: aliajul pe care l-ai obţinut are o 
rezistență cu totul deosebită. Cu vârfuri de săgeți de o 
asemenea calitate, arcașii tebani vor avea la îndemână o armă 
fără egal. Și pentru săbii? 

— Treaba progresează și în această privinţă. 

— Totuși, pari decepţionat și nemulțumit. 

— Mă simt redus la condiţia unui tehnician superior. Visurile 
pe care ni le făceam îmi para fi atât de îndepărtate! 

— Te înșeli, Dakter! 

— Merenptah domnește singur, sunteţi constrâns să protejaţi 
Locașul Adevărului, dar, până acum, n-am aflat niciun secret! 
Zidurile acestui sat sunt, într-adevăr, de nepătruns. 

— Și tu crezi că am renunţat? 

— Cred că aveți, în continuare, o carieră strălucită și că a mea 
se va sfârși în acest laborator. 

— Ba vom câștiga, pentru că știm care e valoarea 
adversarului, îl asigură Mehy; și el este mai periculos decât 
credeam. Maestrul de operă și femeia înțeleaptă asigură 
confreriei o unitate asemănătoare celei care leagă între ele 
pietrele unui templu și această legătură nu va fi ușor de distrus. 
Sunt de acord cu tine că micile victorii obţinute nu sunt de ajuns 
și că am trecut pe lângă pericole din care ar trebui să tragem 
învăţăminte. În primul rând, trebuie să piară cei care îl susţin pe 
Nefer. Datorită complicelui nostru din interior, știm că scribul 
Mormântului a fost suferind. Dacă ţinem seama de vârsta pe 
care o are, n-ar trebui să ne mai stea în cale prea multă vreme. 
Dar Nefer are un câine de pază foarte incomod, pe tânărul 
Paneb, cel care a refuzat să se înroleze în armată. Cu atât mai 
rău pentru el! 

Paneb se dăruise cu pasiune Turcoazei și ea îi răspunsese ca 
de obicei. Acum îi dezmierda pletele roșcate și frumoasa, în 

goliciunea ei triumfătoare, îl privea de parcă acum l-ar fi văzut 
pentru prima dată. 

— Doar zeița Hathor îţi poate inspira asemenea jocuri ale 
iubirii, Turcoaza mea! Dacă o ţii tot așa, voi mai putea ţine pasul 
cu tine? 

— Te pomenești că ai devenit modest! 

— Pune-mă la încercare! 

Neobosiţi, începură din nou să facă dragoste, ca într-o luptă, 
în care nu mai conta cine va câștiga. Le plăcea să se surprindă 
și să se bucure unul de altul, de fiecare dată când se strângeau 
în braţe. 

— Eşti fericit alături de Uabet? 

— Ea este cea care a hotărât să fie fericită alături de mine... 
De ce ar trebui să fiu atât de crud încât să nu-i fac pe plac? Și 
apoi, mai e și fiul meu! Voi face din năzdrăvanul ăsta un 
adevărat războinic, căruia nimeni nu-i va putea ţine piept. 

— Dar e și copilul lui Uabet. Poate că ea are alte visuri. 

— Cu Aperti, nicio șansă! Vrea de pe acum să se bată. 

Paneb se întinse peste Turcoaza: 

— Ce-ar fi să nu mai vorbim? Se înserează în curând, iar tu 
mă vei da pe ușă afară. 

— Dacă n-aș fi o femeie liberă, m-ai mai iubi? 

Cu delicateţe, mâinile pictorului îi răspunseră, urmându-i 
tandru linia trupului. Deodată, ea sări ca arsă: 

— Bate cineva la ușă. 

Dezmeticindu-se, Paneb auzi și el bătăile insistente. Turcoaza 
se acoperi cu un șal și se duse să deschidă. 

— Paneb e cumva la tine? întrebă Gau cel Exact. 

— De unde curiozitatea asta? 

— Mă tem că, în curând, va avea mari necazuri... Dacă ar fi 
să-l credem pe Unesh, acesta a surprins o convorbire din care a 
înţeles că cioplitorii în piatră au intenţia să depună plângere 
contra lui. Tocmai discută cu scribul Mormântului. 

Furios, Paneb își făcu apariţia: 

— Ce tot spui acolo? 

— Este tot ce știu, dar ceilalţi doi desenatori și cu mine 
credem că se pregătește un complot împotriva ta și că vei fi 
lovit pe la spate. 

— Mă duc să vorbesc cu Kenhir. 

Nakht cel Puternic și Casa-Funie îl priveau pe Paneb cu 
nemulțumire, Karo cel Posac îi întorcea spatele și Fened Nasul îl 
acuza arătându-l cu degetul. 

— Tu ești hoţul și ai face bine s-o recunoști! 

— Retrage-ţi imediat acuzația sau... 

— Treaba pare a fi serioasă, interveni Kenhir. 

Paneb se întoarse către scribul Mormântului: 

— Care treaba? 

— Târnăcopul cel mare cu care se sparge stânca a dispărut. 

— Și Paneb e cel care l-a furat! preciză Fened. Cine altul ar fi 
putut s-o facă? El e cel care l-a dus în camera uneltelor. 

— Așa este, recunoscu tânărul colos. 

— Și cum îţi explici că nu mai e acolo? întrebă scribul 
Mormântului. 

— Nu găsesc nicio explicaţie! Am pus târnăcopul, împreună cu 
celelalte unelte în faţa ușii. Cioplitorii în piatră le-au dus 
înăuntru, nu eu. 

— Nu întoarce acuzaţia, protestă Nakht; suntem cu toţii de 
acord că tu ești cel care ai fost văzut ultimul purtând târnăcopul. 

— Furtul unei unelte este o greșeală gravă, aminti Kenhir. 
Dacă te-ai folosit de el pentru treburile tale personale, ar fi mai 
bine s-o mărturisești acum. 

— Bine, dar nu e adevărat! 

— Depunem plângere împotriva lui Paneb, spuse Casa-Funie, 
și cerem să se facă imediat o anchetă. 

— Asta ce înseamnă? 

— Că trebuie să-ţi scotocim prin casă, în prezența maestrului 
de operă și a doi martori, răspunse scribul Mormântului. 

— Să-mi scotociţi prin casă? Niciodată! 

Casa-Funie interveni ironic: 

— Nu vezi că vorbeşti ca un om vinovat? 

— Dacă nu tu ești autorul, adăugă Nakht, de ce refuzi? 

— Ştiţi cu toţii că n-am nimic să-mi reproșez! 

— In acest caz, să stabilim dovada nevinovăţiei tale. 

Paneb îi fulgeră din ochi pe cioplitorii în piatră: 

— Mă duc acasă și vă aştept. 

— Nici vorbă! spuse categoric Casa-Funie. Ca să ai timp să 
ascunzi târnăcopul? Tu vei rămâne aici, Kenhir îi va numi pe cei 
doi martori, ne vom duce să-i căutăm și întreaga comisie de 
anchetă va porni la treabă. 

Când scribul Mormântului, maestrul de operă, soția lui Pai 
Pâinică-Bună și Thuty cel Savant trecură pragul locuinței lui 
Paneb, tot satul era informat despre grava acuzație adusă 
tânărului colos. 

Trădătorul, care comunica prin scrisori codificate cu complicii 
săi, pusese în practică planul pe care aceștia i-l propuseseră: 
Paneb să fie condamnat pentru o vină sigură și expulzat din 
confrerie. Profitând de boala lui Kenhir și de neatenţia ajutorului 
său, trădătorul furase târnăcopul pentru a-l ascunde acasă la 
Paneb, acolo unde acesta se pregătea să-și mărească bucătăria 
și unde se putea intra direct din exterior. 

Zvonul, lansat de o prietenă a soţiei sale, care făcuse din 
țânţar armăsar, își atinsese repede scopul. 

Ținându-l pe fiul său în brațe, Uabet cea Pură făcu ochii mari 
de uimire: 

— Ce-i cu voi? 

— Soţul tău e acuzat de furt, răspunse Kenhir; trebuie să 
controlăm peste tot, prin casă. 

— E de-a dreptul imposibil! Nu pot fi de acord! 

— Fii rezonabilă, Uabet! Asta ne e legea și trebuie s-o 
aplicăm, fie că vrei sau nu. 

Paneb își cuprinse soția după umeri: 

— Hai să ne așezăm undeva, afară, și să-i lăsăm să-și facă 
treaba. Cel care vrea să mă piardă își închipuie că i-a mers, dar, 
dacă-l aflu, îi rup oasele. 

Percheziția părea să nu se mai termine. Paneb îl învăța pe 
Aperti să strângă pumnul, cerându-i apoi să lovească în palma 
sa enormă. Răzând în hohote, băieţelul o făcea cu mare bucurie, 
departe de a se plictisi. 

Kenhir ieși primul din casă, ștergându-și fruntea cu o batistă 
de in: 

— N-am gasit nimic, Paneb. Nu poți fi acuzat de nimic. 

Paneb se ridică, enorm, mai impresionant ca niciodată: 

— Asta nu schimbă nimic, câtă vreme niciunul dintre voi nu 
m-a crezut pe cuvânt. 

— Dacă vrei să-ţi cerem scuze, le ai deja. 

— Nu e de ajuns. 

— Ce-ai mai vrea, altceva? 


— Nu mai am ce să caut în satul ăsta, Kenhir; poţi tăia numele 

meu de pe lista echipei din dreapta. 
t 

— Nu vreau să plec, declară Uabet cea Pură. Aici m-am născut 
și tot aici o să mor. 

— N-ai decât să rămâi; eu am luat o hotărâre și n-am de gând 
să mă răzgândesc. 

— Te simţi, oare, vinovat? 

Tonul femeii se înăspri: 

— Ce vrei să spui, Uabet? 

— Ai furat târnăcopul sau nu? 

— Şi tu te încumeţi să mă acuzi? 

— L-ai furat sau nu? 

— Sunt nevinovat. O jur pe capul fiului meu! 

— Poţi să-i mulțumești fiului tău; el e cel care te-a salvat. 

— Fă-mă să înţeleg... 

— S-a dus să se joace, fără să-mi ceară voie, în partea aceea 
din casă pe care vrei s-o amenajezi. L-am surprins râcâind 
pământul și scoțând de acolo un mâner de lemn. 

— Cel al târnăcopului... 

— M-am gândit să te avertizez, dar tu aveai altă treabă: te 
distrai cu Turcoaza. Atunci, l-am prevenit pe maestrul de operă. 

— Pe Nefer! Și el ce-a spus? 

— A luat târnăcopul cu el. 

Paneb o luă la goană către locuința acestuia, care tocmai 
făcea o amuletă în formă de echer. 

— Unde ai ascuns târnăcopul, Nefer? 

— Ce târnăcop? 

— Cel care fusese ascuns la mine, pentru a mă duce la 
pierzanie! 

— Memoria îmi joacă feste... Și, de altfel, s-a dovedit că nu 
ești amestecat în povestea asta tristă. 

— Dacă m-ai salvat, înseamnă că mă crezi nevinovat. 

— Nu-ţi lipsesc defectele, Paneb, dar hoţ nu ești. Ba mai mult, 
știi prin ce perioadă grea trecem, iar tu ai primit sarcina să mă 
protejezi. Dacă tu ai fi eliminat, adversarii ar scăpa de o piedică 
serioasă în realizarea intenţiilor lor. 

— Kenhir și cioplitorii în piatră m-au târât în noroi și 
convingerea lor e fermă. Toţi sătenii sunt siguri că au de a face 

cu un hoț; de-acum încolo, voi fi privit cu alţi ochi. Știu că locul 
meu nu mai e în confrerie. 

— Uită de umilirea asta și nu deveni sclavul vanității tale! 

— Intervenția ta ar fi inutilă, Nefer! Răul e deja făcut, nu ne 
mai putem întoarce. 

— Te porţi ca un învins, Paneb! 

Cei doi se înfruntară din priviri îndelung. 

— Îți mulţumesc că nu m-ai lăsat să trec printr-o judecată 
rușinoasă, maestre de operă! Dar nu vreau să trăiesc alături de 
oameni care mă urăsc și mă disprețuiesc. 

— Vei pierde totul, Paneb, iar existenţa ta va semăna din nou 
cu un baston rupt. 

— Măcar îmi va servi să fac țăndări capul oricui îmi va sta în 
cale! Îți plâng de milă că stai înlănţuit în satul ăsta, obligat să fii 
slujitorul unor oameni mediocri... Eu îmi voi recuceri libertatea. 

— Nu vrei să plecăm împreună, Turcoaza? 

— Nu, Paneb. 

— Ai putea duce cu mine o viaţă de neînchipuit! 

— Nu mă interesează. 

— În satul ăsta nu domnesc decât nedreptatea și invidia. 
Dacă preferi să prinzi mucegai aici, ai s-o regreţi într-o bună zi. 

— Tu vrei să pleci pentru că ești încă mânios și simţi că ţi-a 
fost rănită vanitatea. 

— Ah, nu-mi spune și tu asta! 

Colosul o luă în brațe pe superba roșcată: 

— Te iau cu mine, Turcoaza! 

— Ai uitat că sunt o femeie liberă și că niciun bărbat nu-mi 
poate impune nimic? 

— Dar ce mai aștepți tu de la confreria asta? 

— Aici, fiecare zi este cu adevărat o altă zi. Și apoi, ca 
preoteasă a lui Hathor, i-am jurat credinţă zeiţei. 

Paneb se îndepărtă de iubita lui: 

— M-ai putea acuza că nu-mi respect jurământul? 

— Tu ce crezi? 

— Îmi vei lipsi mult! 


— Nu l-am putut convinge pe Paneb să rămână, îi mărturisi 
Nefer soţiei sale. S-a simţit prea umilit și, de aceea, și-a pierdut 
încrederea în fraţii săi. 

— Chiar și în tine? 

— Ştie că eu cred în nevinovăția sa și că nu l-am lăsat să cadă 
în capcana ce-i fusese întinsă, dar este prea revoltat de 
nedreptatea ce i s-a făcut. 

— Nu-i așa că ai nevoie de el? 

— A devenit un pictor excepţional și nu sunt sigur că și Ched 
va avea energia necesară pentru a termina decorarea 
mormântului lui Merenptah. Dar Paneb e liber să părăsească 
Locașul Adevărului. Singura care l-ar mai putea convinge să se 
dăruiască operei pe care a început-o ești tu. 

— „Când voi ajunge pe culmea Soarelui-Apune, mă avertizase 
femeia înțeleaptă care m-a iniţiat, ţi-o vei lua drept călăuză și 
privire clarvăzătoare pe zeița de-acolo, aceea căreia îi place 
liniștea”. Chiar în această noapte, mă voi duce să-i cer sfatul. 

Enorma cobră regală cu ochii roșii se ivi din sanctuarul său, 
sus, pe culme, înălțându-și capul în fața femeii înțelepte, care se 
înclină în semn de respect. 

Luminată de soarele argintiu al nopţii, reptila se legăna încet 
de la stânga la dreapta, fără a o pierde din ochi pe Clara, care 
purta pe frunte o bantă aurie. Dacă ar fi trecut la atac, n-ar fi 
avut nicio șansă să-i scape. 

Depășindu-și frica, se născu un dialog între privirea femeii 
înțelepte și cea a cobrei, întruparea zeiţei liniștii. 

Clara îi vorbi despre Paneb, despre locul de veci al lui 
Merenptah, implorând-o să-i arate drumul cel bun către 
păstrarea armoniei în confrerie. 

Una câte una, stelele dispărură, de parcă ar fi fost acoperite 
de un văl negru. Când noaptea se sfârși, o picătură de apă căzu 
în părul Clarei. 

Femeia  înțeleaptă înțelese că răspunsul zeiței era 
înspăimântător, dar pe măsura lui Paneb. 

t 

Uabet cea Pură nu-și mai putea ascunde lacrimile: 

— Nu poți pleca, Paneb... 

— Dacă vrei, poți să mă urmezi, dar de răzgândit nu mă voi 
răzgândi. 


273 


Colosul își strângea rogojina pentru călătorie. 

— Îţi părăsești fiul fără niciun regret? 

— Tu îi vei da o bună educaţie și sunt sigur că va ști să se 
descurce, la fel ca tatăl său. 

— Pictura ta, munca ta... Chiar nu mai contează? 

— Degeaba insiști, Uabet! 

— De ce refuzi să recunoști că ai devenit mai încăpățânat ca 
un catâr pentru că ţi-a fost rănită mândria? Ce importanţă are 
că nu te mai înţelegi cu cioplitorii în piatră? Maestrul de operă 
este prietenul tău cel mai credincios și ar trebui să-ţi amintesc 
că în satul ăsta sunt cel puțin două femei și un copil care te 
iubesc! 

Paneb legă rogojina de un sac în care își pusese o pâine, un 
burduf cu apă, niște sandale și o perizoma nouă; apoi ieși fără s- 
o privească pe Uabet care continua să plângă și fără să-și sărute 
fiul care dormea. 

Se lumina ziuă. În fiecare casă, oamenii se pregăteau să-și 
venereze strămoșii. 

Dar zorii nu mai erau cei de fiecare zi. 

În această a douăzeci și șaptea zi a primei luni a anotimpului 
de vară din cel de-al patrulea an de domnie a faraonului 
Merenptah, nori negri întunecau cerul, nelăsând soarele să 
apară. Atmosfera era grea, aproape sufocantă, iar în aer plutea 
o tensiune ce dădea tuturor dureri de oase. 

Un fulger despică brusc cerul și trăsnetul căzu pe fierăria lui 
Obed. Acesta se trezi înspăimântat și ceru ajutorul puţinilor 
auxiliari care dormeau în apropiere, provocând, astfel, panică. 

Cu o violență nemaivăzută, un potop se dezlănțui asupra 
Locașului Adevărului. Ploua atât de tare, încât Paneb avea 
impresia că e înțepat de mii de ace. 

O furtună se abătu, ca un dezastru, pe malul stâng al Tebei. 
Fulgerele  brăzdau norii ameninţători și precipitaţiile se 
intensificau. 

În uliţa principală a satului, se formă un torent, cu o 
repeziciune de necrezut. Lângă Paneb, un zid în construcţie se 
nărui. 

Câteva femei ieșiră în pragul casei, privind uimite valul care 
continua să se umfle. 

— Urcaţi-vă pe terase! urlă Paneb. 

Nişte copii începură să ţipe. În faţa casei lui Pai Pâinică-Bună, 
un puști, stând în apă până la genunchi, își pierdu echilibrul și 
începu să urle. Paneb îl prinse de picioare și i-l dădu lui Nakht, 
care venea alergând. 

Pentru o clipă, cei doi se priviră cu ură: 

— Du copilul ăsta acasă, îi ordonă Paneb, și verifică dacă nu 
mai sunt și alţii pe afară. Și spune-le tuturor, cât poţi de repede, 
să urce pe terase. 

În ritmul în care creștea apa avea să inunde, în scurtă vreme, 
parterul caselor, provocând mari pagube. In zona auxiliarilor, 
pereţii din noroi uscat aveau să se surpe. 

Paneb păli. 

Dată fiind forța acestui uragan, se pregătea o altă catastrofă, 
și mai serioasă. Tânărul plecă în goană la maestrul de operă. 

— Trebuie să mergem imediat în Valea Regilor, hotărî el. 
Mormântul lui Merenptah e în pericol. 

Înfruntând furtuna, cei doi bărbaţi ieşiră pe poarta satului și 
se cățărară, alergând, până la defileu. Dacă n-ar fi cunoscut 
perfect drumul pe care se rostogoleau pietre, lovindu-se între 
ele, n-ar fi putut traversa perdeaua formată de ploaie și s-ar fi 
rătăcit în muntele deasupra căruia bubuitul tunetelor devenise 
asurzitor. 

Dar nici Nefer, nici Paneb n-aveau timp să se teamă sau să 
simtă bucăţile de silex care le râneau picioarele. Cu riscul de a- 
și frânge gâtul, coborâră panta care ducea la intrarea în Valea 
Regilor. 

Ud leoarcă, dar extrem de conștiincios, paznicul nubian 
rămăsese la postul său. 

— Vino cu noi, Pembu, repede! 

Cei trei se grăbiră până la mormântul lui Merenptah, unde al 
doilea paznic care era de gardă aduna resturi de calcar pentru a 
forma un prag în faţa intrării. Dar acest fragil baraj era luat cu 
asalt de valurile de noroi și de pietrele care se rostogoleau. 

— N-o să ţină, își dădu cu părerea Tusa; hai s-o ștergem 
înainte de a fi înghiţiţi de potop! 

Apele ar fi pătruns în mormântul lui Merenptah, provocând 
pagube ireparabile. 

— Plecaţi, spuse Paneb. Eu rămân. 

Cei doi nubieni ezitară doar câteva secunde înainte de a se 
salva din capcana provocată de uraganul a cărui furie nu 
scădea. 

— Du-te, Nefer; abia mai respiri. 

— Un cârmaci nu-și părăsește corabia când aceasta e în 
pericol să se scufunde. Lasă vorba! Hai la treabă! 

Singura soluţie era înălțarea unui zid din așchii de stâncă, 
suficient de gros pentru ca apele să poată fi oprite. 

Nefer uită de oboseală, parcă prinzând noi puteri, în ciuda 
pământului alunecos și a ploii care îl orbea uneori. Inaintea lui, 
tânărul colos ridica movile de pietre, construind cu râvnă zidul 
care trebuie să salveze mormântul. 

Din când în când, Paneb striga revoltat împotriva cerului 
dezlănţuit, dar nu-și încetinea ritmul, pe care maestrul de operă 
cu greu reușea să-l ţină. Cu ultimele forțe, Nefer reuși totuși să- 
și ajute prietenul. Cu picioarele afundate în noroi, scotea pietre 
mari, pe care Paneb le așeza unele peste altele. 

Un fulger de o violență incredibilă sfâșie norii și culmea 
muntelui fu lovită de trăsnet. 

— Clara! urlă Nefer. 

— Clara e acolo, sus? 

— Se dusese să-i ceară un sfat zeiţei liniștii și, când ai venit să 
mă cauţi, nu coborâse încă. 

Ploaia se opri ca prin farmec, lăsând să se-ntrevadă un petic 
de cer albastru. 

— Mormântul lui Merenptah este intact, constată Paneb, plin 
de noroi. 

— Clara... 

Colosul îl smulse pe maestrul de operă din locul în care apele, 
cu ultimele lor forţe, se izbeau încă de ziduri. 

— Trebuie să urcăm pe culme, spuse Nefer, să vedem dacă a 
lovit-o trăsnetul. 

— Nu vezi că nu mai poţi face niciun pas? Stai și te odihnește; 
mă ocup eu de asta. 

Soarele trecu printre nori și cei doi bărbaţi sorbiră ultimele 
picături de ploaie care li se scurgeau pe obraji. 

— Priveşte, Nefer, uite-o! 

Purtând pe cap banta aurie, femeia înțeleaptă cobora de pe 
culme, ținând în mână târnăcopul cel mare, capabil să 
străpungă și cea mai dură rocă. 

Femeia înțeleaptă ridică în aer târnăcopul, în faţa sătenilor 
sosiți de pretutindeni: 

— lată obiectul care aţi crezut că l-a furat Paneb! L-am expus 
pe culme, pentru a conjura mânia zeului Seth, al cărui uragan 
era gata să distrugă mormântul faraonului și casele noastre. 
Trăsnetul a lovit târnăcopul și lumina sa înspăimântătoare a 
lăsat acolo semne. 

Thuty cel Savant se apropie și cercetă capul animalului lui 
Seth, cu botul lung și cu urechile mari, cap desenat de focul 
cerului. 

— Paneb a salvat locul de veci al faraonului, anunţă Nefer; 
fără curajul său, opera comunitară ar fi fost distrusă complet, iar 
Locașul Adevărului ar fi fost acuzat de neglijență. Acest 
târnăcop cu numele lui Seth, fiul cerului și stăpânul furtunii, să-i 
aparţină pentru totdeauna. 

— Va trebui să scriem despre acest dar excepţional în Jurnalul 
Mormântului, interveni Imuni. Dacă n-o vom face, Paneb va avea 
necazuri cu administraţia. 

Nakht cel Puternic îl apucă pe ajutorul de scrib de gulerul 
cămășii sale plisate: 

— Când ai să înveţi să-ţi ţii gura, prăpăditule? 

— Sunt de acord cu el, interveni Paneb; evenimentele să fie 
notate și nimeni să nu conteste dreptul meu de proprietate 
asupra acestei unelte. 

Râzând în hohote, colosul ridică târnăcopul către cerul de un 
albastru luminos. 

— Să înțeleg că ţi-ai amânat plecarea? îl întrebă maestrul de 
operă. 

— Ce plecare? 

Tt 

— M-ați invitat, generale Mehy, și iată că am venit! îi spuse 
tânărul print Amenmes, sigur pe el. 

— Este o mare onoare pentru Teba și pentru mine însumi. 

— Sunt nerăbdător să încalec armăsarul pe care mi l-ați 
promis. 

— Este la dispoziţia voastră. 


277 


— Aţi fi de acord să părăsiţi biroul și să-mi arătaţi cel mai 
frumos loc de plimbare prin deșert? 

— Mai încape vorbă? 

Bucuros ca un copil care primește o jucărie de mult așteptată, 
Amenmes încălecă un superb cal negru, care îi fusese adus de 
subalternul generalului. Fusese ales un armăsar mai puţin 
nărăvaș, dar foarte rezistent, așa încât cei doi călăreţi porniră în 
galop către vest, pentru a urma albia unui ued secat. 

Când se opri după o cursă nebunească, Amenmes era beat de 
plăcere: 

— Ce regiune fascinantă! O prefer de o mie de ori Deltei... 
Aveţi mare noroc să trăiţi aici, generale! 

Cei doi coborâră și se așezară pe o movilă, pentru a-și potoli 
setea cu apa rece păstrată într-un burduf: 

— Vizita voastră, prinţe Amenmes, mă face să înțeleg că 
regele nostru a reușit să stabilească pacea. 

— Vă înșelaţi, generale... De curând, faraonul a trimis mari 
cantităţi de grâu hitiţilor, îngrijoraţi de dorinţele de cucerire ale 
unor state din Asia. Egiptul trebuie să-și hrănească aliații, pentru 
ca aceștia să stea în calea unei invazii din nord. 

— E o procedură neobișnuită? 

— Mai mult sau mai puţin; dar, după părerea mea, există ceva 
mai îngrijorător: agitația libienilor. 

— Nu sunt prea slabi și prea puţin uniţi pentru a amenința 
Egiptul în mod serios? 

— Sunt mulţi care într-adevăr cred asta... Dar nu și tatăl meu. 
Informatorii lui Sethi consideră că triburile libiene sunt capabile 
să formeze o federaţie. În acest caz, vor reprezenta un adevărat 
pericol. 

— Faraonul a fost informat despre asta? 

Amenmes păru încurcat: 

— În parte... 

— E tot atât de îngrijorat ca tatăl vostru? 

— Da și nu... Se teme mai mult de Asia decât de Libia. 

— Vă voi arăta un obiect surprinzător, printe Amenmes! 

Mehy îi arătă un vârf de săgeată, pe care Amenmes îl pipăi 
îndelung: 

— Este incredibil de dur! 


— Chiar mai mult decât vă închipuiţi. Această armă a fost 
pusă la punct în laboratorul de pe malul stâng și va fi folosită în 
curând de trupele tebane... înaintea altor inovații. 

— impresionant, foarte impresionant! 

— Sunteţi primul căruia îi arăt această mică minune. 

— Vreţi să spuneţi că faraonul n-o cunoaște încă? 

Mehy tăcu. 

— Consideraţi, generale, că numai eu trebuie să cunosc 
această invenție? 

— Vă va folosi, poate, dacă veţi obţine puterea supremă. 

Amenmes văzu, deodată, deschizându-i-se o perspectivă 
uriașă: 

— Credeţi că trupele tebane mi-ar fi credincioase dacă le-aș 
cere sprijinul în niște împrejurări excepţionale? 

— Sunt convins, prinţe, că aveţi calităţile unui șef și că le veți 
putea demonstra slujind interesele Egiptului. 

Amenmes era tulburat. Datorita lui Mehy, devenea conștient 
de adevăratele sale ambiţii, pe care nu îndrăznise încă să le 
recunoască. Merenptah avea o vârstă, Sethi era prea autoritar și 
de aceea puţin apreciat de curteni... El, Amenmes, era tânăr, 
cuceritor și seducător. 

— Cu ocazia acestei vizite veți cunoaște bine Teba, îi promise 
Mehy. Și nu vom uita de cazarma principală, în care veți asista 
la instruirea trupelor mele de elită. 

t 

Paneb devorase purcelul de lapte, fript exact cât trebuia și 
aromat cu salvie, alături de care băuse un vin deosebit, demn 
de un mare banchet. 

— Vă mulțumesc pentru acest prânz minunat, le spuse el 
Clarei și lui Nefer. M-am purtat ca un tâmpit și totuși nu sunt 
sigur că mi-am învins vanitatea și că pot suporta nedreptatea 
fără să mă revolt. 

— În privinţa ta, am luat cu toţii o hotărâre, îi destăinui 
maestrul de operă. 

— Vreo sancţiune? 

— Sper să n-o consideri astfel... Dar suntem nevoiţi să te 
convocăm la tribunal. 

Faţa tânărului se întunecă: 

— Voi avea măcar dreptul să mă apăr și să explic de ce voiam 
să plec? 

— Nu va fi necesar. Va fi de ajuns să răspunzi cu da și nu. 

— Cioplitorii în piatră m-au acuzat pe nedrept și... 

— Nu e vorba despre asta. 

— Atunci... de ce? 

— Potrivit unui obicei destul de răspândit în satul nostru, 
Clara și cu mine dorim să te adoptăm. Devenind în mod oficial 
fiul nostru, vei beneficia de protecţia noastră; dacă ești atacat, 
se consideră că atacul a fost dat împotriva noastră. Ba mai mult, 
ne vei deveni moștenitor... Dar să nu te aștepți să devii bogat! 

— Așadar, ai de ales. Doar tu poţi s-o faci! insistă femeia 
înţeleaptă, cu un zâmbet a cărui lumină ar fi dezarmat până și 
pe cei mai aprigi demoni. 

Paneb goli cupa dintr-o înghiţitură: 

— V-aţi îndoit vreo clipă de răspunsul meu? 

t 

Generalul Mehy era furios și îngrijorat. 

Furios, pentru că eșuase în încercarea de a scăpa de Paneb. 
Dacă era să dea crezare scrisorii codificate a informatorului său, 
tânărul colos fusese chiar adoptat de maestrul de operă și de 
femeia înţeleaptă. De acum înainte, va fi aproape imposibil să le 
atace fiul, numai dacă nu cumva acesta ar face o greșeală 
capitală; dar Paneb nu va fi oare din ce în ce mai precaut? 
Această veste proastă era însă departe de-a o descuraja pe 
Serketa; nimic n-o aţâţa mai mult decât o luptă grea și era 
fericită să înfrunte un adversar pe măsura sa. 

Îngrijorat, pentru că urma să-l întâmpine la debarcaderul de 
pe malul stâng pe Sethi, fiul lui Merenptah, care venea la Teba 
în vizită oficială, la câteva săptămâni după fiul său, Amenmes, 
era mulţumit de felul în care-și petrecuse zilele aici și foarte 
convins de talentele sale de conducător. 

În timpul unui banchet în care vinul cursese în valuri, Serketa 
îi prezentase o tânără dansatoare nubiană, a cărei știință a 
iubirii îl încântase pe prinţ în așa măsură încât, pentru el, nu mai 
existau alţi prieteni la fel de apropiaţi ca Mehy și soţia acestuia. 

Sosirea neașteptată a lui Sethi părea amenințătoare. 
Generalul ar fi preferat să fi avut el iniţiativa unei vizite și să se 
ducă la Pi-Ramses pentru a-l întâlni. Și apoi timpul de pregătire 
era scurt. Poate că Amenmes îi spusese prea multe și se 
lăudase prea mult, declanșând astfel intervenţia tatălui său. 

Nici măcar deliciile senzuale ale Serketei nu reușiseră să-l 
calmeze pe Mehy, bântuit de teama de a-și vedea cariera 
distrusă. Și doar îi ceruse tânărului Amenmes să-și ţină gura, să 
nu dezvăluie niciuna dintre ambițiile sale și să păstreze secretul 
prieteniei lor, pentru ca, la momentul potrivit, să poată profita 
din plin de ea. 

În plină maturitate, Sethi era un om puternic, cu un chip 
armonios, dar sever și cu un mers sigur. 

Mehy se înclină înaintea lui cu respect: 

— Sunt fericit să vă revăd, generale, după scurta noastră 
întâlnire din Pi-Ramses. Mi s-a vorbit cu multă admiraţie despre 
trupele dumneavoastră de elită. De aceea, mi-am dorit să le văd 
eu însumi. Sunt, poate, sceptic... Unii înţelepţi chiar ne 
recomandă această îndoială constructivă. Dar să nu pierdem 
vremea, căci ea e prețioasă pentru amândoi. Arătaţi-mi 
cazărmile! 

— Trebuie să înțeleg că ar trebui să dau ordin de mobilizare 
generală? 

— Nici vorbă, generale! Datorită faraonului Merenptah, 
dușmanii noștri potenţiali stau liniștiți și atmosfera este calmă. 
Cu toate acestea, sunt interesat de garnizoanele tebane, pentru 
că nu se știe niciodată ce ne rezervă viitorul. Nu există decât o 
singură certitudine: faptul că îmbătrânim. Preaiubitul meu tată 
își duce povara anilor ca oricare dintre oameni; când va trebui 
să-i urmez la tron, sper că voi putea conta pe fidelitatea 
demnitarilor și a ofiţerilor superiori. Sper că mă înţelegeți, 
generale... 

— Teba vă este și vă va rămâne devotată. 

— Fiul meu, Amenmes, s-a simţit bine aici? 

— Cred că i-a plăcut ţinutul, dar mai ales armăsarul pe care 
am avut plăcerea să i-l ofer și pe care l-a luat cu el în capitală. 

— Amenmes este un bun călăreț și un visător căruia îi place 
să se distreze. Dacă va ști să-și vadă lungul nasului, va duce o 
viaţă fără griji. Oare poate exista o soartă mai bună? 

Tribunalul  Locașului Adevărului, prezidat de scribul 
Mormântului, aprobă adoptarea lui Paneb de către cuplul format 

din Clara, femeia înţeleaptă, și Nefer cel Tăcut, șeful echipei din 
dreapta și maestrul de operă al confreriei. De acum înainte, în 
toate documentele oficiale, Paneb avea să fie desemnat ca fiu al 
Clarei și al lui Nefer, moștenitor al părinţilor săi adoptivi și 
servitor al Ka-ului acestora, după moartea lor. 

Desigur, acest eveniment fericit era urmat de o petrecere la 
care lua parte întregul sat și de câteva zile suplimentare de 
odihnă, mult apreciate după o muncă atât de grea, atât la 
mormânt cât și la templul lui Merenptah. 

Cu capul plecat, Fened Nasul, însoţit de ceilalți cioplitori în 
piatră, se prezentară înaintea lui Paneb. 

— Nu suntem dintre cei care acceptă să se scuze... Dar am 
spus o minciună gogonată și vrem să știi că o recunoaștem. Ce 
mai încolo și-ncoace, am dori să ne împăcăm! La urma urmelor, 
important este să formăm o echipă și putem spune că, în 
prezent, te considerăm pentru totdeauna unul de-al nostru. 

— Constat că te pricepi la discursuri, îi spuse Paneb și-l 
îmbrățișă. 

— Îți amintești ce ţi-am promis acum câţiva ani? îl întrebă 
maestrul de operă pe fiul său adoptiv. 

— Știu că ţi-ai respectat toate promisiunile, mai mult decât 
nădăjduiam. 

— Dar nu și pe cea despre care vreau să-ţi vorbesc. Sincer să 
fiu, așteptam momentul când vei fi gata să primești ceea ce 
urma să primești. 

Și Paneb își aminti: 

— Cred că te referi la... o călătorie la piramidele de la Gizeh, 
lângă Memphis. 

— Ai o memorie foarte bună. 

— Dar ce facem cu mormântul... cu picturile mele... 

— Sala sarcofagului e săpată; a mai rămas doar lustruirea 
pereţilor, în vederea trasării grilei. În lipsa noastră, îi revine lui 
Ched misiunea de a îndruma echipa. 

Paneb își îmbrăţișă tatăl adoptiv, gata să-l sufoce. 


— Până la întoarcerea mea, îi spuse Nefer soţiei sale, tu vei fi 
atât maestrul de operă al confreriei cât și femeia înțeleaptă. 
Regret că trebuie să-ţi asumi aceste responsabilităţi, dar a venit 
vremea ca Paneb să descopere mesajul piramidelor. În mod 

normal, n-ar trebui să apară nimic neobișnuit, nici la mormânt, 
nici la templu. 

— Oare în nord, este chiar atât de calm pe cât se crede? se 
îngrijoră Clara. 

— Recenta vizită a lui Sethi pare să dovedească faptul că 
pericolul unui conflict este înlăturat. Și chiar dacă situaţia s-ar 
înrăutăţi, Memphis nu va avea de suferit. 

— Fii totuși foarte prudent... 

— Cu fiul nostru alături, ce pericol m-ar putea pândi? Doar tu 
și Kenhir veţi ști unde suntem și cât va dura călătoria. Scribul 
Mormântului a închiriat o ambarcaţiune pe numele șefului 
auxiliarilor și vom pleca mâine, dis-de-dimineaţă. 

— Ciudat... Presimt această călătorie ca un blând apus de 
soare, dar, totodată, ca o furtună neașteptată. Promite-mi că nu 
vei risca nimic, Nefer! 

Maestrul de operă își îmbrăţișă soţia cu duioșie. 

Tt 

Paneb sorbea din priviri peisajele, ca și cum ar fi băut din 
apele Deltei și era încântat de căldura tot mai mare a lunii 
aprilie, domolită încă de vântul din nord. Stând tot timpul la 
prova, avea sentimentul că ia în stăpânire un pământ nou, a 
cărui frumusețe dorea s-o păstreze în memorie. 

Călătorul descoperea sate fermecătoare, cu case albe 
construite pe mici coline, departe de amenințarea inundațiilor, 
locuri plantate cu palmieri și un ținut liniștit, presărat cu mici 
sanctuare, dar și cu temple impunătoare, la care se ajungea 
datorită debarcaderelor. 

Dar toate aceste minunății erau un fleac în comparație cu 
adevărata minune pe care Paneb o descoperi în zori, scăldată în 
lumina orientului: platoul de la Gizeh, pe care se înălțau 
piramidele lui Khufu, Kha-ef-Ra și Men-kau-Ra%, străjuite de un 
sfinx uriaș, cu chip de faraon și cu corp de leu. 

Năucit de atâta frumuseţe și măreție, colosul contemplă 
îndelung uriașii de piatră, a căror veșmânt de calcar sclipea în 
soare. 


15 Khufu, „Dumnezeu să mă apere”, cunoscut sub numele grecesc de Kheops; Kha-ef- 
Ra, „Ra, înălțat în glorie”, Khephren; Men-kau-Ra, „Puterea creatoare a lui Ra e 
veșnică”, Mykerinos. 

— lată cum au redat originile vieţii constructorii Vechiului 
Imperiu, explică Nefer: unitatea s-a transformat în trei 
eminenţe, răsărite din oceanul primordial. 

— Oare de aceea o piramidă mică este mai înaltă decât 
mormintele slujitorilor Locașului Adevărului? 

— Chiar sub o formă modestă, acest simbol ne leagă de 
predecesorii noștri din Epoca de Aur. Piramida este o rază de 
lumină pietrificată, care vine din lumea cealaltă, din lumea în 
care nu există moarte. 

Nefer îl conduse pe Paneb până la vechiul atelier, cel al 
planurilor, acolo unde fuseseră concepute piramidele gigantice; 
aici munceau cioplitorii în piatră însărcinaţi cu întreținerea 
mormintelor demnitarilor care-i slujiseră cu credinţă pe monarhii 
constructori. 

Chel și bine făcut, șeful atelierului îi întâmpină pe vizitatori: 

— Cine sunteți? 

— Eu mă numesc Nefer cel Tăcut și sunt însoţit de fiul meu 
adoptiv, Paneb cel Zelos. 

Șeful atelierului se dădu un pas înapoi: 

— Nu eşti cumva... maestrul de operă al Locașului 
Adevărului? 

Nefer îi arătă sigiliul. 

— Toţi cioplitorii în piatră din ţară au auzit vorbindu-se despre 
tine... Este o mare bucurie să te primim aici! 

— Aș dori să-i dezvălui fiului meu geometria sacră a 
piramidelor. Am fi putut s-o facem în satul nostru, dar am 
preferat ca Paneb să se bucure de această revelaţie chiar aici, în 
preajma acestor monumente. 

Iniţierea începu imediat. 

Paneb descoperi realitatea triunghiului 3/4/5, cifra Trei 
corespunzând lui Osiris, Patru lui Isis și Cinci lui Horus; în inima 
pietrei dăinuia triada divină pusă în acţiune de proporția aurie, 
cheia principiului armoniei impregnat în formele naturale și al 
coerenţei unui edificiu. Învăţă legile echilibrului dinamic al 
arhitecturii, în care simetria nu-și avea locul, și reuși să 
reproducă niște calcule complexe, dintre care cel al volumului 
trunchiului de piramidă. 

Entuziasmat, Paneb îi demonstră lui Nefer că-și însușise bine 
aceste lecţii. 

— Nu te pierde în probleme teoretice, îi recomandă maestrul 
de operă. Nu trebuie să ai încredere decât în adevărul materiei 
și în experiența dobândită de propria mână; consideră fiecare 
monument ca o fiinţă vie și unică, indiferent dacă acesta este o 
mică stelă sau un templu imens. 

— Dar eu sunt, în primul rând... un pictor! 

— Suntem aici pentru a-ţi lărgi orizontul, Paneb! Un artizan al 
Locașului Adevărului trebuie să se priceapă la orice, pentru că 
nimeni nu poate prevedea ce sarcină ar putea primi într-o bună 
zi, pentru binele confreriei. 

În fiecare seară, tatăl și fiul priviră apusul soarelui în preajma 
piramidelor din Gizeh, iar Paneb trăi clipe de neuitat. 

Tt 

Faraonul Merenptah tocmai ieșea din templul lui Amon, în 
care celebrase ritualul dimineții, când fu oprit de șeful gărzii sale 
personale: 

— A sosit la palat un mesager din Siria, Maiestate, și ar vrea 
să vă vadă cât mai repede. 

Regele îl primi în sala de audienţe. 

— Situaţia e foarte gravă, Maiestate; se pregătește o mare 
coaliţie în vederea atacării Egiptului la frontiera de nord-est. 

— Cine sunt cei care fac parte din coaliţie? 

— După constatările iscoadelor noastre, sunt ahei, anatolieni, 
etrusci, licieni, sarzi, israelieni și cretani, cărora li s-au alăturat 
libieni și beduini. Cu toţii sunt mai multe mii de oameni hotărâți 
să dea năvală peste noi și să distrugă totul în calea lor. 

— De ce n-am fost prevenit mai devreme? 

— Au existat dificultăţi de transmitere... Și neîncrederea 
funcţionarilor din regiune. Diplomaţii noștri considerau că 
amintirea lui Ramses cel Mare era destul de vie pentru a 
împiedica organizarea unei asemenea coaliţii. 

Merenptah își convocă pe dată consiliul de război, căruia 
mesagerul îi dădu cât mai multe amănunte cu putinţă despre 
poziţia inamicului și a armamentului pe care acesta îl deținea. 

— Ce propuneţi? întrebă regele. 

— Există o singură strategie valabilă, Maiestate, își exprimă 
părerea cel mai vârstnic dintre generali: să ne strângem toate 
trupele la frontieră, făcând-o imposibil de trecut. 

Cu toţii îl aprobară pe general. 


— Dacă am proceda astfel, spuse Merenptah, dușmanii ar 
rade multe sate de pe fața pământului și ar masacra o mulțime 
de civili care se încred în noi. 

— Astea sunt neajunsurile războiului, Maiestate. 

— Rămânând pasivi, generale, riscăm o înfrângere! Vom 
adopta o altă strategie: vom ataca dușmanul în timpul înaintării 
sale, chiar în inima Siro-Palestinei. 

— Ar fi o manevră foarte îndrăzneață, Maiestate, și... 

— Am hotărât, generale, și ne vom angaja toate forțele în 
luptă, pentru a lovi repede și în forță. 

Aghiotantul lui Merenptah îl anunţă pe rege că alt mesager 
cerea să fie primit degrabă. Cel care răspundea de paza militară 
a frontierei de nord-vest fu invitat să vorbească în fața 
consiliului de război: 

— Sunt extrem de îngrijorat, Maiestate! Triburile libiene au 
format o federaţie și, fără nicio îndoială, se pregătesc să ne 
atace! 

Estul și vestul Deltei erau amenințate, nordul Egiptului era 
prins ca într-un clește, din care nu putea ieși neatins, o 
civilizație milenară era ameninţată să se prăbușească... 

— După tine, în cât timp vor fi gata libienii să înceapă 
ostilitățile? 

— Cam într-o lună... Mai ales dacă au Memphisul drept 
obiectiv, așa cum presupun iscoadele noastre. 

Membrii consiliului de război se cutremurară: 

— Pentru a proteja orașul, ar fi bine să chemăm, ca întărire, 
trupele tebane, propuse unul dintre ei. 

— Nici vorbă! îi spuse tăios regele. Dacă nubienii vor profita 
de aceste tulburări pentru a se revolta, Teba ar rămâne fără 
apărare. 

— Atunci, Maiestate... 

— Este clar cum vom proceda: avem la dispoziţie o lună 
pentru a distruge coaliția și a reveni din Siro-Palestina, pentru a 
salva Memphisul de agresiunea libiană. Acesta este prețul 
supravieţuirii Egiptului. 

După iniţierea lui Paneb în tainele geometriei, cioplitorii în 
piatră îi propuseră să viziteze, alături de Nefer, vechiul oraș, 
prima capitală a Egiptului. Fiul adoptiv al maestrului de operă 
descoperise vechea citadelă cu ziduri albe, templele lui Ptah, 
Hathor și Neit, palatele regale și cartierele artizanilor, sfârșindu- 
și ziua într-o tavernă, în care se putea bea o bere rece. 

Formau un grup vesel, întrecându-se care mai de care să 
istorisească întâmplări hazlii; Paneb tocmai se pregătea să le 
povestească pe ale sale, când un ofițer, urmat de vreo zece 
soldaţi, intrară în tavernă. 

— Liniște! ordonă el. Ascultaţi-mă cu atenţie! 

Îngrijoraţi, își îndreptară cu toţii privirile către ofițer. 

— Trupele din Memphis sunt în stare de alertă, căci, dintr-o 
clipă în alta, ne temem de un atac al libienilor. Dată fiind 
gravitatea situației, avem nevoie de cât mai mulţi voluntari 
pentru a apăra orașul; dacă ar cădea în mâinile adversarului, 
populaţia ar fi masacrată. Sper că veţi ști să vă puneţi în valoare 
curajul. 

Nefer vru să se ridice, la fel ca și ceilalţi, dar Paneb îl opri, 
punându-i mâna pe umăr, cu fermitate. 

— Nu tu, tată! Tu ești maestrul de operă al Locașului 
Adevărului și nu trebuie să-ți pui viaţa în pericol. 

— lar tu ești pictor și... 

— Dacă voi muri în luptă, lucrarea va fi terminată de Ched 
Salvatorul. 

Unul dintre cioplitorii în piatră din Memphis vorbi în numele 
colegilor săi: 

— Paneb are dreptate, iar ofițerul va fi și el de acord. Fiecare 
dintre noi știe câtă importanţă acordă regele Locașului 
Adevărului. Locul tău este acolo, Nefer! 

— Dar Paneb face parte din echipa mea și... 

— Tocmai de aceea, îi tăie vorba Paneb. Eu sunt cel care 
trebuie să apere onoarea confreriei noastre. N-avea grijă, libienii 
nu vor fi dezamăgiţi. 

t 

Merenptah lovise repede și tare, angajându-și aproape toate 

trupele într-un asalt hotărâtor și prinzând momentul în care șefii 

coaliției se certau între ei pentru probleme de întâietate în 
împărţirea valoroasei prade, pe care o considerau deja cucerită. 

Prima armată egipteană atacase prin est, a doua prin sud și a 
treia prin vest. Cea de a patra se mulţumise să intervină ca 
întărire, când bătălia era deja câștigată. Dezorganizaţi, primind 
ordine contradictorii, cei din coaliţie săriseră în aer ca o rodie 
prea coaptă. Unii fugari se refugiaseră în orașele Gezer și 
Ascalon, pe care egiptenii le luaseră, de îndată, cu asalt; alţii 
reușiseră să scape, ajungând alături de trupele libiene 
concentrate pe înălțimea Fayum, la sud-vest de Memphis. 

Regele nu le lăsase nicio clipă de răgaz armatelor sale. 
Ultimele centre de rezistenţă fiind eliminate și Siro-Palestina 
fiind din nou sub control, ajunsese la Memphis în marș forţat. 

Fiul său Sethi îl aștepta la intrarea în citadela cu ziduri albe. 

— Memphis va rezista oricărui asalt, Maiestate! 

— Să nu stăm cu mâinile în sân, hotărî monarhul, și să 
continuăm aplicarea strategiei care ne-a adus această primă 
victorie. 

— Vom lăsa Memphisul fără apărare? 

— În noaptea asta, zeul Ptah mi-a apărut în vis și mi-a oferit o 
sabie care mi-a dat încredere și curaj. Cercetașii să-mi dea 
poziţia exactă a libienilor și-i vom nimici înainte să ne atace. 

t 

După o ultimă ședință, hotărârea fusese, în sfârșit, luată: cel 
care-i va conduce pe cei zece mii de luptători libieni la cucerirea 
Memphisului va fi șeful de trib Merie. 

Înfrângerea coaliţiei, în nord-estul Egiptului, nu-i zdruncinase 
ambiția. Bătălia fusese aprigă, trupele egiptene erau sfârșite de 
oboseală, iar Memphisul pustiit. Când apărătorii săi vor da piept 
unei hoarde de războinici tatuaţi și bărboși, urlând cât îi ţine 
gura, cu părul împletit și împodobit cu pene mari, li se va face 
frică și nu vor mai rezista multă vreme. 

După ce va pustii Memphisul, Merie va ocupa orașul sfânt 
Heliopolis, a cărui distrugere îi va descuraja pe dușmani. Apoi, 
victoriile vor veni, una după alta, înaintea cuceririi întregii Delte, 
urmate, la sud, de o invazie nubiană. 

Înfrângerea coaliţiei nu-l surprinsese pe șeful libienilor. Rolul 
lor major nu era, oare, să slăbească puterea dușmanului, 
oprindu-l departe de Memphis, pentru a lăsa câmp liber 
principalului val de asalt? 

Merie ar fi șters astfel secole de umilinţă. Pentru prima oară, 
Libia ar învinge Egiptul și i-ar lua în stăpânire comorile. lar el îl 
va ucide pe Merenptah cu propriile mâini, străpungându-i trupul 
cu lancea și nu-i va cruța niciun membru al familiei, făcând să 
dispară întreaga dinastie. 

Noul rege al Egiptului se va numi Merie. 

t 

A treia zi din a treia lună a celui de-al treilea anotimp era 
toridă, aşa cum este adeseori sfârşitul lunii mai. Având 
încheieturile mâinilor împodobite cu brățări, Merie îmbrăcase o 
robă împodobită cu motive florale și-și încrucișase pe piept un 
centiron. Işi prinsese la centură un pumnal și o sabie scurtă. 
Coaforul personal îi aranjase firele bărbii sale ascuțite și-i 
împărţise în trei părul asemănător unei coame dese. Apoi îi 
împleti părul din mijloc într-o coadă lungă, înfășurând-o strâns în 
partea sa inferioară și-i înfipse cele două pene de struț, puţin 
depărtate una de cealaltă. 

După un dejun copios, care le ridicase moralul, soldaţii libieni 
nu mai așteptau decât semnalul de plecare. 

De îndată ce Merie se ivi din cortul său, un călăreț pătrunse în 
tabără, în galop, oprindu-se înaintea șefului: 

— Egiptenii... sunt aici! 

— Cercetași? 

— Nu, o armată, o enormă armată în frunte cu faraonul! 

— Imposibil! N-avea timp să se reîntoarcă din Palestina. 

— Suntem încercuiți! 

Prima ploaie de săgeți făcu puţine victime, dar instală panica 
în tabăra libiană. Merie își adună cu greu oamenii care se 
risipiseră în toate direcţiile. Primii egipteni treceau deja peste 
palisadele improvizate, protejaţi de tirul continuu al arcașilor. 

— La canal, repede! 

A încerca să-și apere tabăra ar fi însemnat să se sinucidă. 
Trebuia mai degrabă să se refugieze pe corăbii și să se retragă. 

Flăcările ce urcau către cer îl paralizară pe Merie. Faraonul 
atacase din toate părțile și dăduse foc ambarcațiilor. 
Inconjurându-l pe șeful libian, oamenii cădeau sub loviturile unui 
adversar nemilos, care înainta cu o viteză fulgerătoare. 

t 

Bătălia dura de cinci ore și avea să se termine în curând. 

După dezordinea de la început, libienii își reveniseră și luptaseră 

cu înverșunare, știind că dușmanul nu-i va cruța. Merie își 
adunase ultimele forțe pentru a încerca un contraatac, sperând 
să spargă încercuirea. 

Distrându-se ca un nebun, Paneb îi văzuse pe libieni 
răspândindu-se pe diguri ca șoarecii și-i prinsese în cursă pe 
vreo cincizeci dintre ei. Săbiile și pumnalele nu-l speriau pe 
tânărul colos; rupea braţele dușmanilor și-i punea la pământ 
doar cu un pumn tras în creștet. Sub ochii holbaţi ai 
infanteriștilor făcea o mulţime de prizonieri. 

Tabăra libiană era în flăcări, iar fumul acoperea fuga celor 
învinși. In treacăt, Paneb dobori vreo zece soldați, care făcuseră 
greșeala să fugă înspre el. 

Privirea îi fu atrasă de un bărbat înalt, îmbrăcat într-o robă 
pestriță și încălțat cu sandale scumpe, care încerca să urce într- 
un car tras de un cal prea speriat pentru a mai înainta. Animalul 
se cabră nechezând și libianul renunţă la intenţia sa. 

— Tu, cel de colo! urlă Paneb. Predă-te sau îţi rup oasele! 

Merie își lansă sulița către el, dar braţul îi tremura și arma nu 
făcu decât să șteargă umărul colosului. lritat, Paneb se aruncă 
asupra sălbaticului care fusese gata să-l rănească. 

Un libian încercă să acopere fuga șefului său, dar Paneb îi 
sparse nasul cu cotul. Innebunit, Merie își scosese sandalele, să 
poată alerga mai repede; urmăritorul său călcă în picioare 
penele căzute pe pământ și, plin de sângele libienilor, dintr-un 
salt, îi sări în spate. 

t 

Abia fusese obținută victoria, că o droaie de scribi își făcuseră 
bilanțurile contabile, pentru a-i da faraonului un raport detaliat. 

Superiorul lor se prezentă în fața regelui, care privea spre 
câmpul unde luptaseră oamenii săi, obţinând victoria. 

— Inainte de a mai face o verificare, Maiestate, iată primele 
estimări ale bunurilor luate de la inamic: 44 de cai, 11 594 de 
boi, măgari și berbeci, 9 268 de săbii, 128 660 de săgeți, 6 860 
de arcuri, 3 174 de vase de bronz, 531 de bijuterii de aur și 
argint și 34 bucăţi de stofă. 9 376 libieni au fost răpuși, 800 
făcuţi prizonieri, iar ceilalţi au dispărut. 

— Mai adăugați un prizonier: șeful lor! se auzi vocea puternică 
a lui Paneb, care îl împingea de la spate pe Merie, care tremura 
din toate mădularele. 

Acesta din urmă se aruncă la picioarele lui Merenptah, 
implorându-i iertarea. 

— Te cunosc, îi spuse regele colosului. Nu ești cumva artizan 
în Locașul Adevărului? 

— Sunt Paneb, fiul lui Nefer cel Tăcut și al Clarei, femeia 
înţeleaptă, Maiestate, răspunse pictorul făcând o plecăciune. 

— Cum de te afli aici? 

— Nefer voia să-mi arate piramidele și Memphisul... Zeii mi-au 
îngăduit să iau parte la această luptă și să vi-l aduc pe acest laș 
care încerca să fugă. 

Vitejia lui Paneb avea să fie curând celebrată în toată țara, 
aflându-se astfel că Locașul Adevărului nu ezitase să lupte 
alături de soldații faraonului. 

— Îți încredinţez o misiune importantă, Paneb! Un scrib îţi va 
înmâna un papirus conţinând relatarea victoriei mele asupra 
libienilor și a luminii asupra întunericului. Tu te vei duce la 
Karnak și vei grava acest text pe peretele interior al zidului de 
est al curţii celui de al șaptelea pilon al templului lui Amon. Toţi 
cei de față să-l venerăm pentru că ne-a îndrumat inimile și ne-a 
întărit braţele! 

O rugă mută urcă spre cerul albastru al unei calde seri de 
mai, în care cele Două Regate se bucurau de pacea recâștigată. 


t Capitolul 66 


Scrisoarea guvernatorului din Elefantina aducea o veste 
îngrijorătoare: după cele spuse de iscoade demne de încredere, 
în Nubia se punea loc de revoltă. Mai multe triburi considerau că 
era momentul să năvălească în Egipt prin sud, încercând să se 
alăture cuceritorilor din nord. Atunci va sosi clipa negocierilor și 
a împărțirii resturilor uriașului fărâmițat. 

Mehy nu putea interveni fără ordinul faraonului, care ar avea, 
poate, nevoie de trupele tebane în Deltă; se mulţumi doar să 
pună garnizoanele în stare de alertă și să trimită o iscoadă la Pi- 
Ramses, pentru a cere instrucţiuni precise. 

Sosirea prinţului Amenmes risipi orice îndoială: 

— Victorie totală, generale! Libienii și aliaţii lor au fost 
exterminați. Strategia regelui a făcut minuni: să-l iei pe dușman 
cu asalt înainte ca el să apuce să te atace. 

Aceste vești nu-l liniștiră pe Mehy: 

— Imi păreţi necăjit, generale... Nu vă bucură succesul lui 
Merenptah? 

— Mă bucură cât se poate de mult, dar a apărut un alt pericol: 
o revoltă în Nubia. 

— Faraonul o prevăzuse, iar eu m-am reîntors pentru a vă 
transmite ordinele sale: să atacați imediat, lăsând la Teba cât 
mai puţini soldaţi. Vom comanda împreună. 

Dacă Merenptah nu-l trimisese decât pe prințul Amenmes 
înseamnă că avea încredere în Mehy și în forța armatei tebane, 
pentru a-i nimici pe nubieni, curajoși, dar prost organizați. 
Această luptă stârnea interesul generalului care, cu această 
ocazie, avea să experimenteze noile vârfuri de săgeată și săbiile 
scurte, fabricate de curând cu ajutorul tehnicilor inventate de 
Dakter. 

— Oamenii mei sunt gata de plecare, prinţe! 

— Va fi prima mea victorie, generale! 

t 

Aclamat de către auxiliarii înștiinţaţi deja asupra faptelor sale 
de arme, fapte care luau amploare pe măsură ce treceau din 
gură în gură, Paneb fu primit cu căldură de cele două echipe ale 
Locaşului Adevărului. 

— Am auzit că ai ucis peste o sută de libieni. Așa e? întrebă 
Nakht. 

— N-am ucis pe nimeni, dar am făcut câțiva prizonieri, printre 
care șeful lor. 

— L-ai văzut pe rege? întrebă Pai Pâinică-Bună. 

— Mi-a poruncit să gravez povestea victoriei sale pe un zid din 
Karnak. 

Artizanii se dădură la o parte, făcându-i loc maestrului de 
operă. 

— M-au urcat cu forţa pe o corabie ce se îndrepta spre Teba, 
explică Nefer, deși doream să rămân la Memphis. 

— Excelentă iniţiativă din partea colegilor noștri, consideră 
Paneb. După cum ţi-am promis, n-am avut de ce să mă tem. Și 
apoi, prin mine, faraonul a hotărât să ofere o recompensă 
confreriei. 

— Ne oferă hrană la alegere și vinuri de soi? întrebă Renup cel 
Jovial. 


— Ne vor fi livrate chiar mâine; și vom mai primi o importantă 
cantitate de metale preţioase, din care, o parte va fi folosită la 
fabricarea uneltelor. 

— Și cealaltă parte? se îngrijoră Fened Nasul. 

— Va fi împărţită între noi. 

— Înseamnă, constată Didia cel Generos, că vom fi bogaţi! 

— Eu, hotărî pe loc Karo cel Posac, îmi voi cumpăra o vacă cu 
lapte. 

În timp ce fiecare își anunţa, tare și cu forță, proiectele de 
artizan înstărit, Paneb își îmbrăţișa fiul pe care Uabet cea Pură i- 
| aduse, foarte mândră de isprăvile soțului ei. 

— Mi-a fost teamă, mărturisi ea, dar știam că te vei întoarce. 

— Pe libieni i-ar fi putut învinge chiar și o bucăţică de femeie 
ca tine! Nu știu să alerge; te sperie doar cu tatuajele lor. l-am 
adus lui Aperti cele două pene ale comandantului lor; îi vor 
aminti că nu trebuie niciodată să fugă. 

— Ai devenit un erou, aprecie Ched Salvatorul, cu ironie. 

— Ştii la ce mă gândeam înainte să-i pun la pământ pe libieni? 
La picturile care au mai rămas de făcut în mormântul regal. 

— În lipsa ta, n-am avansat deloc. 

— Ipuy și Renup mă vor ajuta să gravez hieroglifele la Karnak 
și mă voi reîntoarce cât mai repede în Valea Regilor. Dacă ai 
putea vedea ce culori am în minte... 

Lui Paneb i se păru că citește un fel de ușurare în privirea lui 
Ched Salvatorul, ca și când maestrul își așteptase discipolul cu 
nerăbdare. Dar se înșela, desigur. 

t 

Sărbătoarea ţinuse toată noaptea; fiecare înţelesese că 
Paneb, în ciuda purtării sale uneori nepotrivite, nu putea lipsi din 
confrerie. Chiar și adversarii săi cei mai aprigi trebuiau să 
recunoască faptul că bravura lui îi îmbogățise. 

Nefer intră primul în dormitor. Obosit, se pregătea să se 
întindă pe pat, când vocea Clarei îl țintui locului: 

— Te rog să nu mai faci niciun pas! 

Clara aprinse o lampă și o ridică la înălțimea soțului său. 

La lumina flăcării văzură pe pernă, un enorm scorpion negru 
gata de atac. Dacă maestrul de operă s-ar fi culcat, ar fi fost 
înțepat în ceafă și ar fi avut prea puţine șanse să scape cu viaţă. 

— Dă-te încet înapoi, îi ceru ea. 

— O să caut un băț. 

— Nu încerca să-l ataci... E stăpânit de o energie negativă, pe 
care am simţit-o în întuneric. 

Femeia înțeleaptă înaintă, la fel și scorpionul. 

— „Rămâi nemișcat, îţi voi închide gura! spuse ea folosind o 
incantaţie veche, revelată de zeiţa Isis. Veninul tău să se 
oprească, dacă nu, îi voi tăia mâna lui Horus și voi orbi ochiul lui 
Seth. Stai liniștit, precum Seth cel Răzbunător înaintea lui Ptah, 
stăpânul artizanilor! Întoarce-ţi veninul împotriva ta și pleacă în 
întunericul din care vii!” 

Monstrul se întoarse și păru că se micșorează. Deodată, cu o 
violenţă care o surprinse pe femeia înţeleaptă, se înţepă pe el 
însuși, murind sub ochii lor. 

Clara îi arse cadavrul. 

— Cineva l-a adus în camera noastră pe acest ucigaș, afirmă 
ea, aruncând asupra lui niște farmece cunoscute de toți 
artizanii, care le folosesc pentru a nu fi înţepați în munți. Dar a 
inversat cuvintele magice, pentru a-l face pe scorpion să 
crească și să devină mai agresiv. 

— Din nou dușmanul acela din umbră... Oare când va înceta 
de a mai face rău? 

— A mers prea departe pentru a putea renunţa. De acum 
înainte, vei purta o amuletă reprezentând nodul lui Isis; în 
interior, voi pune un papirus mititel, pe care vor fi scrise 
incantaţii care să te apere. 

t 

Împinsă de un vânt ce nu mai contenea, flota egipteană 
înainta repede către Marele Sud. Mehy luase cu el o importantă 
cantitate de provizii, ca pentru o campanie lungă și grea. Prințul 
Amenmes fusese impresionat de numărul mare de săgeți, 
arcuri, sulițe și săbii încărcate într-un vas de transport. 

— Am făcut progrese, îi mărturisi generalul lui Amenmses; 
vârful sulițelor este acum la fel de dur și de solid ca al săgeților, 
fiind în stare să străpungă și o armură. Ca să nu mai spun că 
veţi fi surprins de mânerul săbiilor. 

— Atâtea arme noi... Este extraordinar! 

— Ne vor fi de folos pentru a-i învinge pe nubieni... Dar nu 
credeţi că, pentru o vreme, folosirea lor ar trebui să se limiteze 
la trupele tebane? 

— Înţeleaptă sugestie, generale! 

Amenmes aprecia din ce în ce mai mult atitudinea lui Mehy, 
care îi încredința un secret militar de cea mai mare importanţă. 
De îndată ce lui Merenptah va trebui să-i urmeze cineva la tron, 
între Sethi și fiul său se va declanșa o luptă crudă; și acesta din 
urmă avea acum un avantaj care ar putea fi cu atât mai 
hotărâtor cu cât tatăl nu știa de existența lui. Mehy își alesese 
tabăra, cea a tinereţii și a ambiţiei îndreptăţite, iar Amenmes nu 
va uita acest lucru atunci când va urca pe tron. 

— Peisajul e superb, dar cam înfricoșător, spuse prinţul; în 
pâlcurile de palmieri s-ar putea ascunde arcași. 

— Am avut grijă să trimit câţiva cercetași călare. Unii au luat- 
o de-a lungul Nilului, iar ceilalţi, spre deșert. De îndată ce vor 
repera dușmanul, vor veni să ne pună în gardă. 

— Oamenii pe care-i aveţi îmi par foarte încrezători... 

— Sunt doar bine antrenați și gata să acţioneze la cel mai mic 
pericol. Este rezultatul reformei pe care am pus-o la punct de 
câţiva ani, trezind vigilenţa garnizoanelor adormite. 

Amenmes îl admira pe general. Oamenii îi semănau la 
caracter. 

In depărtare, se zărea un nor de praf. 

Un cercetaș. 

Tt 

Călărețul le aduse vestea că trupele tebane atacaseră prin 
surprindere tabăra nubiană. Noile arme îi înspăimântaseră pe 
dușmani; săgețile și lăncile străpunseseră cu ușurință scuturile 
nubiene, iar săbiile frângeau pumnalele și sulițele adversarului. 

În ciuda curajului lor, războinicii negri nu rezistară multă 
vreme, fiind reduși în scurtă vreme la un ultim careu care, deși 
se știa învins, refuza cu încăpățânare să se predea. 

Mehy le ordonă arcașilor să se îndepărteze și nubienii crezură 
că, astfel, le va cruța viaţa. 

Dar generalul voia să știe de la ce distanţă puteau fi loviți de 
noile vârfuri ale săgeţilor. Fu satisfăcut de această experienţă, 
căci niciun nubian nu rămase în viață, deși distanţa de la care 
săgețile erau lansate era incredibil de mare. 

Avertizat de masacrul ce avusese loc, cel de-al doilea trib 
răsculat depuse armele, iar șeful lui îl imploră pe Mehy să-i ierte. 
Generalul îl lăsă pe prințul Amenmes să hotărască, iar acesta se 
arătă neîndurător, condamnându-i pe rebeli la muncă silnică în 
minele de aur pe viață. 

— Printe, îi spuse respectuos generalul, îi puteţi scrie regelui 
că aţi pus capăt revoltei nubiene și că Egiptul nu mai are de ce 
să se teamă de Marele Sud. Eu și oamenii mei vă felicităm 
pentru această măreață victorie, care va fi, desigur, sărbătorită 
cum se cuvine, atât la Pi-Ramses cât și la Teba. 

Prima victorie a unui viitor faraon... Amenmes asculta 
încântat cuvintele generalului, care știuse să-i înţeleagă 
adevăratul caracter. 


t Capitolul 67 


Urmându-l pe maestrul de operă, Paneb parcurse culoarele 
drepte către camera funerară a faraonului Merenptah, luminată 
cu lămpi al căror fitil nu fumega. 

Cei doi bărbaţi se opriră în pragul sălii mari și boltite, 
susținută la est și la vest de două rânduri de coloane. La nord și 
la sud fuseseră săpate patru încăperi mici, în care urma să fie 
depus tezaurul regal; în pereţii dinspre est și vest erau 
amenajate şaisprezece nișe pentru statuetele menite să 
vegheze sarcofagul în care, noapte de noapte și zi de zi, urma 
să se îndeplinească misterul învierii, departe de privirile 
oamenilor. 

Dincolo de această sală vastă, se afla un fel de criptă formată 
din trei capele, dintre care cea mai îngustă, axială, intra în 
stâncă. 

— Truda cioplitorilor în piatră a luat sfârșit, declară Nefer. 
Este rândul desenatorilor și al pictorilor să dea viaţă acestor 
pereţi, în afară de ultima încăpere. 

— Mormântul trebuie să rămână neterminat? 

— Doar în aparenţă, așa cum sunt toate în Valea Regilor. 
Ultima privire asupra unui loc de veci nu-i revine omului, ci 
invizibilului și pietrei mamă. 

Suprafaţa care trebuia pictată era mare și Paneb simţi o 
dorinţă de nestăvilit să dea grai acestor pereţi încă muti: 

— Cât timp au la dispoziţie pictorii? 

— Figurile simbolice pe care le alese Ched sunt foarte greu de 
executat, dar în armonie cu dimensiunile suprafeței ornate. Aici, 
noi suntem în cer, iar timpul nu mai contează; importantă e doar 
calitatea operei. 

La cei șase ani ai lui, Aperti era deja la fel de înalt ca un 
adolescent. Avea o poftă de mâncare uluitoare și începea să 
pună în practică cele învăţate de la tatăl său, gata oricând să-i 
ia la pumni pe tovarășii săi de joacă, al căror șef era. 

Dar tatăl său, care avea anumite idei despre educație, nu se 
mulțumea cu aceste prime succese. Precum toţi ceilalți copii 
născuţi în Locașul Adevărului, de îndată ce va învăţa să scrie și 
să citească, va fi liber să părăsească satul, alegându-și o 
profesie; unii doreau să-și continue studiile la școala de scribi 
din Karnak, alţii deveneau administratori de domenii sau se 
stabileau la oraș, ca artizani. Fetele care se hotărau să trăiască 
în afara satului găseau, adeseori, un soţ bun, onorat să ia de 
soție o femeie educată sau se apucau de afaceri. 

Paneb se arăta sever când venea vorba de rezultatele școlare 
ale fiului său și îi cerea destul de des să-și refacă exerciţiile 
greșite. Îl mai învăţa să coloreze vasele de lut, să fabrice 
sandale, să-și ajute mama la bucătărie și să-l servească pe 
oricare artizan care avea nevoie de o mână de ajutor. 

Văzându-l pe micul Aperti, solid construit, cărând un urcior 
greu cu apă rece, Uabet cea Pură găsi de cuviinţă să intervină: 

— Nu crezi că totuși ceri prea mult de la fiul tău, Paneb? 

— Când ești tânăr, nu trebuie să-ți economisești forțele. 
Flăcăul ăsta are atâta energie, că mai poate da și la alţii; numai 
făcându-se util va învăța să trăiască. Mâinile moi și picioarele 
obosite sunt doar pentru cei neputincioși. 

— Dar Aperti n-are decât șase ani! 

— Are deja șase ani... Din fericire, Gau cel Exact și Pai 
Pâinică-Bună au acceptat să-i dea primele noţiuni de 
matematică. Aperti e mereu cu capul în nori, așa că va fi lovit 
peste degete și câteva bastoane bune îi vor deschide urechea 
de pe spate. 

După ce se întoarse din bucătărie, îl lovi cu pumnul în coapsă 
pe tatăl său. 

— Prea moale, băiete! N-ai antrenament. Vino să boxăm! 

Tt 

Pereții și tavanul camerei funerare a mormântului lui 
Merenptah erau gata pentru a primi ornamente de o 
excepțională complexitate. Ched Salvatorul își folosise toată 
știința în acest proiect, a cărui amploare îl uimise pe Paneb. 

Pentru a se pregăti în vederea acestei sarcini care-i va depăși, 
poate, posibilităţile, tânărul pictor hotărâse să-și petreacă seara 
singur, pe malul unui canal, la marginea ogoarelor. Soarele 
apunea, ţăranii se întorceau cu turmele de la pășune și, în 
căldura înserării, se auzeau flaute din toate părțile. 

Când femeia ieși din apă, Paneb crezu că este zeița cea rea 
despre care se vorbește în basme, cea care îi atrage pe bărbaţi, 
făcându-i să se abată de la drumul cel drept și să se îndrepte 
către o moarte atât de dulce, încât adormeau în braţele ei, 
ascultându-i glasul fermecat. 

Dar o recunoscu după pletele-i roșcate, ce se revărsau ca o 
cascadă peste trupul gol. Turcoaza se mlădia cu o graţie atât de 
îmbietoare, încât Paneb se repezi spre ea. Dar în clipa în care 
era gata s-o atingă, ea se feri și se cufundă în apa canalului. 

Inota cu mai puţină vigoare decât iubitul ei, dar cu mai multă 
suplețe; îi scăpă de câteva ori, chiar când era cât pe ce s-o 
ajungă. In cele din urmă, se lăsă prinsă și, amândoi, ieșiră la 
suprafață, înlănţuiţi și nebuni de dorinţă. Cu feţele scăldate de 
ultimele raze ale apusului, se iubiră cu pasiune, apoi se întinseră 
pe mal. 

— Știai, Paneb, că există în apă niște creaturi periculoase și 
că trebuie să le adresezi formule magice pentru a se îndura de 
tine? 

— Ce formule dorești să auzi? 

— Pe cele ale unui pictor care nu-și află somnul în pacea 
călduță a micii sale familii. Puţini oameni au avut privilegiul de a 
decora camera învierii faraonului. Vrei să scapi acest noroc 
risipindu-ţi energia în fapte banale? Oricare bărbat este capabil 
să-și iubească soția și să fie un bun tată. Dar tu ai fost ales de 
Ched să dai viață simbolurilor eternității în Valea Regilor. 

Paneb își închise ochii: 

— Mă crezi dacă-ţi mărturisesc că mă tem de ceea ce mă 
așteaptă? Mă gândesc tot timpul la sala pe care maestrul de 
operă mi-a arătat-o și la scenele schiţate de Ched... Mi-am văzut 
visul cu ochii, știu să desenez și să pictez, dar acest mormânt 
cere și mult mai mult de la mine. Poate nici nu voi scăpa cu 
viață... lată de ce îi încredințez fiului meu tot ce am învăţat. 
Înţelegi? 

Neprimind niciun răspuns, deschise ochii. 

Turcoaza dispăruse. 

Pentru o clipă, Paneb se întrebă dacă nu cumva fusese 
victima apariţiei acelei ființe de temut ce trăia în ape; dar nici 
faptele, nici cuvintele Turcoazei nu-l purtaseră către neant. 

Tt 

În marea sală de audiență a palatului din Pi-Ramses, 
generalul Mehy se prezentă înaintea faraonului Merenptah 
pentru a-i da raportul despre măsurile de restabilire a păcii în 
Nubia, precum și despre modul de administrare a provinciei 
tebane, ale cărei rezultate păreau excelente. 

De îndată ce Mehy termină, regele, care ascultase fără 
interes, nu făcu niciun comentariu și se retrase în 
apartamentele sale personale. 

Decepţionat și îngrijorat, generalul tocmai părăsea, abătut, 
palatul, când fu oprit de Sethi: 

— Păreţi necăjit, generale! Totuși, la Pi-Ramses, nu se 
vorbește de dumneavoastră decât de bine. 

— Sincer să fiu, mi s-a părut că raportul meu nu i-a dat 
satisfacție Maiestăţii sale. 

— Regele v-a adresat vreo critică? 

— Nu, niciuna. 

— Atunci, staţi liniștit! Tatăl meu nu se pricepe la diplomaţie. 
Când e nemulţumit, vorba îi devine tăioasă ca o sabie. 

Sethi vorbi mai încet: 

— V-o spun confidenţial, regele e cam suferind de câteva zile. 
Și-a redus audienţele aproape complet; simplul fapt că v-a 
primit dovedește că vă stimează în mod deosebit. Numeroși 
demnitari n-au avut această șansă. 

— Sper că sănătatea suveranului nostru se va îmbunătăți... 

— Avem medici pricepuţi, iar tatăl meu e un om robust; dar, 
oare, destinul fiecăruia dintre noi nu este în mâinile Cerului? 
Spuneţi-mi, generale... Se pare că trupele dumneavoastră s-au 
comportat remarcabil în Nubia. Așa e? 

— Într-adevăr, au dat dovadă de un curaj exemplar. 

— Fiul meu Amenmes a fost cu adevărat la înălțime? 

— A luat parte la luptă cu multă vitejie și puteţi fi mândru de 
el. 

— Aţi accepta să-mi faceți un mare serviciu, generale? 

— Dacă modestele mele posibilităţi o permit... 

— Mă tem ca nu cumva Amenmes, tânăr și lipsit de 
experiență cum este, să nu reacționeze neplăcut în unele 

situaţii. Mi se pare necesar să stea o vreme departe de capitală, 
până când viitorul se va limpezi... Și cred că un om de calitatea 
dumneavoastră mi-ar putea ajuta fiul să se maturizeze și să 
devină conștient de responsabilităţile sale. Sunt sigur că 
Amenmes se va simţi foarte bine la Teba. Cui nu i-ar plăcea să 
trăiască în acest superb oraș aflat sub protecţia zeului Amon? 

t 

— Aşadar, sunt condamnat la exil! se mânie prințul Amenmes. 

— Această perioadă petrecută la Teba nu mi-a fost prezentată 
ca o pedeapsă, preciză Mehy. 

— Mă ia drept un idiot și vrea să mă îndepărteze de la Curte, 
de toate evenimentele importante ce vor avea loc în curând! 
Probabil că nu știți, generale, că regele e bolnav și că medicii nu 
sunt tocmai optimişti în privința însănătoșirii lui. Sethi și 
ambiţioasa lui soție se văd deja încoronați! 

— Se poate, prințe, dar de ce să fiți disperat? Dacă tatăl 
vostru a luat această hotărâre înseamnă că vă consideră un 
rival periculos. Teba e departe de capitală, dar cetatea zeului 
Amon domină tot Egiptul de Sus; faraonul nu se va putea lipsi 
nici de bogăţiile sale, și nici de protecţia stăpânului divin din 
Karnak. Știm doar că echilibrul ţării se bazează pe unitatea 
dintre Sud și Nord! 

— Vreţi să spuneţi că Teba mi-ar putea fi credincioasă, 
asumându-și riscul de a se opune tatălui meu? 

— Atâta vreme cât Merenptah va domni, îi voi executa 
ordinele cu credinţă. 

Amenmes zâmbi: 

— Voi merge la Teba cu bucurie, generale! Cu un asemenea 
aliat, viitorul meu se anunţă mai puţin întunecat. Și voi căuta să 
am la Pi-Ramses destul sprijin pentru susţinerea cauzei mele. 

Mehy se întreba care din cei doi, tatăl sau fiul, va câștiga în 
lupta pentru tron. Sethi părea să fie cel preferat, dar ambiția 
tânărului Amenmes creștea zi de zi. Generalul trebuia să-și 
continue jocul cu fineţe, pentru a ieși învingător din această 
confruntare, orice s-ar întâmpla. 

Ched Salvatorul terminase portretul lui Merenptah purtând 
peruca străveche cu benzi albastre și aurii. Retușa, pentru 
ultima dată, cobra, și ea tot aurie, înălțată pe fruntea 
monarhului. Cu ochii obosiţi, cobori în camera funerară, în care 
Paneb făcea ultimele corecturi scenei principale, care înfățișa 
cele trei stări ale luminii, corespunzând celor trei etape ale 
învierii: un copil gol, vopsit într-un un roșu-aprins, un scarabeu 
negru și un disc roșu simbolizând numele lui Merenptah. 
Dedesubt, figura a cărei prezentare cerea multă delicateţe: un 
berbec cu aripi imense, evocând în același timp puterea de 
creaţie a primului soare și capacitatea de zbor a sufletului 
regelui înviat. 

— Ai știut să pictezi cu grijă până și cel mai mic amănunt, 
Paneb, simplificând contururile și folosind culori puternice. 

Complimentul îl miră pe colos: 

— Am ceva de corectat? 

— Nu, nimic. Astăzi, îţi pot mărturisi că planul maestrului de 
operă mă speriase: un mormânt mai mare decât cel al lui 
Ramses, volume mai ample, o axă unică și un program de 
sculptură și pictură cum nu se mai realizase vreodată... Nefer nu 
s-a mulțumit să-și copieze predecesorul; a creat un loc de veci 
într-un stil nou, care va servi, mai departe, drept model. Și a 
trebuit ca eu însumi să-mi schimb maniera de a picta, 
învăţându-te totodată esența meseriei noastre. Tu te-ai născut o 
dată cu acest mormânt, Paneb, aici ţi s-a format mâna și, de 
acum înainte, nu mai ai nevoie de mine. 

— Te înșeli, Ched; fără privirea ta, aș fi pierdut. 

— Doar eu știu că Paneb colosul are uneori nevoie să fie sigur 
de ceea ce face atunci când trebuie să înainteze în 
necunoscut... Dar tu n-ai ezitat niciodată și de aceea ţi-am dat 
tot ce am primit și eu la vremea mea. Nu-mi mai ești discipol, 
Paneb, ci egalul meu! 

t 

— Îmi pare rău că vă deranjez, se tângui Imuni, dar trebuie să 

reclam unele practici inadmisibile. 

— Te ascult, spuse Kenhir, continuând să-și scrie capitolul 
despre templele construite sau restaurate în timpul domniei lui 
Amenhotep al III-lea. 

— Gau a folosit prea mult papirus din stocul rezervat 
confreriei. 

— Nu, lmuni; eu i l-am dat pentru a desena schiţe amănunțite 
pentru șeful echipei din stânga. 

— Acest lucru va trebui notat, în mod explicit, în Jurnalul 
Mormântului. 

Kenhir își privi ajutorul cu reproș: 

— Mă înveţi tu cum să-mi fac meseria? 

Imuni se îmbujoră: 

— Nu, bineînțeles că nu... 

— Mai ai ceva să-mi spui? 

— Trebuie să vă semnalez și faptul că Userhat Leul a primit 
un bloc de alabastru, a cărui destinaţie n-a fost precizată pe 
borderoul de livrare. 

— Este absolut normal, din moment ce este destinat pregătirii 
coșciugului regal. 

— Nu știam nimic despre asta... 

— Și acest fapt e absolut normal. Tu nu ești nici scribul 
Mormântului, nici sculptorul-șef, dacă nu mă înșel! 

Imuni își înghiţi saliva, dar își continuă acuzaţiile: 

— Comportarea lui Paneb este inacceptabilă! Refuză să-mi 
precizeze numărul pâinilor de culoare pe care le fabrică, 
folosește mai multe fitile decât ar trebui și strică un număr 
incredibil de peneluri! Dacă și ceilalți membri ai echipei ar viola 
regulamentul așa cum o face el, ar fi anarhie. 

— Să le luăm pe rând, hotărî Kenhir. S-a creat dezordine pe 
șantier? 

— Nu, nu încă... 

— Pot să menţionez în Jurnalul Mormântului că Paneb n-a 
lipsit nici măcar o zi? 

— Da, e adevărat, dar... 

— Ești de acord cu faptul că opera a avansat în mod 
satisfăcător și că pot face un raport oficial către faraon, pentru 
a-i da aceste vești foarte bune? 

— Desigur, dar... 

— Dacă ai ști să deosebești ceea ce este important, Imuni, nu 
te-ai mai agita atâta. 

— Paneb trebuie totuși sancţionat! 

— Potolește-te, voi avea grijă! 

— AȘ putea să știu și eu ce măsuri veţi lua? 

— Îl voi dojeni, dar, în același timp, îi voi cere să nu-și 
schimbe cu nimic metoda de lucru. 

t 

Terminându-și consultațiile, Clara își continuă cercetările. Nu 
reușise încă decât să încetinească orbirea lui Ched Salvatorul, 
negăsind însă remediul care ar putea-o împiedica. 

Când Nefer intră în laborator, tocmai consulta, pentru a nu 
știu câta oară, un papirus medical din vremea piramidelor, care 
oferea o serie de prescripţii contra agenţilor patogeni care 
distrug ochiul. 

— Muncești prea mult, Clara, ești prea obosită. 

Ea îi zâmbi în timp ce el o îmbrăţișa cu dragoste: 

— Trebuie să încerc totul pentru a-i salva ochii lui Ched. 

— Nu renunţi niciodată... Și ai descoperit ceva, nu-i așa? 

— Ochii lui mor încetul cu încetul pentru că au pătruns 
paraziți periculoși care transformă lent sângele și lichidele. 
Pentru a îndepărta întunericul care ameninţă să îi invadeze 
ochiul, am folosit un colir compus din tămâie, rășină, ulei alb, 
măduvă de os și sucul arborelui care produce balsam. Rezultatul 
nu mă mulțumește și cred că știu și de ce: îmi lipsește un 
produs care să dinamizeze întreaga compoziţie și să distrugă 
substanţele patogene, fără a vătăma ochiul. 

— Și care e acel produs? 

— Un mineral pe care cei din vechime l-au numit 
„înţelepciune”. 

— Cu alte cuvinte, piatra de lumină. 

— Cel puţin, asta e concluzia mea; am încercat o mulţime de 
alte minerale, dar n-am obţinut nicio ameliorare. 

— Ai dori deci să luăm o bucăţică din piatra de lumină, pentru 
a o putea include în formula ta și pentru a încerca să-l vindecăm 
pe Ched. 

— Îţi știu dinainte răspunsul: piatra trebuie să rămână intactă 
pentru a da viaţă sarcofagului și locul de veci al faraonului 
trebuie să fie pe primul plan. 

— Așa e, Clara, și mai există o ipoteză înspăimântătoare pe 
care nu trebuie s-o neglijăm: presupune că Ched e cel care 
trădează confreria. 

— Nu, Nefer, nu poate fi el. 

— De ce ești atât de sigură? 

— Felul lui de a fi l-ar putea face suspect, sunt de acord, și nu- 
i stimează prea mult pe unii dintre membrii echipei, dar eu 
doresc să-l vindec. 

— Aceasta este dorința femeii înțelepte? 

— Maestrul de operă va decide. 

t 

Scribul Mormântului ascultase ceea ce îi povestise femeia 
înțeleaptă, în prezența lui Nefer cel Tăcut. 

— Nu-mi place deloc ideea deplasării pietrei de lumină înainte 
de a o transporta la mormântul lui Merenptah, bine păzită, 
spuse Kenhir, bombănind. În condițiile actuale, este chiar 
periculos. N-am putea aștepta până se termină șantierul? 

— Până atunci, Ched va orbi, declară Clara. Acum încă i se 
mai poate salva vederea. 

— E o posibilitate... Dar nu și o certitudine. 

— Avem nevoie de aprobarea dumneavoastră, preciză Nefer. 

— Nu crezi că reușita operei este mai presus decât binele 
unui singur om? 

— Ched este un pictor de excepţie, care va face ultimele 
retușuri ale celor mai importante scene din mormânt; n-a 
terminat încă nici formarea lui Paneb, chiar dacă-l consideră 
egalul său. În cazul în care Ched se vindecă, atât opera cât și 
confreria vor câștiga prin geniul său. 

— Este, într-adevăr, gândirea unui maestru de operă! 

— Și scribul Mormântului nu este de acord? 

— Cum te-ai gândit să procedezi? 

— Ținând seama de locul în care se află piatra, răspunse 
femeia înțeleaptă, la răsăritul soarelui, voi tăia o bucăţică 
folosind o daltă de aramă; este momentul când ea se încarcă de 
lumină, când artizanii și soțiile lor celebrează cultul strămoșilor, 
este momentul în care nu voi fi văzută de nimeni. 

— Am mai putea propune o capcană, îndrăzni Nefer; dacă 
dușmanul din umbră caută piatra, ar trebui să facă o greșeală 
care să-i fie fatală. 

t 

În localul confreriei, Nefer îi anunţase pe cei din echipa din 
dreapta că, în curând, lucrările mormântului lui Merenptah vor 
lua sfârșit. Pictorii și desenatorii puneau ultima culoare, în timp 

ce sculptorii terminau statuile și sarcofagele. Cât despre Thuty, 
acesta cizela ultimele bijuterii destinate să însoțească sufletul 
faraonului în lumea cealaltă. 

Fiecare știa că numai piatra de lumină putea însufleţi statuile 
create în atelierul din sat. Și nimeni nu se miră văzând localul 
închis și păzit de Paneb, în ajunul transportului în Valea Regilor. 

Toţi se culcară devreme, având în vedere ziua grea care îi 
aștepta. 

Trădătorul așteptă ca întregul sat să doarmă și se duse să 
observe atelierul, în care, fără nicio îndoială, se afla piatra. Era 
imposibil să-l păcălească pe tânărul colos, dar nu rezista 
tentaţiei de a se apropia cât mai mult de comoară. 

Mare îi fu surpriza trădătorului constatând că Paneb nu era la 
postul său! Avea de spart doar un zăvor de lemn... și piatra era 
a lui! 

Cu palmele umede, înainta, aproape în văzul oricui, când 
spaima îl ţintui pe loc. Dacă era o capcană? 

Asta era, fără îndoială! lar comoara nici măcar nu era 
înăuntru, supravegheată de Paneb acolo unde era ascunsă, în 
așteptarea hoțului. 

Trădătorul se retrase, încet-încet, ca o felină. 


t Capitolul 69 


Userhat Leul își umflă pieptul, privind statuia din șist aurit, 
care o reprezenta pe zeița Hathor. Trupul avea să-i rămână 
veșnic tânăr și subţire, iar zâmbetu-i divin va lumina întunericul 
mormântului. 

— Mai lustruiește-i puţin călcâiul stâng, îi ceru el lui Renup cel 
Jovial. 

Acesta din urmă se supuse, folosind o piatră rotundă 
înfășurată în piele, în timp ce sculptorul-șef verifica, una câte 
una, statuile din lemn aurit cu ochi incrustaţi din cornalină din 
calcar strălucitor și din alabastru. Osiris, Isis și alte divinităţi vor 
veghea asupra comorilor lui Merenptah, luând parte, zi de zi, la 
învierea sa. 

Ipuy Iscoditorul intră în fugă în atelier: 

— Sper că totul e gata! Mâine, vor veni somităţi să asiste la 
transportul statuilor. 

— Userhat Leul l-a părăsit deja pe maestrul de operă? În loc 
să te-nvârtești de colo-colo, ajută-ne să terminăm lucrările! 

— Sunt îngrijorat pentru sarcofage... 

— Indicaţiile pe care le-am dat cioplitorilor în piatră erau 
totuși clare! 

— Karo are o bronșită, iar Fened s-a rănit la picior. 

— Să-i vadă femeia înțeleaptă și apoi să se apuce de treabă! 

— Așa ar trebui, Userhat, dar tot mă tem că vor întârzia. 

— Ocupă-te tu de statui, să văd eu care e treaba. 

t 

În celălalt atelier, în care fuseseră făcute sarcofagele regale, 
Nefer cel Tăcut îi ajuta deja pe Nakht cel Puternic, Karo cel 
Posac, Fened Nasul și Casa-Funie. 

Văzând capodoperele, sculptorul-șef se liniști: 

— Au mai rămas de pus la punct doar mici detalii, aprecie el. 

— Urcarea și coborârea în mormânt riscă să ne pună ceva 
probleme, spuse cu îngrijorare maestrul de operă. 

— La treaba asta, eu sunt specialistul! afirmă Casa. Voi 
verifica eu însumi fiecare funie și vă promit că nu vom avea 
niciun incident. 

— Dar unde sunt pictorii și desenatorii? întrebă Userhat. 

— Vor termina în seara asta, îi răspunse Nefer. 

Un singur gând îi măcina pe artizani: până acum, zeii le 
fuseseră favorabili. Vor fi la fel și în această ultimă etapă? 

t 

Instilând în fiecare ochi noul colir preparat de femeia 
înţeleaptă, Ched Salvatorul simțise o ușoară arsură, care trecu 
repede, dar nicio ameliorare vizibilă nu se petrecuse. Incă din 
ajun, culorile începuseră să se estompeze și degradarea vederii 
sale sporea. 

În mormântul luminat, Ched privea picturile făcute în culori 
puternice. Paneb îi întrecuse orice speranţă, făcând să vibreze 
nuanțele cu o intensitate pe care doar el putea s-o simtă, 
dându-i viață. 

Deodată, un detaliu al coroanei regale i se păru mai precis, iar 
contururile ochiului, asemănător cu cel al unui șoim, de o 
claritate surprinzătoare. Culorile străluciră și mai mult, ca și 
când ar fi fost aprinse mai multe lămpi. 

Ched se clătină, dar nu îndrăzni să se sprijine nici de pereti, 
nici de coloane. Brațul lui Paneb îl prinse. 

— Te simţi rău? 

— Nu, nu, dimpotrivă... 

— N-ar trebui să te vadă femeia înțeleaptă? 

Chipul lui Ched se lumină: 

— Ce idee bună, Paneb, ce idee minunată! Este prima 
persoană pe care voi merge s-o văd când ne vom întoarce în 
sat. 

t 

Așezat în nișa sa de piatră, Kenhir observa vânzoleala 
oamenilor. Din fericire, nu lipsea niciun artizan din echipa din 
dreapta. Clara îi îngrijise pe bolnavi în timpul celor două zile de 
odihnă și acum considera că erau cu toţii buni de muncă. 

Maestrul de operă îi aduse apă proaspătă scribului 
Mormântului: 

— Ce bine că se mai gândește cineva și la mine în confreria 
asta! Ceilalţi m-ar lăsa să mor de sete. Dacă își închipuie că e 
plăcut să controlezi întruna totul, ca să nu lipsească nimic și să 
nu ni se reproșeze nimic... Asta e, fiecare cu necazurile lui. Dacă 
tribunalul din lumea cealaltă ne va judeca după ceea ce am avut 
de îndurat, n-am de ce să mă tem. 

— Capcana noastră n-a funcţionat, se plânse Paneb. 

— Mereu mă gândesc la asta, mărturisi Kenhir, dar acest eșec 
îmi pare mai degrabă încurajator. 

— Dar asta nu înseamnă că dușmanul din umbră este pe cât 
de prudent pe atât de viclean? 

— S-ar putea, dar simt, mai degrabă, că și-a dat seama că nu 
poate să ne facă rău. 

Maestrul de operă căzu pe gânduri. Unul dintre membrii 
echipei alesese calea cea rea, uitând de îndemnul și de 
chemarea lui Maat. Dar poate că va renunţa la această greșeală, 
sau, alături de fraţii săi, își va da seama că drumul său ducea la 
nenorocire, determinându-l să redevină credincios satului în 
care a cunoscut momente de mare fericire. 

— Să rămânem la fel de vigilenţi, recomandă Kenhir, mai ales 
că se apropie sfârșitul șantierului. 

— Îi cunoașteţi pe demnitarii care vor asista la transportarea 
statuilor? 

— Nu sunt decât o șleahtă de scribi prăpădiţi, prea înfumuraţi 
și care ar fi încântați să prezinte vizirului un raport plin de 

răutăţi, pentru a demonstra că artizanii Locașului Adevărului n- 
au niciun talent deosebit. 

— Situaţia nu e prea plăcută. 

Privirea lui Kenhir deveni mai încrezătoare: 

— Ai dat ce-ai avut mai bun în tine, Nefer! Crezi că opera 
corespunde planului adoptat de faraon și de tine? 

— Pot răspunde afirmativ la ambele întrebări. 

— În cazul ăsta, poţi dormi liniștit. 

Tt 

— S-ar putea să par nepoliticos, aşa că te rog dinainte să mă 
ierți, îi spuse Ched femeii înțelepte, dar aș putea să te sărut pe 
obraji în lipsa soțului tău? 

Pacientul și medicul trăiră împreună o puternică emoție, care-i 
făcu să lăcrimeze. 

— Cât vei trăi, va trebui să-ţi pui în fiecare ochi câte două 
picături, dimineaţa și seara, îi aminti Clara. 

— Cât de simplu va fi să văd din nou ca înainte! Am învățat 
multe în această perioadă în care m-am pregătit să părăsesc 
lumea culorilor, fără de care viața mea nu avea niciun rost, și 
sunt cu adevărat pregătit pentru moarte. 

— Sănătatea ta este excelentă, îl asigură femeia înţeleaptă, și 
te văd, de pe acum, un candidat serios la o vârstă foarte 
înaintată. 

Ched Salvatorul păru jenat: 

— Am prea puţină stimă pentru lumea oamenilor, căci mi se 
pare mediocră faţă de cea din ceruri, faţă de lumina zilei și a 
nopţii, faţă de animale și plante, față de toate creaţiile minunate 
prin care zeii se fac auziţi... Mă întreb chiar dacă Arhitectul 
suprem n-a greșit când ne-a pictat, pe mine și pe ceilalţi 
oameni. Dar am întâlnit totuși un om care m-ar putea convinge 
că o făptură omenească este demnă de admiraţie. Nu-i voi 
spune nimic despre asta lui Nefer cel Tăcut... lar femeia 
înţeleaptă, pe care o admir nespus de mult, îmi va păstra 
secretul. 

t 

Inundația fusese perfectă, nici prea mare, nici prea slabă, deci 
poporul egiptean va avea și în acest an hrană variată și din 
belșug. Ca administrator principal al malului stâng, Mehy 
avusese treabă până peste cap, fiind nevoit să vegheze asupra 
pregătirii digurilor și a bazinelor de acumulare. Nu avusese loc 

niciun incident important și generalul se putea lăuda cu perfecta 
sa gestiune. 

întinsă pe perne, Serketa cerceta mesajul codificat al 
artizanului care, la intervale egale, își informa aliaţii asupra 
evenimentelor importante din viaţa satului. 

— Maestrul de operă a reușit, spuse ea, mormântul regelui 
este aproape terminat. 

— Merenptah și vizirul au dat ordin unor înalți funcţionari ai 
Tezaurului să asiste la instalarea statuilor și a sarcofagelor, 
preciză Mehy. 

— Și nu știm încă nimic despre piatra de lumină! se înfurie 
soția generalului. Informatorul nostru e un incapabil. 

— Eu nu sunt atât de pesimist ca tine... Nu uita că trebuie să 
fie extrem de prudent și că ajutorul pe care ni-l dă nu este de 
neglijat. Datorită lui cunoaștem cât se poate de bine satul și 
confreria. 

— Înalţii funcţionari le vor face necazuri artizanilor? 

— Asta numai dacă Nefer cel Tăcut ar fi făcut greșeli grave, 
dar, desigur, nici nu poate fi vorba despre așa ceva. 

— Nu i-ai putea sprijini? 

— Situaţia e prea tensionată... După cum se vorbește la Pi- 
Ramses, sănătatea lui Merenptah e tot mai fragilă și urcarea pe 
tron a fiului său Sethi nu este dorită de curteni. Unii îl consideră 
neînduplecat, lipsit de inteligenţă și incapabil să guverneze. 
Partida prințului Amenmes devine tot mai puternică, iar el însuși 
crede, din zi în zi mai mult, în steaua sa cea bună. Eu trebuie să 
mă angajez pe neobservate și să-mi apăr reputaţia de protector 
al Locașului Adevărului, al cărui rol pare a fi mai important ca 
niciodată. 

— Acest Amenmes n-are nimic din măreţia unui rege, își 
spuse părerea Serketa. 

— Ai perfectă dreptate, iubirea mea, dar el ne oferă un 
avantaj de care putem profita. Un monarh ca Ramses sau chiar 
ca Merenptah ne-ar stopa ascensiunea către putere. Nu crezi că 
Amenmes ne-ar deschide, larg, orizontul? 

— E bine totuși să fim prudenţi cu acest băiețandru nervos și 
violent, și să nu-l neglijăm pe Sethi, care se bucură de un sprijin 
numeros și solid. 

— De ce n-am visa la un război civil, care să slăbească forţele 
ambilor adversari și care ne-ar permite să ieșim învingători? 

Serketa își trecu încet degetul pe buzele sale lacome: 

— Ar trebui să-i cerem aliatului nostru din Locașul Adevărului 
un serviciu care i-ar slăbi poziţia maestrului de operă. 

Soţia generalului îi dezvălui gândul care-i venise în minte. 

Deși sceptic, fu de acord cu ea. 


+ Capitolul 70 


În a unsprezecea zi din a treia lună a anotimpului ploios, în al 
șaptelea an de domnie a lui Merenptah, o delegaţie oficială, 
mandatată de faraon, se prezentă la poarta principală a 
Locașului Adevărului și fu întâmpinată de scribul Mormântului. 

Era condusă de intendentul Tezaurului, a cărui unică plăcere 
era cea a practicării contabilităţii. Născut la Teba, nu pleca din 
oraș decât arareori, iar acum se aventura, pentru prima oară, în 
deșert, sperând că această corvoadă va fi de scurtă durată. 

Se adresă lui Kenhir, plin de sine: 

— Ești gata? 

— Ce răspuns așteptați? 

Luat prin surprindere, înaltul funcţionar se întoarse către 
colegii săi: 

— Există o procedură deosebită, care nu mi-a fost adusă la 
cunoștință? 

Un adjunct al vizirului îi spuse la ureche: 

— Scribul Kenhir e prost educat; nu-l supăraţi. 

Intendentul Tezaurului schiţă un zâmbet. 

— De ce vă hliziţi? întrebă Kenhir. Dacă aveţi ceva de 
reproșat, daţi-i drumul! Voi examina fiecare învinuire, una câte 
una. 

— Dar... nu vă reproșez nimic! Am venit doar să înregistrez un 
depozit de statui și să vă aduc, din partea vizirului, urcioare cu 
ulei de calitate superioară și o mare cantitate de produse de 
patiserie, pentru a vă răsplăti munca. 

— Mă bucur că se mai respectă acest obicei... Atunci, hai să 
mergem! 

Sprijinindu-se în baston, scribul Mormântului porni la drum, 
împingându-i pe câţiva oficiali care nu se mișcau destul de 
repede. 

— Dar nu... nu rămânem în sat? 


— N-aveţi dreptul să pătrundeţi în sat. Și apoi, mormântul 
faraonului n-a fost săpat aici. Mergem în Valea Regilor trecând 
prin defileu și protejaţi de paznici. 

— Suntem obligaţi să ne căţărăm pe munte, prin praf și pe 
căldura asta? 

— Dacă trebuie să verificaţi, atunci verificaţi. În felul acesta, 
veţi putea face un raport asupra lucrărilor noastre. 

Bătrânele picioare ale lui Kenhir erau mai sprintene decât cele 
ale tovarășilor săi de escaladă, mai tineri și mai robuști. Nu-i 
displăcea să-i vadă trudind, cu hainele lor luxoase pline de 
sudoare, abia trăgându-și sufletul; prea multe ore petrecute la 
birou îi rupsese de natură și această mică încercare îi va face 
mai puţin aroganţi. 

— Aveţi grijă, mai ales, să mergeţi doar pe potecă; pe aici, 
sunt scorpioni la tot pasul, iar înţepătura lor e mortală. Ca să nu 
mai vorbesc de viperele cu corn. 

Oboseala fu dublată de frică și inspectarea defileului nu dură 
decât câteva minute. lIntendentul Tezaurului era gata să 
certifice starea perfectă a locului, numai să se termine mai 
repede această cumplită drumeţie. 

— Acum, îi preveni Kenhir, vom cobori în Valea Regilor. Țineţi- 
vă bine pe picioare, căci, în fiecare clipă, riscaţi să vă rostogoliţi 
pe pantă și să vă rupeţi oasele. 

Sprinten ca o căprioară, bătrânul Kenhir trebui să aștepte 
delegația timp de câteva minute la intrarea în Vale. 

— Va trebui să ne întoarcem tot pe aici? se îngrijoră 
intendentul Tezaurului. 

— Nu, vă vor duce niște care, pe drumul care ajunge la 
Ramesseum. Acum, controlaţi! 

— Este, de-a dreptul, inutil! protestă înaltul funcționar. 

— Regulamentul trebuie aplicat cu stricteţe, preciză Kenhir. 
Doar două persoane vor avea permisiunea să treacă pragul Văii: 
dumneavoastră și delegatul vizirului. Ceilalţi vor rămâne afară. 

Protestele îl lăsară nepăsător pe scribul Mormântului, iar 
paznicii nubieni începură controlul. 

De cealaltă parte a ușii din piatră, demnitarii fură întâmpinați 
de maestrul de operă. Erau cu toţii impresionați de solemnitatea 
acestui loc strivit de arșiţa soarelui. 

Fără un cuvânt, Nefer îi conduse până la intrarea 
monumentală a mormântului lui Merenptah, lângă care se 

adunaseră artizanii echipei din dreapta, pentru a sta în rând la 
transportarea ofrandelor, trecându-le din mână în mână. În 
fruntea lor se afla Userhat Leul, care ţinea „Bastonul venerabil” 
din lemn preţios, placat cu frunze de aur, baston cu care avea 
să dea viaţă statuilor, pentru ca acestea să deschidă ochii dând 
lumină faraonului, stăpânul ținutului de lumină, atunci când 
acesta va pleca spre ceruri. 

Intendentul Tezaurului și delegatul vizirului simţiră, încă o 
dată, că li se taie respiraţia, dar, de data aceasta din cauza 
splendorilor pe care le vedeau. 

— Zeii și zeițele au călătorit din Locașul Aurului aflat în 
Locașul Adevărului până în Valea Regilor, declară maestrul de 
operă; își vor ocupa locul care le este rezervat în acest 
mormânt, pentru a-l veghea pe faraon. 

Uluiţi, cei doi erau în culmea admiraţiei văzând cum le trec 
prin faţă principalele figuri ale panteonului egiptean, toate 
acoperite cu aur; artizanii făcură multe drumuri, în sus și-n jos, 
pentru a cobori în sălile mormântului statuile diferite ca mărime 
și greutate. 

Când procesiunea urcă pentru ultima dată, intendentul 
Tezaurului se întreba cum de putuse crea doar o mână de 
oameni atâtea capodopere. 

Kenhir reciti raportul către vizir, constatând încă o dată că era 
deosebit de elogios. Cei doi martori care au asistat la coborârea 
statuilor subliniau excelența muncii duse la bun sfârșit sub 
îndrumarea lui Nefer cel Tăcut și se felicitau pentru felul în care 
fusese făcut transportul. Rămânea doar ultima etapă: 
introducerea sarcofagelor în mormânt. 

Obosit, Nefer se spăla pe faţă, în timp ce soţia sa făcea 
paturile. 

— M-am temut de vreun incident neplăcut, chiar până la 
transportul ultimei statui, mărturisi el. Se pare că dușmanul din 
umbră a renunţat la intenţia lui de a face rău. 

— Ba eu mă tem de contrariul. 

— De ce, Clara? 

— Căpătâiul patului tău a dispărut. 

Căpătâiul de lemn de care se sprijinea perna nu mai era la 
locul lui. 

— Poate că, fără să-mi dau seama, l-am pus în cufărul de 
sicomor. 

Clara deschise cufărul: 

— Din păcate, nu e aici. 

Căutară atent, dar fără niciun rezultat. 

— A intrat, probabil, cineva, să ne ia acest modest obiect; 
asta e tot... Dar n-are nicio noimă! spuse Nefer. 

— Dimpotrivă. Dacă hoţul n-a luat decât acest căpătâi, asta 
înseamnă că vrea să-l folosească împotriva ta. 

— Cum așa? 

— Lemnul a fost pătruns de visele și de gândurile tale 
secrete... Cineva care ar ști să le interpreteze ar avea putere 
asupra ta și ţi-ar putea influenţa puternic hotărârile viitoare. 

— Există ceva care ar putea împiedica acest lucru? 

— Un alt căpătâi, pe care vor fi scrise incantaţii care 
protejează somnul, îndepărtându-i pe hoţi de gândurile tale. 

— O să-l fac chiar mâine. 

— Vor trebui scrise incantaţii și pe pat. În noaptea asta, va fi 
imposibil să dormi în el. 

— Îmi vei face, poate, un pic de loc în patul tău? 

Tt 

Împreună cu alte soții de artizani, cea a trădătorului se duse 
la târgul de lângă Ramesseum, la marginea ogoarelor. Se 
vindeau lăptuci și o mare varietate de condimente. 

Ca de obicei, cumpărăturile începeau cu îndelungi discuţii. O 
țărancă o îmbrânci pe soția trădătorului, care, imediat, își puse 
paporniţa jos. In ea se putea vedea căpătâiul pe care soțul său îi 
furase de la maestrul de operă. Luă paporniţa goală, pe care o 
pusese lângă a sa și o umplu cu provizii. 


— lată obiectul, îi spuse Serketa lui Mehy. M-am distrat de 
minune la piață, deghizată în țărancă! După cum vezi, aliatul 
nostru se poate arăta util. 

— Ce ai de gând să faci cu acest căpătâi? 

— li voi cere unui mag să extragă visele conţinute în el ca să 
pot afla gândurile lui Nefer cel Tăcut. Atunci, îl vom putea 
manipula de parcă ar fi o marionetă și vom ști, în sfârșit, unde 
se află piatra de lumină. 

Mehy ridică din umeri: 

— Unde poţi găsi un asemenea specialist? 

— Tran-Bel, negustorul de mobile, cunoaște un vrăjitor sirian 
care obţine niște rezultate remarcabile. 

— Dar îndeletnicirea asta nu e interzisă pe teritoriul nostru? 

— Ba da! lar cei care se ocupă cu magia neagră sunt aspru 
condamnaţi. Dar singurul care riscă e acest sirian, iubitule! 

Tt 

— Sarcofagele sunt gata? îl întrebă scribul Mormântului pe 
maestrul de operă. 

— Din păcate, nu, răspunse Nefer, abătut. Privindu-le cu 
atenţie, am descoperit câteva defecte pe care nu le puteam 
neglija. 

— Cine e de vină? 

— Chiar eu. Ar fi trebuit să-mi dau seama mai devreme. 

— Hmmm... lei asupra ta greșeala altuia! 

— Este de datoria unui șef de echipă. 

— Ai noroc, Nefer; vizirul e reţinut la Pi-Ramses și m-a 
înștiințat că va trebui să amânăm coborârea sarcofagelor în 
mormânt. 

— Care e noua dată? 

— N-a fost încă fixată. 

— Asta înseamnă că la Curte se întrevăd tulburări grave. 

— Mă tem că da, declară Kenhir, îngrijorat. 

Magul negru oficia într-o căsuţă pe care i-o închiriase Tran-Bel 
pentru aur, fără a mai pune la socoteală procentajul luat pentru 
consultaţii. Intr-o pivniţă mare, sirianul își ţinea materialul 
necesar practicilor sale sinistre, de la păpuși de ceară înţepate 
cu ace la bastoane de fildeș acoperite cu semne malefice, 
pentru a-l lovi de la distanţă pe dușmanul celor care-l vizitau. 

Având un cap disproporționat în raport cu restul corpului, cu 
buzele groase, magului îi plăcea să-i sperie pe ceilalţi, 
îmbrăcându-se într-o robă neagră cu dungi roșii. Dar femeia pe 
care o avea acum în faţă nu părea deloc impresionată. 

— Vei face să vorbească acest căpătâi, ordonă Serketa. Vreau 
să știu gândurile celui care l-a folosit. 

— Cum se numește? 

— Nu e treaba ta. 

— Ba dimpotrivă. Îmi este necesar. 

— Juri să păstrezi secretul întâlnirii noastre? 


314 


— Discreţia absolută este una dintre cheile reușitei mele. 

De comun acord cu Tran-Bel, magul îi vindea paznicilor pe 
unii clienţi, consideraţi de el prea periculoși. Procedând astfel, 
fiecare avea de câștigat și autorităţile îl lăsau în pace. 

Sub înfățișarea de fetiță care părea să nu îmbătrânească, 
această femeie era de temut. Fără îndoială, o pradă de soi. De 
data aceasta, magul își va încerca norocul, denunțând-o chiar el 
în schimbul unei prime grase. 

— Se numește Nefer cel Tăcut. 

— Unde trăiește și cu ce se ocupă? 

— Nu ești în stare să ghicești? 

— Mi-ar lua prea mult timp. Dacă vă grăbiţi, de ce să nu 
amintim ceea ce este important? 

— Și dacă ești un șarlatan? 

Magul negru închise ochii. Apoi, cu o voce inexpresivă, 
descrise camera Serketei cu o precizie de neînchipuit, fără a 
omite vreo piesă de mobilier. 

— Sunteţi mulțumită? Dacă nu, vă pot povesti în amănunt 
cum v-aţi petrecut seara de ieri. Îmi este ușor s-o fac, pentru că 
sunteţi aici, în faţa mea. Îmi e de ajuns să citesc în 
dumneavoastră. Dar dacă doriţi să scot gânduri din acest obiect, 
trebuie să-mi devină mai familiar. 

— Nefer cel Tăcut este maestrul de operă al Locașului 
Adevărului. 

Magul își linse buzele groase, cu lăcomie: 

— Este un personaj important, foarte important... Poate ar 
trebui să fixam dinainte preţul serviciilor mele. 

— Un lingou de aur. 

— Mai adăugaţi și o casă în centrul orașului... La averea pe 
care o aveţi, asta nu e decât un fleac. 

— Ce știi despre averea mea? 

— Hainele și peruca nu sunt decât o deghizare... Nu uitaţi că, 
pe măsură ce vă privesc, vă descifrez tot mai mult. 

— Fă ca acest căpătâi să vorbească și vei primi ceea ce îmi 
ceri. 

Averea... În sfârșit, magul își atingea scopul! De îndată ce va 
fi plătit, va avertiza paza, care se va bucura să captureze un 
asemenea vânat și nu se va tocmi asupra primei. 

Sirianul unse căpătâiul cu un ulei gălbui, apoi îl cufundă într-o 
cuvă din alabastru, pe apa căreia pluteau flori de mac. Bolborosi 

niște incantaţii într-o limbă de neînțeles și își puse mâinile pe 
capetele obiectului. 

— Ce vreţi să știți? 

— Unde ascunde Nefer cel Tăcut comoara cea mai de preţ a 
confreriei? 

— Mai precis... E vorba de aur, de documente sau de altceva? 

Serketa ezită doar o clipă: 

— Este o piatră de lumină. 

Intrigat, magul se gândi că o asemenea minune i-ar fi de 
mare folos... Dar, mai întâi, trebuia ca acest căpătâi să 
vorbească. Se concentră. 

— Unde œe ascunsă această piatră? întrebă  Serketa 
nerăbdătoare. 

— Nu... nu înțeleg. 

— Ce se întâmplă? 

— Există o barieră... O barieră pe care nu reușesc s-o înlătur... 
Acest căpătâi a fost făcut să nu vorbească... Cineva s-a folosit 
de o știință mai puternică decât a mea! 

— Mai încearcă! 

Fruntea sirianului se acoperi de sudoare: 

— Mă consum în zadar și asta devine periculos pentru mine... 
Acest căpătâi este mut pentru totdeauna; nu-mi va spune nimic. 
— Nu ești decât un șarlatan și încă unul care știe prea multe. 

Apăsând cu toată forța pe ceafa magului, Serketa îi cufundă 
capul în cuvă. Obosit după efortul și eșecul său, sirianul nu mai 
avea putere să se zbată; când încercă să strige după ajutor, 
plămânii i se umplură cu apă și muri înecat. 

t 

Aşteptând ordinul regal privind coborârea sarcofagelor în 
mormânt, Nefer corectase el însuși cele câteva imperfecțiuni 
care-l supăraseră și, împreună cu doi pictori, verificase fiecare 
detaliu al locului de veci. 

Ușa din cedru aurit fusese montată și încuiată. Doi paznici 
nubieni vegheau mormântul în permanenta. 

Ca în fiecare dimineaţa, maestrul de operă trecea pe la 
Kenhir, a cărui locuinţă era atât de bine îngrijită de Niut cea 
Neobosită. 

— Ce-aţi mai aflat? 

— Încă nimic, răspunse Kenhir. Dacă ar fi tulburări grave în 
capitală, acest zvon s-ar răspândi... Nu mai știu ce să cred. 

— N-ar trebui să ne consultăm cu generalul Mehy pentru a 
afla vești sigure? 

— Mă voi duce să-l văd azi după-amiază. 

— Paza Mormântului fiind asigurată, iau cu mine echipa din 
dreapta la templul pentru milioane de ani al lui Merenptah. 
Riturile au fost deja celebrate, iar el va fi gata în curând. 

t 

Mult mai puțin vast decât Ramesseum, templul pentru 
milioane de ani al lui Merenptah nu era mai prejos din punct de 
vedere al materialelor și al splendorii pilonilor, al porticelor și al 
coloanelor. Maestrul de operă și șeful echipei din stânga 
folosiseră cu mult spor timpul pe care-l avuseseră la dispoziţie 
pentru înălțarea edificiului închinat regelui. Acesta, ţinând cont 
de vârsta sa, nu-și închipuise că va avea un monument la fel de 
impozant ca acela al tatălui său, Ramses cel Mare. 

Importantă nu era mărimea clădirii, ci funcţia sa simbolică, 
asigurată de prezenţa a trei capele consacrate lui Amon, „cel 
Ascuns”, soţiei sale Mut, „Mama” și fiului lor Khonsu, „Cel-ce- 
străbate-cerul” cât și de sălile osiriene, în care sufletul regal 
renăștea. Templul era legat, în chip magic, de mormântul din 
Valea Regilor, și cele două entităţi concurau la păstrarea 
imortalităţii faraonului, datorită puterii hieroglifelor și a 
picturilor. 

Amon și Osiris nu erau singurii care domneau în acest 
sanctuar; lor li se alătura și zeul luminii, Ra, a cărui prezenţă 
încheia procesul de  transmutaţie. Înaintând în curtea 
neacoperită care îi era consacrată, Nefer cel Tăcut simţi în ce 
măsură regatul subteran al lui Osiris și imperiul ceresc al lui Ra 
erau cele două fețe nedespărțite ale aceleiași realităţi unice, a 
cărei sinteză era realizată de piatra de lumină. 

Maestrul de operă ar fi fost fericit să mediteze zile întregi în 
aceste săli liniștite, departe de agitația de afară, dar artizanii îi 
aminteau de cerinţele funcției sale. Trebuia să se ocupe de 
finisarea palatului juxtapus primei curţi, de lacul sacru și de 
antrepozitele din cărămidă. În curând, aici vor locui preoţi, scribi 
și diferiţi meseriași, care să facă din acest templu, ca și din 
celelalte, un izvor de energie spirituală și un centru al reglării 
economice. 

— Dacă muncesc ambele echipe, spuse Fened Nasul, nu mai 
avem mult. Flăcăii de la babord n-au fost niște adormiţi și n-am 
descoperit nicio greșeală de construcţie. 

Nefer le încredinţă cioplitorilor în piatră marginile lacului 
sacru, sculptorilor instalarea statuilor, iar desenatorilor, trasarea 
figurilor astronomice și astrologice pe plafonul sălii dinaintea 
naosului. 

— Culorile nu sunt vii, critică Paneb; așa mormântul e mai plin 
de viaţă! Voi relua totul și o să-i dau mai multă forță. 

— Zeii prezenţi pe pereți te vor ajuta, prezise Nefer. 

— Echipa e îngrijorată, îi aduse la cunoștință tânărul colos. 

— De ce? 

— Dacă se amână coborârea sarcofagelor, asta înseamnă că 
faraonul nu mai e în stare să dea ordine. 

— Să nu ne pripim cu concluziile, Paneb! 

— Propui tu alta? 

— Vom afla mai multe de îndată ce scribul Mormântului va 
vorbi cu generalul Mehy, protectorul nostru. 

— E nevoie de mine la pilon pentru a trage blocurile; nu există 
o pauză mai plăcută când ai chef să te mai odihnești după 
pictură. 

Deodată, Nefer își dădu seama că nu l-a întâlnit încă pe Hay, 
șeful echipei din stânga. Făcând cale întoarsă, îi zări pe toți 
artizanii de la babord, cu excepţia șefului lor. li întrebă unde 
este, dar nu primi niciun răspuns precis. Hay îi condusese la 
templu dis-de-dimineaţă, dar apoi se făcuse nevăzut. 

Nu mai rămânea decât o singură soluţie: să-l pună în alerta pe 
Sobek, șeful pazei. 

Când maestrul de operă ieșea din templu, îl văzu pe paznicul 
nubian îndreptându-se către el. 

— Sunt îngrijorat, Sobek! Hay a părăsit șantierul fără să spună 
nimănui... S-ar putea să fie în pericol. 

— Nu cred. 

— Ai aflat ceva? 

— Așteptam de foarte multă vreme ca acest criminal să 
greșească și apoi să-l identific... Și greșeala asta, Hay a comis-o, 
în sfârșit. 

Lui Nefer nu-i venea să creadă: 

— Te înșeli, Sobek... Șeful echipei din stânga nu poate fi un 
trădător. 

— Eu nu acuz la voia întâmplării. 

— Ce dovezi ai? 

— In ultimele două luni, Hay s-a dus de cinci ori pe malul 
drept. Și-a luat numeroase precauţii pentru a se feri de 
eventualii urmăritori și a reușit să se facă pierdut de oamenii 
mei. Astăzi, și-a părăsit și postul, probabil pentru faptul că avea 
de transmis informaţii urgente. 

Maestrul de operă era tulburat. 

In calitatea sa de șef de echipă, Hay cunoștea locul secret al 
pietrei de lumină. Oare nu s-a dus să-i pună în gardă pe 
complicii săi că ar fi momentul să dea o lovitură Locașului 
Adevărului? 

— Mi-am luat toate măsurile de securitate, îl asigură Sobek pe 
Nefer, de parcă i-ar fi citit gândurile. Dacă Hay nu revine în sat, 
fără îndoială e vinovat. 

— Cu toată simpatia pe care v-o port, dragul meu Kenhir, cred 
că îmi cereți prea mult. 

Generalul Mehy se învârtea ca leul în cușcă, ținându-și mâinile 
la spate. 

— Confreria n-ar trebui să cunoască ce se petrece în capitală? 
insistă scribul Mormântului. 

— Ce vă face să veniţi la mine cu sufletul la gură? 

— Locul de veci și templul pentru milioane de ani al faraonului 
Merenptah sunt gata. Așteptăm inaugurarea templului și ordinul 
de a cobori sarcofagele în mormânt. 

— Înţeleg, înţeleg... 

— Regele continuă să fie la cârma statului? 

— După ultimele informaţii primite, da; nu cunosc, însă, 
dedesubturile de la Curtea din Pi-Ramses! Vizirul stă acolo; ne 
va lămuri când va reveni la Teba, acolo unde se află în prezent 
prinţul Amenmes, unul dintre candidaţii siguri la tron. 

— Oare această succesiune e deschisă? 


— Nu știu nimic, Kenhir. În ceea ce mă privește, nu voi 
executa decât ordinele primite de la palat și temeinic 
autentificate. Mai mult, am datoria să protejez Locașul 
Adevărului și o voi face negreșit. Cel care ar ataca regiunea 
tebană s-ar lovi de trupele mele. 

Încurajat, Kenhir porni spre sat. 

Șeful Sobek și maestrul de operă îl așteptau la primul fort; 
după feţele lor, nu se anunţa nimic îmbucurător. 

— İl bănuim pe șeful echipei din stânga, spuse paznicul 
repetându-și acuzaţiile. 

— Hay... Imposibil! L-ai interogat? 

— Nu s-a reîntors încă. Eu cred că nu va mai îndrăzni să 
revină. 

— Până la apusul soarelui mai sunt încă două ore bune... 

Cei trei bărbaţi se așezară pe niște taburete și rămaseră cu 
privirea pierdută spre drumul pe care cel așteptat nu voia să 
apară. Fiecare se gândea la caracterul șefului echipei din 
stânga, la purtarea sa, la gesturile și faptele care ar fi putut da 
de gândit, acuzându-l că și-a trădat confreria. 

Și iată că Hay apăru. 

Mergea cu un pas hotărât, dar, văzându-i pe cei trei, se opri 
brusc. 

— Dacă încearcă să fugă, anunţă Sobek, îl leg. 

Hay părea să ezite, apoi continuă să se apropie: 

— Ce-i cu adunarea asta? 

— De unde vii? întrebă Kenhir. 

— N-are importanţă. 

— Ai părăsit șantierul templului fără nicio explicaţie și asta e o 
greșeală profesională gravă. 

— Am dat indicaţii azi-dimineaţă deci șantierul n-a avut de 
suferit din cauza absenței mele. 

— In mod normal, nu se procedează așa, spuse Kenhir. Aveai 
obligaţia să mă anunţi, ca să pot înregistra motivul absentării 
tale în Jurnalul Mormântului. 

— Asta așa e... Luaţi măsurile disciplinare care se impun. 

— La cine te-ai dus? întrebă Sobek. 

— Repet: n-are nicio importanţă. 

— Atunci de ce te-ai ascuns de paznicii mei? 


Chipul sever al șefului echipei din stânga, a cărui frunte era 
brăzdată de riduri adânci, nu exprima nici cea mai mică emoție. 
Părea că o încercare grea îl îmbătrânise peste noapte. 

— Nu-mi place să fiu urmărit. 

— Nu ne mulțumim doar cu atât, Hay! Ce ai de ascuns? 

— N-are nicio legătură cu Locașul Adevărului. 

— Dacă refuzi să vorbești, te arestez. 

— N-ai dreptul s-o faci fără aprobarea scribului Mormântului și 
a maestrului de operă. 

— Aprobarea o am. 

Hay îi privi pe Nefer și pe Kenhir. 

— Așadar, sunteți cu toţii împotriva mea... 

— Sunt convins că nu ai nimic să-ţi reproșezi, afirmă Nefer, iar 
eu am încredere în tine. Dar cum te-aș putea ajuta dacă tu 
continui să taci? 

— Eşti cu adevărat sincer? 

— O jur pe viaţa faraonului. 

— Accept să-ți vorbesc, dar între patru ochi. 

Sobek se pregătea să protesteze, dar Kenhir, strângând din 
pleoape, îi dădu de înţeles că e bine să nu intervină. 

Cei doi artizani porniră încet către sat. 

— iți va fi greu să mă crezi, Nefer, dar am avut o tinereţe cam 
agitată, înainte de a deveni un artizan al Locașului Adevărului. 
Printre fetele pe care le-am cunoscut înainte de a mă căsători în 
sat, este una pe care n-am uitat-o niciodată. Când mi-a scris că 
e foarte grav bolnavă, am hotărât ca, în cel mai mare secret, să 
mă duc s-o văd. Astăzi am asistat la ultimele ei clipe. 

Vocea șefului echipei din stânga tremura ușor: 

— Ințeleg că nu-ţi vine să crezi, Nefer, căci o asemenea 
întâmplare nu se potrivește deloc cu ceea ce știi tu despre 
mine; și totuși, ăsta e adevărul. Și cum între noi, nu trebuie să 
existe nicio bănuială, insist să-mi verifici spusele. 

t 

— Hay este nevinovat, le spuse Nefer scribului Mormântului și 
șefului Sobek. 

— Cum am putea fi siguri că nu minte? se revoltă paznicul. 

— Ducându-ne pe malul drept. 

— Te însoțesc, hotărî Sobek. 

— l-am promis colegului meu că mă voi duce singur la locul 
pe care mi l-a indicat. Și dacă asta îi este dorința... Spusele lui 
îmi erau de ajuns pentru a constata că e nevinovat. 

— Ar putea fi o capcană! 

— Hay n-a minţit, n-am de ce să mă tem. 

— Ca maestru de operă, n-ai dreptul să riști, consideră Kenhir. 

— Dacă renunţ, pe Hay vor continua să-l macine bănuieli 
insuportabile și nu vom mai putea munci alături de el 
acordându-i încrederea noastră. 

— Uiți un amănunt important, îi aminti Sobek. Cine mi-a cerut 
să nu vorbesc nimănui de prezenţa unui trădător în confrerie? 
Hay, tot el! 

— Hai să vedem și părerea femeii înțelepte, îi propuse Kenhir. 

t 

Fără să li se spună artizanilor, șeful echipei din stânga fusese 
obligat să nu-și părăsească locuinţa. În mod oficial, Hay era 
bolnav, iar Nefer cel Tăcut conducea ultimele lucrări la templul 
pentru milioane de ani al lui Merenptah. 

Chiar în prima zi de odihnă a echipelor, după ritualul din zori, 
maestrul de operă ieși din sat, urmat la mare distanţă de Paneb, 
căruia femeia înțeleaptă îi ceruse să-i apere soțul. 

Dacă Hay minţise, Nefer avea să cadă într-o capcană care i se 
pregătise de multă vreme. Astfel, deși demascat, trădătorul s-ar 
fi răzbunat. 

Pentru a-și respecta cuvântul dat, Nefer refuzase să-și 
dezvăluie destinaţia; în ciuda repetatelor acuzaţii ale lui Sobek, 
rămăsese convins de sinceritatea colegului său. De când se 
cunoșteau, nu se certaseră niciodată; Hay nu părea gelos 
văzând ascensiunea lui Nefer și executase planurile maestrului 
de operă, cu vederile căruia era de acord. Hay era, desigur, 
auster și autoritar, dar niciun artizan al echipei din stânga nu 
avusese de ce să se plângă de el, căci urmase întotdeauna 
calea dreaptă. 

Pe bac, Nefer se trezi printre niște capre, pe care un păstor 
spera să le vândă, la un preţ bun, responsabilului cu turmele din 
Karnak, explicându-i că numai animale de o asemenea calitate 
puteau servi zeului Amon. 

Paneb considera că această companie era de preferat unei 
mulțimi, în care l-ar fi putut pierde din ochi pe Nefer. Animată de 
o discuţie aprinsă dintre două gospodine, în legătură cu o 

moștenire, trecerea fluviului se desfășură fără probleme, 
maestrul coborând o dată cu caprele. 

Nu era ușor de urmărit, pentru că pe mal se adunase lume 
multă, cu ocazia sosirii unui transport de fructe proaspete, al 
căror preţ era negociat în gura mare de către orășeni. Nefer se 
strecură, cu greu, printre ei, iar tânărul colos trebui să-și facă 
drum dând din coate, pentru a nu-l pierde din ochi. 

— Hei, ai putea să-ţi ceri scuze! protestă un apar. Era cât pe 
ce să mă lovești! 

— Așa este, am văzut și eu! interveni un negustor de ceapă, 
căruia i se adăugară câţiva gură-cască, străini de cele 
întâmplate. 

Paneb i-ar fi putut pune la pământ, cu riscul de a provoca un 
scandal general și intervenţia pazei. Cu pumnii strânși, își ceru 
scuze și cearta luă sfârșit. 

Dar Nefer dispăruse. 

Zadarnic întrebase Paneb vreo zece persoane. Neștiind ce să 
facă, mergea de-a lungul malului pe care mulţimea îl părăsise; 
trebuia, oare, să revină în sat și să-l prevină pe scribul 
Mormântului să facă niște cercetări sau să cutreiere singur 
străduțele? Dar n-avea idee încotro s-o apuce. 

Furios pe el însuși, Paneb nu-și va ierta niciodată faptul că nu- 
și făcuse datoria, și încă într-un mod atât de lamentabil. Dacă lui 
Nefer i se va întâmpla ceva, el va fi răspunzător și se va exclude 
singur din confrerie, pentru a duce viaţa cea mai mizerabilă cu 
putinţă. 

Nu, ar avea altceva mai bun de făcut: să-și răzbune prietenul 
și tatăl adoptiv. l-ar smulge infamului de Hay numele complicilor 
săi și niciunul nu va scăpa. Paneb n-ar mai avea alt scop decât 
să-i facă să plătească pentru crima lor, și asta fără întârziere. 
Nu-l vor putea împiedica să acţioneze nici paznicii, nici 
judecătorii. 

Lumina blândă a apusului făcea să sclipească apele Nilului, 
deasupra căruia treceau în zbor sute de rândunele. Deodată, lui 
Paneb i se păru că zărește silueta maestrului de operă care 

tocmai ieșea de pe o străduţă. Soarele îl orbea și nici nu voia să 
creadă în minuni, dar alergă spre cel care semăna cu Nefer. 

— Tu ești?... Tu ești oare? 

— M-am schimbat atât de mult de azi-dimineaţă? 

— Te pierdusem, îţi dai seama? Nu mai merit să fac parte din 
confrerie! 

— Ce idee ciudată! Consider că m-ai protejat cât se poate de 
bine și nu văd cine ar îndrăzni să pretindă contrariul. 

— De ce a durat atât de mult? 

— A trebuit să rezolv câteva probleme de ordin material, 
pentru a-i permite unei familii nevoiașe să trăiască puţin mai 
bine. A trebuit să intervin la administraţie și asta e o treabă 
complicată; dar rezultatul trebuia să fie favorabil. 

— Asta înseamnă că Hay este nevinovat? 

— Dar ce, te îndoiai? 

t 

Garantând personal, Nefer reușise să obțină un fel de pensie 
pentru bătrânii părinți ai femeii decedate, rămase credincioasă 
amintirii șefului echipei din stânga. Vor păstra împreună acest 
secret, care îi va apropia și mai mult. Sobek își ceruse scuze faţă 
de Hay, care, departe de a-l umili pe paznic, îl asigurase că-i 
înţelegea atitudinea și că nu-i va purta pică. 

La banchetul dat pentru a sărbători adevărul despre Hay, cei 
implicaţi se veseleau; doar Kenhir părea prost dispus. 

— Nu vă este pe plac felul în care a fost friptă carnea de vită? 
îl întrebă Clara. 

— Friptura e excelentă, dar nu s-a rezolvat nimic. Desigur, mă 
bucur nespus pentru faptul că șeful echipei din stânga nu e 
vinovat, dar ticălosul continuă să rămână în umbră. Și apoi, de 
ce nu mai sosesc odată vești de la Curte? 

— Bucuraţi-vă de clipa prezentă, Kenhir! Și eu sunt conștientă 
de pericolul care ne ameninţă; dar în seara asta celebrăm 
regăsirea armoniei noastre. 

Neputând rezista farmecului Clarei, Kenhir se mulţumi să 
bombăne ceva vreme, apoi încercă să se bucure, cât de cât, de 
veselia momentului. 

t 

Cu sufletul la gură, Fened Nasul se prezentă la scribul 

Mormântului: 

— Un mesaj de la palat! Curierul... tocmai a adus... un mesaj 
de la palat! 

Kenhir rupse sigiliul regal și citi, nerăbdător. 

— Vești bune? se îngrijoră cioplitorul în piatră. 

— Minunate! 

Uitând de baston, scribul ieși din biroul său, îndreptându-se 
cât putea de repede către casa maestrului de operă. 

— Să-i adunăm pe artizani, ordinul lui Merenptah a sosit! 

Nefer preferă să citească mai întâi textul, care nu prezenta 
niciun echivoc: venise momentul coborârii sarcofagelor în 
mormânt. 

t 

Languroasă, Serketa îl privea cu admirație pe generalul Mehy, 
care vâslea pe micul lor lac. 

— Criza se pare că a trecut, îi spuse el soţiei sale. Merenptah 
s-a însănătoșit, certurile pentru succesiune se potolesc, Sethi e 
numit în fruntea armatei, iar Amenmes își continuă exilul de aur 
la Teba. În ceea ce mă privește, sunt confirmat în funcţiile mele, 
cu felicitările vizirului. Pe scurt, pace și stabilitate... 

— Nu mai fi atât de pesimist, iubirea mea: asta nu e decât 
versiunea oficială. Regele va continua să îmbătrânească și nu va 
putea recăpăta vigoarea tinereţii. Cât despre intrigi, se vor ţese 
din nou, și încă foarte repede... Tânărul Amenmes tropăie de 
nerăbdare, iar tatăl lui, Sethi, își mușcă pumnii, sperând că 
Merenptah va muri în curând. 

— Cât de bine știi tu să-mi redai speranţa, potârnichea mea! 

— Te așteaptă o soartă măreaţă, Mehy, pe care o vei împlini 
trecând peste evenimentele lipsite de importanţă. Să nu ne 
abatem de la drumul nostru: provocarea tulburărilor din care să 
tragem profit. Zi de zi, să-l asmuţim pe Amenmes împotriva 
tatălui său, fără a pierde încrederea nici unuia din ei. Parcă așa 
m-ai învăţat, nu? 

— Tu ești cea mai bună elevă a mea. 

— Cea mai bună... și singura. 

Serketa îşi scoase rochia și se întinse pe spate, 
dezmierdându-și sânii. 

Nemaiputând rezista tentației, generalul lăsă vâslele și se 
aruncă asupra acestei femele care-l invita la plăceri. 

t 


Trei sarcofage din granit roz: astfel se prezentau „stăpânii 
vieții”, bărcile de piatră în care se va odihni mumia faraonului 
Merenptah, trupul său osirian care va servi drept suport 
procesului de înviere. 

Sarcofagele erau acoperite cu texte și cu reprezentări ale 
divinităţilor protectoare. Pe fundul celui mai mic dintre ele, care 
avea să fie în contact direct cu mumia regală, fuseseră gravate 
bastoane, arme, bucăţi de stofă și alte obiecte de ritual; în 
interiorul capacului, figura zeița cerului, Nut, a cărei rochie era 
presărată cu stele și care îl va face pe faraon să renască printre 
constelații. 

Cât despre sarcofagul exterior, lung de 4,09 metri, îl 
reprezenta pe Merenptah, lungit în centrul universului, cu 
braţele încrucișate și ținând simbolurile funcţiei sale, sceptrul de 
bun păstor și flage/lum-ul format din trei piei stilizate, evocând 
tripla naștere: subterană, solară și terestră. De jur împrejur, un 
șarpe imens, expresie a timpului sacru și a ciclurilor vieţii, a 
căror armonie se va păstra atâta timp cât un faraon îi va 
permite lui Maat să domnească pe pământ. 

Meticulos, Paneb verifica săniile și frânghiile: 

— N-ai încredere în niciun specialist? se indignă Casa. 

— Două perechi de ochi văd mai bine decât una singură. 

— Am impresia că te bagi unde nu-ţi fierbe oala... Eu mi-am 
făcut bine treaba și n-am nevoie să fiu verificat. 

— Totuși, mai adaugă o frânghie... Nu se știe niciodată. 

Ochii mari ai lui Casa anunțau furtună, dar Paneb avu 
înţelepciunea să se îndepărteze. Cioplitorul în piatră verifică 
arimajul primului sarcofag și mai adăugă o frânghie 
blestemându-l în șoaptă, pe Paneb. 

La intrarea în mormânt se afla femeia înțeleaptă, aceea care, 
pronunțând formulele hieroglifice săpate în piatră, le dădea 
viaţă pentru eternitate. 

Sania era gata să-și înceapă coborârea. Era ea însăși o 
hieroglifă pentru a fi scris numele creatorului, Atum, „Cel-care- 
este-și-cel-care-nu-este”; și, dacă se așeza o piatră pe această 
sanie, se forma o nouă hieroglifă, „miracol, minune”. De fapt, 
prin magia creatorului, miracolul se mai petrecea o dată: 
sarcofagul care trebuia să primească trupul defunctului se 
transforma, în același timp, în matrice capabilă să redea viaţa și 

în barcă destinată să-l ducă pe cel înviat printre frumuseţile 
lumii de dincolo. 

Parcurgând „trecerile zeului”, metru cu metru, sarcofagul se 
impregna cu totalitatea simbolurilor și formulelor prezente în 
locul de veci. 

Frânghii groase, controlate de Casa, fuseseră înfășurate în 
jurul unui stâlp de amaraj din piatră; dându-le dramul încetul cu 
încetul, coborârea avea să se facă extrem de lent. 

Femeia înțeleaptă pronunță cuvintele menite să protejeze 
călătoria faraonului, apoi maestrul de operă dădu semnalul de 
plecare. 

Casa-Funie, Nakht cel Puternic, Karo cel Posac și Fened Nasul 
începură să slăbească legăturile și sarcofagul alunecă, încetișor, 
pe pantă. 

Deodată, viteza crescu. 

— Prea repede! strigă Nefer. 

Cei patru cioplitori în piatră nu făcuseră totuși nicio manevră 
greșită, dar nu mai reușeau să reţină greutatea enormă care 
continua să prindă viteză. 

Paneb se repezi în interiorul mormântului, gata-gata să 
alunece aproape de sanie, apucă frânghia suplimentară pe care 
Casa o prinsese în partea din spate și trase din răsputeri, 
încetinind coborârea. 

Mușchii colosului se încordară, gata să pocnească, și sania se 
opri: 

— Repede, niște pene! 

Desenatori și sculptori puseră sub tălpige niște colţuri de 
lemn și Paneb dădu drumul frânghiei. 

— Ne-ai salvat de la dezastru, îi spuse Nefer. 

Urcând spre intrarea în mormânt, Paneb șterse pământul cu 
un deget. 

— Un sabotaj, îi spuse, la ureche, maestrului de operă. A fost 
dat pe sol un strat de grăsime incoloră. 

Nefer încremenise. Așadar, dușmanul din umbră nu renunțase 
la a face rău, fiind în stare să năruie chiar opera Locașului 
Adevărului. 

— A fost numit un nou vizir, îi aduse la cunoștință lui Nefer 
scribul Mormântului. 

— Îl cunoașteţi? 

— Nu, este un om din Nord, care-l va delega, probabil, pe 
Mehy, cu cea mai mare putere, ca administrator principal al 
malului stâng. In orice caz, nu pare să ne fie ostil, o dată ce m-a 
felicitat pentru terminarea mormântului și a templului lui 
Merenptah. Și vizirul cel nou nu se mulțumește să ne spună 
vorbe frumoase: pentru a sărbători atât reușita noastră cât și 
numirea sa, ne trimite o sută cincizeci de măgari încărcaţi cu 
alimente! Altă oboseală în perspectivă pentru a înregistra toate 
aceste produse... Dar, dacă ne gândim bine, vom organiza o 
petrecere pe care satul n-o va uita multă vreme! 

— Eu nu pot uita de dușmanul din umbră... 

— Tu ai izbândit, Nefer; el e cel care a pierdut. Templul pentru 
milioane de ani al lui Merenptah a fost inaugurat și deja oficiază; 
iar locul său de veci este o minunăție. Reputația ta de maestru 
al operei este stabilită pentru totdeauna, cele două echipe te 
admiră și te iubesc, și fiecare știe că femeia înțeleaptă apără 
satul prin magia ei... Așadar, să nu ne mai gândim la acest 
personaj sinistru, măcar o vreme, și să ne bucurăm de fericirea 
noastră. 

— Mă întreb care va fi următoarea noastră misiune. 

— Despre asta vom vorbi la momentul potrivit... Acum 
odihnește-te și chefuiește! 

Vestea se duse în întreaga provincie a Tebei și apoi în toată 
țara; încă o dată, Locașul Adevărului nu dăduse greș în 
îndeplinirea sarcinii sale. Principalele monumente ale validității 
unei domnii erau terminate și, chiar dacă numai un număr infim 
de egipteni le puteau vedea, fiecare știa că prezenţa lor avea să 
menţină legătura dintre zei și oameni, dintre armonia cerească 
și coeziunea socială. 

Paneb își va aminti întotdeauna sarcofagul lui Merenptah, pus 
pe un pat din piatră aurită, în camera tainică a învierii. Atât el 
cât și confrații săi simțeau că participaseră la eternitatea 
faraonului; revenirea în cotidian, aproape, dar și departe de 


Valea în care faraonii trăiau o altă viață, fusese pentru ei un 
adevărat șoc. 

Cu toate acestea, Paneb pregătise sărbătoarea, restaurase 
fațadele câtorva case și se jucase cu fiul său, care lua lecţii de 
matematică de la Pai Pâinică-Bună și cu Gau cel Exact, dar nu 
manifesta nicio înclinaţie către lectură și către poveștile pe care 
mama sa se străduia să i le facă plăcute. Intr-o oarecare măsură 
îi plăcea desenul și era deja în stare să se apere în luptele cu 
colegii mult mai mari decât el. 

Uabet continua să fie fericită în felul său și nu cerea nimic 
altceva de la viaţă, mulțumindu-se cu ce i se oferea. Dar, când îl 
văzu pe Paneb spărgându-i patul în mii de bucățele, i se făcu 
frică. Lumea sa liniștită zbura făcută ţândări, pentru un motiv pe 
care nu-l cunoștea: 

— Te rog, oprește-te! 

— Prea târziu, Uabet, sunt foarte hotărât. 

Femeia se temuse că va auzi aceste cuvinte; nici dragostea sa 
și nici fiul său nu l-ar putea convinge pe Paneb să nu-și 
părăsească familia. 

— Vei... vei pleca din casa asta? 

— Să plec? Nici nu mă gândesc! 

— Atunci, de ce... 

— Cum de mai poţi dormi într-un asemenea pat, Uabet? E 
nesănătos pentru spate. Adună surcelele astea și pune-le pe foc; 
eu voi face o mobilă demnă de soţia mea. 

Ea plângea și zâmbea. 

— Ce s-a întâmplat, Uabet? Ești cumva bolnavă? 

— Dimpotrivă, mă simt extraordinar de bine... și foarte 
emoţionată. 

— Privește ce unealtă mi-a dat Didia cel Generos. 

Paneb îi arătă un burghiu, cu care putea găuri lemnul. 
Funcţiona cu ajutorul unui arc, care avea o curbă adaptată la 
mișcarea imprimată de artizan. 

— Didia m-a învăţat că această curbură nu se face la 
întâmplare. Și acum, la treabă! 

Uabet era fericită văzând ce pat îi făcuse Paneb; o tebană 
bogată ar fi pălit de gelozie. _ 

Parcă nici nu îndrăznea să se așeze pe salteaua cea nouă. Işi 
trase de pe umeri bretelele rochiei și se culcă încet pe o parte. 

— N-ai vrea să-l încercăm împreună? se rugă ea, cu o voce 
dulce. 

t 

Era o zi parcă ruptă din rai, cu soare cald și vânticel răcoros, 
fără niciun bolnav de îngrijit, și cu Nefer care acceptase, în 
sfârșit, să se odihnească puţin. 

După celebrarea riturilor dimineţii, Clara aţipise pe terasă, 
gândindu-se la anii fericiţi petrecuţi în sat și la dragostea 
luminoasă pe care avea norocul s-o trăiască. Nicio clipă nu 
regretase că a intrat în această aventură plină de momente 
extraordinare, chiar dacă munca zilnică era mai grea decât în 
altă parte. 

Femeia înțeleaptă se trezi în râsete și zgomot de pași; 
bărbaţi, femei și copii, o procesiune, mai degrabă haotică și se 
îndrepta către locuinţa sa. Clara cobori și se miră văzând că 
soțul ei nu este acasă. 

Nedumerită, deschise ușa și se trezi nas în nas cu Nefer cel 
Tăcut, în fruntea tuturor sătenilor. 

Râsetele încetară când maestrul de operă îi înmână femeii 
înțelepte o casetă pentru bijuterii, cu patru picioare, care se 
închidea cu un capac cu glisieră. Ornat cu mici plăci de aur, 
încântătorul obiect era o adevărată capodoperă. 

— Dă-le voie sătenilor să-ţi ofere acest cadou, îi spuse Nefer, 
dorim s-o onorăm pe aceea care, zi de zi, se îngrijește de 
fiecare. Această casetă să fie semnul respectului și al iubirii 
noastre. 

Emoţionată până la lacrimi, Clara simțea un nod în gât, care 
n-o lăsa să rostească niciun cuvânt. 

— Viaţă lungă femeii înțelepte! strigă vocea caldă și profundă 
a lui Paneb, urmat de toţi cei de faţă. 

t 

— Refuz, spuse Nefer cel Tăcut. 

— lar eu insist, se încăpăţână Kenhir. 

— Aţi putea să mă reprezentați... Știţi prea bine că nu pot să 
sufăr ceremoniile oficiale. 

— Administratorul principal al malului stâng vrea să te felicite 
în prezența tuturor notabililor tebani și, prin urmare, nu te pot 
înlocui. 

— Spuneţi-i că sunt prea ocupat. 

— Trebuie să treci și prin asta, Nefer, dacă vrem să știm ce ne 
rezervă viitorul. Am convingerea că nu este vorba de o banală 
înmânare de decoraţii; Mehy va profita pentru a ne face 
confidente și, astfel, vom cunoaște o parte dintre sarcinile pe 
care urmează să le primim. 

— Și dacă nu va fi decât o mascaradă cu oameni de lume? 

— Nu te-ar fi invitat. Mai mult, prin tine, Locașul Adevărului va 
fi onorat și vom avea mai mult confort. N-ar trebui să te sacrifici 
pentru binele tuturor? 

— Sunteţi neîntrecut în a convinge, Kenhir! 

— Sunt numai un bătrân scrib care-și iubește satul și nu se 
gândește decât la salvarea lui. Deși n-ai dorit-o, Nefer, ai 
devenit un personaj foarte important și această recunoaștere 
oficială ne va oferi o protecţie și mai mare. 

t 

Femeia înțeleaptă era de acord cu scribul Mormântului, 
făcându-l pe maestrul de operă să-și piardă orice speranță că va 
putea scăpa de ceremonia organizată în curtea neacoperită a 
templului pentru milioane de ani al lui Merenptah. Nefer 
trebuise să se îmbrace elegant; la fel și Kenhir, a cărui robă de 
sărbătoare cu mânecile evazate era de mare efect. 

Nu lipsea niciun notabil al bogatei cetăți a Tebei. Foarte 
relaxat, generalul Mehy amintise mai întâi principalele etape ale 
carierei scribului  Mormântului,  felicitându-l apoi pentru 
excelentul mod în care-și dusese la îndeplinire sarcinile și 
urându-i să-și păstreze funcțiile cât mai mult timp posibil. 

Apoi, Mehy îl chemă pe Nefer cel Tăcut, stânjenit de a fi în 
centrul atenţiei întregii asistențe: 

— Maestrul de operă al Locașului Adevărului avea de 
îndeplinit o sarcină deosebit de grea, declară Mehy. Fiecare 
dintre noi știe că nu-i place să iasă din sat și, cu toate acestea, 
reputația lui Nefer cel Tăcut a trecut dincolo de zidurile cetăţii; 
iată de ce, am socotit că, prin mine, întreaga Tebă trebuie să-l 
onoreze pe omul care a făcut-o și mai frumoasă, și mai 
prestigioasă, creând locul de veci al Maiestăţii sale și templul în 
care ne aflăm. Nefer cel Tăcut este, în același timp, un bun 
îndrumător și un arhitect de geniu. Cu aprobarea faraonului, îi 
înmânez acest colier de aur și, în numele vostru al tuturor, îl 
îmbrățișez. 


Maestrul de operă nu schiţă niciun gest și pe faţă nu-i apăru 

nici măcar umbra unui zâmbet. 
t 

Noaptea târziu, invitații de la banchetul somptuos oferit de 
Mehy în luxoasa-i vilă plecau unul câte unul. Generalul îi rugă pe 
maestrul de operă și pe scribul Mormântului să treacă în biroul 
său, în care lămpile, instalate cu pricepere în diferite locuri, 
răspândeau o lumină care crea o atmosferă intimă. 

— Suntem, în sfârșit, liniștiți, prieteni! Nu-mi plac deloc aceste 
petreceri mondene, dar, din nefericire, ne sunt necesare. 

— De ce a lipsit vizirul? întrebă Kenhir. 

— În mod oficial, este reţinut la Pi-Ramses, dar mi-a dat 
instrucţiunile în ceea ce vă privește. Nu trebuie să vi le transmit 
decât în mare secret și nu vor apărea în niciun document oficial. 
Această încredere m-a onorat mult, v-o mărturisesc, și sunt 
mândru să cunosc, într-o oarecare măsură, secretul noului 
vostru program de lucru. 

— Vă ascultăm, Mehy! 

— Faraonul Merenptah vă cere, ca și până acum, să pregătiţi 
mormintele sătenilor și să întreţineţi cu grijă satul; cât mai 
repede posibil, veţi merge în Valea Reginelor și în cea a 
nobililor, pentru a săpa locurile de veci ale celor de pe această 
listă. 

Mehy îi dădu scribului Mormântului un papirus făcut sul și 
sigilat cu mai multe pecetți regale. La acestea, se adăuga cel al 
vizirului, purtând o dată. 

Kenhir îl puse în mâneca stângă. 

— Asta e tot? 

— Misiunea mea a luat sfârșit și sunt convins că o veţi 
îndeplini pe a voastră în mod ireproșabil. 

Kenhir și Nefer se retraseră. 

Generalului Mehy îi era greu să suporte tăcerea acestui 
maestru de operă, a cărui privire prea adâncă și prea sinceră îl 
deranja. Nu-i va fi ușor să profite de eventualele sale slăbiciuni. 


t Capitolul 75 


La începutul celui de-al zecelea an al domniei lui Merenptah, 
Locașul Adevărului trăia în fericire și liniște. Un singur 

eveniment trist avusese totuși loc: Negruţu' murise, stingându- 
se încet în brațele Clarei. La fel de întristat ca soţia sa, Nefer 
mumificase câinele și-i făcuse un coșciug din lemn. Fidelul 
martor al iubirii lor avea să-i aștepte pe celălalt mal, pentru a-i 
călăuzi pe frumoasele drumuri ale lumii de dincolo. Din fericire, 
o sosie a lui Negruţu' se născuse o dată cu încă doi cățeluși; 
Clara îl adoptase fără să mai stea pe gânduri. 

Echipa din stânga lucra în Valea Reginelor, iar cea din 
dreapta, în Valea Nobililor; Paneb termina reprezentarea unei 
mese de ofrande, în culori luminoase, spre admiraţia tuturor. 
Cotlete de vită, ciorchini de struguri, lăptuci, legături de ceapă, 
pâini rotunde, toate așezate într-o armonie care încânta 
privirea. 

— Penelul tău e mai viu decât al meu, recunoscu Ched 
Salvatorul, bucurându-se de imensele progrese ale elevului său, 
căruia, de mai multe luni, nu-i lăsase nicio clipă de răgaz, pentru 
a-l face să stăpânească secretele meseriei. 

— Este un reproș? 

— În unele cazuri, cum ar fi această masă cu ofrande, este, 
mai degrabă, un compliment; este bine ca alimentele destinate 
sufletului defunctului, reînnoite încontinuu prin pictură, să 
exprime bucurie și bogăţie. Dar îţi mai lipsește încă acea 
gravitate pe care încercările existenţei ţi-o vor da, dacă 
vanitatea nu te va distruge până atunci. 

Ched își continuă lucrul, fără să ţină seama de privirea 
furioasă a lui Paneb. 

t 

— Ce noutăţi poţi să-mi dai? îl întrebă generalul Mehy pe 
Dakter. 

Savantul își mângâie barba roșcată. Ochii săi mici și negri 
străluciră de satisfacție: 

— Am reușit, spuse, plin de sine, și n-aţi greșit având 
încredere în mine. Avem o mare cantitate de vârfuri de săgeată, 
a căror putere de pătrundere este dublă față de cele de până 
acum. 

— Ai fi putut să faci ceva și mai bun. 

— Dar am continuat să progresez! Dacă vă spun că am reușit, 
n-o fac pentru a mă lăuda... Lăncile sunt mai ușoare și, la 
impact, eficacitatea lor e mai mare. Vor atinge ţinte mai 
îndepărtate cu o precizie demnă de luat în seamă. Dar 

capodopera mea, sunt săbiile scurte cu tăiș dublu! Mi-am însușit 
procedeele de fabricaţie ale fierarilor străini și le-am adus 
îmbunătăţiri. Soldatul care va mânui această armă va obosi mai 
greu decât adversarii săi, și, chiar dacă-i va răni doar, îi va 
scoate din luptă. Nici nu vă daţi seama cât de bun este acest 
echipament. 

— O să-l verific eu însumi, apoi îmi voi antrena cei mai buni 
oameni, pentru a crea un regiment de elită. 

— Îl veţi informa pe prinţul Amenmes? 

— Ştie deja destule. La sfaturile mele, apare adeseori în înalta 
societate a Tebei, care începe să-l adopte. Dar, mai mult ca 
niciodată, trebuie să fim prudenti. 

— Se pare că, din capitală, sosesc tot mai puţine vești. 

— După informaţiile pe care le am, pacea e întrutotul 
restabilită în Siria și în Palestina, iar Sethi are grijă să inspecteze 
zona cu un regiment numeros, pentru a descuraja orice 
tentativă de revoltă. Cea mai bună veste e aceea că regele va 
împlini în curând șaptezeci și cinci de ani. 

— Tatăl său, Ramses, a trăit mult mai mult! 

— Desigur, dar Merenptah nu se mai arată, nici măcar la 
ceremoniile oficiale la care ar trebui să fie prezent. Cu alte 
cuvinte, are o sănătate tot mai fragilă. 

Dakter simţi plăcerea să-i înfigă generalului un ghimpe în 
inimă, tulburându-i speranţele: 

— De când aţi făcut să crească reputaţia Locașului 
Adevărului, acesta pare imposibil de atacat. 

— Așa trebuie să creadă confreria, neștiind că această 
perioadă de calm aparent prevestește o furtună pe care o 
bănuiesc a fi violentă: Amenmes se va ridica împotriva lui Sethi, 
tatăl și fiul se vor sfâșia între ei. 

Dakter se arătă dezgustat: 

— Certurile astea nu mă interesează... Tot ce-mi doresc este 
să rămân la conducerea acestui laborator. 

— Încerci să te amăgești singur, dar ambițiile tale au rămas 
aceleași, ca și a le mele! Contrar părerii tale, am făcut bine fiind 
răbdător și consolidându-mi poziţia. Niciun faraon nu se poate 
lipsi de Teba; când Merenptah va dispărea, va lua cu el 
rămășițele măreției lui Ramses. Atunci, vom începe să acţionăm. 
Și nu-mi va scăpa niciun secret al Locașului Adevărului. 

Tt 


Clara pregătea pentru soţia lui Casa-Funie, care nu-și mai 
dorea copii, un contraceptiv pe bază de spini de salcâm pisaţi. 
Deodată, îi veni ameţeală. Crezu, la început, că e doar ceva 
trecător, dar o senzaţie dureroasă de oboseală o obligă să se 
întindă pe patul folosit, de obicei, de pacienți. 

Văzând că nu mai vine acasă, Nefer se îngrijoră și se duse în 
clădirea în care soţia sa făcea consultaţiile. Clara ațipise. 
Mângâindu-i părul, o trezi cu blândeţe. 

— Mă simt sfârșită, mărturisi ea. 

— Vrei să chem un medic din afară? 

— Nu, nu e nevoie... Am pierdut prea mult magnetism în 
ultimele săptămâni; femeia înțeleaptă m-a învăţat ce să fac. 
Trebuie să urc pe culme. 

— N-ar fi de preferat un somn bun? 

— Vrei să mă ajuţi? 

Nefer știa de multă vreme că era inutil să lupte împotriva 
acestei femei cu o voinţă de fier, mereu zâmbitoare, care-l 
fermecase din primul moment. 

— Dacă-ţi va fi imposibil să urci, îmi vei da voie să te aduc 
acasă? 

— Datorită ție voi reuşi. 

Sub bolta înstelată, urcară, îmbrăţișaţi, pas cu pas. Clara 
privea întruna către creastă, părând că absoarbe energia 
misterioasă ce emana din piramida care domina malul Soarelui- 
Apune. Nici maestrul de operă, nici femeia înţeleaptă nu se 
gândeau la efortul necesar pentru a cuceri, încă o dată, muntele 
sacru, la a cărui chemare nu se putea rezista. 

Ajunși la paraclisul din vârf, priviră Steaua Polară, în jurul 
căreia stelele nemuritoare formau o curte cerească. 

— Fă-mi o favoare, o rugă Nefer: nu cumva să părăsești 
această lume înaintea mea. Fără tine, n-aș putea duce la bun 
sfârșit nici cele mai nesemnificative îndatoriri. 

— Destinul e cel care hotărăște; ceea ce pot să-ţi spun este că 
nimic, și mai ales moartea, nu ne va despărți. Dragostea care ne 
unește pentru totdeauna și aventura pe care o trăim vor ști să o 
învingă. 

Când zorii se iviră, Clara adună roua zeiţei cerului, rouă cu 
care aceasta spălase fața soarelui renăscut, și își umezi buzele. 
Primea, astfel, energia de care avea nevoie pentru a-i îngriji pe 
săteni. 


335 


t 

După ce vorbi cu şeful auxiliarilor, Kenhir socoti că incidentul 
era destul de grav pentru a fi anunțați cei doi șefi de echipă și 
femeia înţeleaptă. 

— Preţul cărnii de porc a crescut prea mult; este un semn 
îngrijorător al dereglării economiei, explică el. În curând, vor 
crește și prețurile celorlalte alimente, iar rațiile trimise de vizir 
vor fi mult mai mici. 

— N-ar trebui să i-o spunem imediat? sugeră Hay. 

— Vizirul se află pentru câtăva vreme în capitală; îi voi scrie 
pentru a-l avertiza. Vă propun să ridicăm prețul tuturor 
obiectelor fabricate pentru exterior, de la statuete până la 
sarcofage. 

— Dar asta ar provoca o inflaţie periculoasă! 

— Există și acest risc, dar nu putem accepta să fim puși în 
fața faptului împlinit. Și nu vă ascund faptul că această situaţie 
mă îngrijorează; să sperăm că e doar o tulburare trecătoare. 
Dacă nu, va fi începutul unei grave crize economice, din care 
satul nu va ieși fără pagube. 

— Hambarele sunt pline? se îngrijoră Clara. 

— Am fost întotdeauna prevăzător, spuse Kenhir, și am 
considerat că trebuie să strângem rezerve abundente pentru 
zile negre. Date fiind garanţiile de care beneficiem din partea 
statului, nici n-ar fi trebuit să mă gândesc la asta. Și iată că, 
astăzi, n-am ce regreta. 

— Administraţia principală a malului stâng n-ar trebui, oare, 
să ia niște măsuri? se întrebă Nefer. 

— În mod sigur, Mehy nu va sta cu mâinile în sân, dar ar 
trebui să știm de ce au mărit negustorii prețul cărnii. 

— De frică, interveni femeia înţeleaptă. 

— Dar de ce se tem? 

— De câteva zile, valea e cuprinsă de o teamă care tulbură 
spiritele oamenilor. 

— Teama asta va ajunge și la noi? întrebă îngrijorat șeful 
echipei din stânga. 

— Nu va cruța pe nimeni, îi răspunse Clara. 

t 

Vântul suflase toată noaptea, aducând nori de nisip și 
obligându-i pe săteni să astupe toate deschizăturile caselor lor. 
Soarele nu reușise să străpungă atmosfera galbenă și grea, iar 

riturile dimineţii fuseseră întârziate. Nu vedeai la doi pași; 
corvoada apei fusese făcută cu mari eforturi. 

Inflamaţiile ochilor aveau să fie numeroase; femeia înţeleaptă 
pregătise mai multe fiole de colir, cu dozaje corespunzând 
gravității afecţiunilor. 

— Îi voi cere lui Kenhir reducerea programului zilnic în timpul 
acestei furtuni, o anunţă Nefer pe soția sa, iar noi ne vom 
adăposti la mormintele satului. 

Negruțu' cel mic se ghemuise pe genunchii maestrului de 
operă, pentru a-i da de înțeles că ar face o mare greșeală dacă 
s-ar ridica; de o cumințenie exemplară, căţelușul nu rodea nici 
măcar picioarele mobilelor și devora cu mare poftă tot ce-i 
pregătea Clara: carne, brânză, legume și pâine. Avea aceiași 
ochi maronii și aceeași inteligenţă ca predecesorul său. 

— Ești tare îngrijorată, nu-i așa? 

— Furia acestui vânt e nefirească. Vârtejurile sale duc la o 
formă de nebunie distrugătoare. 

Cineva bătea în ușă cu bastonul: 

— Deschideţi repede, strigă Kenhir, care își acoperise capul cu 
o glugă. 

— Ce se întâmplă? întrebă Nefer. 

— Curierul Uputy a înfruntat furtuna asta blestemată pentru a 
ne aduce o veste tragică: faraonul Merenptah a murit. 


+ Capitolul 76 


În prezenţa tuturor sătenilor, maestrul de operă dădu citire 
formulei rituale care figura pe mesajul oficial trimis de palat: 

— „Sufletul faraonului și-a luat zborul către cer pentru a se 
uni cu discul solar, a se topi cu stăpânul său divin și a-l întâlni pe 
creator. De acum înainte, Merenptah va trăi în lumină. Fie ca 
soarele să strălucească din nou, acum când întreaga ţară este în 
așteptarea noului Horus care va urca pe tronul celor vii.” 

Chipurile erau grave, nimeni nu îndrăznea să pună întrebarea 
pe care o aveau cu toţii în minte. 

Nimeni, în afară de Paneb: 

— Ce soartă ne așteaptă? 

— Locașul Adevărului nu depinde decât de faraon, îi aminti 
Kenhir. 

— Cine-i va urma lui Merenptah? 

— Probabil, fiul său, Sethi. 

Cu un nume atât de răsunător, noul rege va reuși, oare, să 
țină în frâu puterea lui Seth, zeul haosului și stăpânul 
trăsnetului? 

— Dacă el va domni, prezise Karo cel Posac, va fi o perioadă 
îngrozitoare și trebuie să ne temem de ce poate fi mai rău. 

— De ce ești atât de pesimist? întrebă Gau cel Exact. 

— Pentru că nimeni nu-și poate lua numele de Sethi, tatăl lui 
Ramses cel Mare! Niciun rege n-a îndrăznit să-l poarte înaintea 
lui și nimeni n-ar fi trebuit să-l imite. 

— Se zvonește că prințul Amenmes ar jindui și el la puterea 
supremă, spuse Nakht cel Puternic. 

— Nu vă mai frământaţi atâta, recomandă Pai Pâinică-Bună; 
orice s-ar întâmpla, va domni un faraon și oricare ar fi el ne va 
porunci să-i construim templul pentru milioane de ani și să-i 
săpăm mormântul în Valea Regilor. 

— Numai de n-ar izbucni un război civil, sugeră Paneb, 
semănând neliniște printre artizani. 

Războiul civil... În sfârșit, trădătorul prindea curaj! Din cauza 
lui Merenptah, trebuise s-o lase mai moale, el care spera să 
profite cât mai repede de averea acumulată în afara satului; 
acest rege, considerat mediocru, salvase Egiptul de invazie și 
sprijinise cu îndârjire Locașul Adevărului. Sethi al II-lea va urma 
același drum sau se va prăbuși sub povara unei funcţii prea 
grele pentru el, mai cu seamă dacă propriul fiu, Amenmes, se va 
ridica împotriva lui? 

În cazul unor înfruntări violente, Locașul Adevărului va slăbi, 
fără doar și poate, pierzându-și faima. Paza sa va fi din ce în ce 
mai slabă, ceea ce îi va permite trădătorului să acţioneze cu 
folos. Nu va descoperi ascunzătoarea pietrei de lumină decât cu 
prețul unei explorări minuţioase a satului, fiind foarte precaut 
pentru a nu se face simţit. Doar o perioadă de anarhie i-ar putea 
permite să-și pună planurile în aplicare. 

— Până la noi ordine, preciză maestrul de operă, nu aveţi de 
ce vă teme, căci ne aflăm sub protecția șefului Sobek și a 
paznicilor săi. Scribul Mormântului și cu mine îl vom consulta pe 
generalul Mehy, pentru a obţine informaţii mai ample; până la 
întoarcerea noastră, să nu ieșiţi din sat. 

— Și dacă nu vă mai întoarceţi? întrebă Paneb. 

Fened Nasul deveni agresiv: 

— Cum îndrăznești să-ţi închipui o asemenea tragedie? 

— Dacă niște gărzi rivale se înfruntă, nu vor mai fi sigure nici 
măcar împrejurimile Locașului Adevărului. 

— Dacă nu ne mai întoarcem, preciză maestrul de operă, 
satul va fi condus de femeia înțeleaptă. 

t 

Vântul începea să se potolească, vizibilitatea creștea și malul 
stâng al Tebei părea calm. lIncetul cu încetul, ţăranii se 
reîntorceau la câmp și animalele erau scoase din grajduri. 
Gospodinele măturau cu râvnă pentru a îndepărta nisipul care, 
în ciuda măsurilor luate, pătrunsese și în cele mai mici unghere. 

O mulţime de soldaţi curățau curtea cea mare din fața 
clădirilor administraţiei centrale. 

Un gradat îi opri pe cei doi vizitatori: 

— Unde mergeţi? 

— Vrem să-l vedem pe Mehy, răspunse Kenhir. 

— In calitate de ce? 

— De scrib al Mormântului. 

— Vă rog să mă scuzați... Generalul lipsește. 

— Unde e? 

— Regret, dar nu-mi este permis s-o spun unor civili. 

— Aţi primit instrucțiuni în legătură cu Locașul Adevărului? 

— Niciuna. 

— Când revine generalul? 

— Asta nu pot să știu. 

Șovăielnici, Kenhir și Nefer porniră către sat. 

t 

Prințul Amenmes era turbat de furie: 

— Dacă înțeleg bine, generale Mehy, sunt prizonier în acest 
apartament al cazărmii principale din Teba! 

— Nici vorbă, prințe; singura mea grijă este să fiți în 
siguranță. 

— Totuşi, nu sunt liber să plec nicăieri! 

— In aceste vremuri nesigure, nu vi se pare că e necesar să 
vă pun la adăpost, protejat de armata tebană? 

— Vreau să comand această armată şi să iau cu asalt 
capitala! 

— Vă rog, prințe, gândiţi-vă bine; un război între Nord și Sud 
ar face mii de victime și ar slăbi atât de mult Egiptul, încât ar 
deveni o pradă ușoară pentru adversarii săi. 

— De îndată ce tatăl meu va fi proclamat faraon, eu nu voi 
mai fi decât un om de paie! 

— N-avem nicio veste de la Pi-Ramses; poate că Sethi vă va 
chema de urgență. 

— Ca să mă ucidă, desigur! 

— De ce trebuie să credeți că are asemenea gânduri? 

— Pentru că este în joc puterea supremă, generale Mehy! 
Unele visuri se vor împlini, altele se vor risipi pentru totdeauna. 
lar eu nu accept să renunţ la ale mele... Că o vreţi sau nu, 
înfruntarea între mine și Sethi este inevitabilă. Ori tatăl meu 
renunţă la domnie, ori eu refuz să-i recunosc autoritatea și mă 
încoronez aici, la Teba. Și fiecare va trebui să-și aleagă tabăra. 

— Mă înclin în faţa voinței voastre, prințe, dar vă implor să 
rămâneţi în cazarmă până când hotărârile lui Sethi vor fi oficiale. 

— S-a făcut, generale, dar menţineţi-vă trupele în stare de 
alertă. 

Mehy se retrase, foarte satisfăcut de felul cum decurgeau 
evenimentele. Se temuse ca tânărul prinţ să nu-și plece capul 
prea repede în faţa tatălui său; dimpotrivă, moartea lui 
Merenptah înzecise ambițiile lui Amenmes, pe care generalul 
trebuia să le reprime. Trebuia să-și folosească abilitatea și 
inteligența pentru a-i întărâta pe cei doi unul contra celuilalt, 
făcându-i să creadă, atât pe unul cât și pe celălalt, că le era cel 
mai bun aliat. 

În aceeași seară, Mehy va trimite la Pi-Ramses o scrisoare 
foarte confidențială, pentru a-l avertiza pe Sethi că purtarea 
fiului său Amenmes risca să devină periculoasă; fidel slujitor al 
statului, generalul afirma că nu are alte scopuri decât pacea și 
prosperitatea ţării. 

Oricum ar fi lupta, el, Mehy, va ieși învingător, datorită 
armelor pe care le are la dispoziţie. Și primul dintre învinși, pe 
care-l va jefui fără milă, era Locașul Adevărului. 

t 

— Cum, n-avem peşte uscat? se miră Nakht cel Puternic. 
Chiar eşti sigură? 

— Dacă nu mă crezi, îi răspunse nevasta, du-te să vezi cu 
ochii tăi! 

Cioplitorul în piatră se duse, hotărât, până la ușa principală, 
unde se adunaseră mai multe gospodine. 

— Negustorii n-au livrat pește? întrebă Nakht. 

— Nici pește, nici carne, îi răspunse fosta soţie a lui Fened 
Nasul. 

Nakht se duse direct la scribul Mormântului, unde se 
adunaseră maestrul de operă, Paneb și alţi artizani, ale căror 
reproșuri erau din ce în ce mai aprinse. 

— Ajunge! strigă Kenhir. Ameninţările voastre nu duc la nimic 
bun! 

— Vrem să știm adevărul, ceru Paneb. 

— Aprovizionarea noastră este întreruptă, declară scribul 
Mormântului, cu voce gravă; dar mai avem provizii pentru 
câteva săptămâni. 

— Trebuie să interveniţi cu hotărâre! se repezi Casa-Funie. 
Trebuie anunţaţi vizirul și regele! 

— Care rege? spuse, ironic, Thuty cel Savant. Suntem părăsiţi, 
ăsta e adevărul! Soldaţii nu vor întârzia să ne dea afară, pentru 
a ocupa satul. 

— N-are nimeni voie să intre în sat, le aminti Paneb. 

— Poate crezi că vom putea rezista! 

— De ce să fim pesimiști? interveni Didia cel Generos. 
Administraţia e dezorganizată, asta e sigur, dar de ce ne-ar fi 
ostil faraonul? 

— Hai să nu mai vorbim degeaba, hotărî maestrul de operă; 
am rămas în urmă cu munca aici, în sat. 

Nefer împărți sarcinile între sanctuare, morminte și case. 
Înfrumuseţarea domeniului lor îi mai linişti pe artizani, făcându-i 
să uite de spaimele momentului. Se auzeau chiar cântece 
tradiţionale care însufleţeau munca, de parcă orice ameninţare 
ar fi dispărut. 

t 

Maestrul de operă privea locul în care era ascunsă piatra de 
lumină. Numeroase generații de artizani și-o transmiseseră cu 
fidelitate, pentru ca opera să se poată desăvârși; dar nu sosise, 
oare, sfârșitul acestui miracol? 

Clara veni lângă el și împreună continuară să admire această 
comoară fără preț: 

— Am nevoie să vorbesc cu femeia înțeleaptă, mărturisi 
Nefer. 

— Vrei să renunţi la funcţia ta, nu-i așa? 

— Nici din lașitate, nici din teama de a înfrunta furtuna, ci 
pentru că sarcina mea a luat sfârșit. Șeful echipei din stânga are 
toate calitățile pentru a-mi lua locul. 

— Toate, în afară de una: nu este un bun îndrumător și deci 
nu va fi un bun maestru de operă. Ne așteaptă vremuri grele; nu 
este de ajuns să fii un excelent artizan pentru a apăra satul și 
pentru a salva ce trebuie salvat. Nici zeii, nici confreria nu te 
lasă să alegi, Nefer! Uită de tine și îndeplinește-ţi, în continuare, 
funcția pentru care ai fost ales! 

Clara ridică privirea către creastă: 

— Nu-i auzi chemarea și mai arzătoare ca altădată? Vocea ei 
umple cerul și generozitatea sa nu are limite. Ascultă-i 
cuvintele, Tăcutule, și dă-le viaţă prin munca ta! 

Maestrul de operă își strânse soţia în braţe, cu pasiune. Având 
dragostea sa, va ajunge, poate, să triumfe asupra întunericului 
și să apere piatra de lumină. 

"n RI 
53" Dela moartea lui Ramses cel Mare, asupra 
artizanilor din Locașul Adevărului se abat 


vremuri grele. Cine poate ști dacă noul 


"faraon va dori să continue opera tatălui său și 


să asigure protecţie cetăţii secrete? Mai ales 
că acum satul se află în pericol, în ciuda 


Ce pene de care dă dovadă clară, devenită 
“Femeia înțeleaptă . Nefer cel Tăcut este . 
A acuzat de săvârșirea unor fapte rele și de 
tiranie. Satul nu mai primește hrană şi apă că 
"de obicei, rezerva de metale preţioase scade, Rat 
'deşi paza este strictă, iar, la graniţe,trupe 4 
amice amenință capitala celor două regate. 

